[[A teremben lévők az ellenzéki képviselők egy részének kivételével felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 19. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Köszöntök mindenkit, aki figyelemmel kíséri a munkánkat. Tisztelt Országgyűlés! A rendvédelmi szervek hivatásos állományának szolgálati jogviszonyáról szóló 2015. évi XLII. törvény 137. §-a értelmében május 4e, Szent Flórián napja tűzoltóink és katasztrófavédelmi szerveink ünnepnapja. Tisztelt Ház! Önzetlenül, bátran és fegyelmezetten szolgálni a közösség érdekét a legnemesebb hivatások közé tartozik. Különösen igaz ez akkor, ha e hivatás teljesítése az egyén saját életének kockáztatásával jár együtt. 1870 februárjában gróf Széchenyi Ödön elhivatott és hatásos közreműködésével a szintén ekkor megalakuló önkéntes tűzoltó-egyesület mellett megkezdte szolgálatát az első hivatásos, központilag szervezett tűzoltóegység az akkor még különálló Budán és Pesten. Mindemellett az év végén, 1870 decemberében megalakult az Országos Tűzoltó Szövetség. 150 évvel ezelőtt tehát a tűzoltói hivatás, a testületek együttműködése és a tűzoltóságok egységes elvek szerinti fejlesztése is országosan szervezett formát öltött. Tisztelt Képviselőtársaim! A különféle katasztrófák elleni védekezés csak közösségi szinten tud igazán eredményessé válni. A hivatásos magyar tűzoltóság elmúlt 150 éve, de a jelenlegi járványhelyzet kezelése is bizonyítéka lehet annak, hogy kellő összefogással, állami és önkormányzati szerepvállalással, emellett pedig közösségeink bátor és áldozatkész tagjaival eredményesebben győzhetők le a veszélyek. A jelenlegi kritikus napokban megnyugvással szolgál számunkra, hogy rendvédelmi szerveink sorában önkéntes és hivatásos tűzoltóink, műszaki mentőink és egyéb katasztrófavédelmi szerveink tagjai ma is töretlen helytállással és elhivatottsággal szolgálják biztonságunkat. A mai napon ezért Magyarország Országgyűlése tiszteletét és köszönetét fejezi ki minden magyar tűzoltó, minden hazai katasztrófavédelmi és mentőalakulat tagja előtt. Tisztelt Országgyűlés! A mai napon a kormány nevében felszólalásra jelentkezett Szijjártó Péter külgazdasági és külügyminiszter úr. Megadom a szót.
Köszönöm a szót. Tisztelt Elnök Úr! Tisztelt Képviselőtársaim! Továbbra is a világjárvány határozza meg a politikai közbeszédet, és a világjárvány határozza meg mindennapi életünket is. Elég csak a ma kezdődő érettségi vizsgákra gondolni, de láthatjuk azt is, hogy Európa-szerte zajlik a politikai, gazdasági és egészségügyi vita az esetleges lazító intézkedésekről, melyek egy részét már be is vezették, és folyamatosan zajlik a vita azokról az aggodalmakról, amely aggodalmakat ezen lazító intézkedések, de legfőképpen az előre nem látható következményeik alapozzák meg. Mindenki törekszik arra, hogy egyensúlyt teremtsen az egészségügyi védekezés és a gazdaság újraindítása között. Nyilvánvalóan az egészségügyi védekezés a legfontosabb, de a gazdaság újraindítása kapcsán pedig természetesen mindenkinek tudnia kell, hogy egy teljesen új típusú világgazdasági verseny indul. A világgazdaság minden aspektusából elmondható, hogy semmi sem lesz ugyanolyan a világjárvány után, mint volt előtte. Egy dolgot azért nagyjából biztosan lehet látni: a lazító intézkedések az emberi kontaktusok számának növekedésével járnak, az emberi kontaktusok számának növekedése pedig az egészségügyi ellátórendszerre háruló jövőbeni nyomás növekedését vetíti előre. Ezért is voltak fontosak azok a korlátozó intézkedések, amelyeket a kormány bevezetett, és amely korlátozó intézkedések hatályban léte alatt az egészségügyi ellátórendszer eszközökkel történő ellátását meg tudtuk oldani, illetőleg folyamatában ez zajlik. Erről szeretnék önöknek ismételten tájékoztatást adni. A legutóbbi tájékoztatásom óta az elmúlt egy hétben 32 repülőgéppel Kínából és 10 kamionnal Európa különböző repülőtereiről szállítottuk Magyarországra az egészségügyi védekezéshez szükséges eszközöket. Az elmúlt egy hét során 17 millió 516 ezer maszk érkezett Magyarországra, ezzel megközelítettük a százmilliót a világjárvány kirobbanása óta importált maszkok vonatkozásában, 99 millió 624 ezernél tartunk jelenleg, és a szerződéses állomány értelmében további 69 722 maszk érkezésére lehet számítani. Tisztelettel tájékoztatom önöket arról is, hogy az elmúlt egy hét során 620 lélegeztetőgép érkezett, ezeket a gépeket a vámolás és a minőség-ellenőrzés után szakemberek üzemelik be természetesen. Tájékoztatom önöket arról is, hogy a lélegeztetőgépek használatához szükséges egyéb alkatrészek, betegőrző monitorok, központi monitorok és más eszközök érkezése is folyamatos. Tájékoztatom önöket arról, hogy az elmúlt egy hétben 525 ezer vírusteszt érkezett, így összességében a 2,5 milliót közelíti meg a már Magyarországra érkezett importált tesztek száma, és további szerződéses állományunk 1,2 millió darabra vonatkozik. Tájékoztatom önöket arról, hogy ezen elmúlt egyhetes időszak alatt 16 millió 140 ezer különböző, védekezéshez szükséges mondjuk úgy ruházati termék, tehát arcvédő, kesztyű, illetve izolációs köpeny érkezett, ezeknek a száma így már összességében meghaladta az 56 milliót, további 13 millió darabot várunk, és az egészségügyi védekezés keretében megrendelt 850 ezer gyógyszer is megérkezett. Közben Budapest főváros, illetve a VI. kerület számára is Kínából összesen több mint 70 ezer maszknyi adomány érkezett, ezeket Budapestre szállítottuk természetesen, és a kiosztásuk jelenleg is zajlik. Az elmúlt héten több olyan hír is felreppent, amelynek nyomán egyesek a Kínából érkezett importtermékek minősége kapcsán keltettek olyan híreket, amelyek szerint az az európai szabványoknak nem lenne megfelelő. [[13.10]] Ez nem igaz. Minden termék, amelyet Kínából a szerződések szerint importálunk, megfelel az európai szabványoknak, megfelel a rá vonatkozó szabályoknak. Ezek mind úgynevezett CE-minősítéssel rendelkeznek, így Európában szabadon felhasználhatók a vírus elleni küzdelemben az Európai Bizottság döntése értelmében. Tisztelt Elnök Úr! Tisztelt Képviselőtársaim! A szállítások ezen a héten is folyamatosak lesznek, és a jövő héten újra szót fogok kérni annak érdekében, hogy tájékoztassam önöket az előttünk álló hét teljesítményéről. Köszönöm. [[Taps a kormánypárti padsorokban.]]
A képviselőcsoportoknak kétperces hozzászólásra van lehetőségük. Arató Gergelynek adom meg először a szót.
Tisztelt Ház! Hadd kezdjem azzal, hogy külügyminiszter úrral egyetértve nyilván mindannyian drukkolunk most az érettségizőknek, és köszönjük azoknak a tanároknak, akik ilyen nehéz körülmények között is biztosítják az érettségit, akkor is, ha egyébként továbbra is felesleges kockázatnak tartjuk, hogy a járvány intenzív szakaszában kerül sor az érettségire. Néhány hetes halasztás növelte volna a biztonságot, és nem csökkentette volna az érettségi sikeres letételének az esélyét. De mondom, most az a dolgunk, hogy drukkoljunk, és reménykedjünk abban, hogy nem okoz semmilyen káros hatást ez a meg nem fontolt és erőszakos lépés.Hasonló a helyzet a lazítással, tisztelt képviselőtársaim. Természetesen örülünk, ha lehet lazítani. Az a baj, hogy az elmúlt hetekben önök nem teszteltek. Itt a Házban mondták el azt, hogy nincs szükség tömegesszűrés-szerű tesztelésre. Most elkezdik a tesztelést, mától, ez nagyon helyes, nagyon derék, de ennek az eredménye majd később lesz meg. Ugyanakkor azt is el kell mondanom, hogy ennek az intézkedésnek a jogi megvalósítása csapnivaló és ostoba. Kérem, mondja majd el valamelyik kormánypárti képviselőtársunk, hogy mi a logika abban, hogy Pest megyében fenntartják a korlátozásokat, miközben olyan megyékben, ahol sokkal súlyosabb a helyzet, például Fejér megyében, nem tartják fenn, persze azon kívül, hogy Gyál, Dabas vagy Gödöllő kevésbé kedves önöknek, mint Felcsút. Mondják el azt, hogy hogyan lehet az, hogy a pestiek nem mehetnek el a kiskertjükbe egyedül sem, de közben a vidékiek jöhetnek Budapestre, ahol nyilván nagyobb a kockázat, és még folytathatnám. Ami pedig a maszkokat és a teszteket illeti, tisztelt miniszter úr, nem velünk van vitája, hanem a SOTE-val, amely megvizsgálta például a teszteket, és megállapította, hogy nem működnek. Önök nem válaszoltak eddig arra a kérdésre, hogy ezek azok a teszteke, amelyeket önök hoztak be, vagy pedig nem. Én azt javaslom, hogy tisztességesen tájékoztassanak, ne a nem létező gazdasági sikereikkel dicsekedjenek, hanem valódi, érdemi tájékoztatást adjanak. Köszönöm szépen. [[Taps a DK soraiból.]]
Keresztes László Lóránt képviselő úr következik. Parancsoljon!
Köszönöm a szót, elnök úr. Tisztelt Országgyűlés! Tisztelt Miniszter Úr! Köszönjük a tájékoztatást. Én ezt a két percet arra szeretném felhasználni, hogy néhány kérdést feltegyek, ugye, a tapasztalat azt mutatja, hogy majd próbál lehetőséget találni miniszter úr, hogy a napirend előttiek során válaszoljon. Mi is látjuk ezeket a súlyos ellentmondásokat a kormányzati kommunikáció és az intézkedések között. Ön a hétvégén arról posztolt, hogy a tömeges megbetegedések időszakára felkészült a kormány. Ehhez képest bejelentették ezeket, hogy mától életbe lépnek a lazítások, és képviselőtársam elmondta, hogy ma kerül sor az érettségi vizsgákra. Orbán Viktor miniszterelnök úr is azt mondta korábban, hogy mostanra, körülbelül erre az időszakra számítanak, hogy most fog tetőzni a járvány. Nem igazán értjük ezt az ellentmondást, hogy pont most indulnak el ezek a lazítások, feloldják a korlátozásokat. Remélem, hogy a mai napon erről részletes és esetleg adatokkal alátámasztott tájékoztatást kapunk, hogy ez miképpen fordulhat elő, vagy mi az ellentmondás indoka.Beszélt a gazdaságról. Azt is tudjuk, hogy sokkal mélyebb lesz ez a gazdasági válság annál is, mint amit, mondjuk, néhány hete gondoltunk. Látjuk azt, hogy az elmúlt napokban milyen döntéseket hozott a kormány. Ön jelentette be, hogy Mongóliában egy 57 millió dolláros, tehát 18 milliárd forintos megállapodást kötöttek, gyakorlatilag befektettek Mongóliában, munkahelyeket teremtenek Mongóliában akkor, amikor ma Magyarországon naponta több ezren veszítik el a munkahelyüket. Azt is látjuk, hogy most már nemcsak az önkormányzatokat, de a magyar egyetemeket is megszorító intézkedésekkel akarják sújtani, ami rengeteg elbocsátáshoz fog vezetni. Ezt is nagyon szeretném, ha megmagyarázná, miniszter úr, hogy miképpen kerülhet erre sor, hogy önök Mongóliában fektetnek be, és ott teremtenek munkahelyeket. Még egy kérdésem lenne, miniszter úr. Az elmúlt héten egy egészen döbbenetes kijelentést hallhattunk a román elnök, Klaus Iohannis részéről. Erre mi is reagáltunk, illetve többen reagáltak a magyar politikából, sőt nem csak a magyar politikából. Azt láthattuk, hogy a kormány kivár ezzel a nyilatkozattal, kivár a reakcióval. Én azt szeretném kérdezni, hogy a kormány milyen diplomáciai lépéseket tesz vagy tervez tenni annak érdekében június 4e előtt, hogy ne magyarellenes kirohanásokról kelljen azon a napon hallani. Köszönöm szépen.
Lukács László György következik.
Köszönöm szépen a szót. Tisztelt Elnök Úr! Tisztelt Miniszter Úr! Köszönjük szépen a tájékoztatást. Mint mindig, elsőként fontos leszögezni, hogy köszönjük szépen azoknak a munkáját, akik a védekezés sikerességéhez hozzájárulnak, egészségügyi dolgozók, szociális dolgozók és a többi összes magyar állampolgár. Azt jól látjuk, hogy önök komolyan vették, hogy május 3-án tetőzik a járvány, annyira komolyan vették, hogy másnapra teleplakátolták az egész országot, nyilván a járványügyi védekezés céljából, holott az lett volna a felelősségteljes, hogy azokat a maszkokat, amelyeket említett, juttatták volna el a településekbe. A helyes logikai sorrend úgy nézne ki szerintem, hogy nem a plakátokat kell eljuttatni minden városba, amelyeken az önök eredményét vagy az önök lépéseit magyarázzák, hanem azokat a maszkokat, amelyeket a kötelező viselés alapján a boltokban, a tömegközlekedési eszközökön az embereknek viselniük kell, vagy éppen az érettségizőknek kell viselniük. De ha itt tartunk az eszközöknél, hogy mennyit sikerült behozni Magyarországra védekezési eszközökből, akkor érdemes tisztázni azt is esetleg csináljon egy olyan alrovatot a termelési riportban , hogy mennyi ezek közül az, amely egészségügyi felhasználásra nem alkalmas, ugyanis ez volt azon a dobozon, hogy nem egészségügyi felhasználásra szánták. Akkor mire? Miniszter úr, ezt tisztázzák, hogy azok az eszközök mire valók voltak! Másrészről jó lenne a következő kormányülésen és bocsánat, hogy ebben csak tanácsot adhatok önnek Kásler Miklóshoz odafordulni, és megkérdezni tőle, hogy mégis hogy gondolta azt, hogy miután bezárja egyrészt a kórházakat és az egészségügyet, most három nap felkészülési időt hagyva elindítja ezeket az egészségügyi ellátásokat úgy, hogy gyakorlatilag az embereknek nincs hova menniük tesztelni. Mondják már meg, hogy az emberek hol teszteltessék le magukat, hogy fogorvoshoz menjenek, vagy a szakrendelőbe elmenjenek, mert az emberek erre is kíváncsiak. Ha valamit, ezt például kiírhatnák a plakátokra. Hogy egy utolsó felvetést mondjak önnek pozitív irányba, érdemes lenne azt a praktikus nehézséget újragondolnia a kormánynak, hogy mi van azokkal a személyekkel, akik külföldi munkavállalás után vagy egyébként más, nem ingázó munkavállalás után hazatérnek Magyarországra, és rendszeresen 14 napos karanténra kötelezik őket. Úgy gondoljuk, hogy ezt a szabályt nagyon át kellene gondolni, mert távol tartja ezeket az embereket a szeretteiktől, távol tartja őket Magyarországtól, és ez akadályozza őket. Javasoljuk, hogy a kormány ezt gondolja újra. Köszönöm szépen. [[Taps a Jobbik padsoraiban.]] [[13.20]]
Juhász Hajnalka képviselő asszony következik.
Köszönöm a szót, elnök úr. Tisztelt Ház! Tisztelt Képviselőtársaim! Egyrészt szeretném megköszönni külügyminiszter úrnak az állandó tájékoztatást és folyamatos tájékoztatást. Két dolog látszik egyértelműen. Az egyik, hogy az egészségügyi védekezéshez szükséges eszközök folyamatosan érkeznek az országba, a maszkok, a tesztek és a lélegeztetőgépek. És azt is látjuk, hogy két dologban is egyensúly van, egyrészt a járvány elleni védekezésben való előre gondolkodásban és a gazdaság újraindításában. Hiszen az a célunk, hogy ne segélyeket nyújtsunk, hanem munkahelyeket teremtsünk. Szeretném elmondani, hogy Mongólia kapcsán de ezt majd a külügyminiszter úr pontosítani fogja kötött segélyhitelezési programról van szó. Mongólia és Magyarország a hetvenéves diplomáciai kapcsolatait ünnepli egyrészt, másrészt pedig arra is büszkék lehetünk, hogy Magyarországon kétszáz mongol diák tanul, tehát a tudásba való befektetés is kiemelten fontos. Én szintén szeretnék drukkolni az érettségizőknek, és köszönjük a folyamatos tájékoztatást a külügyminiszter úr részéről. Köszönöm szépen. [[Taps a kormánypártok soraiban.]]
Most Szabó Timeáé a szó.
Tisztelt Képviselőtársaim! Úgy tűnik, hogy Orbán Viktornak továbbra sem fontos az, hogy személyesen tájékoztassa az embereket az Országgyűlésen keresztül. Orbán Viktor 42 napja nem jött be napirend előtt tájékoztatni az embereket [[Moraj a kormánypárti sorokban.]] , helyette a Facebookon olvas fel féloldalas szövegeket. Példátlan ez a gyávaság európai vezetők között!Pedig kíváncsiak vagyunk ám többek között arra, hogy számos középiskola miért írta ma az érettségiző diákoknak azt, hogy inkább vigyenek ők be biztos, ami biztos maszkot, mert a KLIK nem fogja tudni mindenhol biztosítani ezt. A százmillió maszkból nem jut minden diáknak, tanárnak, gondnoknak, miniszter úr? Arra is kíváncsiak lennénk, hogy hogy kerül egészségügyi intézményekbe olyan maszk, amire kínaiul az van ráírva, hogy „nem egészségügyi használatra”. Miért nem jutott steril maszk a százmillióból, amit ön állandóan említ? Aztán arra is kíváncsiak az emberek, hogy az egészségügyi dolgozóknak a megígért nettó 330 ezer forintos támogatás miért nem érkezett meg a mai napig. Esetleg nem volt idejük elküldeni ezt az összeget azoknak, akik nap mint nap a frontvonalon harcolnak értünk? Esetleg, nem tudom, fontosabb volt Mészáros Lőrincnek több tíz milliárd forintos közbeszerzést kiosztani, és nem jutott idejük az egészségügyi dolgozókra? Egy orvos beszámolója szerint a márciusi bére 180 ezer forint volt nettó. Ennyire becsülik önök az egészségügyben dolgozók munkáját. Aztán arra is kíváncsiak az emberek, hogy miközben 300 ezer munkanélküli van az országban, miért nem hajlandók megemelni az Európában legalacsonyabb összegű álláskeresési járadékot. Önök szerint tényleg elégséges az, hogy valaki három hónapon keresztül, aki nem dolgozik, és a gyerekét kell etetni, az havi 80 ezer forintot kap? Majd meglátjuk három hónap múlva, hogy beteljesüle Orbán Viktor ígérete, és lesze mindenkinek munkája. Addig viszont ezek az emberek 80 ezer forintból éhen halhatnak? Számos olyan levelet kapunk a hó közepén, hogy ezek az emberek nem tudnak már vacsorát adni a gyerekeiknek. Ezekre tessék gondolni a termelési riport közben! [[Az elnök a csengő megkocogtatásával jelzi az időkeret leteltét.]] Hát, akkor ennyit. Ennyi lenne a kérdésem, miniszter úr. [[Zaj a kormánypárti oldalon.]] Azt hiszem, eleget kérdeztünk. Ezekre várjuk a válaszokat. Köszönjük. [[Szórványos taps az ellenzéki oldalon.]]
Tóth Bertalan képviselő úr következik.
Köszönöm a szót, elnök úr. Tisztelt Képviselőtársaim! Szent Flórián napján mi is köszöntjük és főt hajtunk a tűzoltók előtt, a katasztrófavédelemben dolgozók előtt, de talán jobban örültek volna fizetésemelésnek és a szolgálati nyugdíjuk visszaadásának. Tisztelt Miniszter Úr! Ön és a kollégái teszik a dolgukat, szerzik be azt a rengeteg eszközt, amit beszállítanak a raktárakba, de szeretnénk mi is egy észrevételt tenni, attól függetlenül, hogy ön azt említette, hogy álhírek terjengenek az interneten. Többen említették, hogy bizonyos dobozokra az került fel, hogy nem steril eszközök, az egészségügyben nem használható eszközöket vásároltak. Vagy felreppentek olyan hírek, hogy vásároltak nagy tételben olyan teszteket, amelyek nem szűrik ki a vírust. Nagyon bízunk benne, hogy a beszerzett lélegeztetőgépek is megfelelően működnek. Úgy látom, a fürkészeknek jobban oda kell figyelni, akár tolmácsot vagy minőségellenőrt is szükséges alkalmazni. Arra szeretném felhívni a figyelmét, hogy a jövő héten, legyen szíves, számoljon be, hogy az a sok száz milliárd forint, amit erre elköltöttek, tételesen miből áll, mennyiért vásároltak maszkot, lélegeztetőgépet, kesztyűt, s a többi, s a többi, hiszen azért mégiscsak közpénzt használnak fel, mégiscsak az adófizetők pénzéből vásárolnak, nagyon bízom benne, hogy jó minőségű termékeket, de valószínűleg az adófizetők is szeretnék tudni, hogy mire megy el. S ahogy többször elmondtam már, ott vannak a raktárakban ezek az eszközök. Még egyszer megismétlem: kapjon minden magyar állampolgár maszkot; minden 65 év felettinek állítsanak össze egy védelmi csomagot fertőtlenítővel, kesztyűvel és maszkkal; és kezdjék meg a tömeges tesztelést, nemcsak a vizsgálatok érdekében, nemcsak azért, hogy föltárjuk a társadalom fertőzöttségét vagy átfertőzöttségét, hanem a frontban dolgozókét, az idősotthonokban, és sorolhatnám, hogy hány helyen lenne szükség teszt elvégzésére. Kérem, tegyék a dolgukat. Köszönöm szépen.
Németh Zsolt az utolsó. Parancsoljon!
Tisztelt Elnök Úr! Miniszter Úr! Tisztelt Ház! Ahogy Keresztes Lóránt képviselőtársam is már említette, az elmúlt héten meglehetősen fölborzolta a kedélyeinket Klaus Iohannis román elnök magyarellenes kirohanása. Miniszter úr ezzel kapcsolatban megnyilvánult a hét folyamán több alkalommal is. Szeretném megköszönni a határozott hangvételt. Úgy gondolom, egyértelmű, hogy nekünk is egyértelműen, világosan nemet kell mondanunk arra az idegengyűlöletre és arra a magyarellenes félelemkeltésre, amit megengedett magának a román államelnök. Viszont igent kell mondanunk arra, amire a román államelnök meg nemet mondott, nevezetesen azt mondta, hogy amíg ő lesz, autonómia nem lesz Romániában. Tegyük világossá, hogy amíg viszont mi vagyunk, addig egyértelműen és határozottan támogatjuk a székelyek autonómiatörekvéseit, az erdélyi magyarok autonómiatörekvéseit, és emlékeztessük a román elnököt arra, hogy ő szász-német nemzetiségű, és ő nem létezne, ha nem adott volna a Magyar Királyság annak idején a szászoknak autonómiát a XIII. században. Szintén mondjunk egy egyértelmű igent a magyar-román együttműködésre, hiszen nagyon nagy szükség van arra, hogy ne hagyjuk, hogy akár a román elnök aláássa azt a gyümölcsöző magyar-román együttműködést, amit egyébként most a koronavírus területén is képesek vagyunk megvalósítani. Nagyon nagy szükség lesz erre az elkövetkezendő időben. És plusz egy: mondjunk igent az irdala.hu-ra, a székelyek, a Székely Nemzeti Tanács aláírásgyűjtő akciójára. Köszönöm szépen a figyelmet.
Most a képviselőcsoportok által előre bejelentett napirend előtti hozzászólások következnek. Elsőként Burány Sándor képviselő úrnak adom meg a szót, a Párbeszéd részéről.
Köszönöm a szót, elnök úr. Tisztelt Ház! Hétről hétre nő az álláskeresők száma. A felmérések egészen brutális növekedésről számolnak be, tízezrekkel nő hétről hétre a munkanélküliek száma Magyarországon. Az április közepi adat szerint az álláskeresők száma jelenleg meghaladja a 330 ezret. 330 ezer ember! S ha hihetünk a különböző híreknek, hogy ez hetente akár tízezerrel is nő, akkor akár 350 ezer munkanélküli is lehet ma Magyarországon. Szeretnénk ez ügyben persze pontosabban látni. De pont egy olyan időszakban, amikor a munkaügyi központokból kiszivárgott hírek szerint a kilencvenes évek eleje óta nem tapasztalt roham indult meg az álláskeresők részéről, erre a hivatal válasza az, hogy megszünteti azt a részletes statisztikát, amiből pontosan lehetne tudni a területi eloszlásokat, pontosan lehetne tudni, ki hány hónapig kapja ezt az ellátást, és pontosan lehetne tudni, hogy átlagosan mennyi az álláskereső-járadék ma Magyarországon. De a kormány hivatalai pontosan azt tették, mint a szegénységkutatással kapcsolatban: egy olyan időszakban, amikor minden szociológiai felmérés azt mutatta, hogy a társadalom végzetesen kezd kettészakadni gazdagokra és szegényekre Magyarországon, akkor a KSH beszüntette azon adatok mérését és szolgáltatását, ami a létminimum-számításokkal volt kapcsolatos. [[13.30]] Most más területen ugyanolyan fontos, nagyon nehéz időszakban ugyanezt tapasztaljuk: a munkaügyi hivatal megtagadja a választ ezeknek az adatoknak a részletes megoszlásáról. Egyben biztosak lehetünk: a vírus okozta járulékos veszteségek közé kell számítani nemcsak a betegeket, hanem azt a több mint 300 ezer embert is, aki a járvány következtében elveszítette az állását. Hétről hétre elmondjuk a parlamentben, és el is fogjuk mondani hétről hétre a jövőben is, ha önök ezen a magatartáson nem változtatnak, hogy a jelenlegi szabályozás elégtelen a probléma orvoslására. Két területen azonnali intézkedésre lenne szükség: az egyik az álláskeresők járadékának felemelése, a másik az álláskereső-járadékra jogosultsági időtartam kiterjesztése az önök kormányzása előtti mértékre, 3-ról 9 hónapra. Ez elengedhetetlenül szükséges, több mint 300 ezer embernek azonnali segítségre van szüksége, nem valamikor a távoli jövőben a gazdaság újraindítására, hanem most, azonnali segítségre van szükségük. És azonnali segítségre van szükségük azoknak a cégeknek, azoknak a munkavállalóknak is, akiknek az állása veszélyben van, még nem munkanélküliek, de holnapután már azzá válhatnak. Ezeknek az embereknek a munkahelyét meg kell védeni, ha kell, költségvetési források felhasználásával is. Ennek semmi nyoma, pontosabban: a kormány olyan minimális segítséget akar adni a bajba jutott cégeken keresztül ezen munkavállalóknak, ami a töredéke a tényleges jövedelmüknek, ahelyett, hogy átvennénk az európai gyakorlatot, a szomszédaink által is használt, bevezetett gyakorlatot, és nagyon komoly, 80-90 százalékos mértékben tudná a költségvetés pótolni, magára vállalni azon munkavállalók bérének a kifizetését, akik olyan cégeknél dolgoznak, amelyeket a járvány és annak következtében a válság veszélyeztet. Azonnali segítségre van szükség, mert a magyar családok többségének jó, ha egy- vagy kéthavi tartaléka van, nincs három-, négy-, öt- vagy hathavi tartaléka, ezeknek a családoknak a helyzete néhány hét múlva kilátástalanná fog válni, hogyha ez az azonnali segítségnyújtás elmarad. Ezeken a családokon nem segítenek a hitelek, ezeken a családokon nem segítenek az adókedvezmények. Az álláskereső-járadék, annak időtartamának a kiterjesztése és a munkahelyek megvédése, ez az, ami segítené őket. Nem arra van szükség bár szép gesztus , hogy majd teremtsünk annyi munkahelyet a válság után, mint amennyi munkahelyet a válság megszüntetett, hanem most azonnali segítségre van szükség annak érdekében, hogy jóval kevesebb állás szűnjön meg, és ahol megszűntek ezek az állások, ott pedig az álláskeresők kapják meg [[Az elnök csenget.]] az Európához méltó támogatást. Köszönöm szépen a figyelmüket.
Válaszadásra a külügyminiszter úr jelentkezik, ha jól látom. Megadom a szót.
Köszönöm a szót. Tisztelt Elnök Úr! Tisztelt Képviselő Úr! Tisztelt Képviselőtársaim! Ez egy régóta itt lévő vita közöttünk válságidőszaktól függetlenül, 2010 óta vitázunk, kormány és ellenzék itt az Országgyűlésben azon, hogy vajon segélyt vagy munkát kelle adni az embereknek, és itt a frontvonalak, tisztelt képviselő úr, megmerevedtek, ezt hétről hétre tapasztalhatjuk. Függetlenül a realitásoktól, függetlenül az éppen aktuális helyzettől önök továbbra is segélyekre akarják alapozni a magyar gazdaság működését, ahelyett, hogy amikor a munkahelyüket elveszítő emberekről beszélnek, akkor azt követelnék tőlünk, hogy teremtsünk nekik új munkahelyeket, és hogyha ez így történne, akkor létrejöhetne közöttünk egy példás összefogás, egy példás egyetértés.Mi ugyanis 2010-ben világossá tettük, hogy a magyar gazdaság működését a munkavégzésre és a munkahelyek létrehozására alapozzuk, ugyanis a segélyek által dominált gazdaságpolitikának világos a végeredménye: az ország eladósodása, és az eladósodás végén aztán rossz szándékú emberek vagy ahogy azt mondják: spekulánsok állnak, és egy országot valóban így kell védtelenné tenni. Mi ebből nem kérünk, a magyar emberek ebből nem kérnek, és egy egészen más típusú gazdaságpolitika végrehajtására adtak nekünk felhatalmazást. Tisztelt Képviselő Úr! Én azt gondolom, hogy a most kialakult nehéz helyzet még inkább indokolja a munkahelyteremtésre alapuló gazdaságpolitika megerősítését. Tisztelettel tájékoztatom önt és képviselőtársaimat, hogy az elmúlt két hétben négy új nagy magyarországi beruházást jelentettünk be, amelyek ezres nagyságrendben hoznak létre új munkahelyeket. Tisztelettel tájékoztatom önt arról is, hogy megnyitottuk a kérelmek benyújtásának lehetőségét azon vállalatok számára, amelyek a mostani időszakban vállalják a munkahelyeket védő beruházások végrehajtását, amihez a magyar állam a beruházott összeg 50 százalékát odaadja, és hogy mennyire helyes döntés volt ez, szeretném önt tájékoztatni arról, hogy 151 vállalat nyújtotta be eddig az erre vonatkozó kérését, a 151 vállalat összesen 32 064 munkahely megvédését vállalja 75,3 milliárd forint beruházással, amelyhez a maximális támogatás mértéke 36,7 milliárd forint. Tájékoztatom önt arról is, hogy a 151, ilyen típusú készségét bejelentő vállalat közül 124 magyar vállalat, tehát a magyar vállalatokkal való összefogás igenis működik a magyar munkahelyek megvédése és új munkahelyek létrehozása tekintetében. Tisztelettel tájékoztatom önt arról is, hogy az Európai Bizottsággal már folyamatban van az a notifikációs eljárás, amely az ilyen típusú, külön EU-vizsgálat nélkül adható, 800 ezer eurót meghaladó összegek folyósítását teszi majd lehetővé. Ennek a bevezetési időpontja kizárólag az Európai Bizottság mérlegelésétől és döntéshozatali sebességétől függ. Tájékoztatom önt arról is, hogy eddig már 72 vállalat nyújtotta be az igényét arra a hitelkonstrukcióra, amelynek keretében 0,1, valamint 2,3 százalék között mozog a kamat. Kis- és közepes vállalkozások számára most a likviditás a fő kérdés, ha meg tudják tartani a likviditásukat, meg tudják tartani legalábbis jobb esély van arra, hogy meg tudják tartani a munkahelyeket. Az egy éven belüli likviditási hiteleket 0,1 százalékon adjuk. Én azt gondolom, ennek sokkal több értelme van, mint annak, hogy segélyt adjunk. A vállalkozásokat és a vállalatokat kell segíteni abban, hogy meg tudják védeni a munkahelyeket, és új munkahelyeket tudjanak létrehozni. 450 milliárd forintnyi ilyen kedvezményes hitelt fogunk kiadni az elkövetkezendő hetekben és hónapokban 450 milliárd forintnyit! , emellett pedig ki fogunk adni 60 milliárd forintot azon vállalatok, kisvállalkozások számára, amelyek a termékértékesítésnél problémába ütköznek, hogyha hosszabb a fizetési határidő, hogy ezt át tudjuk hidalni a számunkra, és 50 milliárd forintot biztosítunk már most azon vállalkozások számára, amelyek banki hitelből finanszírozzák a működésüket, de a kereskedelmi bankok a jelen helyzetben szigorítják a feltételeket; mögéjük állunk, és garanciával segítjük tovább [[Az elnök csenget.]] a működésüket. Tisztelt Képviselő Úr! Azt gondoljuk, ennek van értelme, és nem a segélyezésnek. [[Taps a kormánypártok soraiban.]]
Most az LMP frakcióvezetője, Keresztes László Lóránt képviselő úr következik. Parancsoljon!
Köszönöm a szót, elnök úr. Tisztelt Országgyűlés! A mai napirend előtti felszólalásomat is azzal szeretném kezdeni, hogy tisztelettel megköszönöm a munkáját mindenkinek, aki az első vonalban dolgozik a magyar emberek egészségének és biztonságának megőrzéséért, és itt szeretném kiemelni a mai napon, a tűzoltók napján ezt a köszönetnyilvánítást a tűzoltók felé, illetve mindenki felé, aki a katasztrófavédelem területén dolgozik. A napirend előtti hozzászólásomban alapvetően arról szeretnék beszélni, ami egy evidencia, hogy a járvány idején az információ, az információ megfelelő áramlása életet menthet, ugyanakkor annak a hiánya pedig korlátozhatja akár helyi szinten a védekezés hiányát, ami viszont súlyos hiba, és emberi életekbe kerülhet, és az is világos, hogy nem kormányzati propagandára van szükség, hanem felelős és hatékony kormányzati tájékoztatásra. A kormányzatnak a járványhelyzettel kapcsolatos tájékoztatási munkáját súlyos kritikával kell illetni. Alapvető információk, adatok nem jutnak el az önkormányzatokhoz, időnként igen súlyos ellentmondásokra lehetünk figyelmesek, illetve láthatjuk, hogy hétről hétre a sajtótájékoztatókon gyakran előfordul, hogy a nem kormánypárti újságírók nem kapnak választ minden kérdésükre. És ehhez képest tapasztaljuk azt, hogy a kormányzat valamiféle propaganda-hadjáratot akar indítani, tehát ilyen plakátkampányt, tájékoztató kampányt, amelynek a részletei nem ismertek erre itt most szeretnék rákérdezni. [[13.40]] Rengeteg ellentmondást lehetne az elmúlt időszakból bemutatni, lehetetlen ezeket felsorolni. Csak egy példát mondok: láthatunk konkrét plakátot olyan felirattal, hogy: „Ne viseljen maszkot, ha nem beteg!”, ezt az Emberi Erőforrások Minisztériuma adta ki, most pedig nagyon helyesen döntöttek arról, hogy bizonyos szituációkban kötelezővé teszik a maszkhasználatot. Nagyon fontos az önreflexió, fontos, hogy a korábbi hibákból tanuljanak. Ugye, nem elég az önkritika, tanulni is kell a hibákból, és ezt be kell építeni a tájékoztatásba. Ennek a hiányát látjuk egyelőre, de a maszkviselés kötelezettségének kiterjesztése mindenképpen egy fontos intézkedés. És a legfontosabb ellentmondás, amire már röviden utaltam, hogy Orbán Viktor már jó néhány héttel ezelőtt elmondta, hogy erre az időszakra várják a járvány tetőzését, illetve Szijjártó miniszter úr is arról beszélt, hogy felkészültünk, a járvány tömegessé válásának az időszakára felkészült az egészségügy. Hát, ehhez képest tudjuk, hogy ma érettségi vizsgát tartanak, és azt is, hogy elindult az újranyitás folyamata. Furcsa módon a központi régiót, az agglomerációt kettéválasztották, ugyanakkor éppen most nem adnak lehetőséget az önkormányzatoknak, hogy a helyi sajátosságoknak megfelelően adott esetben további szigorítást okozzanak. Ez is komoly ellentmondás. De azt is el kell mondani, hogy a legfontosabb az egészség védelme és a járvány elleni védekezés, ugyanakkor a gazdaság számára is nagyon fontos lenne a kiegyensúlyozottság, az, hogy lássák a hosszú távú tervezést, és arról megfelelő tájékoztatást adjanak. Ezért nem értjük, hogy miért nem adnak ki rendszeresen pontos munkaerőpiaci adatokat, hogy hányan vesztették már el az állásukat, és becsléseket arra vonatkozóan, hogy ezek a statisztikák esetleg milyen konkrét, konkrétan súlyos problémákat fednek el. Nem látjuk azt, hogy pontos tájékoztatást adnának a gazdaság alakulásának a várható folyamatáról rövid, illetve középtávon, illetve azt sem, hogy időnként elismerik, vagy éppen kormányhoz közel álló szakemberek elismerik, hogy az önök gazdaságvédelmi intézkedései elégtelenek. Erről sem adnak tájékoztatást, hogy milyen módon és milyen formában számíthatnak a gazdaság szereplői, számíthat a társadalom, hogy ezeket az intézkedéseket újraértékelik. Arról nem is beszélve, hogy még konkrét tájékoztatásokban is, mondjuk, hogy az operatív törzs és a kormányszóvivő részéről is a lakosságot érintő kérdések tekintetében is ellentmondásokat lehetett felfedezni. És ami egy óriási problémahalmaz, ami az önkormányzatokat érinti, az önkormányzati információellátás. Ugye, világos, hogy ebben a helyzetben az önkormányzatok a védekezés első számú bástyái, és a szokásoshoz képest is rengeteg többletfeladatot kaptak. Ehhez képest az alapvető területi adatokat, annak ellenére, hogy már több szövetség is felhívta ennek a fontosságára a figyelmet, a mai napig nem kapják meg. Az egészségügyi ellátórendszer részéről sem jutnak el a városvezetőkhöz, polgármesterekhez konkrét adatok, és azt láthatjuk, hogy az egészségügyi intézmények még képviselői kérdésre sem válaszolnak, ezt is az operatív törzshöz utalják. Nagyon fontos volna tudni, hogy ha elindul a tömeges tesztelés, vajon annak az adatait megkapjáke végre az önkormányzatok, hiszen az rendkívül fontos lenne a tekintetben, hogy hatékonyan tudják megszervezni az életüket. És akkor itt a kormányzati propagandáról. Hát, ugye, lehet látni, hogy elindult egy új plakátkampány, egy új tájékoztatási kampány. A mai napon Csárdi Antal képviselőtársam egy kérdést juttat el a Miniszterelnöki Kabinetirodához, hogy mekkora összeget kíván a közpénzekből felhasználni erre a propagandára, és milyen volumenű lesz ez a tájékoztatási kampány. Ugyanakkor mi azt mondjuk, hogy nem kormányzati propagandára van szükség, hanem hatékony kormányzati intézkedésekre, tehát a munkahelyeknek a hatékonyabb megvédésére, és ahogy képviselőtársam is beszélt róla nagyon helyesen, a már nehéz helyzetbe került, állásukat elvesztett emberek és családok hatékony támogatására. És még egy mondatot engedjenek meg, képviselőtársaim, egy nagyon fontos ügyre szeretném felhívni a figyelmet sokadik alkalommal: május 7-ig tudja mindenki az irdala.hu oldalon támogatni a nemzeti régiók fejlesztése érdekében indított európai polgári kezdeményezést. Jó híreket láthattunk a hétvégéről, több mint 200 ezer aláírás gyűlt össze; minden esély megvan rá, ha mindenki aláírja ezt a kezdeményezést, hogy a határidőig meglesz az egymillió aláírás. Köszönöm szépen.
Válaszadásra ismét miniszter úrnak adom meg a szót.
Köszönöm a szót. Tisztelt Elnök Úr! Tisztelt Frakcióvezető Úr! Tisztelt Képviselőtársaim! Először engedjék meg, hogy néhány szót szóljak a román elnök elmúlt héten tett nyilatkozatáról. Szeretném leszögezni azt, hogy Magyarország Kormánya a jó magyar-román viszonyban érdekelt, Románia a negyedik legjelentősebb exportpiaca a magyar vállalatoknak, és az Erdélyben és a Székelyföldön élő magyaroknak is az az érdeke, hogy Magyarország és Románia között jó kapcsolat legyen. És hogy ilyen típusú jó kapcsolat kivitelezhető lenne, arra például bizonyíték Magyarország és Szerbia együttműködése, amely soha ilyen jó nem volt korábban, mint jelenleg. De kettőn áll a vásár. És sajnos a jelenlegi romániai politikai elit képviselői az elmúlt hetekben nagyon sokat tettek annak érdekében, hogy Románia és Magyarország között ne jó, ne a kölcsönös bizalmon vagy megbecsülésen, tiszteleten alapuló kapcsolat jöjjön létre. Ki kell mondanunk, hogy egy több mint ezeréves nemzet képviselőivel, egy több mint ezeréves nemzettel nem lehet úgy beszélni, mint ahogyan tette azt Románia elnöke az elmúlt héten. Értjük a román külügyminisztérium értékelését, amely szerint egy román belpolitikai kérdésben nyilvánult meg. De egy román belpolitikai kérdésbe hogyan kerül bele például a magyar miniszterelnök említése? Vagy egy olyan ügyben, amelyet európai szinten is teljesen demokratikus viták közepette lehet megvitatni, mint az autonómia kérdése, hogyan lehet azt ilyen gyűlöletkeltő módon felhozni? Romániában parlamenti választás közeleg, és a parlamenti választások közeledtével sajnos sokszor a román politikai elit bizonyos képviselői előhúzzák a magyar kártyát. Ezt vissza kell utasítanunk! A magyarokkal szembeni minden gyűlöletkeltést vissza kell utasítani, és világossá kell tennünk itt a magyar parlamentben remélhetőleg ez a kérdés pártok fölött élvezi a konszenzust , hogy ránk, magyarokra, az anyaországban élő magyarokra, ránk, a magyar parlament képviselőire, ránk, a magyar kormányra az Erdélyben és a Székelyföldön élő emberek mindig, minden körülmények között számíthatnak. [[Taps a kormánypártok padsoraiból.]] Egyúttal pedig valóban tisztelettel és köszönettel tartozunk annak a két ellenzéki pártnak, amelyek közül egyik a parlamentben ül, másik pedig nincs a parlamentben, amely megnyilvánult ebben a kérdésben. [[Balczó Zoltán közbeszól.]] Tájékoztatom önöket arról is… Ha a Jobbik is megtette, akkor azt is köszönjük. Tájékoztatom önöket arról is, hogy a jelenlegi körülmények közepette Magyarországnak nem lehet más a célja gazdaságpolitikai szempontból, mint az, hogy Közép-Európa legvonzóbb beruházási célpontja maradjunk. Tisztelettel tájékoztatom önöket, hogy csak az elmúlt két hétben az egyik legnagyobb dán áruházlánc döntött úgy, hogy a regionális logisztikai központját Magyarországra hozza. Az európai piacra belépett egyik legnagyobb amerikai streamingszolgáltató vállalat az európai szolgáltatóközpontját hozta Budapestre, az egyik legnagyobb európai vegyipari vállalat Magyarország legnagyobb háztartási és vegyipari üzeméhez szükséges beruházásokat hozott Magyarországra, a mai napon pedig aláírtuk a stratégiai együttműködési megállapodást Magyarország legnagyobb munkaerő-kölcsönző és -közvetítő vállalatával. Hiszen az elkövetkezendő időszakban az egyik legfontosabb kérdés az lesz, hogy hány beruházást tudunk Magyarországra hozni, hány új munkahelyet tudunk teremteni, és azok tekintetében rendelkezésre foge állni a képzett munkaerő. Tisztelt Képviselő Úr! Tisztelt Frakcióvezető Úr! Szeretném önnek elmondani azt is, hogy a kormányzati tájékoztatási tevékenységet a jövőben is fenn fogjuk tartani. Kormányzati tájékoztatás nélkül például a magyar kis- és közepes vállalkozások nem lehetnének tisztában mindazokkal a hiteltermékekkel és költségvetésből származó támogatásokkal, amelyeket éppen azért hoztunk létre, hogy a veszélybe került munkahelyeket megvédjük, az elveszett munkahelyek helyett pedig újakat tudjunk létrehozni. Ha nem tájékoztatnánk a vállalkozásokat, nem tudnának a beruházásokhoz nyújtott támogatásokról, nem tudnának a rövidített munkaidő esetében rendelkezésre álló állami bértámogatásról, vagy nem tudnának azokról az alacsony kamatozású hitelekről, amelyek a magyar vállalkozások likviditását hivatottak fenntartani. Tehát kormányzati tájékoztatás ezután is lesz, ennek különböző formái vannak. Vannak, amelyeket a szabadtéren, és vannak, amelyeket itt a parlamentben gyakorolunk. Köszönöm megtisztelő figyelmüket. [[Taps a kormánypártok padsoraiból.]]
Gyurcsány Ferenc következik.
Tisztelt Hölgyeim és Uraim! Engedjék meg, hogy a kormánypárt egyik legbefolyásosabb párt- és közjogi politikusának pár múlt heti megjegyzésére térjek ki. E szerint a megjegyzés szerint többek között a magyar ellenzék, a kormánypártokkal egyet nem értő sokaság nem a magyar nemzet része. Én eddig úgy tudtam, hogy a nemzet részben alkotmányos, részben pedig kulturális és történelmi kategória, és nem ismerek a könyvtárnyi irodalomból egyetlenegy olyan meghatározást sem [[Dr. Bajkai István: Nem is olvastad.]] , amely kormánypárti politikus kezébe adná annak a lehetőségét, hogy meghatározza, hogy ki a magyar nemzet része. [[13.50]] És különösen az ember zavarba esik, mert ugyanezek a kormánypárti politikusok egyébként állandóan a nemzetre hivatkozva, önmagukat nemzeti kormánynak tartva , láthatólag kivétel nélkül, a magyar nemzet keblére ölelnek mindenkit, aki határon túli magyar, függetlenül a szóban forgók politikai véleményétől. Szóval, hogyan van ez? Ezek szerint mindenki magyar, aki határon túlon van, és mindenki magyar, aki egyetért a kormánypártokkal. De ha ez így van, akkor önök nem a magyar nemzetet képviselik, akkor önök a trianoni nemzetfogalommal operálnak! Ez lehetséges, csak akkor világossá kell tenni: a nemzetnek az a tagja, aki közvetlen személyes kárvallottja a tragikus trianoni döntésnek vagy annak a leszármazottja, vagy egyetért önökkel, akiknek politikai önmeghatározásában, politikai szerepvállalásában ez a kulcskérdés. Lehet beszélni trianoni nemzetről, sérelmi nemzetről, de akkor tegyék ezt! Ezek szerint a magyar nemzetet önökkel szemben az ellenzék képviseli. Kettő: azt hallom, hogy a szóban forgó politikus szánalommal tekint azokra a képviselőkre, akiknek a személyi száma 2-essel kezdődik. Ha jól értem, itt a nőkről beszél. [[Közbeszólások a kormányzó pártok padsoraiból: Nem ezt mondta! Ne hazudj! Egy hang az ellenzéki pártok padsoraiból: De bizony!]] Én azt gondolom, hogy mindenfajta férfiúi felsőbbrendűség hirdetése, bármilyen módon becsomagolva, tegyük hozzá, ezekben az órákban kívánják határozatban elutasítani a lisszaboni szerződés ratifikálását… [[Derültség és közbeszólások a kormányzó pártok padsoraiból, többek között: Isztambuli! Bravó!]] ja, isztambuli szerződés ratifikálását , azt gondolom, hogy ez valami olyasmi világképet sugall, ami élesen szemben áll mindennel, amit mi gondolunk. Használhatnék persze durva, kemény szavakat, inkább egyet mondanék: álljanak oda édesanyjuk, feleségük, lányaik elé, és mondják meg nekik, hogy: ti kisebbrendűek vagytok. Aztán, ahogy majd ők erre válaszolnak, azt gondolom, hogy az kellőképpen hiteles lesz. Harmadsorban: hallom, hogy mi itt, ellenzéki képviselők, magamat is beleértve, mi nem a hazánkat szolgáljuk, hanem idegen hatalmak ügynökei lennénk. [[Zaj és közbeszólások a kormányzó pártok padsoraiból, többek között: Így van!]] Semmiképpen nem szeretném azt állítani, hogy azok, akik ezt gondolják vagy mondják, azok nácik lennének, de azt állítom határozottan, hogy ez náci beszédmód és gondolkodásmód. Mi több, ez, kérem szépen, sztálinista beszédmód és gondolkodásmód. A politikai ellenfélben külföldi hatalmak ügynökeit az ötvenes években keresték Magyarországon. Nem értem, hogy miért ide nyúlnak vissza. [[Közbeszólás a kormányzó pártok padsoraiból: Komcsi vagy!]] És igen, amikor ellenfeleiket emberi voltukban meggyalázzák, akkor ez maga a nácizmus, amikor állatokká minősítik őket. [[Folyamatos közbeszólások a kormányzó pártok padsoraiból.]] Vannak nekünk itt szokásaink, hogy hogyan beszélünk ebben a parlamentben, és milyen gesztusokat teszünk. Azt gondolom, hogy ideje a szokásainkat a valósághoz igazítani. [[Közbeszólás a kormányzó pártok padsoraiból: Hazaáruló!]] Arra kérem az ellenzéki képviselőket, fontolják meg, hogy többet ne álljanak fel tiszteletük jeléül, ha a házelnök beérkezik a Házba, mert nincs miért tisztelni. [[Dr. Rétvári Bence: Nem jársz be! Azért nem tudod…]] Kettő: javaslom, hogy hozzászólásaikban véletlenül se illessék tisztelt házelnöknek a parlament elnökét, mert nincs miért tisztelni. Harmadsorban: tekintettel arra, hogy önök nem kedves képviselők, önöket ne szólítsák [[Az elnök a csengő megkocogtatásával jelzi az időkeret lejártát.]] kedves képviselőknek. Köszönöm szépen. [[Dr. Mellár Tamás tapsol. Közbeszólás a kormányzó pártok padsoraiból: Hazaáruló! Dr. Rétvári Bence: Ilyen kis tapsot még nem kaptál!]]
Dömötör Csaba államtitkár úr fog válaszolni. Parancsoljon!
Köszönöm a szót, elnök úr. Tisztelt Frakcióvezető Úr! Abban én nem szeretnék állást foglalni, hogy ki a magyar nemzet része és ki nem, viszont abban igen, hogy oka van annak, hogy időről időre felvetődik az a vita, hogy vajon önöknek mi a viszonya a nemzeti érdekképviselethez. És ennek előzménye van. Hát mi voltunk azok, akik 2004. december 5-én a magyarok ellen kampányoltunk? Akik 23 millió románnal riogattunk? És hogyha már a propagandáról van szó, tisztelt LMP-s frakcióvezető úr, nem mi voltunk azok, akik szórólapokat szórtunk a háztartásokba arról, hogy mennyibe fog kerülni minden anyaországi magyarnak egy külhoni megadott állampolgárság. Önök voltak, kormányzati pénzből na, az a propaganda! [[Közbeszólás a kormányzó pártok padsoraiból: Így van!]] És egyébként önök voltak azok, akik a saját népükre lövettek, gumilövedéket használtak, kordonnal vették körbe a Parlamentet, és azok a napok, azok a hetek mindent elmondtak arról, hogy mit gondolnak valójában a demokráciáról. És nem mi illettük olyan jelzővel ezt az országot, amelyet mi egyébként szeretünk, amit ön az őszödi beszédben említett, amit mi itt a szánkra nem vennénk itt ebben a Házban, sőt, nemcsak ebben a Házban, hanem sehol máshol, azért, mert mi ezt az országot szeretjük. Ami a házelnök úr szavait illeti, házelnök úrnak egyáltalán nincsen szüksége arra, hogy a szavait értelmezzük, de azt azért szeretném elmondani, hogy nem a nőkről beszélt általában, hanem arról a viselkedésről, amit egyes képviselők tehát egyes képviselők! itt a Házban bemutatnak: kiabálások, sípok, hangosbeszélő, hazugságok, például a járvány halálozási adataival kapcsolatban, a határon túli magyarok újdonsült megtámadása, folyamatos provokációk [[Tordai Bence közbeszólása.]] erről beszélünk, nem másról! És ha ezt egy jelzővel kellene jellemeznem, akkor azt mondanám, hogy méltatlan. Méltatlan férfihoz, méltatlan nőhöz, és méltatlan bármely közfeladatot ellátó emberhez. És ha annyira érzékenyek a stílusra, akkor hadd kérdezzem már meg, mikor fognak elnézést kérni a patkányozásért, tisztelt képviselő asszony, és mikor fognak bocsánatot kérni többek között a lámpavasazásért. Az elmúlt napokból, az elmúlt hetekből szemezgettem. Mikor érkezik a bocsánatkérés? [[Közbeszólás a kormányzó pártok padsoraiból: Úgy van!]] És még egy dologról szeretnék itt szót ejteni, tisztelt frakcióvezető úr, mégpedig azért, mert fontos, mert amit most ön itt bemutatott, az nem más, mint egy üres provokáció, és azt látjuk, nem tudjuk, hogy milyen okból, de az ellenzék a politikáját a provokációra teszi föl. De vannak lényeges kérdések, a járványügyi küzdelem, vagy például az, hogy hogyan tudjuk kiküszöbölni a járvány káros gazdasági következményeit. És itt mindenképpen megemlíteném a munkahelyteremtés kérdését. Ön pár nappal ezelőtt, ha jól idézem fel, egy május 1-jei videóban arról beszélt, a melósokra hivatkozott, és azt lengette be, hogy őket majd itt Magyarországon elbocsátják. Akkor, amikor az ön szavait hallgattam, akkor az jutott eszembe, hogy milyen őszödi jellegű álságos képmutatás már ez! És azért jutott ez eszembe, és azért hozom ezt fel külön, mert a saját könyvében, miközben most a melósokra hivatkozik, világosan leírta, hogy amikor döntési helyzetben volt, akkor hogyan is járt el. Úgyhogy én most szeretnék idézni az ön könyvéből. Idézet kezdete: „Az ember ilyenkor vesz egy nagy levegőt, és azt mondja, hogy jó, akkor tegyük meg, amit meg kell tenni. És behívja egyesével a munkatársakat, és megállapodik a szakszervezetekkel, mert bizony az embereket el kell bocsátani, a társaság eszközeit értékesíteni kell, és menteni, ami menthető, megmenteni legalább annyit, amennyivel bele lehet vágni egy következő üzletbe.” Tehát egy következő üzletbe! Elnök Úr! Tisztelt Frakcióvezető Úr! Ezek világos szavak: maga a bizniszt választotta a melósok helyett. Egy privatizált cég vezetőjeként is ezt tette, majd később ezt tette kormányfőként is. Most meg megint a melósokra hivatkozik, és álkönnyeket hullat. Hát, akkor hol volt az ön érző szíve, amikor egyesével hívta őket be, és elbocsátotta őket? Vagy amikor kormányzása alatt százezreket tettek lapátra? Bárhol is volt akkor az ön szíve, a jelenlegi kormány azon dolgozik, hogy ilyen helyzetek lehetőleg ne forduljanak elő. Ezt szolgálják a bértámogatások, az adócsökkentések, a célzott támogatási programok és egyébként a hitelfelfüggesztések is. Az a cél, hogy minden vállalat kapjon segítséget ahhoz, hogy meg tudja tartani tehát meg tudja tartani a munkatársait. És még egy módon tudjuk ezt szolgálni: úgy, hogy nem engedjük érvényesülni azt a baloldali megszorító politikát, ami egyszer már bizonyított negatív értelemben, mert tudjuk, hogy mivel jár: vérrel, verítékkel, egekbe szökő munkanélküliséggel, az ország számára pedig [[Az elnök a csengő megkocogtatásával jelzi az időkeret lejártát.]] eladósodással. Na, nehogy még egyszer kipróbáljuk ezt! Köszönöm, hogy meghallgattak. [[Taps a kormányzó pártok padsoraiból.]]
Most az MSZP frakcióvezetője, Tóth Bertalan következik.
Köszönöm a szót, elnök úr. Tisztelt Képviselőtársaim! A veszélyhelyzet 55. napján, a miniszterelnök szerint a járvány tetőzése után, érdemes mérleget vonni, és megnézni, hogy mi is történt a válságkezelés érdekében.Az emberek fegyelmezettsége és egymás iránti odafigyelése példaértékű és ezért köszönet mindenkinek , de ennek a válságnak a gazdasági és a társadalmi hatásai brutálisak lesznek, és ebben mi egészen másképp látjuk a helyzetet, mint önök. Önök azt mondják: ha munka van, minden van; ha munka nincs, akkor nincs semmi. Ezért nem figyelnek azokra, akik elveszítik a munkahelyüket. [[14.00]] Mi azt mondjuk, hogy az embereket át kell segíteni a nehéz időszakon, annak érdekében, hogy el tudják tartani a családjukat, és a kereslet fenntartása révén életben tartsák a gazdaságot. Önök a multiknak és a fideszes hátországnak kedveznek, mi azt mondjuk, hogy az embereket, a munkavállalókat, a hazai mikro-, kis- és középvállalkozásokat kellene segíteni a túlélésben. Beszereztek rengeteg védőfelszerelést reméljük, hogy mindegyik jó minőségű , de míg önök szerint ezeknek a raktárakban van a helye, mi azt mondjuk, hogy ezeknek a védőeszközöknek az embereknél, az egészségügyi intézményekben, a munkahelyeken és az idősotthonokban lenne a helye. Önök fontos közérdekű adatokat titkolnak el, amelyek a járvány kezelése és az emberek biztonsága szempontjából fontosak, mi azt mondjuk, hogy a nyílt, őszinte és pontos tájékoztatás elengedhetetlen. Önök most is találtak pénzt a propaganda népszerűsítésére óriásplakátokon, de arra nem adnak több pénzt, hogy a bevétel nélkül maradó családok túlélését segítsék. Önök azt mondták, hogy a tesztelés nem fontos a járvány terjedésének megakadályozásában, mi és a Fideszen kívüli világ a kezdetektől azt mondjuk, hogy tesztelni, tesztelni, tesztelni. Tisztelt Képviselőtársaim! Beszéljünk egyenesen! Orbán és a 133 bátor embere arra használja a korlátlan felhatalmazást, hogy a saját pozícióját erősítse, nem a válság kezelésére, nem az emberek hétköznapi problémáinak megoldására, hanem a Fidesz pártpolitikai érdekeinek megfelelő irányításra. Ha nem így lenne, önök nem mondtak volna nemet az embereket védő javaslatainkra, de a Fidesz nemet mondott a munkahelyek megmentésére, több százezer magyar dolgozó, munkaképes és dolgozni akaró egzisztenciájának megmentésére. A Fidesz nemet mondott a magyar nyugdíjasok gyors megsegítésére és megélhetésük biztosítására. A Fidesz nemet mondott a munkanélküli-ellátás 9 hónapra emelésére, a magyar kis- és középvállalkozások megmentésére. A Fidesz nemet mondott az egészségügyben és a szociális ágazatban dolgozók béremelésére. A Fidesz nemet mondott a lakossági energiaárak mérséklésére, annak ellenére, hogy az olajárak már negatívba fordultak, és a gázárak is a töredékükre estek vissza. A Fidesz nemet mondott az emberek védelmére, mi azonban a Fideszre mondunk nemet, az emberek védelmére pedig igent. Arra kérünk mindenkit, aki segíteni akar a bajba került honfitársainkon, aki ki akar lábalni a válságból, támogassa az emberek védelmében indított akciónkat, petíciónkat, támogassa az MSZP követeléseit. Követeljük a teljes lakosság azonnali tesztelését az idősotthonoktól kezdve az egészségügyön át a munkahelyekig! Követeljük továbbá, hogy az értünk dolgozók azonnali béremelésben részesüljenek. Egyetértünk a Magyar Orvosi Kamara által javasolt béremelések mértékével, és annak ütemezésével. Követeljük, hogy állásukat vesztett honfitársaink legalább 9 hónapig minimum nettó 100 ezer forintot kapjanak. Követeljük, hogy a 60-65 év közötti munkavállalók korengedménnyel mehessenek nyugdíjba. Követeljük, hogy azonnal emeljék duplájára a családi pótlékot, amelyet 10 éve nem emeltek, a gyest, a gyetet és az anyasági támogatás összegét. Követeljük, hogy 3 hónapig, az átlagos fogyasztás erejéig a családok ne fizessenek lakossági gáz-, áram- és távhőszámlákat, mert az energiaárak tartós és jelentős csökkenése ezt bőven megengedheti. Követeljük, hogy a nyugdíjakat januárig visszamenőleg minimum 6,5 százalékkal emeljék meg, és fizessék ki most a nyugdíj-kiegészítést. Kezdjék meg a 100 ezer forint alatti ellátások felzárkóztatását! Minden átlag alatti nyugdíjas, nyugdíjban részesülő kapjon azonnal havi 20 ezer forint egyszeri juttatást! A mikro- és közepes vállalkozások védelme érdekében követeljük, hogy az alkalmazottak elbocsátása helyett a költségvetés vállalja át a bérek és járulékaik 80 százalékát. Ez a minimum, amit megtehetünk az emberek védelmében, közös jövőnkért, Magyarországért. Köszönöm szépen.
Válaszadásra ismét Szijjártó miniszter úré a szó.
Köszönöm a szót. Tisztelt Elnök Úr! Tisztelt Frakcióvezető Úr! Tisztelt Képviselőtársaim! Először is szeretnék csatlakozni frakcióvezető úrhoz abban a tekintetben, hogy köszönettel tartozunk minden magyar embernek, akik az elmúlt hetekben, sőt most már hónapokban fegyelmezetten vették tudomásul azokat a korlátozó intézkedéseket, amelyek kétségtelenül egy új, nehezebb helyzetet teremtettek mindenki számára, szokatlan helyzetet mindenképpen, és köszönettel tartozunk mindenkinek, aki a korlátozó intézkedések tiszteletben tartásával hozzájárult ahhoz, hogy az egészségügyi ellátórendszer felkészítését a világjárvány elleni védekezésre el tudtuk végezni. Még abban is egyetértünk, hogy a világjárvány után, ha egyáltalán ennek a kifejezésnek lesz egy konszenzusos tartalma bármikor is, szóval, hogy a világjárvány után semmi nem lesz ugyanolyan, mint volt korábban. Ugyanakkor, tisztelt képviselő úr, azt is el kell mondanom, hogy nagyon furcsa egy szocialista frakcióvezető szájából hallani a számonkérést a nyugdíjasok ügyében. Emlékezhetünk arra, amikor önök elvették a 13. havi nyugdíjat, mi most a gazdaságvédelmi akciótervvel megtettük az első lépést a nyugdíjasoktól akkor elvett összeg visszaadására. Emlékezhetünk arra, hogy hogyan és milyen nemzetközi és belpolitikai csaták közepette tudtuk csökkenteni a rezsiköltségeket. Emlékezhetünk arra, hogy akkor kik nyomták a vészcsengőt Brüsszelben, kik követeltek hazánkkal szemben kötelezettségszegési eljárásokat, és kik támogatták őket itthonról. És furcsa a szocialistákat a családoknak járó támogatások kérdésében is számonkérni hallani, miközben a magyar családok soha nem kaptak annyi támogatást a kormányzattól, mint 2010 óta, soha annyi támogatást nem kaptak, mint amennyit a családi adókedvezmények formájában, valamint a családvédelmi akcióterv keretében biztosítunk a magyar családok számára. Tisztelt képviselő úr, szeretném önnek elmondani azt is, hogy amikor ön a magyar kis- és közepes vállalkozókért szól, akkor természetesen még egyet is érthetnénk, de amikor arról beszél, hogy ezek a vállalkozások nem kapták meg a nekik járó támogatást, akkor azt kell mondjam kellő tisztelettel ellentétben Gyurcsány Ferenc iránymutatásával, kellő tisztelettel , hogy önök a tényekkel és a valósággal állnak hadilábon. Még egyszer szeretném elmondani, hogy a magyar kormány úgy döntött, hogy a kieső munkaidőre vonatkozó kieső bérek esetében állami bértámogatási rendszert indítunk. Világossá tettük, hogy 800 ezer euróig minden olyan magyar vállalkozás beruházásának a felét készpénzben odaadjuk, amellyel munkahelyeket védenek meg, és szeretném még egyszer elmondani, hogy 151 vállalat jelentkezett már erre, és ezek közül 124 magyar vállalat, akik vállalták azt, hogy összesen 32 ezer munkahelyet fognak megvédeni. Ez az első lépés, de ezt elvitatni, meg erről azt mondani, hogy ez nincs, meg nem vesszük figyelembe, az, még egyszer mondom, a valósággal történő konfrontálódásnak a jele, mint ahogy még egyszer szeretném azt is aláhúzni, soha ilyen kedvezményesen, soha ilyen nagy mértékben és soha ilyen könnyen likviditás fenntartásához, munkahelyek megvédéséhez és új munkahelyek létrehozásához hitelt magyar vállalkozások még nem tudtak felvenni, mint jelenleg. Ugyanis ezt a rendszert is, amelynek keretében 2000 milliárd forintnyi hitellehetőség nyílik meg 500 milliárd forintnyi garancia mellett, a gazdaságvédelmi akciótervvel teremtettük meg. Tisztelt képviselő úr, még egyszer szeretném elmondani önnek, önöknek, hogy a köztünk lévő vita fenn fog maradni, önök mindig a segélyezésre akarják alapítani a gazdaságpolitikájukat, mi a munkahelyteremtésre. 2018-ban volt utoljára parlamenti választás Magyarországon, önök is kínáltak egy alternatívát, meg mi is kínáltunk egy víziót, és a magyar polgárok világos döntést hoztak. Kérjük ennek tiszteletben tartását, mint ahogy mi is tiszteletben tartjuk ezt a döntést, és ennek jegyében kormányzunk továbbra is. [[Taps a kormánypártok soraiból.]]
Most Jakab Péternek adom meg a szót.
Köszönöm a szót. Mindenekelőtt, kedves érettségizők, veletek vagyunk, szurkolunk nektek, és szorítunk értetek, hiszen olyan rendkívüli körülmények között vagytok kénytelenek vizsgázni, amire talán még nem volt példa, úgyhogy tisztelet minden vizsgázónak, és tisztelet minden vizsgáztatónak. Tisztelt Képviselőtársak! A fideszes szavazók csalódottak. Csalódottak, ugyanis önök éveken keresztül azzal hitegették őket, hogy Mészáros Lőrinc, Tiborcz István meg a többiek azért halmozhatnak fel óriási vagyonokat, hogy legyen már végre Magyarországon is egy igazi nemzeti tőkésosztály, legyenek olyan magyar milliárdosok, akikre számítani lehet a bajban, és ezek a milliárdosok zabálták is a közpénzt piszkosul. [[14.10]] Mészáros Lőrinc vagyona öt év alatt 7 milliárdról 407 milliárdra emelkedett, Szíjj Lászlóé 20-ról 200 milliárdra, Garancsié 13-ról 63 milliárdra, de még Orbán Viktor veje, Tiborcz István is felkúszott a leggazdagabbak közé a maga 35 milliárdos vagyonával. Tehát jól értem, hogy elvileg ők lennének azok, akikre most számítani lehet a bajban? Ezt csak azért kérdezem önöktől, képviselőtársak, mert most baj van. Itt most tízezrek veszítették el az állásukat és még százezrek fogják. Valahogy ez a híres nemzeti tőkésosztály, Orbán Viktor baráti meg családi köre nem mozdul, nem nyílnak a pénztárcák, nem nyílnak a széfek. Amikor meg mi, jobbikosok kinyitnánk, hogy adjunk a népnek, önök tiltakoznak. [[Dr. Völner Pál: Kérjetek Sorostól!]] Képviselőtársak, letettük a javaslatot az asztalra, eleget téve a magyar társadalom, meg egyébként a fideszes szavazók teljesen jogos elvárásának. Azt javasoltuk, hogy vezessünk be Mészáros-adót. Azt javasoltuk, hogy most, a bajban járuljanak a kasszához egy rendkívüli, 30 százalékos különadó erejéig azok, akik az elmúlt években kormányzati hátszéllel gazdagodtak meg. Önök meg erre mit csinálnak? A Gazdasági bizottság ülésén még azt is leszavazták, hogy egyáltalán napirendre vegyük Mészárosék megadóztatását. Önök, képviselőtársak, a magyar melósokkal szemben a fideszes milliárdosok oldalára álltak. Önök bevédték Orbán milliárdosait, és ezzel bevédték Orbán milliárdjait is akkor, amikor minden egyes forintra szükség lenne ahhoz, hogy megvédjük a magyar munkahelyeket. Tudják, azokat a munkahelyeket, amelyekből önök egyetlenegy hónap alatt hivatalosan is 56 ezret elveszítettek. Most meg a bajbajutottakat azzal vigasztalják, hogy hát, barátaim, lesz majd itt közmunka 50 ezerért, meg be lehet állni katonának. Képviselőtársak, önök becsapták a magyar embereket, de legfőképp becsapták a saját szavazóikat. Önöknek eszük ágában sincs elvárni bármiféle közteherviselést a fideszes milliárdosoktól, csak a néptől. A dolgozóktól elvárják a közteherviselést, azoktól a dolgozóktól, akik fizették az adót az államkasszába, majd most, amikor bajba kerülnek, elveszítik az állásukat, akkor semmilyen érdemi segítségre nem számíthatnak az államtól. Elvárják a közteherviselést a kisvállalkozóktól, akik éveken át értéket meg munkahelyet teremtettek ennek az országnak, most meg, amikor kénytelenek leállni a válság miatt, akkor azt mondják nekik, hogy vegyetek fel hiteleket, adósodjatok el, ha meg akarjátok őrizni a munkahelyeket. Elvárják a közteherviselést az önkormányzatoktól, a településeinktől már szinte minden bevételi forrást elvettek, lassan a béreket nem tudják fizetni. Képviselőtársak, önök mindenkitől elvárják a közteherviselést, csak Orbán haverjaitól nem? A veszélyhelyzet hetei alatt Mészáros és köre százmilliárd forint értékben zsebelt be közbeszerzéseket. Tudják, hogy mekkora ez az összeg? Több mint kétszerese annak, amiből az Országos Mentőszolgálat egész évben kénytelen gazdálkodni. Csak hogy lássuk, mi a fontos önöknek valójában. Képviselőtársak, most még a mentősöket meg az ápolókat tapsolják esténként az emberek, de hamarosan önöknek fog szólni a füttykoncert. Mert nincs annál undorítóbb, mint amikor valaki veszélyhelyzetben is élősködik a népen. Nincs annál undorítóbb, mint amikor valaki közpénzből lesz dollármilliárdos, majd amikor segíteni kellene a bajba jutott dolgozókon, akkor segítség helyett kirúgja őket. Mészáros Lőrinc minden második munkavállalóját, 800 magyar dolgozót tesz ki az utcára csak azért, hogy a veszélyhelyzet alatt, nyilván majd állami pénzből, felújíthassa a szállodáit. Na, hát ennyit, képviselőtársak, arról, hogy mennyire lehet számítani az önök nagy nemzeti nagytőkéseire a bajban. Semennyire! Képviselőtársak, önöknek még ilyenkor is a saját pénztárcájuk a fontos, és ezt legfőképp egyébként azoknak üzenem, akik rendre arra hivatkozva szavaznak a Fideszre, hogy jaj, ők már legalább megszedték magukat. Nos, van egy rossz hírem. A tolvaj politikus soha nem mondja azt, hogy elég volt. A tolvaj politikus akkor fogja befejezni a lopást, ha majd a nép mondja azt, hogy elég volt. És most mondani fogja! Mondani fogja, mert bajban derül ki igazán a jellem. Szó nincs itt, képviselőtársak, nemzeti tőkésekről. Nem! Itt mi nem a nemzet tőkésosztályával állunk szemben, hanem a nemzet rablóbandájával, és pontosan így is fogunk önökkel szemben eljárni, ezt garantálom. [[Közbeszólás a kormánypárti padsorokból: De megijedtünk! Taps a Jobbik padsoraiból.]]
Orbán Balázs államtitkár úré a szó.
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! A jobbikos szavazók csalódottak [[Közbeszólás a Jobbik padsoraiból: Na!]] ugyanis van egy mondás, ami szerint, ha valaki szólásra emelkedik, egyetlen dolgot kell mérlegelnie, azt, hogy amit mondani szeretne, az értékesebbe annál, mint a csend, amit megtörni szándékozik. [[Derültség, taps a kormánypártok padsoraiból. Zaj. Közbeszólások a Jobbik padsoraiból: Hűha! Üljél le!]] Az a helyzet, hogy ezt a lécet önnek nem sikerült jelen pillanatban megugrania. [[Z. Kárpát Dániel: Ez pártatlan ülésvezetés?]] Ugyanis, ahogy arról hetek, sőt hónapok óta beszélünk itt a magyar Országgyűlésben, valóban azt gondoljuk, hogy egy nagyon komoly egészségügyi és nagyon komoly gazdasági válsághelyzet van. Ebben a gazdasági válsághelyzetben alapvetően, és természetesen az egészségügyi hatások elleni küzdelemben is, nem politikai küzdelemre van szükség, hanem nemzeti összefogásra és szolidaritásra [[Jakab Péter: Ebbe várjuk Mészárost! Ebbe az összefogásba.]] közös teherviselésre is van szükség.Éppen ezért, amikor a járvány gazdasági és egészségügyi hatásait tompítani igyekvő csomagot összeállítottuk, ami a GDP 18-20 százalékát teszi ki [[Z. Kárpát Dániel: Nem igaz! Hazudik!]] ez nagyjából 9000 milliárd, akkor erre a közös szolidaritásra és közös teherviselésre is gondoltunk. Így aztán ki kell vennie a részét a teherviselésből a kormánynak, ki kell venni a teherviselésből a részét a bankoknak [[Z. Kárpát Dániel: Na, persze!]] , ki kell venni a teherviselésből a részét a politikusoknak, dolgozzanak akár az Országgyűlésben, akár az önkormányzatokban, és ki kell venni a közteherviselésből a részét a multinacionális vállalatoknak. Azt gondoljuk, hogy ez a helyes, és azt gondoljuk, hogy az így felszabaduló forrásokat a valóban rászorulók megsegítésére kell fordítani. Így azok, akik részesednek ebből a kormányzati csomagból, a családok, nyugdíjasok, magyar vállalkozások, a munkavállalók és az adósok, ők azok, akiknek segítenek mindazok a programok, amelyekről korábban már beszéltünk, és amelyekről folyamatosan, hétről hétre tájékoztatást adunk önöknek. Látszólagosan semmilyen foganatja nincs ennek a tájékoztatásnak. Azon gondolkodtam, miközben önt hallgattam, hogy miért lehet ez. Miért lehet az, hogy folyamatosan hozunk önöknek járványügyi szakemberektől megállapításokat, közgazdászoktól statisztikákat, külföldi szakemberektől a magyar járványkezeléssel kapcsolatos állásfoglalásokat, és önökről ezek a tények jól láthatóan teljes mértékben lepörögnek? Orwell egyik története jutott eszembe, amely nagyjából arról szól, hogy a kommunisták egy furcsa állatfaj volt, mert mielőtt internálták az embereket, előtte azt mondták, ha valaki tényekkel próbált meg velük vitatkozni, hogy elvtárs, lehet, hogy önnek tényszerűen igaza van, de politikailag nincs igaza, tényszerűen korrekt, de politikailag inkorrekt az, amit ön mond. Ezek voltak a kommunisták, és erre nagyon jól ráirányította a figyelmet Orwell. [[Dr. Brenner Koloman: Az elvtársak mind ott ülnek nálatok!]] Amikor önöket hallgatom hetek óta, és azt látom, hogy tényszerűen minden esetben korrekt az, amit a kollégák tájékoztatásként elmondanak önöknek, hiszen önök ezeket nem tudják megcáfolni, sőt ennek ellenkezőjét tapasztaljuk, jól láthatóan, egyértelműen, könnyen cáfolható hazugságokkal jönnek. Tehát amikor minden héten azt látjuk, hogy tényszerűen igaz, amit a kormány tájékoztatásként közöl önökkel, de önök ezt egész egyszerűen nem képesek elfogadni, és politikai alapon azt nem tudom, hogy bolsevik vagy mensevik alapon, ezt majd a történelem eldönti az önök esetében , mindenesetre egy kommunista totalitárius alapon önök ezt támadják, politikai alapon támadják [[Dr. Brenner Koloman: Mondd el még egyszer!]] , ezzel nem lehet mit kezdeni. Mert mégiscsak az a helyzet, hogy Magyarország eddig, hála istennek, a magyar emberek összefogásával jól kezelte az egészségügyi veszélyeket. Ez tényszerűen igaz. Lehet, hogy önnek nem tetszik, de tényszerűen igaz. Magyarország európai összehasonlításban jól kezelte a válság gazdasági hatásait. Ez tényszerűen igaz. Lehet, hogy önnek nem tetszik, de tényszerűen mégiscsak igaz. Ha megengedi, végezetül hadd mondjak önnek még egy tényt. Ózdon a jobbikos polgármester 25 százalékkal csökkentette az óvodai dolgozók bérét. [[Jakab Péter: Erről beszélek, hogy elveszitek a pénzt!]] Lehet, hogy ez önnek politikailag nem tetszik, de tényszerűen igaz. Szégyen és gyalázat! Frakcióvezető úr, azt szeretném kérni öntől [[Jakab Péter: Ezért mondom, hogy Lőrinc adja vissza, és ne rúgjon ki 800 embert!]] hogy gondolja át legközelebb még egyszer, hogy a felszólalása vane annyira értékes, mint a csend, amit megtörni szándékozik. Köszönöm szépen. [[Nagy taps a kormánypártok padsoraiból. Közbekiáltások: Úgy van! Úgy van!]]
Most a KDNP képviselőjének, Simicskó Istvánnak adom meg a szót. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Fontos és szép gesztus volt, hogy a mai ülésen a házelnök úr megköszönte a tűzoltók és a katasztrófavédők áldozatos munkáját. Valóban, Szent Flórián napja van, úgy illendő, hogy odafigyeljünk rájuk, és ezt a köszönetet itt a parlamentben is elmondjuk. Én magam is a mai napot az újbudai tűzoltóknál kezdtem, ahol megköszöntem az áldozatos munkájukat. [[14.20]] Tisztelt Képviselőtársaim! Fontos, hogy ebben a Házban a törvények vitájánál hozzászóljanak, törvénymódosításoknál különböző viták hangzanak el, országgyűlési határozatokat hozunk, politikai viták terepe is a parlament, sok esetben személyeskedéseké és bekiabálásoké, de fontos, hogy képesek legyünk a köszönet és a tisztelet hangját is megütnünk. Az én napirend előttim is erről szól, hiszen szeretném megköszönni mindenkinek, aki az elmúlt hónapokban, hetekben aktívan közreműködött a járványhelyzetben, és helytállt, segítette az embereket, az állampolgárokat. Köszönet azon embereknek, akik nemzeti közösségünket szolgálják, úgymond normál békeidőszakban is teszik a dolgukat a nap huszonnégy órájában: a tűzoltók, a rendőrök, a katonák, az orvosok, az ápolók és sokan mások, akik ebben a rendkívüli helyzetben is helytállnak. Tisztelt Képviselőtársaim! A tűzoltók védőszentje Szent Flórián, aki nem más, mint a bátor önfeláldozás példaképe, hiszen a római hadseregben századosként szolgált, majd amikor Diocletianus üldözte a keresztényeket, akkor ő maga állt ki, megvallotta hitét, és vértanú lett. Fontos, hogy az ápolókat, a gyógyítókat, az orvosokat tiszteljük, hiszen ők rendelkeznek azzal a tudással, azzal a képességgel, hogy ha bajba jutunk, és betegek leszünk, vagy szeretteink betegek lesznek, akkor ők tudják gyógyítani őket. Hippokratész egyenesen úgy fogalmazott, hogy nem elég a tudás, a mesterségbéli felkészültség, sok fordul meg az orvos egyéniségén; csak jó ember lehet jó orvos, mondta Hippokratész. Igen, tisztelt képviselőtársaim, bajban, veszélyben mutatkozik meg valójában, hogy ki milyen ember. Különösen igaz mindez napjainkban. A 2020-as év hihetetlen válságot hozott Európában és a világban, száz éve nem látott világjárványnak lehetünk tanúi, emberpróbáló időszak mindannyiunk számára és mindenki számára, minden állam számára, az állampolgárok számára, a nemzetek számára és a nemzetközi szervezetek számára is. Tisztelt Képviselőtársaim! Kolping úgy fogalmazott, hogy egyet kér a Jóistentől, felismerni saját korának bajait és orvosolni azokat. Nincs még vége a járványnak, de köszönet jár mindenkinek, akik képesek voltak segíteni. Az Egyesült Államokban úgy mondják, hogy fölhúztak egy kiváló, szép és gyönyörű szobrot a keleti parton, ez a Szabadság-szobor, ma már egyre gyakrabban mondják, hogy jó lenne, és ideje lenne fölhúzni egy legalább ekkora szobrot a nyugati parton, de ezt már nem Szabadság-szobornak kell nevezni, hanem a felelősség szobrának. Hiszen valóban felelősséggel tartozunk, talán jobban, mint valaha mindannyian az emberiség jövőjéért, nemzetünk jövőjéért; egymás iránti felelősség. Köszönet a helytállásért az önkénteseknek, az ápolóknak, az orvosoknak, a pedagógusoknak, a bolti eladóknak, az áruházi dolgozóknak, a tömegközlekedésben helytállóknak. Köszönet állampolgártársainknak, az embereknek a türelemért és azért, hogy a kormány szabályozó, korlátozó intézkedéseit betartották és betartják, vállalják ezt a küzdelmet ők is a maguk erejéből és a maguk háza táján. Engedjék meg, hogy megköszönjem a kormánynak is a munkáját, a tevékenységét, hiszen az elmúlt tíz évben folyamatos válságokon lett úrrá a kormány. Megörököltünk egy gazdasági válságot, 2010-ben ezzel indultunk; az embereket védelmezte a kormány és segítette az árvízi védekezésben, segítette a vörösiszap-katasztrófa során, és most itt van egy világjárvány, amelyben ismét helyt kell állni. Engedjék meg, hogy külön hadd köszönjem meg a külügyminiszter úrnak és a Külügyminisztériumnak, hogy valóban, nemcsak hogy hazahozta a magyar állampolgárokat, akik külföldön rekedtek ebben a járványhelyzetben a világválság közepette, hanem gondoskodott arról, hogy közel százmillió védőmaszk és felszerelés érkezzen be az országba, hogy el legyenek látva az orvosok, a kórházak és sokan mások, akik erre rászorulnak, hogy a védekezés hatékony legyen a járvány megfékezésében. Pál apostol úgy fogalmaz: viseljetek gondot magatokra, erősítsétek meg magatokat, és viseljetek gondot a nyájra! Viseljünk gondot mindannyiunkra, minden magyar ember számít. Nyilván nincs még vége [[Az elnök a csengő megkocogtatásával jelzi az idő leteltét.]] , a tapasztalatok összegzése fontos, és bízom benne, hogy a tapasztalatok és a tanulságok összegzése be fog következni, és ezen keresztül Magyarország még erősebb lesz. Köszönöm szépen, hogy meghallgattak. [[Taps a kormánypártok soraiban.]]
A kormány nevében ismét Szijjártó Péter miniszter úr fog reagálni. Parancsoljon!
Köszönöm a szót. Tisztelt Elnök Úr! Tisztelt Képviselőtársaim! Tisztelt Képviselő Úr! A világjárvány egy olyan helyzetet idézett elő mindenki számára, amilyen helyzetben korábban még soha nem voltunk. Önnek igaza van abban, hogy 2010 óta folyamatos válsághelyzetek és kihívások közepette kell tenni a dolgunkat, de talán nem túlzok akkor, amikor azt mondom, hogy ilyen összetett válsághelyzettel, ilyen összetett kihívásokkal kormányzásunk kezdete óta talán nem találkoztunk.Önnek igaza van abban, hogy 2010-ben egy mély gazdasági válságban volt Magyarország. Emlékezhetünk arra, hogy Magyarország előbb szorult az IMF lélegeztetőgépére, mint Görögország. Emlékezhetünk arra, hogy 12 százalék fölött volt a munkanélküliség, emlékezhetünk arra, hogy 86 százalék fölött volt az államadósság, 7 százalék körül az adott pillanatban a költségvetési deficit. És emlékezhetünk arra is, hogy nagyon kevesen voltak az úgynevezett szakértők között azok, akik bár nagy tekintéllyel rendelkeznek és rendelkeztek, de akár egy pici esélyt is adtak volna nekünk nemhogy a kilábalásra, hanem arra, hogy tíz esztendő elteltével elmondhatjuk, hogy a tavalyi év végén Magyarország mutatta fel a leggyorsabb gazdasági növekedési ütemet az Európai Unióban. Persze ugyanazok, akik akkor az intézkedéseink ellen érveltek, ugyanazok, akik azt mondták, hogy ez nem fog működni, most ugyanolyan önbizalommal adnak tanácsokat, adnak interjúkat, és értékelik a helyzetet, és mondják el, hogy most sem fog működni. Reméljük, hogy pont úgy lesz igazuk, mint ahogyan 2010-ben volt, amikor tökéletesen az ellenkezője jött be annak, amit a nagy tekintélyű kiváló közgazdász szakértők elmondtak. Aztán 2015-ben jött a migrációs válság, amikor világossá vált, hogy egy korábban kevésbé tapasztalt biztonsági és kulturális kockázattal és fenyegetéssel nézünk szembe. Emlékezhetünk akkor is arra, hogy kik voltak azok, akik Magyarország sikerének tekintetében ellenérdekeltek voltak, és mindez igaz a mai napig is. Emlékezhetünk arra, hogy kik kritizáltak minket a lehető leghangosabban Brüsszelben és az európai nyilvánosságban, és emlékezhetünk arra is, hogy ehhez a tüzet kik szították itthon. És most itt vagyunk 2020-ban, amikor egy komplex gazdasági, egészségügyi és minden másfajta hatással és kihívásokkal együtt járó válsággal állunk szemben. Láthatjuk azt is, hogy most is vannak olyanok, akkor Magyarország és a magyar emberek sikerében érdekeltek, és vannak olyanok is, akik mindebben ellenérdekeltek. Ön felhozta, tisztelt képviselő úr, a külföldön rekedt magyarok kérdését. Valóban, amióta kitört a világjárvány, 9399 magyar állampolgárt hoztunk haza, akik önhibájukon kívül külföldön rekedtek, akik nem tudtak hazajönni a polgári kereskedelmi légi közlekedést érintő szigorító intézkedések életbe léptetése miatt. És még most is, tisztelt képviselő úr, dacára annak, hogy 9399 magyar állampolgárt már hazahoztunk, további 740 magyar ember hazatérésén dolgozunk. Tisztelettel tájékoztatom önöket arról, hogy az Egyesült Államokban rekedt magyarok hazaszállítása érdekében ezen a héten is különrepülőgépet fogunk indítani. Ez a különrepülőgép nemcsak az Egyesült Államokban, illetve Kanadában rekedt magyarokat hoz haza, összességében 94-et, hanem rajtuk kívül 15 szlovák, 4 szlovén állampolgár hazahozatalában is közre fogunk működni, mert ha valamikor, akkor ilyenkor van szükség a közép-európai összefogásra. Szeretném elmondani önnek azt is, tisztelt képviselő úr, hogy valószínűleg itt, ezen Ház falai között mindenki egyetértett önnel akkor, amikor arról beszélt, hogy a magyar emberek megvédésének érdekében komoly áldozatokat hozó, rendkívül sokat és hősiesen dolgozó orvosoknak, ápolóknak, rendőröknek, tűzoltóknak és katonáknak, valamint az önkénteseknek mindannyian őszinte hálával tartozunk. Köszönöm a figyelmüket. [[Taps a kormánypártok soraiban.]] [[14.30]]
A napirend előtti hozzászólások sorában utolsóként Németh Szilárdnak adom meg a szót. Parancsoljon!
Köszönöm, elnök úr. Tisztelt Képviselőtársak! Csepelen már több ezren tiltakoztak aláírásukkal az ellen a botrányos döntés ellen, hogy a legnagyobb lakótelep közepében Karácsony Gergely hajléktalanszállót nyisson, mert szerinte ez a fővárosi járványügyi védekezés szempontjából kulcskérdés. Így Karácsonyék a koronavírus elleni küzdelemre való hazug hivatkozással a belvárosi kerületekből több száz hajléktalant deportálnának Csepelre. A főpolgármestert az sem zavarja, hogy a hajléktalanszállója közvetlen szomszédságában óvoda, gyermekorvosi és felnőttrendelő, a Jedlik Gimnázium, egy szakképző iskola, a piac, üzletsor, a sétálóutca és két templom is van. A választáson Karácsony nem ezt ígérte, hanem élhető, tiszta és gyarapodó kerületet. Kíváncsi lennék arra, hogy ebben az esetben Karácsony Gergely mit ért tisztaságon, de a gyarapodásról is nehéz lenne beszélnie, hiszen a hajléktalanszálló hírére valószínűleg már most zuhanni kezdtek a csepeli ingatlanárak. Tisztelt Képviselőtársaim! A botrány kirobbanása után Karácsony gyáván, de mégis nagyképűen megfutamodva, helyettesén keresztül kínos magyarázkodásba kezdett. A már megszokott liberális frázisokon, a felsőbbrendű kioktatáson, azaz a sok-sok hazugságon túl a levélben azonban három dolgot kénytelen-kelletlen volt beismerni, s ezek mindegyike azt támasztja alá, hogy Karácsony Gergely visszaél hatalmával, mert az érintett fővárosiakkal soha nem folytat érdemi párbeszédet, sőt ha lebukik, akkor a szemükbe hazudik. Karácsony Gergely nem a budapestiek érdekeit szolgálja, mert nekik tett ígéreteit nem tartja be, sőt azokkal ellentétes, felelőtlen és veszélyes döntéseket hoz. A nép elég egyértelműen fogalmazza meg az ilyen emberről alkotott véleményét. Karácsony Gergely bort iszik, és vizet prédikál, hazudik, mint a vízfolyás, és más kezével szedi a csalánt. Szerencsére azonban a hazug embert könnyebb utolérni, mint a sánta kutyát. A csepeli hajléktalanszálló ügyében a döntést a csepeliek feje felett titokban, még a kerület polgármesterét sem beavatva hozta meg. Nem újdonság ez, hiszen elődje és nagy példaképe, Demszky Gábor idején ugyanígy, titkos szerződésekkel, az éj leple alatt telepítettek ki tömegesen cigány családokat a IX. kerületből Csepelre. Annak ellenére erőltetik a hajléktalanszálló ügyét, hogy télen a legkeményebb időben is csak 70-75 százalékos volt a hajléktalanszállók és a melegedők kihasználtsága, férőhely hiánya vagy a közgondoskodás hiánya miatt Csepelen egyetlenegy honfitársunkat sem vesztettük el. Erre az egészre csak egy magyarázat van: a csepeli hajléktalanszálló ügye minden szálon Soros Györgyhöz kötődik. [[Derültség, közbeszólások, taps az ellenzéki padsorokban.]] Karácsony beismeri, hogy a filantróp álarc mögé bújt spekuláns által pénzelt alapítvány munkatársai dolgozták ki a terveket, és a hajléktalanszálló üzemeltetését is Soros egyik szervezetének játszanák át. Kijelenthetjük, hogy a csepeli hajléktalanszálló és a sok száz hajléktalan betelepítése a Soros-Karácsony-terv része. [[Derültség és taps az ellenzéki padsorokban.]] És végül azt is megerősítik, hogy Csepelen valójában egy pandémiás központot hoznának létre a hajléktalanok számára. Már éjjel-nappal folyik a műszaki átalakítás az általuk bezárt iskolában. Karácsony Gergely és a járványügyi válságkezelés? tehetik fel a kérdést az emberek. A Pesti úti idősotthonban történtek után mindezt hogyan gondolja a főpolgármester? Csak nem a Pesti út a minta, a követendő példa? Az, ahol nincs olyan nap, hogy a hatóság szabálytalanságok és vétkes mulasztások tömkelegét ki ne mutatná? Az, ahol hetekig nem volt orvos? Ahol 322-en fertőződtek meg, és már 38-an váltak áldozatává a gyilkos kórnak? ami egyébként az idősotthonban elhalt honfitársainknak több mint a fele. Ma is ez az ország egyetlen tömeges fertőzési gócpontja, ahol Karácsony helyett a Magyar Honvédségnek kellett fertőtlenítést végeznie. Karácsony a mai napig még ezek után sem tette be a lábát az intézménybe, a bentlakók és az ott történtek valószínűleg egy cseppet sem érdeklik. Okkal feltételezhetjük tehát, hogy mindez máshol sem történne másképp. Köszönjük, főpolgármester úr, de a Soros Györggyel közösen szőtt terveiből nem kérünk. [[Taps a kormánypárti padsorokban.]]
Most Rétvári Bence államtitkár úrnak adom meg a szót. [[Közbekiáltások, zaj, derültség a Jobbik padsoraiból.]]
Köszönöm szépen a szót, elnök úr. Tisztelt Képviselő Úr! Tisztelt Ház! A képviselő úr többek között azt is hiányolta, hogy a döntése előtt Karácsony Gergely nem folytat párbeszédet, főleg azokkal nem, akikre leginkább a döntései vonatkoznának. Ki más lenne az, aki nem folytat párbeszédet, mint a Párbeszéd nevű párt társelnöke? Aki már a saját pártjának is azt mondta legfőbb céljául, hogy párbeszéd legyen, majd amikor hatalomra kerül, akkor egy másodpercig semmilyen érintettel nem beszél. Ez a Kóka János-i hagyományoknak, azt hiszem, a legtökéletesebb folytatása.Abban is folytatja a balliberális hagyományokat Karácsony Gergely, hogy valahogy abból akar politikai tőkét kovácsolni akár a Pesti úti idősek otthona kapcsán is, hogy tétlen, hogy gyenge, hogy tehetetlen, hogy nem intézkedik, hogy a felelősséget másra hárítja, ebből akar önmaga politikusként előrébb lépni. Főleg azon döbbentem meg, hogy jobbikos képviselőtársaim nevetgéltek akkor, amikor Németh Szilárd képviselő úr Soros Györgyöt említette, mert ha önök megnézik, hogy az utóbbi időkben hol volt a legélesebb a baloldali ellenzéki pártoknak akikhez önök is hozzáverődtek a támadása, akkor pont mindenhol megtalálhatja a különböző Soros-szervezeteket. [[Közbeszólások a Jobbik padsoraiban.]] Ha megnézzük a Nemzeti alaptantervvel kapcsolatos vitát, azt a Nemzeti alaptantervet tartották jónak, amelyet egy Soros György által finanszírozott szervezet hozott létre, és azt nem tartották jónak, amit magyar pedagógusok egy állami oktatási intézmény segítségével hoztak létre. A hajléktalanellátást is ezeknek a szervezeteknek a tanácsai alapján szabnák át, de akár a migráció kérdésében is rájuk hagyatkoznának, vagy most láthatjuk, hogy Brüsszeltől kezdve Madridon át Rómáig hány európai vezető az, aki rögtön örömmel fogadja a Soros György által kidolgozott különböző gazdasági, örök életre szóló kamatfizetési kötelezettséggel járó gazdasági programokat. Önök itt nevetnek a parlamentben ezeken a felszólalásokon, holott megláthatnák ebben igenis a veszélyt, tisztelt képviselő úr. Karácsony Gergely, amikor kampányolt, akkor stadionstopot hirdetett, de közben utána parképítési stopot hirdetett, kórházépítési stopot, hídépítési stopot és múzeumépítési stopot is, ezzel is becsapta a budapesti polgárokat. De szintén nem a valóságot mondta el a Népjóléti bizottság múlt heti, maratoni hosszúságú ülésén, amikor azt mondta, hogy folyamatos volt az orvosi ellátás a Pesti úti idősek otthonában, hiszen kiderült a vizsgálatokból, hogy tíz olyan nap is volt áprilisban, amikor nem volt jelen személyesen orvos a Pesti úti idősek otthonában, és március közepe óta akadozott az egészségügyi ellátás. Ennek is lehetett az egyik következménye, hogy a járvány tudott terjedni az idősotthon falain belül, nem volt orvos, aki kontrollálta volna a különböző betegségekkel küzdő ottani ellátottakat, és nem tudta megállítani a betegség terjedését, amikor látta, hogy egyik vagy másik betegen a koronavírus tünetei láthatóak. Ennek a következménye az, hogy a koronavírus-járványban elhunyt idősotthoni gondozottak 74 százaléka a főpolgármester úr által vezetett Fővárosi Önkormányzat fenntartásában működő Pesti úti idősek otthonában hunyt el sajnálatos módon. 38-ra emelkedett a halottak száma, és ezzel, azt mondhatjuk, hogy az elhunytak közül, a négy idősotthonban elhunyt idős ember közül három ebben az otthonban hunyt el. Ez mutatja azt, hogy a felelőtlen intézkedések, a különböző utasítások be nem tartása mit eredményezett. Egymillió forintra bírságolták a Pesti úti idősek otthonát a hiányosságokért, hiszen megállapították, hogy a többször használatos orvosi eszközök kezelése nem volt szabályszerű; a gyógyszerek felhasználhatóságának idejét nem megfelelően ellenőrizték; több lejárt gyógyszert és lejárt gyógykészítményt találtak; a szennyesgyűjtő helyiségben rendezetlenség és áttekinthetetlen viszonyok voltak. Kézmosó ugyan volt, de a csap és környéke nem volt hozzáférhető; a takarításban szolgáló eszközök nem voltak beazonosíthatóak, a felületfertőtlenítés és a takarítás folyamata nem volt nyomon követhető az intézményben, és a munkafelületeken keveredtek a tiszta és szennyezett területek. [[14.40]] Így tehát nem volt igaz Karácsony helyettesének sem az az állítása, hogy higiéniai probléma ne lenne az intézményben. Mindezt tették úgy, hogy 6 milliárd forint összeggel támogatja a fővárosi idősotthonokban az ellátást a kormányzat; és ebből csak arra futotta Karácsony Gergelynek, hogy Gál J. Zoltán által meghamisított tartalmú leveleket lobogtasson a közvélemény előtt. Köszönöm szépen. [[Taps a kormánypártok soraiból.]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Bangóné Borbély Ildikó, MSZP; Z. Kárpát Dániel, Jobbik; Ungár Péter, LMP; Keresztes László Lóránt, LMP; Hajdu László, DK; Varga Zoltán, DK; Varga-Damm Andrea, Jobbik; Farkas Gergely, Jobbik. A holnapi napon napirend előtti felszólalásra jelentkeztek a következő képviselők: Kocsis-Cake Olivio, Párbeszéd; Schmuck Erzsébet, LMP; Vadai Ágnes, DK; Korózs Lajos, MSZP; Brenner Koloman, Jobbik; Aradszki András, KDNP; Halász János, Fidesz. A holnapi napon napirend utáni felszólalásra jelentkezett Ungár Péter, LMP; Keresztes László Lóránt, LMP; Steinmetz Ádám, Jobbik; Z. Kárpát Dániel, Jobbik; Varga-Damm Andrea, Jobbik; Magyar Zoltán, Jobbik; Tordai Bence, Párbeszéd. A szerdai napon napirend utáni felszólalásra jelentkezett Keresztes László Lóránt, LMP; Nyitrai Zsolt, Fidesz; Pócs János, Fidesz; Fülöp Erik, független; Z. Kárpát Dániel, Jobbik; Varga-Damm Andrea, Jobbik. A csütörtöki napon napirend utáni felszólalásra jelentkezett Z. Kárpát Dániel, Jobbik; Ander Balázs, Jobbik; Keresztes László Lóránt, LMP; Varga-Damm Andrea, Jobbik.
Tisztelt Ház! Áder János köztársasági elnök úr államtitkári megbízatás megszűnéséről és új államtitkárok kinevezéséről szóló átiratokat küldött az Országgyűlésnek. Felkérem Szűcs Lajos jegyző urat, hogy ismertesse ezeket.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése és a 205. §-a alapján a miniszterelnök javaslatára dr. Vízkelety Mariannt, az Igazságügyi Minisztérium államtitkárát e megbízatása alól 2020. április 30-ai hatállyal felmentettem, egyúttal dr. Hajas Barnabást 2020. május 1-jei hatállyal az Igazságügyi Minisztérium államtitkárává kineveztem. Budapest, 2020. április 23. Üdvözlettel: Áder János”„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Juhász Rolandot 2020. május 1-jei hatállyal a Miniszterelnöki Kormányiroda államtitkárává kineveztem. Budapest, 2020. április 23. Üdvözlettel: Áder János”
Tisztelt Képviselőtársaim! Engedjék meg, hogy az Országgyűlés és a magam nevében Hajas Barnabás és Juhász Roland államtitkár uraknak kinevezésükhöz gratuláljak, és munkájukhoz jó egészséget és sok sikert kívánjak. Most házszabálytól eltérésről döntünk. De előtte jelenlét-ellenőrzést tartunk. Kérem, nyomják meg a szavazógépük bármelyik gombját! Aki úgy érzi, hogy a gépe nem működik, kérem, jelezze! [[Közbeszólások az ellenzéki padsorokból, többek között: Nem működik! Nekem sem! Arató Gergely: Oh, jaj!]] Most kérném szépen a gombjuk megnyomását. [[Szavazás. A táblán megjelenő eredmény: 133 igen, 26 nem, 11 tartózkodás.]] Köszönöm. Kis figyelmet kérek! És némi türelmet kérnék szépen. [[Jelzésre:]] [[Jelzésre:]] Tehát L. Simon László, Rétvári Bence, Gulyás Gergely, Tállai András és Dunai Mónika gépe ebben a pillanatban nem működik. Ha lehet ezen segíteni, akkor kérném szépen a technikai munkatársakat, hogy jelezzék. (Jelzésre:) Akkor kérnék egy újabb próbát. Kérem, most ismét próbáljuk meg a szavazást! [[Szavazás. A táblán megjelenő eredmény: 128 igen, 27 nem, 15 tartózkodás.]] Köszönöm. [[Jelzésre:]] Rétvári Bence képviselő úr szavazógépe továbbra sem működik. Gulyás Gergelyé sem. Az ő kettejük szavazatát, ha szükséges, akkor hozzászámítom a szavazásokhoz. Tehát most házszabálytól eltérésről döntünk. Az elnöki jogkörben benyújtott javaslat miniszteri napirend előtti felszólalással kapcsolatban kezdeményez házszabálytól eltérést. Ezt H/10344. számon a honlapon megismerhetik. Ugyanakkor felkérem Szűcs Lajos jegyző urat, hogy ismertesse ennek a szövegét.
Az Országgyűlés az élet- és vagyonbiztonságot veszélyeztető, tömeges megbetegedést okozó humán járvány megelőzése, illetve következményeinek elhárítása, a magyar állampolgárok egészségének és életének megóvása érdekében 2020. március 11-én kihirdetett veszélyhelyzet fennállása alatt úgy térjen el a határozati házszabályi rendelkezésektől, hogy a miniszter 10 percben szólalhasson fel napirenden kívül; ezen felszólalásra a képviselőcsoport vezetője vagy a képviselőcsoport általa felkért tagja 5 percben tehessen észrevételt; és a minisztert 5 perces viszonválasz illesse meg.
Tisztelt Országgyűlés! Felhívom a figyelmüket, hogy a házszabálytól való eltéréshez a jelen lévő képviselők négyötödének igen szavazatára van szükség. 16988Kérdezem a tisztelt Országgyűlést, hozzájárule a házszabálytól való eltéréshez a H/10344. számú javaslat alapján. Kérem azokat, akiknek a gépe nem működik, kézfelemeléssel jelezzék, a többiek pedig gombot nyomjanak! [[Szavazás. A táblán megjelenő eredmény: 152 igen, 22 nem, 0 tartózkodás.]] Jelzem, hogy Gulyás Gergely gépe nem működött, ő igennel szavazott. Ellenben Rétvári államtitkár úr gépe már működik. De ezzel együtt is 152 igen szavazattal, 22 nem ellenében, tartózkodás nélkül a házszabálytól való eltérést a Ház elfogadta. Tisztelt Ház! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről az elnöki jogkörben előterjesztett javaslat alapján döntünk. A Fidesz képviselőcsoportja azt javasolta, hogy napirendünk egészüljön ki a gyermekek és nők védelmének fontosságáról, valamint az isztambuli egyezményhez való csatlakozás elutasításáról szóló politikai nyilatkozatra vonatkozó javaslat tárgyalásával akként, hogy az összevont vitára a mai ülésnapon utolsó napirendi pontként, az összegző módosító javaslatról való döntésre és a zárószavazásra a holnapi ülésnapon kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Megállapítom, hogy a Ház látható többsége a javaslatot elfogadta. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbi módosítással. Kérem, kézfelemeléssel jelezzék! [[Szavazás.]] Megállapítom, hogy a Ház látható többsége a napirendet elfogadta. Tájékoztatom önöket, hogy az iménti döntésünknek megfelelően a P/10393. számú politikai nyilatkozathoz képviselő módosító javaslatot a napirend elfogadását követő három órán belül nyújthat be. Ez 17 óra 50 percet jelent. [[14.50]] Most, 14 óra 50 perckor áttérünk az azonnali kérdések tárgyalására. Kérem képviselőtársainkat, hogy csendben, ámde gyorsan hagyják el az üléstermet, amennyiben nem kívánnak ezen részt venni. [[Rövid szünet. Számos képviselő elhagyja a termet, többen állva beszélgetnek.]] Kérném a képviselőtársakat, hogy ne konzultáljanak itt bent egymással. Ha itt akarnak maradni, üljenek le, és hallgassák a felszólalót, ha nem, akkor pedig gyorsan hagyják el a termet! [[Rövid szünet. Több képviselő elhagyja a termet.]] [[Az elnöki széket Lezsák Sándor, az Országgyűlés alelnöke foglalja el.]]
Tisztelt Országgyűlés! Tisztelettel köszöntöm képviselőtársaimat. Jakab Péter, a Jobbik képviselője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr távolléte miatt válaszadásra Szijjártó Péter külgazdasági és külügyminiszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Megvárom miniszterelnök urat. Köszönöm szépen.
Megvárja. Miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Ez lenne a megoldás?” címmel. Melyikőjük fog először szólni? [[Dr. Lukács László György jelzésére:]] Ja, ott van! Megadom a szót Lukács László György képviselő úrnak.
Köszönöm szépen a szót. Tisztelt Elnök Úr! Tisztelt Miniszter Úr! Igazán megtisztelő, hogy akkor, amikor én hívom, bejön. Isten tartsa meg ezt a jó szokását, de jöhetne gyakrabban is.Kezdjük rögtön egy egyszerű kérdéssel, amit szerintem meglehetősen könnyen meg lehet válaszolni: tetőzike már a járvány, azaz a platón vagyunke vagy nem? Erre várok egy egyszerű választ. A másik már egy kicsit bonyolultabb. Ön az elmúlt három napban arra tett kísérletet, hogy az egészségügyet ismételten megnyitja, tudja, azokat a kórházakat vagy azokat az intézményeket, amelyeket előtte módszeresen bezárt, illetve onnan kirakták a betegek egy részét. Ezzel kapcsolatosan szeretném kérdezni, miniszter úr, hogy nem tartjae ezt egyébként túl gyorsnak, elegendőnek tartjae azt a három napot, ami a felkészülésre van. És mit javasolna azoknak a betegeknek, akiknek az ön új eljárásrendje szerint most teszteltetnie kell magukat, hogy bejussanak az egészségügyi intézménybe? Hova menjenek tesztelni? Miből fizessék ki ezt a 25-30 ezer forintot? Esetleg tude arra garanciát vállalni, hogy a társadalombiztosítási hozzájárulásokból később ez levonható lesz? Mert most nagyon úgy néz ki a helyzet, hogy ahhoz, hogy ők kórházba menjenek, szakrendelésre menjenek vagy fogorvoshoz menjenek, valahogy teszteltetni kell magukat. Senki nem tudja, hogy hol, miként és hogy milyen összegből, de az biztos, hogy csak így tudnak az ellátásba bekerülni. Másrészt: minden bizonnyal ön ismeri a legjobban az adatokat, amelyek az egészségügyre vonatkoznak, éppen ezért az adatok alapos ismeretében meg szeretném kérdezni, hogy az újranyitását az egészségügynek mi indokolja. Esetleg az, hogy a reprodukciós rátája az országnak jól áll? Tehát mennyi a vírusnak most ez a rátája? Erre adjon választ, hogy lássuk, nemzetközi összehasonlításban Magyarország jelenleg, ebben a pillanatban hol áll! De szintén ön rendelkezik a leghitelesebb adatokkal arra vonatkozóan, hogy mi van az egészségügyi dolgozók fertőzöttségével. Ön a reggeli műsorban említett kettő esetet, de biztos vannak többen sajnos, akik megfertőződtek. Mondja meg pontosan, a mai napon hány olyan egészségügyi dolgozó van, aki fertőzött, és akire jelenleg az egészségügyben úgy kell figyelni, hogy meggyógyítsuk őket, hogy később részt vehessenek az ellátásban! Innen is kívánunk nekik egyébként jobbulást. Tehát egy tűpontos választ várunk, miniszter úr: hányan vannak fertőzöttek, akik egészségügyi dolgozók? És azért egy bónuszkérdést még hadd tegyek fel önnek: kinyitjáke újra az iskolákat? Köszönöm szépen. [[Taps a Jobbik soraiban.]]
Köszönöm, képviselő úr. A válaszadásra megadom a szót Kásler Miklós miniszter úrnak.
Köszönöm szépen képviselő úr kérdését. Igen tisztelt Elnök Úr! Tisztelt Ház! Köszönöm, hogy képviselő úr mellőzte a személyeskedést, és valóban szakmai jellegű kérdéseket tett fel, amelyekre szakmai választ lehet adni.Az első kérdése az volt, hogy a fertőzés a platón van-e. Mindenesetre azt tudom mondani, hogy a plató közelében van. A következő kérdés, hogy az újranyitással kapcsolatban mi a helyzet. Az újranyitást május 4-étől négy lépcsőben képzeljük el, ennek az első lépcsője kezdődött el május 4-én. Kiterjed az alapellátásra, a járóbeteg-szakrendelőkre, kiterjed a fogászati rendelőkre, a védőnőkre és az egynapos ellátásokra. Nagyon szigorúan leírtuk azt, hogy milyen higiénés szabályok érvényesek, ezeket kell betartani. A tesztelésekkel kapcsolatban kérdezte képviselő úr, hogy ki biztosítja a tesztet. Hát, a higiénés rendszabályok között egyértelműen deklarálva van az, hogy minden esetben el kell végezni a tesztet, ha felvetődik a fertőzés gyanúja. Jelen pillanatban még mindig a kontaktok keresése napirenden van, ezt is el fogjuk végezni. Az állami ellátásban fizeti a biztosító a tesztet, a magánellátásban vagy a magánellátó, vagy pedig a magánbeteg. Az újranyitást az indokolja, hogy a kormány intézkedéseinek a hatására Európában alig összevethető, kedvező módon alakult a járvány lefutása. Köszönöm. [[Taps a kormánypártok soraiban.]]
Köszönöm szépen, miniszter úr. Viszonválaszra van lehetősége a képviselő úrnak.
Köszönöm szépen. Miniszter Úr! Azt egyébként ne vegye személyeskedésnek, amit korábban is elmondtam önnek, illetve közöltem, hogy szívesebben látnánk mást abban a miniszteri székben. Ez valójában egy ilyen ténykérdés, tehát ez nem személyeskedés. [[Dr. Völner Pál: Barátságos!]] Bocsásson meg érte, ha korábban esetleg ezt ön annak vette!De még mindig nem válaszolt arra, hogy milyen most a reprodukciós ráta. Ezt azért fontos tudnunk, mert ez alapján tudjuk eldönteni, hogy tényleg biztonságosake azok a lazítások, amelyeket a kormány tervezett, vagy biztonságose az, amit ön tervezett az egészségüggyel kapcsolatosan. Egyébként a mostani hozzászólása épp azt támasztotta alá, hogy három nap nem volt elegendő ahhoz, hogy az ellátók és a betegek is felkészüljenek. A másik, amivel kapcsolatosan az álláspontját szeretném kérni: hogy állnak most azok a betegek, akiket önök kiraktak a kórházakból? Visszatérhetneke ezek a betegek? Miként tudnak ezek a betegek visszatérni? És itt van még egy aktuális kérdés, ha már az érettséginél tartottunk: azt se felejtse el megválaszolni, hogy mikor nyitják ki újra az iskolákat! Köszönöm szépen. [[Taps a Jobbik soraiban.]]
Köszönöm szépen, képviselő úr. A viszonválasz megilleti Kásler miniszter urat is.
Köszönöm szépen. Az egészségügyi dolgozók fertőzöttsége 13,5 százalék. Ez azt jelenti, hogy körülbelül 370-en fertőződtek meg, 39-et kezeltek kórházban, közülük 78 meggyógyult, egy dolgozónkat veszítettük el. Nem három napról van szó: május 4-én indul, tehát elő lehet rá készülni a megadott paraméterek között. [[Moraj az ellenzéki sorokban. (Dr. Varga-Damm Andrea: Május 4e van!]] Egyetlenegy beteget sem raktunk ki, 58 százaléka az ágyaknak a miniszteri rendelet pillanatában üres volt. Az érettségivel kapcsolatban azt szeretném mondani, hogy a mai nap elkezdődött, teljesen zavartalan. A 86 ezer diákból összesen 80 nem jelent meg. Az egyik tétel Arany János volt. Az ön megjegyzésével kapcsolatban annyit mondanék, hogy Arany János Epilógusát tanulmányozza. Köszönöm szépen. [[Közbeszólás a Fidesz soraiból: Így van! Taps a kormánypártok soraiban.]] [[15.00]]
Köszönöm szépen, Kásler miniszter úr. Tisztelt Országgyűlés! Bangóné Borbély Ildikó és Korózs Lajos, az MSZP képviselői, azonnali kérdést kívánnak feltenni az emberi erőforrások miniszterének: „Mikor nyújtja be a lemondását?” címmel. Bangóné Borbély Ildikó képviselő asszonyt illeti a szó. [[Dr. Budai Gyula: Kettes számú…!]]
Miniszter Úr! A járvány első egészségügyi dolgozó halálos áldozata egy 41 éves édesapa. A legtöbbet adta ennek az országnak: az életét. Egy gyermeket és egy szerető feleséget hagyott maga után. Negyvenegy éves volt. Haláláról aljas módon önök hazudtak. Mikor kérnek bocsánatot? Gondoskodnake az özvegyről és az árván maradt gyermekről? Kitűzike a gyász lobogóját az egészségügyi intézményekre? Az elmúlt hónapok munkája során sikerült felkészíteni az egészségügyi ellátórendszerünket a tömeges megbetegedések időszakára hangoztatták nap mint nap. De mekkora árat fizetünk mi ezért? Szeretnék elmondani egy történetet a számtalanból, amivel megkeresnek a választók. Idézem: „A 32 éves sógornőmnek elkezdett egy hete fájni a szeme és a feje. A tünetei egyre súlyosabbak lettek. Lázas is lett, értesítve lett a háziorvosa, aki elkezdte hívogatni azokat, akiket ilyen helyzetben kell. Kiküldték a mentőt, és felvitték a tatabányai kórházba. Ott Covidra tesztelték, azonkívül egy vérnyomást sem mértek, hanem több óra hosszára kirakták a váróterembe, hogy hazaszállítsák. Akkor már nagyon nagy fájdalmai voltak. A teszteredménye negatív lett, így kiment hozzá a háziorvos, mert már annyi ereje nem volt, hogy a mosdóba kimenjen. Telefonált a háziorvos több kórházba, de elutasították ide-oda ne vigyék, ezzel az indokkal , mivel nincs meg a második teszteredménye. Hogy is lett volna meg, mikor nem készítették el? Először koronavírus-gyanús volt, mégis hazaengedték. Visszatérve, a háziorvos nagy nehezen elintézte a balassagyarmati kórházat. Oda már agyhártyagyulladás-gyanúval vitték be. A kiérkező mentősök is erre gyanakodtak, sajnos, ami be is igazolódott. Agyhártya- és agyvelőgyulladással fekszik altatógépre rakva, mert akkora fájdalmai voltak.” Sajnos Reni már nincs közöttünk. Egy hétéves gyermek és egy öthónapos gyermek gyászolja az édesapjával. Azért, mert önök az alapellátást és az egészségügyi ellátást a vírusra hivatkozva teljes mértékben leállították. [[Nacsa Lőrinc: Nem igaz!]] Hány embernek kell még meghalnia, miniszter úr? És ki fog a felelős lenni ennek az édesanyának a haláláért? Kérem a válaszát!
Köszönöm szépen. Válaszadásra megadom a szót Kásler Miklós miniszter úrnak.
Köszönöm szépen, elnök úr. Képviselő asszony kétségkívül konzekvens. A kéthavonta ismétlődő „Mondjon le!”, „Mondjon le!” ismételten elhangzott. Igaz történetekkel tetszett szórakoztatni a parlamentet [[Felzúdulás az ellenzéki pártok soraiban. Bangóné Borbély Ildikó: Ez szórakoztatás? Ez nem szórakoztató, miniszter úr! Dr. Varga-Damm Andrea: Ez döbbenet!]] bár a történet ennél sokkal, de sokkal… Ne tessék ordítani! Én nagy türelemmel önt végighallgattam. [[Dr. Varga-Damm Andrea: De nekünk nincs türelmünk! Közbeszólás a Fidesz soraiból: Menj ki!]] A 41 éves egészségügyi dolgozót saját halottunknak tekintettük [[Dr. Varga-Damm Andrea: És akkor mi van?]] ha történt hiba, akkor ez az ellátó intézménynek és az ellátó orvosnak a felelőssége. Bejelentést ezzel kapcsolatban sem a család, sem ön nem tett. Ezeket a jelzőket, hogy „aljas”, „hazudtak”, és a többi, az ön irodalmi munkássága részének tekintem. Tudjuk, hogy elmélyült a magyar irodalomban és a magyar nyelvtanban és a magyar helyesírásban. [[Derültség a kormánypártok soraiban. Dr. Varga-Damm Andrea: Itt kéne abbahagyni!]] Köszönöm szépen.
Köszönöm szépen, miniszter úr. Egyperces viszonválaszra adom meg a lehetőséget a képviselő asszonynak.
Miniszter Úr! Regina 32 éves volt. Öt hónapos kislánya van és hétéves kislánya. Tudja, miniszter úr, én nem szórakozok ezen. Lehet, hogy önök igen. Én nem 133 bátor embert látok itt, hanem 133 aljas embert, aki ezt végig tudja csinálni. [[Felzúdulás a kormánypártok soraiban. Közbeszólások a Fidesz soraiból: Vigyázz már! Szégyelld magad!]] És tudja, miniszter úr, amikor azt hallom mindenhonnan és az orvosoktól [[Folyamatos zaj. Az elnök csenget.]] hogy hat héten keresztül a kismamáktól nem vettek vért, hat héten keresztül a véralvadásgátlós betegeket nem ellenőrizték… tudja, miniszter úr, ön orvos, és tudnia kell, hogy ha ezeket a dolgokat nem tesszük meg, nagyon súlyos problémákat okoznak. A véralvadásgátló vizsgálatának, tudja, mi a következménye? Elvérezhetnek ezek a betegek. [[Szászfalvi László: Te már csak tudod!]] A kismamákat hat héten keresztül nem vizsgálták, miniszter úr? Mi ennek a következménye? És hány ember fog abban meghalni Magyarországon, hogy nem jutott hozzá az alapvető egészségügyi ellátáshoz? Most Kabán meghalt egy férfi, mert nem műtötték meg szívbetegséggel. A szomszédom majdnem vakbélgyulladásban halt meg, mert nem vitték be a kórházba időben. Hány esetet soroljak még fel, miniszter úr? [[Közbeszólás a Fidesz soraiból: Csak az igazat! Helyesírás! Dr. Budai Gyula közbeszól.]]
Köszönjük szépen. Egyperces viszonválaszra megadom a lehetőséget. Öné a szó, miniszter úr.
Minden magyar beteg halálát 70 évesen is meggyászolom. Mindent megtettem egész életemben és most is, hogy az emberi élet lehetséges határáig éljenek a honfitársaim. A megjegyzéseire nem nagyon tudok mit mondani, mert nincs tartalma. Ezt a stílust pedig nem veszem át, már csak azért sem, nehogy összekeverjenek önnel. Köszönöm szépen. [[Taps a kormánypártok soraiban. Dr. Kásler Miklós távozik a teremből.]]
Köszönöm, Kásler miniszter úr. Tisztelt Országgyűlés! Oláh Lajos, a DK képviselője, azonnali kérdést kíván feltenni az emberi erőforrások miniszterének: „Ezt meg már így, hogy?” címmel. A miniszter úr, távolléte miatt válaszadásra Rétvári Bence államtitkár urat jogosította fel. Kérdezem Oláh képviselő urat, elfogadjae a válaszadó személyét, vagy a minisztertől személyesen kéri a választ.
Köszönöm szépen, elfogadom.
Öné a szó, Oláh képviselő úr.
Köszönöm szépen, elnök úr, elfogadom, annál is inkább, mert szívesebben teszem fel az államtitkárnak ezt a kérdést, mint egy olyan miniszternek, aki egy 32 éves ember haláláról szóló kérdést szórakoztatónak nevezett. [[Németh Szilárd István: Nem ezt mondta, ne hazudj!]] Azt gondolom, hogy most nem tehet mást, mint hogy tényleg bemegy Orbán Viktor szobájába. Ismétlem, itt, előttünk három perce mondta, hogy szórakoztatta ez a dolog. [[Folyamatos zaj. Az elnök csenget. Dr. Budai Gyula: Nem ezt mondta, Lajos, ne hazudjál!]] Tisztelt Államtitkár Úr! Szomorú rekordot sikerült önöknek beállítani, 2001 óta a legkevesebb, 91 400 tanuló jelentkezett a felsőoktatásba, 20 ezerrel kevesebb, mint tavaly. 2011 óta tendenciaszerűen csökkent a jelentkezők száma, a fölvettek és a hallgatók száma egyaránt. A nappali képzésben részt vevő hallgatók száma a rendszerváltás óta az önök 2010-es kormányra kerüléséig minden egyes évben nőtt, attól kezdve viszont évről évre alacsonyabb lett. 2014 óta pedig már a diplomások aránya is csökkent. Az Európai Unióban ez az arány rajtunk kívül szinte mindenütt növekszik, a legtöbb régiós versenytársunk esetében pedig az EU-s átlagot is jóval meghaladja ez a növekedés. Szorosan összefügg mindez a miniszterelnök munkaalapú társadalomról alkotott képével, melynek lényege, hogy Magyarország az összeszerelő üzemek és betanított munkások hazájává váljék. Önök ezért bármire szívesebben költenek, mint a felsőoktatásra. A járvány gazdasági hatásai elleni védekezés ürügyén önök első intézkedéseik egyikeként a kivetett különadókból pótolták a látványsportok taóból való részesedését. Eközben az egyetemeken a megszorításokat indították el. A Pécsi Tudományegyetemtől a hírek szerint 3,5 milliárdot ismétlem: három és félmilliárdot vontak el, hogy a védekezés a költségvetési szervektől is megköveteli a közös teherviselésben való részvételt. Az ELTE-n, amelynek 860 milliója esett a megszorítások áldozatául, létszámstopot kellett életbe léptetni, és a határozott idejű szerződések is legfeljebb két hónappal hosszabbíthatók meg. Nem csodálható, hogy a tanulók egyre nagyobb számban választják a külföldi egyetemeket, és a végzős doktoranduszok távoznak az országból. Köszönöm.
Köszönöm, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Ha már arról van szó, hogy ki becsüli meg a felsőoktatásban dolgozókat, és azokat a diákokat, akik oda jelentkeznek, nézzük már meg, hogy 2008. december 15-én, amikor itt az Országgyűlés arról döntött, hogy csökkentike a felsőoktatásban dolgozó közalkalmazottak fizetését egyhavi összeggel, akkor ki hogyan szavazott. Oláh képviselő úr itt volt? Itt volt! Megszavazta a fizetéscsökkentést a felsőoktatási oktatóknak és dolgozóknak? Megszavazta. [[15.10]] De nem volt ebben egyedül, itt volt önnel Arató Gergely, Gyurcsány Ferenc és Vadai Ágnes a mostani frakciójából, akik szintén megszavazták, de a mostani MSZP-ből is itt volt Hiller István, Korózs Lajos, Mesterházy Attila, Molnár Gyula, Molnár Zsolt, akik megszavazták, és éppen kikölcsönözték a Párbeszéd frakciójának Burány Sándort, ő is megszavazta. Önök mind-mind megszavazták azt, hogy elvesznek egyhavi bért a felsőoktatásban dolgozóktól. Ez a kormányzat 27 százalékkal emelte a felsőoktatásban dolgozók bérét. Azt, amit önök csökkentettek egyhavi bérrel, mi 27 százalékkal emeltük. Ezek után az ön aggódása, tisztelt képviselő úr, itt a Parlament falai között, azt hiszem, enyhén szólva hiteltelen. Önök mit hagytak ott a felsőoktatási intézményekben? 36 milliárd forint értékű PPP-adósságot! És ki fizette ki ennek a javarészét? Ez a kormányzat. Mi nyújtottunk segítséget az egyetemeknek és főiskoláknak, hogy kiváltsák azokat a költségvetésüket hónapról hónapra, évről évre fojtogató folyamatos PPP-törlesztési díjakat, amelyeket önök varrtak az egyetemeknek a nyakába. A duális képzéssel már 26 felsőoktatási intézmény élt annak érdekében, hogy valóban minél inkább a piacon hasznosítható végzettséget szerezhessenek, de kamatmentessé tettük a felsőoktatási képzésre fordítható diákhiteleket is. De mindemellett meg azt kérem öntől, képviselő úr, ön a felszólalását egy valótlansággal kezdte, amit Kásler miniszter úr szájába adott ne gyártson álhírt, ne próbálja meg valótlanságokkal az embereket hergelni és felbőszíteni! Köszönöm szépen. [[Taps a kormánypártok soraiban.]]
Köszönöm, államtitkár úr. Viszonválasz illeti meg a képviselő urat.
Köszönöm szépen a szót, elnök úr. Nem lepődtünk meg, megint nem válaszolt a kérdésre egyáltalán: miért fontosabb önöknek a látványsport, a foci, mint az egyetem, miért van az, hogy a bankokból beszedett járványadóból a foci kap pénzt, az egyetemektől meg elvonnak? Államtitkár úr, erre legyen szíves válaszolni! Mást nem kérdezek, mert úgysincs arra esély, hogy ön érdemben válaszol. Köszönöm szépen.
Köszönöm, képviselő úr. A viszonválasz megilleti az államtitkár urat is.
Köszönöm szépen a szót, elnök úr. Tisztelt Képviselő Úr! Nem tudom, milyen csökkentésről beszél, amikor 40 százalékkal emelkedett a hallgatói normatívának az összege, tisztelt képviselő úr, és a doktoranduszok normatívája szintén emelkedett. Éppen ezért a felsőoktatás sokkal inkább most alkalmas arra a 40 százalékos nem pici, 1-2 százalékos, hanem 40 százalékos normatívaemelés után, hogy azok számára is a felsőoktatás perspektíva legyen, akik esetleg nehezebb anyagi körülmények közül érkeznének otthonról a felsőoktatásba, de azok számára is igyekszünk még nagyobb támogatást adni, akik tehetségesek, akik kiemelkednek a társaik közül, hiszen 25 milliárd forintot fordítunk kiválósági támogatásra, tisztelt képviselő úr. Önök tandíjat vezettek be, önök tandíjjal tartották volna távol a hallgatókat a felsőoktatástól, ehhez képest mi ingyenessé tettük a képzésre fordítható diákhitelt, 40 százalékkal növeltük a normatívát, ami növelte az egyetemi szociális támogatásokat, és még a kiválósági programokra is többet költünk, mint bárki előttünk, tisztelt képviselő úr. Ez lehet egy sikeres felsőoktatásnak a kulcsa, nem az a megszorítás, amit önök folytattak. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Schmuck Erzsébet, az LMP képviselő asszonya, azonnali kérdést kíván feltenni a miniszterelnök úrnak: „Ki vállalja a felelősséget Miniszterelnök úr?” címmel. A miniszterelnök úr távolléte miatt válaszadásra Szijjártó Péter külgazdasági és külügyminiszter urat jogosította fel. Kérdezem a képviselő asszonyt, hogy elfogadjae a válaszadó személyét, vagy a miniszterelnök úrtól személyesen kéri a választ.
Köszönöm szépen, megvárom a miniszterelnök urat.
Köszönöm szépen. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni az agrárminiszternek: „Mi a kormány terve?” címmel. A miniszter úr távolléte miatt válaszadásra Farkas Sándor államtitkár urat jogosította fel. Kérdezem a képviselő asszonyt, hogy elfogadjae a válaszadó személyét, vagy a minisztertől személyesen kéri a választ. [[Schmuck Erzsébet: Igen, elfogadom.]] Öné a szó, képviselő asszony.
Köszönöm a szót, elnök úr. Tisztelt Államtitkár Úr! Az elmúlt időszakban nagyon sokszor kritizáltam Orbán Viktor miniszterelnök urat azért, mert 2010-ben megszüntette az önálló Környezetvédelmi és Természetvédelmi Minisztériumot, és gyakorlatilag ezt a feladatot odacsapta egy másik tárcához, annak teljesen kiszolgáltatva és alárendelve. Önök a kormányban elsősorban az agráriumnak az érdekeit képviselik, a környezet- és természetvédelem nagyon gyakran a futottak még kategóriába tartozik. Erre rengeteg példát tudok hozni, hogy mennyire nem tudták érvényesíteni ennek az össztársadalmi ügynek az érdekeit. A környezet- és természetvédelemnek fontos szereplői a környezet- és természetvédő civil szervezetek. Az elmúlt 30 évben rengeteg állami feladatot vállaltak át, egyrészt a lakosság környezeti ismereteinek bővítése, a környezeti nevelés vagy pedig a helyi környezetvédelmi, természetvédelmi problémák megoldása terén, önök azonban most mégis cserben hagyták ezeket a civil szervezeteket. Meggyőződésem, hogy egy felelős környezetvédelmi miniszter nem engedi meg azt, ami most megtörtént a civil szervezetekkel. Ebben az évben az agrártárca költségvetésében 70 millió forintot különítettek el azért, hogy a civil szervezetek projektekre pályázhassanak, és ezt az alapot pályázatra ki is írták, de a múlt héten a civil szervezetek levelet kaptak önöktől, hogy ezt a 70 millió forintot átcsoportosították a költségvetésbe. Milliárdokat szór el a kormány különböző luxusberuházásokra, felesleges beruházásokra és sok minden egyébre; nem értem, hogy pont erre a 70 millió aprópénzre volt szükség. Szeretném megkérdezni azt, hogy miért nem állt ki a minisztérium vezetése a civil szervezetek munkájáért. Köszönöm.
Köszönöm, képviselő asszony. Válaszadásra megadom a szót Farkas Sándor államtitkár úrnak.
Köszönöm szépen. Tisztelt Elnök Úr! Tisztelt Képviselőtársaim! Tisztelt Képviselő Asszony! Valóban, ma államtitkárságnak a feladata, a környezetvédelmi államtitkárságnak a feladata a környezetvédelem ügyének a szolgálata az Agrárminisztériumon belül. Személyes tapasztalattal szeretném megerősíteni önt azzal, hogy ennek az államtitkárságnak a munkája rendkívül szervesen és szorosan kapcsolódik az Agrárminisztérium más államtitkárságaihoz, és ezáltal a környezetvédelem és a természetvédelem ügye ugyanolyan fontossággal, ugyanolyan elbírálással bír, mint az agrárágazat számtalan más területe. Ebből a szempontból nyugodt lelkiismerettel mondhatom önnek, hogy semmiféle hátrányt maga a környezetvédelem, természetvédelem nem szenved. Ugyanakkor az ön által felvetett, a civil szervezetek támogatására vonatkozó kérdés valóban és ezt nem cáfolom a múlt héten vagy az azt megelőző héten a kormányzati intézkedések keretén belül úgymond felfüggesztésre került, finoman és enyhén szólva. Ugyanakkor szeretném most pedig önt megnyugtatni abból a vonatkozásból, hogy éppen a mai napon tárgyalta a minisztérium vezetése ezt a forrást egy egyéb kiegészítő forrás biztosításával, hogy ezek a szervezetek az eredeti pályázati kiírásoknak megfelelően odaítélt pályázati forrásokat várhatóan meg fogják kapni. Éppen ezért szeretném még egyszer megerősíteni azt az intézkedésünket, hogy ezek a pályázók ezt a durván 70 millió forintos pályázati összeget a pályázat kiírása értelmében várhatóan meg fogják kapni. Köszönöm a megtisztelő figyelmet. [[Taps a kormánypártok soraiban.]]
Köszönöm, államtitkár úr. Viszonválaszra megadom a szót a képviselő asszonynak.
Köszönöm. Így legyen, államtitkár úr, ahogy ön mondja, hogy akkor megkapják ezeket a lehetőségeket, de azért azt is kell tudni, hogy ez a 70 millió forint nagyon kevés. Azért nagyon kevés, mert sokkal több munkát végeznek, mint amit egyébként önök el tudnak végezni. Ezt a 70 millió forintot nyilván többszörösére kellene felemelni, mert arról még nem beszéltünk, hogy a civil szervezetek ott is feladatokat vállalnak át, hogy embereket foglalkoztatnak. Ha a civil szervezetek nem tudják ezt a munkát végezni, ők is el fogják küldeni az embereket, és akkor a miniszterelnök úrnak sokkal jobban fog fájni a feje, hogy mennyi munkahelyet kell majd teremteni. Én kérem önöktől azt, hogy fontolják meg örülök, hogy a 70 millió forint marad, de fontolják meg , hogy ezt az összeget megemeljék. [[Szórványos taps az ellenzék soraiban.]]
Köszönöm szépen, képviselő asszony. Viszonválasz illeti meg Farkas államtitkár urat is.
Köszönöm szépen. Tisztelt Elnök Úr! Tisztelt Képviselő Asszony! Valóban, abban is egyetérthetünk, hogy korábbi időszakokban ennél nagyobb összeg állt a zöldforrás rendelkezéseire, mert, ugye, erről beszélünk, a zöldforrás-pályázatokról. A mai költségvetési tervben és ami 2021-re készül, egy hasonló nagyságrendű összeg került, habár más struktúrában, felvetésre. [[15.20]] Más lesz a költségvetés szerkezete, mások lesznek a főbb arányok, de ettől eltekintve erről az ágazatról, erről a fontos szerepről sem feledkezünk meg. Szeretném önt biztosítani, hogy a 2021-es költségvetésben is ezek a források rendelkezésre állnak, és még ha a gazdaság teljesítőképessége visszanyeri is az eredeti szintjét, bízom benne, hogy akár ebben emelkedés is várható. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni a pénzügyminiszter úrnak: „Mi folyik itt?” címmel. A miniszter távolléte miatt válaszadásra Tállai András államtitkár urat jogosította fel. Kérdezem Tordai képviselő urat, elfogadjae a válaszadó személyét, vagy a minisztertől személyesen kéri a választ.
Nem fogadom el a kijelölt válaszadót. Köszönöm.
Köszönöm szépen. A miniszter úrnak a harmadik soron következő azonnali kérdések órájában kell majd válaszolnia.Tisztelt Országgyűlés! Mellár Tamás, a Párbeszéd képviselője, azonnali kérdést kíván feltenni az innovációért és technológiáért felelős miniszter úrnak: „Mi folyik itt?” címmel. A miniszter úr távolléte miatt válaszadásra Schanda Tamás János államtitkár urat jogosította fel. Kérdezem Mellár képviselő urat, hogy elfogadjae a válaszadó személyét.
Elfogadom.
Köszönöm szépen. Öné a szó, Mellár képviselő úr.
Köszönöm szépen, elnök úr. Tisztelt Ház! Kedves Államtitkár Úr! A kormányzati oldalról az elmúlt hetekben, de a mai napon is nagyon sokszor hallhattuk, hogy a Fidesz-kormány egészen másként kezeli a válságot, mint a korábbi szocialista kormányok, amelyek megszorításokat alkalmaztak, de a Fidesz-kormány nem alkalmaz ilyen megszorításokat. A minap a kezembe került az Innovációs és Technológiai Minisztérium levele, amelyet az egyetemünknek küldött, amelyben arról tudósít, hogy 10 százalékkal csökkentik a dologi kiadásokat és 15 százalékkal a felhalmozási kiadásokat. Ez a Pécsi Tudományegyetem költségvetésében 3,6 milliárd forintos támogatáscsökkentést idéz elő. Ehhez jön még az, hogy a hazai hallgatók száma 10 százalékkal kevesebb lesz, a külföldi hallgatók száma pedig 25-30 százalékkal fog csökkenni. Kérdezem államtitkár urat, hogy akkor ez most vajon megszorítás vagy nem megszorítás. De legyünk méltányosak! Nyilván, amikor egy válság van, akkor szükséges a költségvetési kiadásokat csökkenteni. Én hajlamos is lennék a megértésre, de hát a kezembe került a Magyar Közlöny néhány legutóbbi száma, március 30-a után, és ezekben azt olvastam, hogy sportra 9,3 milliárdot költ a kormány, terrorelhárításra 3,5 milliárdot, a bevándorlás elleni védekezésre 8,6 milliárdot, és így tovább, és így tovább. Összeadtam, ez 63,8 milliárd forint, amelyet a kormány a legutóbbi hetekben osztott szét ilyen célokra; és akkor még nem beszéltem arról, hogy 18 milliárdos beruházás jut Mongóliának munkahelyteremtésre, 5 milliárdot pedig turisztikai tanácsadásra utal ki a kormányzat. Ebből a számsorból, azt gondolom, az látszik, hogy a kormánynak megvan egy határozott prioritáslistája, ez pedig a következő, hogy sportberuházásokra és nem létező migránsok támogatására van pénz, ugyanakkor az egyetemi oktatás és a tudományos kutatás számára pedig nincs pénz. Köszönöm szépen.
Köszönöm szépen, Mellár képviselő úr. Válaszadásra megadom a szót Schanda Tamás János államtitkár úrnak.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Az ön által is említett méltányosságot kérném, hogyha nem tudnám, hogy azon közgazdászok közé tartozik, akik, bármit is tesz a kormány, azt kizárólag kritikával tudják illetni. Egyetlen nagy szerencsénk, hogy ezeket a kritikákat aztán az élet soha és semmikor nem igazolja.Tisztelt Képviselő Úr! Legyünk őszinték és belátók! A járvány arra kényszerítette hazánkat, hogy átszervezzük az életünket. Az elsődleges feladat az emberi élet és az egészség védelme, ezt követően pedig a magyar emberek munkájának a védelme, a munkahelyek megvédése. A kormány a kezdetektől fogva figyelemmel követi a koronavírussal kapcsolatos nemzetközi fejleményeket, és az elsők között lépett a megelőzés érdekében és a kezelés érdekében egyaránt. Megszerveztük a kollektív védekezést, amiből csak az ellenzék szeretne Magyarországon kimaradni. A kormány által létrehozott járványügyi alapot kialakítottuk és felülről nyitott előirányzatként a védekezés rendelkezésére bocsátottuk. Tisztelt Képviselő Úr! Az is a célunk, és erről is sokszor volt már szó itt a parlamentben, hogy amennyi munkahelyet a vírus tönkretesz, nekünk annyi munkahelyet kell létrehoznunk. Ennek érdekében indítottunk el gazdaságvédelmi akciótervet is, amely rekordnagyságú, a GDP mintegy 20 százalékát mozgatja át. Az ön által kifogásolt esetben is erről van szó. Szükség van a közös teherviselésre a sikeres védekezés érdekében. Köszönöm megtisztelő figyelmét. [[Taps a kormánypárti padsorokban.]]
Köszönöm, államtitkár úr. Egyperces viszonválaszra van lehetősége Mellár képviselő úrnak.
Köszönöm szépen. Tisztelt Államtitkár Úr! Higgye el, hogy én magam is és az ellenzék is abban érdekelt, hogy a kormány sikeres válságkezelést hajtson végre, hiszen Magyarország számára ez a legeslegfontosabb cél, és ennek érdekében próbálunk mi tanácsokat adni, és próbáljuk a kormányt figyelmeztetni arra, hogyha nem jó lépéseket tesz. Ha az egyetemeken elvonják a 10 és 15 százalékokat, akkor ez azt jelenti, hogy ott munkahelyek fognak megszűnni. Olyan helyeken fognak megszűnni, ahol a jövő szempontjából nagyon fontos lenne, hogy inkább munkahelyek képződjenek, mert a jövő társadalma mindenképpen egy tudásalapú társadalom kell hogy legyen. Most a válságot arra kellene felhasználni önöknek, hogy egy igen erőteljes szerkezetváltozást hoznak létre, amely viszont markánsan azt követelné meg, hogy ezeken a területeken ne vonjanak pénzt, sőt ide még inkább irányítsanak át pénzeket annak érdekében, hogy valóban sikeresen tudjunk ezen a válságon túljutni. Köszönöm szépen.
Köszönöm, képviselő úr. A viszonválasz megilleti államtitkár urat is.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Kevés dolog rémiszt meg bennünket jobban, mint a baloldali közgazdászok tanácsai. Amikor önök, a baloldal végezte a válság kezelését, és ilyen tanácsokat várhatunk, ha jól látom, öntől is mostanában, akkor megszüntették a 13. havi nyugdíjat, csökkentették a gyes időtartamát, az áfa kulcsát emelték, bevonták az adózásba a családi pótlékot, megemelték a nyugdíjkorhatárt, csökkentették a táppénzt, elvettek egyhavi bért, ingatlanadót akartak bevezetni, és felvettek az IMF-től egy gigahitelt. Hát, ilyen tanácsokat és ilyen javaslatokat, köszönjük szépen, nem kérünk. Az a helyzet, tisztelt képviselő úr, hogy az eredményes védekezéshez szükséges forrásokat a kormány biztosította, magán kezdte a szükséges források összetételét, és arra kértünk más szereplőket is, hogy szintén vegyenek részt a védekezésben, a politikai pártokat, a kereskedelmi láncokat, a bankokat és az önkormányzatokat is, rájuk is számítunk a védekezésben. Köszönöm megtisztelő figyelmét. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Zsigmond Barna Pál, a Fidesz képviselője, azonnali kérdést kíván feltenni a külgazdasági és külügyminiszter úrnak: „Mit engedhet meg magának egy államfő?” címmel. Öné a szó, Zsigmond Barna Pál képviselő úr. [[15.30]]
Köszönöm, elnök úr. Tisztelt Miniszter Úr! Tisztelt Ház! Elképesztő volt az a gyűlöletáradat, amelyet Klaus Iohannis, Románia államelnöke zúdított múlt szerdai beszédében a magyarságra. Mint ismert, a román parlament alsóháza kifutott a törvényes határidőből, és utólagosan elfogadta a Kulcsár-Terza József és Biró Zsolt képviselők által benyújtott székelyföldi autonómiajavaslatot. A parlament felsőháza azóta az RMDSZ támogató és a román pártok ellenszavazata alapján elutasította a tervezetet. Iohannis elnök úr a vírus okozta veszélyhelyzetben kiállt, s az autonómia és a magyarok ellen uszított. Olyan cifrákat mondott, hogy ameddig ő és egyéb hatóságok a románok életéért harcolnak a vírus ellen, a képviselőházban a mulasztást elkövető PSD, a Szociáldemokrata Párt azért harcol, hogy átadja Erdélyt a magyaroknak. Azért különösen gátlástalan Iohannis kísérlete, mert az egész performansz azért jöhetett létre, mert belpolitikai hasznot akart belőle realizálni. Ugyanakkor az is köztudomású, hogy sajnálatos módon minden román párt, így a PSD is elutasítja az autonómiát. Ez is bizonyítja, hogy az elnök egész kirohanása csak színészkedés. Ezzel a nacionalista kirohanásával szeretné növelni pártja, a Liberális Párt népszerűségét, amelyet jelentősen megtépázott a koronavírus-járvány sokak által kritizált kezelése. Románia elnöke két hónapja kapta meg a Kalergi-díjat, amely elvileg az egységes és békés Európáért folytatott tevékenységet méltányolja. Donald Tusk laudációjában úgy dicsérte Iohannist, hogy „őszinte az emberekhez, nem próbálja meg manipulálni őket”. A történtek függvényében igencsak bántóan hat egy magyar fülnek az ilyenfajta méltatás. Magyarország Kormánya jószomszédi, stratégiai együttműködésre törekszik Romániával. Erről szólt a napokban a Fidesz is, a miniszter úr is és a miniszterelnök úr is. A jelenlegi helyzetben különösen egymásra vagyunk utalva. Kérésünk Iohannis elnök úr irányába az, hogy kérjen bocsánatot a magyaroktól, vonja vissza a felelőtlen nyilatkozatát. Tisztelt Miniszter Úr! Mit tesz a magyar kormány, mit tehet a magyar kormány annak érdekében, hogy Iohannis elnök kérjen bocsánatot a magyaroktól? Köszönöm szépen. [[Taps a kormánypártok soraiban.]]
Köszönöm szépen, Zsigmond Barna Pál képviselő úr. Megadom a szót a válaszadásra Szijjártó Péter miniszter úrnak.
Köszönöm a szót. Tisztelt Elnök Úr! Tisztelt Képviselőtársaim! Tisztelt Képviselő Úr! Magyarország abban érdekelt, hogy jó kapcsolatokat tartson fenn Romániával. Így van ez minden szomszédos ország esetében, de tekintettel a nagy létszámú magyar nemzeti közösségre Erdélyben és a Székelyföldön, különösen igaz ez a célkitűzésünk Románia vonatkozásában. Sajnos azt kell elmondanom itt a tisztelt Háznak, hogy az elmúlt hetekben a román politikai elit számos tagja tett olyan nyilatkozatokat, amelyek joggal sértették minden anyaországban és határon túl élő magyar becsületét. Klaus Iohannis elnök szóban forgó nyilatkozata nyilvánvalóan teljes mértékben elfogadhatatlan, azt a lehető leghatározottabban vissza kell utasítanunk. Mindazok a jellemzések, mindazok a pontok, amelyeket Klaus Iohannis elmondott, mélyen sértik a magyar embereket. Klaus Iohannisnak igenis több tiszteletet kell mutatnia Magyarország és a magyar emberek, a magyar nemzet valamennyi tagja irányába. Most arról nem is beszélve, hogy az erdélyi és a székelyföldi magyarság egy nagy része őt támogatta a legutóbbi elnökválasztáson. Már csak ezért is illene tisztelettel fordulnia az erdélyi, illetve a székelyföldi magyarság irányába. Tisztelettel tájékoztatom önt arról, hogy a diplomáciai csatornákon és a kommunikációs csatornákon is világossá tettük ennek a nyilatkozatnak a tarthatatlanságát. Azt követeljük, hogy Klaus Iohannis adjon több tiszteletet a magyar embereknek. Mi egy ezeréves nemzetet képviselünk, és egy ezeréves nemzettel így nem beszélhet senki. [[Taps a kormánypártok soraiban.]]
Köszönöm, miniszter úr. Egyperces viszonválasz illeti meg a képviselő urat.
Köszönöm szépen, elnök úr. Köszönöm szépen, miniszter úr, a választ. Valóban, ön is és a minisztérium is határozottan kiállt a magyar érdekek védelméért akkor, amikor Klaus Iohannis láthatóan viszályt akar kelteni Románia és Magyarország között, és szászként hátba szúrta a magyarságot, azt az erdélyi magyarságot, amely korábban több alkalommal is bizalommal fordult irányába és rá szavazott. Sokszor halljuk azt nemzetközi fórumokon, hogy Románia mintaállam, ami a kisebbségi jogokat illeti. Ez az eset is bizonyítja, hogy sajnos nem így van, sok még a tennivaló, hiszen nemcsak a szimbólumokat és a magyar nyelvet tiltják, hanem a magyar kártyát rendre elő tudják húzni válságos helyzetekben, és a nacionalista kártya alkalmazásával akarnak politikai tőkét kovácsolni időnként a román politikai pártok. Méltó válasz lehet erre a Iohannis-féle kijelentésre az, ha aláírjuk mindannyian a Székely Nemzeti Tanács kezdeményezését az irdala.hu oldalon, ezzel is üzenve Iohannis elnök úrnak, hogy Székelyföld igenis létezik, és Székelyföld autonómiájáért igenis kiállunk. Köszönöm szépen. [[Taps a kormánypártok soraiban.]]
Köszönöm, képviselő úr. A viszonválasz megilleti a külügyminiszter urat is.
Köszönöm a szót. Tisztelt Elnök Úr! Tisztelt Képviselő Úr! Egyetértek önnel abban, hogy ha valamikor, akkor a mostani világjárvány által kialakított helyzetben nagy szükség van, illetve lenne a kétoldalú kapcsolatok javítására. Az elmúlt időszakban több kérést is megfogalmazott felénk a román fél a világjárvány következményei nyomán, s ezeket mi mind, egytől egyig végrehajtottuk. Kérték azt, hogy Nyugat-Európából haza tudjanak térni egy tranzitmegállapodás formáján a román állampolgárok, s mi ebben segítséget nyújtottunk. Most kérések hangoznak el az ellenkező irányú mozgásra nézvést, és természetesen ebben is segíteni fogunk. Meg tudtunk állapodni a magyar és román állampolgárságú ingázók vonatkozásában arról, hogy bizonyos határátkelőhelyeket használhassanak, tehát sikerült gyakorlatilag minden praktikus kérdésben megállapodni. Azt csak hozzáteszem, hogy aznap, amikor a román külügyminiszter felhívott annak érdekében, hogy hazatérhessenek Nyugat-Európából a román állampolgárok, aznap büntették meg az erdélyi magyar polgármestereket azért, mert március 15-én kihelyezték a magyar, illetve a székely lobogót. Én szégyenteljesnek tartom, hogy ezért megbüntették őket. Ezzel párhuzamosan fogalmazták meg a kéréseiket, és ezen pillanat óta sem történt semmifajta bocsánatkérés. [[Taps a kormánypártok soraiban.]]
Köszönöm szépen, külügyminiszter úr. Tisztelt Országgyűlés! Varga-Damm Andrea és Potocskáné Kőrösi Anita, a Jobbik képviselői, azonnali kérdést kívánnak feltenni az igazságügyi miniszternek: „Önnek is kettessel kezdődik mit gondol erről Miniszter Asszony?” címmel. Miniszter asszony távolléte miatt válaszadásra Völner Pál államtitkár urat jogosította fel. [[Derültség.]] Kérdezem a képviselő asszonyokat, hogy elfogadjáke a válaszadó személyét, vagy a miniszter asszonytól személyesen kérik a választ.
Megvárjuk a miniszter asszonyt. Köszönöm szépen.
Köszönöm szépen. Tisztelt Országgyűlés! Kálló Gergely, a Jobbik képviselője, azonnali kérdést kíván feltenni az innovációért és technológiáért felelős miniszternek: „Miért hagyják bizonytalanságban a kétkezi dolgozókat?” címmel. Miniszter úr távolléte miatt válaszadásra Schanda Tamás János államtitkár urat jogosította fel. Kérdezem a képviselő urat, hogy elfogadjae a válaszadó személyét, vagy a minisztertől személyesen kéri a választ.
Elfogadom, köszönöm szépen.
Öné a szó, képviselő úr.
Tisztelt Ház! Tisztelt Képviselőtársaim! Tisztelt Államtitkár Úr! Az elején engedjenek meg nekem egy gondolatot azzal kapcsolatban, amik a napirend előtti felszólalások során elhangoztak. Nemcsak arra kell gondolnunk, hogy hogyan teremtsünk munkahelyeket a válság után, hanem arra is, hogy hogyan őrizzük meg azokat a válság alatt. Fontos gondolat ez, kapcsolódni fog a felszólalásomhoz. A Dunai Vasmű több mint 6 ezer embernek ad Fejér megyében munkát. Ha az egyéb szolgáltatásokat is figyelembe vesszük, ez a szám bizony 8 ezer fölé megy. A koronavírus okozta járvány nemcsak a kicsi, nemcsak a közép-, de az olyan nagyvállalatoknak is, mint a Dunaferr, óriási problémákat okozott és okoz, és a dolgozókat bizony egészségügyi és anyagi bizonytalanságba is sodorja. A bizonytalanságot sajnos a kormány tovább növeli, ezt így őszintén kerek perec el kell mondanom, de erre bizonyítékunk is van. Kezemben fogom a Dunai Vasmű cégvezetőjének a levelét, amelyet április 28-án küldött ki a Dunaferr dolgozóinak. Két dolgot emelnék ki ebből a levélből. Az egyik az, hogy már most prognosztizálta, illetve előre jelezte a dolgozóknak, hogy az áprilisi bérüket május 15-éig fogják tudni csak kifizetni. A másik fontos dolog pedig az, s most szó szerint idéznék, hogy a menedzsment már hetekkel ezelőtt folyamodott kormányzati segítségért például hitelfelvétel elősegítése, állami beruházások kapcsán megrendelések és beszállítások biztonsága társaságunk részére , de sajnálatos módon a kérésünkre ez idáig konkrét választ, segítséget nem kaptunk. Az a helyzet, hogy ez egy igen arcátlan válasz egy ekkora munkáltatóval szemben. Kérdezem ezért államtitkár urat, hogyan lehetséges az, hogy Fejér megye legnagyobb foglalkoztatójának mind a mai napig nem válaszoltak, ezáltal a dolgozókat is bizonytalanságba taszítva. [[Taps a Jobbik soraiban.]]
Köszönöm szépen, képviselő úr. Válaszadásra megadom a szót Schanda Tamás János államtitkár úrnak. [[15.40]]
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Folyamatosan egyeztetünk a különböző szakmai szervezetekkel, a vállalkozásoknak és a cégeknek a képviselőivel, és velük közösen alakítottuk ki Magyarország történetének legnagyobb gazdaságvédelmi intézkedéseként a gazdaságvédelmi akciótervet. Ennek pedig a legfontosabb eleme a munkahelyek védelme, ehhez pedig az egyik legfontosabb eszköz a bértámogatás, hiszen a bértámogatás segítségével meg tudjuk védeni a magyar embereknek a munkahelyét. Ugyanis mi nem segélyezéssel, hanem munkahelyteremtéssel és bértámogatással akarjuk kezelni a nehéz helyzetet, hiszen sok-sok cég, sok-sok vállalat van most nehéz helyzetben, számukra ezek komoly és valódi segítségek. Ezek a lehetőségek rendelkezésre állnak az ön által említett cégnek is. Azért is így szeretnénk kezelni ezt a helyzetet, mert az önök szövetségeseivel ellentétben [[Moraj a Jobbik soraiban.]] mi nem segélyezéssel, hanem támogatással szeretnénk a cégeket segíteni abban, hogy megőrizzék a munkahelyeket. Látjuk, hogy ez a jó út. A kormány éppen ezért a mostani nehéz helyzetben nem megszorításokkal nehezíti a munkáltatóknak, a cégeknek az életét, hanem plusztámogatást és pluszlehetőséget biztosít számukra. Tisztelt Képviselő Úr! Engedje meg, hogy azért arra is utaljak, hogy ön most azt mondta, hogy miért nem adunk állami megrendelést közvetlenül a cégnek; azért, mert közbeszerzésen lehet például ilyeneket elnyerni, és mi ezek szerint ellentétben önökkel odafigyelünk arra, hogy tisztességes versenyen nyerjék el az állami munkákat. [[Derültség és közbeszólások a Jobbik soraiban.]] Azt szeretnénk kérni, hogy itt, a Parlament falai mögött ne kérje tőlünk ennek az ellenkezőjét. [[Az elnök csenget. Közbeszólások és derültség az ellenzék soraiban.]] Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A képviselő úrnak egyperces viszonválaszra van lehetősége.
Sajnos, csak egy percem van, pedig azért erre tudnék mit válaszolni. [[Derültség az ellenzék soraiban.]] Államtitkár úr! 2020 óta vagyok képviselő, tehát az elődeimről beszélni igen nehézkes, de ne legyünk önökkel szőrösszívűek, tényleg, én nagyon jó fej kívánok önökkel lenni [[Derültség az ellenzék soraiban. Nacsa Lőrinc: Nem sikerül!]] tudom én, hogy mindent megtesznek a munkahelyteremtésért, tudom én, hogy mindent megtesznek azért, hogy minél több munkahely teremtődjön 18 milliárd forintért Mongóliában. [[Derültség és közbeszólások az ellenzék soraiban.]] Eltévesztették a várost, eltévesztették a megyét, eltévesztették az országot, de még a kontinenst is. Kérem, válság idején ne Mongóliában igyekezzünk munkahelyet teremteni és munkahelyeket megőrizni. Ön egy szóval nem beszélt arról, hogy vasmű, ön egy szóval nem említette a vasműs melósokat, és ön egy szóval nem méltatta azt, hogy miért nem válaszoltak a vasmű cégvezetésének a kérdésére. Azt mondja, hogy én vádolom önöket korrupcióval? Nem az volt a kérdés, hogy miért nem adnak nekik plusz állami munkát, hanem az, hogy miért nem válaszoltak a kérdésükre. Maradok a körzetem szolgája. Köszönöm szépen.
Köszönöm szépen. Viszonválaszra van lehetősége az államtitkár úrnak is.
Köszönöm szépen a szót. Tisztelt Elnök Úr! Tisztelt Képviselő Úr! Az a helyzet, hogy a bértámogatás rendszere minden magyar vállalkozás számára rendelkezésre áll, és számtalan más lehetőség is rendelkezésre áll a gazdaságvédelmi akcióterv keretén belül: kedvezményes hitellehetőségek, adó- és járulékkedvezmények, és hosszasan lehetne sorolni mindazokat az intézkedéseket és támogatásokat, amelyek rendelkezésre állnak, ezt ön is jól tudja. Azt is pontosan jól tudja, hogy ez a gazdaságvédelmi akcióterv a magyar gazdaságtörténet legnagyobb gazdaságvédelmi terve, legnagyobb programja, amelyet önök azért támadnak, mert nem felel meg az önök társadalompolitikai elképzeléseinek, mert önök újra és újra segélyt akarnak adni az embereknek, ahelyett, hogy támogatást adnának, és ahelyett, hogy segítenék a munkahelyeik megvédését. Köszönöm megtisztelő figyelmét. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Simicskó István, a KDNP képviselője, azonnali kérdést kíván feltenni az emberi erőforrások miniszterének: „Milyen óvintézkedések mellett kezdődhettek meg az érettségi vizsgák?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem a képviselő urat, elfogadjae a válaszadó személyét.
Igen, elfogadom.
Elfogadja. Simicskó képviselő urat illeti a szó.
Köszönöm szépen a szót, a lehetőséget, elnök úr. Tisztelt Képviselőtársaim! Ma reggel 9 órakor megkezdődtek az írásbeli érettségi vizsgák. Egy sajátos helyzetben vagyunk, hiszen a megszokott, az emberek által megszokott életvitel a koronavírus-járványnak köszönhetően átalakult, sok-sok korlátozó intézkedés, óvó-védő intézkedés látott napvilágot. A mai nap az érettségi napja. Mindannyian tudjuk, hogy egy ilyen veszélyhelyzet közepette nemcsak a diákok vizsgáznak, hanem az oktatási rendszerünk is vizsgázik, a tanárok is vizsgáznak, hiszen egy új helyzetben kell a megszokott érettségiket levinni és végigvinni, és reményeink szerint minél többen sikeresen érettségiznek majd le. Azt kérdezném a tisztelt államtitkár úrtól, hogy bár tudjuk, hogy 1918 óta, a spanyolnátha óta, tehát több mint száz éve nem volt hasonló világméretű betegség által okozott járvány, és valóban, ez a mostani helyzet sok tekintetben rendkívüli, mégis látom azt a törekvést, hogy a magyar kormány mindent megtesz, hogy minél gyorsabban visszakerüljön minden a normális kerékvágásba az élet menete tekintetében. Én nagyon hálás vagyok azért, napirend előtt is felszólaltam, hogy a magyar emberek is betartják az óvó-védő intézkedéseket, a korlátozó intézkedéseket. Az a 84 284 diák, aki ma reggel megkezdte az érettségi vizsgát, mire számíthatott, mire számíthat a jövőben és a következő napokban, hetekben, milyen további intézkedések várhatóak, mennyiben lesz másabb ez a vizsga, ez az érettségi, mint az elmúlt időszakokban volt? Válaszát előre is köszönöm. [[Taps a kormánypártok soraiban.]]
Köszönöm, Simicskó képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Bízunk benne, hogy a mai írásbeli minél többeknek sikerült úgy, ahogy azt szerették volna, és a következő napokban is sikert érnek el, mindnyájan drukkolunk nekik. Emlékszünk, hogy mi is hogy izgultunk az érettségi előtt, úgyhogy bízunk benne, hogy nekik is jól sikerül ez a mostani megmérettetéssorozat, és utána az életnek olyan területére kerülhetnek továbbtanulás vagy munka szempontjából, amit most maguknak elterveznek. Sok sikert kívánunk nekik!Az érettségi időpontja kapcsán a diákok egy nagyobb szabadságot kaptak pontosan a koronavírus-járvány és a biztonsági intézkedések miatt is , mint korábban, hiszen aki akart, az sokkal könnyebben átjelentkezhetett a következő vizsgaidőszakra, elmondtuk, hogy keresztféléves képzésekből is többet fogunk meghirdetni, pontosan azért, hogy aki úgy gondolja, hogy azon biztonsági intézkedések mellett is, amelyeket a kormány és az oktatási akciócsoport elfogadott, mégis inkább a következő időpontot választaná, azok számára is a lehetőség adott, sokkal kevesebb kellemetlenség mellett. Ugyanakkor láthatjuk, hogy csak pár ezer diák volt, körülbelül 3 százaléknyi, aki emellett döntött, a többség inkább azt választotta, hogy ezek a biztonsági intézkedések számukra megnyugtatóak voltak, és most tették le az érettségi vizsgát, hiszen minden diák számára biztosítottunk maszkokat, azt, amikor bemennek, kimennek az épületből, vagy akár a vizsga közben is hordhatják; a tanárok számára is maszkokat, kesztyűket biztosítottunk; biztosítottunk a termekben fertőtlenítőszereket; úgy oldottuk meg a ki- és bemenetelt az iskolába, hogy minél több kapun tudjanak a diákok ki- és bemenni, hogy ne kelljen egymással találkozniuk; 9-kor kezdődtek a vizsgák, nem 8-kor, azért, hogy a városi tömegközlekedésben a csúcsforgalmat elkerüljék, és minél kevesebb diákkal találkozhassanak; azok a papírok, amelyeket a diákok most leadtak, egy napig pihenni fognak, pontosan azért, hogy ha esetleg azokon vírusfertőzés található, akkor az egy nap alatt elpusztuljon, és ne fertőzze meg a javítókat, bár, ahogy mondtam, a tanárok is kaptak gumikesztyűket védőfelszerelésként. Igyekeztünk tehát mindent megtenni, a két héttel ezelőtti sajtónyilvános [[Az elnök csenget.]] videokonferencián is elmondták a szakértők, hogy ilyen biztonsági intézkedések mellett nincsen jelentős kockázata, sőt szinte semennyi kockázata nincs az érettségi megtartásának. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra van lehetősége Simicskó képviselő úrnak.
Köszönöm szépen a szót, elnök úr. Köszönöm szépen a válaszát, államtitkár úr. Valóban, mindenki számára, különösen a fiatalok számára, akik érettségiznek, ez egy óriási próbatétel, nagyon sokan készültek erre. Én örömmel látom, hogy azok a védőintézkedések, amelyeket a kormány időben meghozott, azok biztos hogy hasznosak lesznek, az a 422 ezer maszk, amely a diákoknak rendelkezésére áll, valamint a 147 ezer maszk és ugyanennyi kesztyű a tanároknak mind-mind segíti az érettségi biztonságos letételét. Valóban úgy van, ahogy ön is említette, államtitkár úr, én magam is, ha visszagondolok a fiatalságomra, 1980-ban érettségiztem Csepelen, a Jedlik Ányos Gimnáziumban, tehát negyven évvel ezelőtt, és valóban, az önmagában egy nagy kihívás, és remélem, hogy az a vizsgadrukk, ami a fiatalokban benne van, az a felkészülés, ami az elmúlt időszakban megtörtént, az nagyon-nagyon sok fiatal ember számára, remélem, mindenki számára, aki ma érettségizik, sikeres és eredményes lesz, és sikeresen vizsgázik az oktatási rendszerünk is. Köszönöm szépen a válaszát. [[Taps a kormánypártok soraiban.]] [[15.50]]
Köszönöm szépen. Államtitkár úrnak is van egyperces viszonválasza.
Köszönöm szépen. Annak érdekében, hogy minél biztonságosabb legyen az érettségi, a döntés előtt egyeztettünk a Pedagógus Karral, több érdekképviselettel, Oktatási Hivatallal, a Klebelsberg Központtal, sőt a Diáktanács is megvitatta a kérdést, és a 19 résztvevőből 17 szavazott az érettségi megtartása mellett. Nemcsak Magyarországon van érettségi ebben a tanévben, hanem Olaszországban hangsúlyozom: Olaszországban , Ausztriában, Németországban, Horvátországban, Lengyelországban, Csehországban, Dániában és Írországban; valamint több országban az oktatás újraindítása mellett is döntöttek: Svájcban, Romániában, Franciaországban, Dániában, Norvégiában, Németországban. Tehát a világ negyedik legfertőzöttebb országában, Franciaországban azt a májusi időpontot jelölik ki hamarosan, amikortól elindul a teljes értékű oktatás az iskolákban, és abban a Németországban is, bár ott nyilván ez részben tartományi hatáskör is, az iskolák újraindításáról terveznek dönteni, ahol napi ezer fő fölött van a fertőzöttek és száz körül a napi halottak száma. Tehát több más országban is hasonló megoldások születtek, mi is bízunk benne, hogy a rendkívüli helyzet ellenére is minél többeknek lesz olyan az eredménye, amelyet szerettek volna az érettségin elérni. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Bangóné Borbély Ildikó képviselő asszony és Korózs Lajos úr, az MSZP képviselői, azonnali kérdést kívánnak feltenni az emberi erőforrások miniszterének: „Hány embernek kell meghalnia?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő asszonyt, képviselő urat, hogy elfogadjáke a válaszadó személyét. [[Korózs Lajos: Megvárjuk a minisztert.]] Megvárják a miniszter urat. Köszönöm szépen. Tisztelt Országgyűlés! Úgyszintén Bangóné Borbély Ildikó képviselő asszony és Korózs Lajos képviselő úr, az MSZP képviselői, azonnali kérdést kívánnak feltenni az emberi erőforrások miniszterének: „Mindenki hazudik csak Önök nem?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő asszonyt, képviselő urat, hogy elfogadjáke a válaszadó személyét, vagy a minisztertől személyesen kérik a választ. [[Korózs Lajos: Miniszter úrtól szeretnénk a választ.]] Köszönöm szépen. Meg fogják kapni. [[Derültség.]] Ugyanis a miniszternek a harmadik soron következő azonnali kérdések órájában válaszolnia kell. Tisztelt Országgyűlés! Bangóné Borbély Ildikó, az MSZP képviselő asszonya, azonnali kérdést kíván feltenni az emberi erőforrások miniszterének: „Mindenki hazudik csak Önök nem? 2.” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem a képviselő asszonyt, hogy elfogadjae a válaszadó személyét, vagy a miniszter úrtól személyesen kéri a választ.
Nem hagynám ki a személyes találkozót miniszter úrral. Köszönöm szépen.
Nem fogja kihagyni, köszönöm, ugyanis a miniszter úrnak a harmadik soron következő azonnali kérdések órájában kell válaszolnia.Tisztelt Országgyűlés! Szabó Sándor, az MSZP képviselője, azonnali kérdést kíván feltenni az innovációért és technológiáért felelős miniszternek: „Miért az önkormányzatok és az egyetemek?” címmel. A miniszter úr távolléte miatt válaszadásra Schanda Tamás János államtitkár urat jogosította fel. Kérdezem a képviselő urat, hogy elfogadjae a válaszadó személyét, vagy a miniszter úrtól személyesen kéri a választ. [[Szabó Sándor jelzésére:]] Elfogadja. Akkor öné a szó, Szabó Sándor képviselő úr.
Köszönöm a szót, elnök úr. Államtitkár úr, többször elhangzott már itt az MSZP, illetve az ellenzék padsoraiból, hogy ha már segíteni nem tudnak, akkor ne ártsanak, és azt is el kell mondjuk, hogy bizony különös képességük van ahhoz, hogy már nehéz helyzetben lévő szektorokat vagy ágazatokat még nehezebb helyzetbe hozzanak. Láttuk, hogy ez történt az egészségügyben, a közoktatásban, majd folytatódott az önkormányzatok esetében is, és itt vannak most a felsőoktatási intézmények, az egyetemek, melyekről tudjuk, hogy pénzelvonásra ítéltettek, hiszen az önök minisztere a múlt héten levelet írt többek között a pécsi egyetemnek, ahonnan 3,6 milliárd forintot kívánnak elvenni; tudomásom van róla, hogy a Szegedi Tudományegyetem számlájáról egyik napról a másikra emeltek le 500 millió forintot úgy, hogy egyébként az intézményt erről nem is tájékoztatták; és hát itt van az ELTE is, amelytől 860 millió forintot vesznek el. Elmondtuk már többször, hogy akár az önkormányzatok, akár az egyetemek esetében tudjuk, hogy egyébként a járványügyi helyzet előtt is nehéz helyzetben voltak ezek a szektorok, nem biztos, hogy őket kellene további pénzügyi elvonásokkal sújtani. Jelentős a bevételkiesésük, most pluszfeladatot kaptak, és még egyébként most forrásokat is el kívánnak vonni tőlük. Én megköszönöm azt államtitkár úrnak, ha megkímél attól a választól, hogy közös teherviselésre van szükség, mert ha ez így volna, akkor csak a járványhelyzet kialakulása óta nem kellett volna több mint tízmilliárd forintot sportberuházásokra költeni nincs bajom a sporttal, de szerintem most más a prioritás , vagy nem kellett volna kétmilliárdot odaadni Tiborcz Istvánnak jachtkikötőre, vagy egyébként egyéb állami támogatásokat a Mészáros-birodalomra. Úgyhogy tisztelettel kérdezem öntől, hogy miért az önkormányzatoktól és az egyetemektől vonnak el folyamatosan forrásokat. Az egyetemektől pontosan mennyi pénzt vonnak el? Kérném, hogy külön térjen ki a Szegedi Tudományegyetemre. És mire kívánják költeni ezeket a forrásokat? Várom válaszát.
Köszönöm, Szabó képviselő úr. Válaszadásra megadom a szót Schanda Tamás János államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az mindig szembeötlő és furcsa, mikor az MSZP emel szót az önkormányzatok és a felsőoktatási intézmények érdekében, az a párt, amelyik a kormányzása alatt szisztematikusan és módszeresen tönkretette ezt a két területet. Szeretném emlékeztetni önt arra, hogy 2010-ben mintegy 1300 milliárd forint adóssággal hagyták hátra az önkormányzatokat, amelyet a Fidesz-KDNP-kormány átvállalt tőlük. Tisztelt Képviselő Úr! Engedje meg, hogy arról is tájékoztassam, hogy az ön által elmondottakkal ellentétben a kormány a veszélyhelyzetben is együttműködik a települési önkormányzatokkal, ezért is biztosított külön jogosítványt a polgármesterek számára, hogy saját településükre vonatkozóan speciális szigorító szabályozásokat alkothassanak meg és vezethessenek be. Ez az igazi és jó együttműködés. Tisztelt Képviselő Úr! Az emberi életek megóvása és a munkahelyek megvédése összefogást és rendkívüli, azonnali intézkedéseket követel, éppen ezért döntött a kormány a költségvetés átrendezéséről, átalakításáról, létrejött a járvány elleni védekezést és a gazdaságvédelmet szolgáló alap. A szükséges források biztosítása érdekében pedig, és ezt nem érdemes nevetség tárgyává tenni, valóban közösen kell viselnünk a terheket, ezért kezdte az állam magán a takarékosságot, és erre kér másokat is: a politikai pártokat, a multinacionális kereskedelmi láncokat, a bankokat és az önkormányzatokat is. És engedje meg, hogy végezetül arról tájékoztassam, hogy a felsőoktatási intézmények megkapják a működésükhöz szükséges összegeket a továbbiakban is természetesen. Köszönöm megtisztelő figyelmét. [[Taps a kormánypártok padsoraiból.]]
Köszönöm, államtitkár úr. Egyperces viszonválaszra van lehetősége Szabó képviselő úrnak.
Köszönöm szépen a szót, elnök úr. Természetesen, ahogy megszoktuk, államtitkár úr nem adott válaszokat. Nemhogy nem adott válaszokat, egyenesen kitért a válaszadás elől. Közös teherviselésre szólított fel, hát akkor most én is közös teherviselésre szólítom fel önt: tessék nekem megmondani azt, hogy miért nem tetszenek megadóztatni azokat a gazdasági társaságokat, azokat a gazdasági szereplőket, akik az elmúlt években az államtól milliárdokat kaptak, sokszor verseny nélküli közbeszerzéseken nyertek el milliárdokat! Miért nem tetszenek ezt megtenni? Miért van az, hogy a Mészáros-birodalom mindenhol előnyt élvez bárki mással szemben? Erre a kérdésre tessék válaszolni, államtitkár úr! [[16.00]] Egyébiránt pedig az önkormányzatokról csak annyit szeretnék mondani, hogy lényegesen több forrást tetszettek elvonni annak idején, mint amennyi feladatot átvállaltak, úgyhogy ezt meg ön tartsa szem előtt. Köszönöm.
Köszönöm, képviselő úr. Egyperces viszonválaszra van lehetősége államtitkár úrnak.
Köszönöm szépen. Látszódik, tisztelt képviselő úr, hogy önök nem változtak, a gyurcsányi receptet húzta elő újra: új adók és újabb terhek a vállalkozásoknak és az embereknek. Láttuk ezt már önöktől, amit most itt a felszólalásában is elmondott. Elvették a 13. havi nyugdíjat; csökkentették a gyes időtartamát; megemelték az áfát; megadóztatták a családi pótlékot; csökkentették a táppénzt; elvettek egyhavi bért a közszférában dolgozóktól, és még hosszasan lehetne sorolni, tisztelt képviselő úr. Ezek az önök válságkezelési gyakorlatai. Adót akarnak emelni, és még több terhet akarnak a magyar vállalkozások, a magyar emberek és a magyar családok nyakába varrni. Ebből nem kérnek a magyar emberek, ezért alkottuk meg azt a gazdaságvédelmi akciótervet, amelyik nem ezt a politikát követi. Köszönöm megtisztelő figyelmét. [[Taps a kormányzó pártok padsoraiból.]]
Köszönöm, államtitkár úr. Tisztelt Országgyűlés! Sebián-Petrovszki László, a DK képviselője, azonnali kérdést kíván feltenni az emberi erőforrások miniszterének: „Hogyan vigyáz a kormány a vírus árnyékában a legelesettebb társadalmi csoportokra?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő urat, hogy elfogadjae a válaszadó személyét.
Elfogadom.
Jelzi, hogy igen. Sebián-Petrovszki László képviselő urat illeti a szó.
Köszönöm. Tisztelt Ház! Államtitkár Úr! Járvány van, ezzel nem mondok újat, és az sem meglepetés, hogy a kormány a járvány által hátrányos vagy még hátrányosabb helyzetbe került számos társadalmi csoport számára alig nyújtott eddig bármiféle támogatást, segítséget. A miniszterelnök, a szakminiszterek pár naponta bejelentenek néhány pontos minicsomagokat, amelyek, ahelyett, hogy a bajba jutott sok százezer embernek segítenének valójában, ehelyett kevés kivételezett embernek adnak támogatást.Olvasom a hétvégi sajtóban, hogy például a Magyar Turisztikai Ügynökségen keresztül a kormány nettó 5 milliárd forintot tervez adni a „tanácsadás a koronavírus okozta károk mérséklésére” című közbeszerzési eljárás nyerteseinek. Hogy, hogy nem, az ajánlattevők között például olyan szereplők vannak, mint az Orbán Ráhel barátnője által vezetett Magyar Divat&Design Ügynökség. Történik mindez, tehát az egyesek kivételes helyzetbe hozása akkor, amikor a járvány olyan embereket is nehezebb helyzetbe sodorhat, akik nem megbetegednek, de mégis naponta kerülhetnek válsághelyzetbe. Számos ilyen csoport van, én most kettőt hadd említsek! Az egyik ilyen méltatlanul mellőzött társadalmi csoport az otthonápolók köre. Kérdezem államtitkár urat, jutotte, jute nekik és gondozottjaiknak maszk. Miért nem szervezik meg legalább azt, hogy információkat kérnek tőlük, hogy mire van szükségük ebben a helyzetben? Netán kapnake valamilyen anyagi támogatást ahhoz a munkához, amit ők most ellátnak? Ráadásul az ő számuk nőtt abból a speciális helyzetből fakadóan, hogy már olyanok is otthon ápolják a beteg, idős hozzátartozóikat, akiket most raktak ki a kórházakból, az önök kórháziágy-számot érintő döntése után. A másik ilyen csoport a családon belüli erőszak fokozódásával veszélybe kerülő nők és gyermekek. A járványügyi szabályok betartása ugyanis azt jelenti, hogy sokan kénytelenek visszamenni a bántalmazó családjukhoz. Felkészültek ezekre a segélyhívásokra? Számukra nyújte bármiféle pluszt a kormány? Köszönöm szépen. [[Taps a DK, az LMP és a Párbeszéd padsoraiból.]]
Köszönöm, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Azt tehát megtudhattuk, hogy a DK a turizmus támogatását nem tartaná fontosnak a válságkezelő intézkedések között. [[Közbeszólás az ellenzéki pártok padsoraiból: Így nem…]] Ön még az otthonápolásról beszélt, tisztelt képviselő úr. Tudja, amikor önök kormányoztak, 15 milliárd forintot költöttünk otthonápolásra. 15 milliárdot! Most tudja, mennyit költünk? 55 milliárdot, tisztelt képviselő úr. Tehát ez a különbség az önök teljesítménye és a mi teljesítményünk között, amit azokra az emberekre tudunk fordítani, akik tényleg otthon vannak, nem tudnak dolgozni, és valamelyik családtagjukat kell nekik ápolni. Önöknek ez a terület 15 milliárd forintot jelentett, nekünk pedig ennek a többszörösét, 55 milliárdot. Amikor a nyugdíjasokról volt szó, önök mit tettek a válságban? Elvettek egyhavi nyugdíjat tőlük. Mi mit teszünk a válság ideje alatt? Visszaépítjük az önök által elvett 13. havi nyugdíjat. Amikor a pedagógusokról volt szó, mit tettek önök? Elbocsátottak tömegesen pedagógusokat, 15 ezret, és mellette, aki még ott maradt, attól elvettek egyhavi bért. Mi mit teszünk a válság évében? Megemeljük idén a második félévtől 10 százalékkal a pedagógusok bérét. Amikor önök voltak kormányon, mit tettek az ápolók bérével? Csökkentették az ápolók bérét, orvosokat, ápolókat bocsátottak el a kórházakból, összesen 6 ezret. Mi mit teszünk az ápolók bérével? Ebben a ciklusban összesen 72 százalékkal emeljük. Idén január 1-jén emeltük 14 százalékkal, az év második felében, novembertől emeljük további 20 százalékkal. Nem csökkentettük, mint önök, hanem növeljük a béreket. Ön a szociális területre is kitért. Önök mit tettek a szociális dolgozók bérével? Szintén csökkentették, 8 százalékkal. Mi mit tettünk a válság jelen évében a szociális dolgozók bérével? 14 százalékkal emeltük, tisztelt képviselő úr. Ez a különbség az önök válságkezelése és a mi válságkezelésünk között. Önök adóemeléseket hajtottak végre, 5 százalékos áfaemelést. Csökkentettük az alapvető élelmiszerek áfáját, pontosan azért, hogy a rászorultak jobban hozzá tudjanak jutni ezekhez. [[Az elnök a csengő megkocogtatásával jelzi az időkeret lejártát.]] Önök jövedéki adót emeltek, szuperbruttóval próbálták az embereket még olyan jövedelmek után is megadóztatni, amiket meg sem kapnak. Ehhez képest mi a katásoknak és másoknak csökkentjük az adóját és a szochóját. Köszönöm szépen. [[Taps a kormányzó pártok padsoraiból.]]
Köszönöm szépen, államtitkár úr. Egyperces viszonválaszra van lehetősége képviselő úrnak.
Köszönöm szépen. A szokásos forgatókönyvet láthattuk, és ezt az államtitkár úrral eljátszottuk már az elmúlt hónapokban párszor, hogy jelezzük konkrétan a gondokat, bajokat, kérdéseket teszünk fel, államtitkár úr pedig vagy azzal ámít minket, hogy ma minden szép és jó leginkább persze a kormány, meg annak az intézkedései , vagy pedig azzal jön, hogy tíz év kormányzás után is nem önök felelősek bármiért, hanem a múltba mutogatnak, és valamikor a régmúltban valaki valamit csinált állítólag. Emellé szorosan felcsatlakozik most már harmadik megoldásként, a hazudozás, már bocsánat, államtitkár úr. Szóval, konkrétan olyan intézkedéseket mond, olyan számokkal dobálózik, olyan százalékokat mond, amik konkrétan nem úgy történtek, vagy most nem úgy történnek. Nincs arra sajnos időm ebben az egy percben, hogy ezekre mind kitérjek, de a következő hetekben-hónapokban ezt nagyon szívesen újra és újra le fogjuk játszani. Továbbra is azt mondom, nem válaszolt arra, államtitkár úr, hogy ezt a két társadalmi csoportot hogyan fogják önök segíteni. Valószínűleg sehogy. Köszönöm.
Köszönöm, képviselő úr. Államtitkár úrnak is viszonválaszra van lehetősége.
Köszönöm szépen a szót, elnök úr. Tisztelt Képviselő Úr! Tisztelt Ház! Mindig tanulunk újat a DK-tól. Nemcsak Gyurcsány Ferencnek volt egy zavaros felszólalása itt napirend előtt, hanem a történelem, az elmúlt évek teljes újraértelmezését kaptuk meg a DK képviselőjétől, mert önök, mint megtudtuk, állítólag elvették a 13. nyugdíjat. Nem ténylegesen, hanem állítólag vették el a 13. havi nyugdíjat.Állítólag bocsátottak el egészségügyi dolgozókat. Állítólag zártak be iskolaépületeket. Állítólag vettek el ápolóktól egyhavi bért. Állítólag hajszolták az embereket devizahitelbe. Állítólag akarták megadóztatni a családi pótlékot. Állítólag vetettek ki ingatlanadót. Állítólag vetettek ki kórházi napidíjat. Állítólag vetettek ki vizitdíjat, és még sorolhatnám a sort, amelyek ezek szerint nem történtek meg, hanem ezek a történelemben egy relatív szférába kerültek a DK számára, hogy önök állítólag kormányon voltak, amikor állítólag ilyen intézkedések születtek. Tisztelt Képviselő Úr! Ne nézze le a magyar választókat! A magyar választók össze tudják hasonlítani, hogy ki az, aki az érdekükben cselekedett, és ki az, aki a saját maga érdekében, meg különféle külföldi [[Az elnök a csengő megkocogtatásával jelzi az időkeret lejártát.]] gazdái érdekében a magyar embereket nyomorba döntötte és megszorongatta. Köszönöm szépen. [[Taps a kormányzó pártok padsoraiból.]]
Köszönöm, államtitkár úr. Tisztelt Országgyűlés! Csárdi Antal, az LMP képviselője, azonnali kérdést kíván feltenni az innovációért és technológiáért felelős miniszter úrnak: „Kik láthatatlanok a kormánynak?” címmel. A miniszter úr távolléte miatt válaszadásra Schanda Tamás János államtitkár urat jogosította fel. Kérdezem képviselő urat, elfogadjae a válaszadó személyét, vagy a minisztertől személyesen kéri a választ.
Szeretném megvárni a miniszter urat.
Megvárja a miniszter urat. A miniszter úrnak a harmadik soron következő azonnali kérdések órájában kell majd válaszolnia. Most pedig, tisztelt Országgyűlés, úgyszintén Csárdi Antal képviselő úr, az LMP képviselője, azonnali kérdést kíván feltenni az innovációért és technológiáért felelős miniszter úrnak: „Milyenek az intézkedések hatásai?” címmel. [[16.10]] A miniszter úr távolléte miatt válaszadásra Schanda Tamás János államtitkár urat jogosította fel. Kérdezem Csárdi képviselő urat, hogy elfogadjae a válaszadó személyét, vagy a minisztertől személyesen kéri a választ.
Igen, nagy örömmel elfogadom.
Tehát elfogadja.
Igen.
Jó. Öné a szó, Csárdi Antal képviselő úr.
Köszönöm szépen a szót. Tisztelt Ház! Tisztelt Államtitkár Úr! Mint ismert, 30 ezer fő bevonásával átfogó tesztelés indult el május 1-jén. Végre-valahára, jó reggelt kívánok! Magyarország eddig nem szerepelt ugyanis jól a tesztelések számában. A környező országok közül Ausztriában 275 ezer tesztet végeztek el, Romániában 195 ezer tesztet végeztek el, Szlovákiában 96 ezer teszt, Szerbiában 101 ezer teszt, Csehországban 257 ezer teszt lett elvégezve, míg Magyarországon összesen 82 ezer tesztelést végeztek ez idáig. A helyzet nagyon egyszerű. Ha egy országban megjelenik a koronavírus, akkor egyetlen módon tudunk rájönni arra, hogy hány fertőzöttel van dolgunk: teszteléssel. Erre szólított fel egyébként az Egészségügyi Világszervezet is, erre szólítják fel a kormányt a szakemberek is, és erre szólította föl a kormányt a saját tanácsadói garnitúrája is.Most végre elindul a tesztelés, és a helyzet az, hogy elindult, most már napok óta zajlik ez a tesztelés a sajtóhírek szerint, mert csak a sajtóból tudunk tájékozódni ebben a kérdésben. Ezért nagy tisztelettel kérdezném, hogy mik az első tapasztalatok a néhány napja folyó tesztelésekkel összefüggésben. Május 1-je óta hány embert teszteltek le, milyen eredménnyel tesztelték le őket? Egyébként kiértesítettéke már az érintetteket, és milyenek a részvételi adatok? Azt gondolom, hogy ezeknek az adatoknak a nyilvánossága mindannyiunk, minden magyar állampolgár érdeke, ezért nagy tisztelettel várom válaszát. Illetve szeretném kérdezni, hogy mi lesz azon honfitársainkkal, akiknek közvetlen környezetében jelent meg a koronavírus, és eddig nem tesztelték őket. Köszönöm szépen.
Köszönöm szépen, képviselő úr. Válaszadásra megadom a szót Schanda Tamás János államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, egy nagyon fontos vizsgálatról van szó, egy nagyon fontos kutatásról, amelynek mind népegészségügyi, mind pedig a járvány elleni védekezés szempontjából, mind pedig tudományos szempontból különös jelentősége van, ezért fontos az, hogy ez a négy orvostudományi egyetem közös együttműködésével zajlik. Magyarország számos kiváló orvossal, kutatóval, járványügyi szakemberrel vesz részt ebben a kutatásban. Ahogyan képviselő úr is fogalmazott, ez a kutatási projekt május 1-jén indult el. Nagy tisztelettel kérem képviselő úr megértését, hogy május 4-én még nem tudok orvostudományi válaszokat adni, és a vizsgálat eredményéről nem tudok önnek beszámolni. Természetesen, ahogy a vizsgálat megkezdéséről, úgy az eredményéről is be fogunk számolni, de, tisztelt képviselő úr, itt 17 778 állampolgár megszólításáról van szó, akik Magyarország lakosságát reprezentálják, és egy két héten keresztül tartó vizsgálatról beszélünk, tehát azt gondolom, hogy idő előtti lenne most még bármilyen eredményről számot adni. Ezek a vizsgálatok jelenleg is zajlanak a négy orvostudományi egyetem bevonásával és együttműködésével. Ahogyan magáról a vizsgálatról, még egyszer engedje meg, hogy megismételjem, úgy természetesen az eredményéről is be fogunk számolni. Köszönöm megtisztelő figyelmét. [[Taps a kormánypártok soraiból.]]
Köszönöm, államtitkár úr. Csárdi képviselő úrnak egyperces viszonválaszra van lehetősége.
Köszönöm szépen a szót. Tisztelt Államtitkár Úr! Döbbenettel kell hallgatnom, hogy a magyar kormány nem rendelkezik napi szintű információkkal a tesztelések állásáról. Értelemszerűen nem a folyamatban levő tesztelési sorozat végeredményéről érdeklődtem, azt kérdeztem, hány tesztelést végeztek el az elmúlt négy napban, ezeknek milyen eredménye volt, valamint azt kérdeztem, hogy mi lesz azokkal a honfitársainkkal, akiknek a közvetlen környezetében megjelent a koronavírusos betegség, és önök nem tesztelték le őket, mert ezzel önök idős honfitársaink életét kockáztatják. Mondok egy konkrét példát, azt gondolom, 15 másodpercbe belefér: I. kerület, ahol élek, 92 éves idős hölgy ápolója elkapta a koronavírust, és nem hajlandóak letesztelni. Mi ez, ha nem veszélyeztetés, kérem tisztelettel?! Azt gondolom, hogy joggal várja el mindenki, hogy napi szintű információkkal rendelkezzenek, és ezeket a napi szintű információkat osszák meg a közvéleménnyel. Köszönöm szépen.
Köszönöm szépen, képviselő úr. Viszonválaszra van lehetősége Schanda államtitkár úrnak is.
Tisztelt Elnök Úr! Tisztelt Országgyűlés! Tisztelt Képviselő Úr! Valószínűleg nem ugyanabban az országban vagy városban élünk, én egyszerűen nem is értettem a felszólalását. Napi szintű információkat oszt meg az operatív törzs a védekezésről, mindennap beszámol egyébként arról, hogy pontosan hány ember érintett a vírusban, hányan hunytak el sajnálatos körülmények között, és hogy milyen egyéb új információk vannak. Tisztelt Képviselő Úr! Azt hiszem, hogy ön az egyetlen ember az országban, akinek azt el kell mondani, hogy a koronavirus.gov.hu felületen minden olyan számot megtalál, amire ön most itt előbb kíváncsi volt, ahol szintén azokat a telefonszámokat is megtalálja, ahol bejelentéseket lehet tenni. Én egy tudományos vizsgálatról beszélek, amire ön rákérdezett. Ez a tudományos vizsgálat jelenleg zajlik, ez május 1-jén indult el, két héten keresztül zajlik az ország különböző pontjain. Akkor lehet reprezentatív eredményekről beszélni, ha ez a vizsgálat lezajlott, és egyébként az eredményeit ismerjük. Képviselő úr, ráadásul vannak technikai akadályok is, ezeknek a vizsgálatoknak a kiértékelése nem azonnal történik. Köszönöm megtisztelő figyelmét. [[Taps a kormánypártok soraiból.]]
Köszönöm szépen. Tisztelt Országgyűlés! Tordai Bence képviselő úr, a Párbeszéd képviselője, azonnali kérdést kíván feltenni az innovációért és technológiáért felelős miniszter úrnak: „Mi folyik itt?” címmel. A miniszter úr távolléte miatt válaszadásra Schanda Tamás János államtitkár urat jogosította fel. Kérdezem Tordai képviselő urat, elfogadjae a válaszadó személyét, vagy a minisztertől személyesen kéri a választ.
Elfogadom.
Elfogadja. Öné a szó, Tordai képviselő úr.
Köszönöm a szót, elnök úr. Államtitkár úr, a kérdésem május 1-je után három nappal csak annyi, hogy mit tesz a Fidesz-kormány a munkavállalók érdekében. Azt tudjuk, hogy mit tett az elmúlt tíz évben a Fidesz-kormány a munkavállalók érdekei ellenében: bevezették a közmunka rendszerét, amelyben a minimálbér alatt, annak feléért lehet embereket foglalkoztatni. Bevezették a munka törvénykönyve helyett a munkáltatók törvénykönyvét 2012-ben, a munkavállalói jogok, a sztrájkjog szűkítésével. Eltörölték a rendőrök túlórapénzét, megszüntették a korengedményes és korkedvezményes nyugdíjat. Bevezették a rabszolgatörvényt, benne a 400 órás túlmunkával, bevezették a közszolgálati rabszolgatörvényt, benne egyebek közt az ötnapos szabadságcsökkentéssel. Kiszervezik a kulturális szféra dolgozóit a közalkalmazotti törvény alól, most pedig a járványügyi vészhelyzetre hivatkozva egy rendelettel hatályon kívül helyezik a munka törvénykönyvét, teljesen kiszolgáltatva a dolgozókat a munkáltatóknak. Szintén rendeletileg bevezették a kétéves munkaidőkeret elrendelésének lehetőségét, ahol egyoldalúan heti 60 órányi munkavégzést lehet elrendelni havi egy szabadnap mellett, túlórapénz nélkül. Illetve az állásukat elvesztők július 1-jével, az önök törvényének köszönhetően elveszítik a társadalombiztosítási ellátásukat is, ha nem jogosultak aktív ellátásra. Azt is tudjuk, hogy mit kellene tennie a kormánynak a dolgozókért és minden polgártársunkért, a Párbeszéd ezerszer elmondta már: valódi bérátvállalási program kell legalább 85 százalék erejéig, fel kell emelni az álláskeresési járadék idejét a triplájára, összegét a duplájára, és be kell vezetni a válságkezelő alapjövedelmet, amely minden magyarországi lakosnak legalább 100 ezer forint jövedelmet garantál, és minden gyerek után legalább 50 ezer forintot. Mindezekhez képest mit tesz a Fidesz-kormány a munkavállalók érdekében? Pontosan tudjuk, hogy gyakorlatilag semmit. De tessék, államtitkár úr, hámozza csak egy kicsit a lufit a következő két percben! Kíváncsian várom.
Köszönöm, Tordai képviselő úr. Válaszadásra megadom a szót Schanda Tamás János államtitkár úrnak. [[16.20]]
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Felhívom a figyelmét arra, hogy a Párbeszéd az MSZP szövetségese, és az a párt, akivel önök gyakorlatilag teljes mértékben összebútoroztak, az a párt volt az, akinek a kormányzása idején a munkanélküliség az egekben volt, rekordmagas volt, azt pedig, akinek munkája volt, agyonadóztatták. Tehát, tisztelt képviselő úr, jó lenne, ha ezt először otthon próbálnák megbeszélni.Tisztelt Képviselő Úr! A munkaidőkeret kapcsán pedig az lenne a kérésem, hogy ne támadja azokat az intézkedéseket, amelyek a magyar emberek munkahelyének megvédéséhez járulnak hozzá. Értem, hogy önök bármit mondhatnak, bármilyen véleményt megfogalmazhatnak, de a magyar embereknek munkára és megélhetésükre van szükségük, és ehhez pedig szükségük van azokra a kormányzati intézkedésekre, amelyeket többek között ön itt a parlamentben támad. A munkaidőkeret megváltoztatásával, illetve a munka törvénykönyvétől való eltérés lehetőségével a veszélyhelyzet időtartama alatt munkahelyek ezrei lesznek megvédhetők, ha nem tízezrei lesznek megvédhetők Magyarországon. Ne akarja ezeket a munkahelyeket elvenni a magyar emberektől! Ne akarjon újabb és újabb nehézséget, problémát okozni a magyar családok számára! Tisztelt Képviselő Úr! Az a helyzet, hogy felelőtlen javaslatok helyett valódi intézkedésekre és megoldásokra van szükség. Erről szól a kormány gazdaságvédelmi akcióterve. Egyszer, egy ilyen helyzetben, amilyenben most vagyunk, lássák be ezt, és az önös politikai érdekeik helyett merjenek bátran a kormány mellé állni és támogatni ezeket az intézkedéseinket! Köszönöm megtisztelő figyelmét. [[Taps a kormánypártok padsoraiból.]]
Köszönöm, államtitkár úr. Egyperces viszonválaszra van lehetősége Tordai képviselő úrnak.
Az a probléma, államtitkár úr, hogy maguk kiszolgáltatják a magyar dolgozókat a nagytőkének. Még ha ez azzal az eredménnyel járna, hogy megvédik a munkahelyeket, akkor lehet, hogy ez egy elfogadható ideiglenes kompromisszum lenne, de az a kellemetlen helyzet, hogy van egy majdnem kormánytag maguknál, aki őszintén szokott beszélni, Parragh Lászlónak hívják, aki egy mai interjújában mondta, hogy 200 ezer új munkanélküli van, összességében már félmillió új munkanélküli. Nem védték meg a magyar munkahelyeket, nem védték meg az embereket, csak kiszolgáltatták őket a munkáltatóknak. Ugyanez a Parragh László, aki maguk helyett gyakorlatilag Orbán Viktor legfőbb gazdasági tanácsadója, ismerte el, hogy az álláskeresési járadék összege és folyósításának három hónapos időszaka nehézséget okoz a friss munkanélkülieknek. Hozzátette: ha mégis rövidnek bizonyulna a mostani időtartam, akkor a tapasztalatok birtokában beszélhetünk a meghosszabbításról. Bővítike akkor az álláskeresési járadékot, lesze válságkezelő alapjövedelem, megvédike az emberek jövedelmét? Erre vagyunk kíváncsiak.
Köszönöm szépen, képviselő úr. Egyperces viszonválaszra van lehetősége Schanda államtitkár úrnak is.
Köszönöm szépen. Tisztelt Képviselő Úr! Tisztelt Országgyűlés! Az Iparkamara elnöke az Iparkamara elnöke, nem pedig kormánytag. Az előterjesztéseket a minisztériumokban készítik, és higgye el nekem [[Tordai Bence közbeszólása.]] hogy fontos partnereink véleményét figyelembe vesszük, ahogy még az ön véleményét is meghallgatjuk, maximum nem értünk vele egyet. Előfordul ez másokkal is.Tisztelt Képviselő Úr! Engedje meg, hogy azt is elmondjam, bárhányszor mondják el, hogy alapjövedelemre és segélyre van szüksége a magyar embereknek, mi ezt nem fogadjuk el és nem támogatjuk. Azt gondoljuk, hogy munkát kell nekik biztosítani, meg kell védeni azokat a munkahelyeket, amelyeket meg lehet védeni. Erről szól a gazdaságvédelmi akcióterv. Ennek az intézkedéseit ön most éppen támadja és tönkre akarja tenni. Erről szól az a politikánk is, hogy annyi munkahelyet fogunk létrehozni, amennyit a vírus elpusztít. Ehhez is kérjük az ön támogatását. Merjen egyszer bátor lenni, és támogassa azokat az intézkedéseket, amelyek a magyar emberek érdekeiért szólnak! Köszönöm. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Bartos Mónika, a Fidesz képviselője, azonnali kérdést kíván feltenni a külgazdasági és külügyminiszter úrnak: „Hogyan támogatja a kormány a határon túli beruházást tervező magyar vállalkozókat?” címmel. Öné a szó, Bartos Mónika képviselő úrhölgy.
Köszönöm a szót, elnök úr. Tisztelt Miniszter Úr! Ma új szakaszba lépett a koronavírus-járvány elleni védekezés, azonban csak óvatosan, fokozatosan, szigorú menetrend szerint lehet újraindítani az életet. Azonban az életet újra kell indítani, így a veszélyhelyzet idején különösen fontosak a Magyarországra érkező új beruházások. A járványhelyzet teljesen átalakította a nemzetközi versenyt, de az elmúlt tíz év sikeres gazdaságpolitikájának köszönhetően jó pozícióból indulunk. A hírek szerint négy nagyberuházás érkezik az országba. Az Unilever mellett a kínai BYD elektromosbusz-gyártó vállalat, a napelempaneleket előállító svájci Flisom cég, valamint az egyik vezető amerikai szolgáltató, a Support Services Group már a kezdetekkor több száz, köztük sok magas hozzáadott értékű munkahelyet teremt. De nem csupán az új munkahelyek létrehozása fontos, hanem a meglévő munkahelyek megvédése is. A gazdaságvédelmi akcióterv elsődlegesen a veszélybe került magyarországi munkahelyek megmentését, újak létrehozását célozza, azonban a jelenlegi helyzetben nem feledkezhetünk meg külhoni nemzettársainkról sem. Mint ismert, Magyarország Kormánya a külhoni nemzetrészek megmaradása érdekében 2016-ban indította el, hozta létre a Kárpát-medencei gazdaságfejlesztési programot. Ennek keretében több mint 230 milliárd forint értékű fejlesztés megvalósításához nyújtott támogatást, és ezzel több ezer munkahelyet hozott létre az érintett területeken. Elmondható tehát, hogy a beruházások megvalósításában 2018 óta fokozatosan növekvő arányban vesznek részt magyarországi vállalkozások is. Ennek köszönhetően a programok kivitelezése nem csupán a határon túli magyarlakta területeken, hanem az anyaországban is hozzájárul a magyar vállalkozások versenyképességének növeléséhez és a munkahelyek megvédéséhez. Tisztelettel kérdezem miniszter urat, hogy ezen eredmények hogyan tarthatók, bővíthetők, illetve kapnake támogatást a magyarországi vállalkozók, akik határon túli beruházásokat terveznek. Köszönöm. [[Taps a kormánypártok padsoraiból.]]
Köszönöm szépen. Válaszadásra megadom a szót Szijjártó Péter miniszter úrnak.
Köszönöm a szót. Tisztelt Elnök Úr! Tisztelt Képviselő Asszony! Tisztelt Képviselőtársaim! 2016-ban indítottuk meg a gazdaságfejlesztési programjainkat a Kárpát-medencében, a szomszédos országok alapvetően magyarlakta területein. 230 milliárd forint értékű fejlesztés megvalósulásához nyújtottunk eddig támogatást, több ezer új munkahely jött létre a közép-európai térségben, 54 984 nyertes pályázatot tudtunk támogatni magyar költségvetési forrásból.Jól mondta a képviselő asszony, 2018 óta már Magyarországon működő vállalatok is részt vesznek ezekben a határon túli fejlesztésekben. Így tehát ezek a beruházások nemcsak hogy a határon túli magyarok számára teremtenek munkahelyeket, hanem a magyar gazdaság növekedéséhez, a magyar vállalatok versenyképességéhez is egy komoly hozzájárulást jelentenek. Tisztelettel tájékoztatom önt arról, hogy a kormány múlt heti döntéseinek értelmében egy új beruházástámogatási kategóriát indítunk meg, 25 milliárd forintos keretből tudjuk támogatni azokat a magyarországi vállalatokat, akik külföldön hoznak létre munkahelyteremtő beruházást. Alapvetően természetesen a közép-európai térségről, Magyarország szomszédos területeiről beszélünk. Mikro-, kis- és közepes vállalkozások pályázhatnak ezekre a beruházásokra. Előnyben részesítjük természetesen a munkahelyteremtést és a munkahelyek megőrzését. A támogatási intenzitás 60 százalékig terjedhet, tehát maximum a beruházott összeg 60 százalékát adhatjuk oda költségvetési támogatásként. Az Európai Unió új szabálya szerint 800 ezer euró lehet a maximális támogatási összeg egy pályázó esetében. Ezért úgy számolunk, tisztelt képviselő asszony, hogy mintegy 200-250 magyarországi vállalatot tudunk külföldi beruházása során támogatni ebből az új pályázati kategóriából. [[Taps a kormánypártok padsoraiból.]]
Köszönöm szépen, külügyminiszter úr. Egyperces viszonválaszra van lehetősége Bartos Mónika képviselőnek.
Köszönöm szépen miniszter úr válaszát. Nagyon sokszor szoktuk mondani a Házban, hogy csak együtt sikerülhet, amikor a határon túli magyarokról és az anyaországi magyarokról beszélünk. Ha van olyan helyzet, amikor ez nagyon is igaz, akkor ez a mostani súlyos állapot, amit a koronavírus-járvány okozott számunkra. [[16.30]] Azt el kell mondanom, és a kormánypárti képviselőtársaim nevében bizton tudom állítani, hogy sokunkat mélyen megrázott az az érzés, az a felismerés, amely az elmúlt hetekben kirajzolódott, hogy nem mindannyian vagyunk ugyanazon a gondolaton, ugyanazon az érzésen, az összetartozás érzésén, ami a határon túli magyarokkal való kapcsolatunkat jelenti. Ezért is nagyon köszönöm az anyaországi magyarok és a határon túl élő magyarok nevében is azokat az erőfeszítéseket, amelyeket a kormány az együtt való sikerünk, fejlődésünk és a veszélyhelyzet utáni élet újraindítása szempontjából számunkra létrehoz és készít. Köszönöm. [[Taps a kormánypártok soraiban.]]
Köszönöm szépen. Viszonválaszra van lehetősége külügyminiszter úrnak.
Köszönöm a szót. Tisztelt Elnök Úr! Tisztelt Képviselő Asszony! Mi a határon túl élő magyar nemzeti közösségek tagjait természetesen a magyar nemzet részének tekintjük, ennek megfelelően alakítjuk a politikánkat, és ennek megfelelően a gazdasági megerősödésüket is támogatjuk. Mi úgy tekintünk a határon túl élő magyar nemzeti közösségekre, mint amelyek összekötő kapcsot jelentenek köztünk és a lakhelyükül szolgáló ország között. Olyan erőforrásként tekintünk rájuk, akiknek nyomán mi magunk is erősebbek lehetünk.Mi azt gondoljuk, hogy Magyarországnak egyértelműen az az érdeke, hogy Közép-Európa erősödjön, márpedig Közép-Európa erősödésében mi, a magyar nemzet tagjai, éljünk az anyaországban vagy a határon túli területeken, sokat tehetünk hozzá. Ezért mindaddig, amíg mi kormányzunk, tisztelt képviselő asszony, vegye biztosra, hogy a határon túli magyar nemzeti közösségek a kormányzati figyelem fókuszában lesznek, és nemcsak beszélünk a támogatásukról, hanem cselekszünk is az érdekükben. Köszönöm. [[Taps a kormánypártok soraiban.]]
Köszönöm, külügyminiszter úr. Tisztelt Országgyűlés! Magyar Zoltán, a Jobbik képviselője, azonnali kérdést kíván feltenni az agrárminiszter úrnak: „Megfeledkeztek az agráriumról?” címmel. A miniszter úr távolléte miatt válaszadásra Farkas Sándor államtitkár urat jogosította fel. Kérdezem képviselő urat, hogy elfogadjae a válaszadó személyét. [[Magyar Zoltán: Igen, elfogadom.]] Jelzi, hogy igen. Magyar Zoltán képviselő urat illeti a szó.
Köszönöm a szót, elnök úr. Tisztelt Ház! Államtitkár Úr! Ön is nagyon jól tudja, hogy az agrárium, az élelmiszeripar és rajta keresztül gyakorlatilag a teljes magyar vidék egyfajta kettős szorításban szenved, egy harapófogó közepén található.Nem akarom most a nyakukba varrni sem a tavaszi aszályt, sem a világjárványt, de azzal igenis vádolom önöket, hogy ez a két probléma ekkora hatalmas súllyal nehezedik a magyar agráriumra. Hiszen ha az elmúlt tíz évben azt a mérhetetlen forrásmennyiséget, amely az Európai Unióból és részben a hazai költségvetésből a magyar vidékre és agráriumra fordítódott, valóban a helyben élő családi gazdálkodók kapták volna meg, ha az valóban a magyar emberek érdekét szolgálta volna, akkor ez a két probléma messze nem jelentene ekkora ágazati szintű terheket. Például az exportpiacok: régóta beszélgetünk arról, és sajnos nem voltak hajlandóak ezt eddig elfogadni, hogy mennyire veszélyes az, amikor az exportpiacaink ennyire egysíkúak, mekkora kockázatot jelent az, hogy például a meggykivitelünk 62 százaléka és a paprikánk 60 százaléka Németországtól függ; hogy a juhászaink 70 százalék feletti arányban függnek Olaszországtól, ahogy a sajtelőállítóink is, és a Románia felőli függésünk is óriási, ha mondjuk, a sertésről beszélünk, 73 százalék, vagy éppen a búzalisztről, ahol 60 százalék. Már ezek a számok is jelzik, hogy a baj gyakorlatilag előre látható volt, most éppen a koronavírus kapcsán került ez előtérbe. De beszélhetünk a baromfiról is, amely azon kevés magyar ágazatok, az állattenyésztési terület egyike, ahol sikerek voltak az elmúlt időszakban, erre most pillanatok alatt 230 forint/kilogrammos átvételi árra csökkent a baromfi ára, és ezzel gyakorlatilag az önköltségi ár alatt vannak a termelők. A Baromfi Termék Tanács javaslatára mégsem reagáltak érdemben, akik uniós importkorlátozást követeltek azonnali hatállyal, mint az egyetlen reális esélyt a túlélésre. Ezekre várnám érdemi válaszát államtitkár úrnak. [[Taps a Jobbik soraiban.]]
Köszönöm szépen, képviselő úr. Megadom a szót Farkas Sándor államtitkár úrnak.
Köszönöm szépen. Tisztelt Elnök Úr! Tisztelt Képviselőtársaim! Tisztelt Képviselő Úr! Az ön által felvetett kettős szorítás, akár még tovább is lehetne szorításról beszélni, mert az elmúlt hetek, hónapok során az agrárágazatot több olyan természeti tényező sújtotta, mint gondoljunk először is a rendkívül enyhe télre, ami nem kedvező, akármilyen furcsán is hangzik. Utána sújtotta egy olyan időszak, mint a kora tavaszi fagyok több hulláma teljesen szokatlan módon, utána érték az országot és érik ma is különböző járványok, mint az afrikai sertéspestis vagy a madárinfluenza, és akkor még a humán oldalról, a mostani járványról gyakorlatilag nem is beszéltünk.Akkor, amikor ön piaci zavarokra hivatkozik, exportpiacok elhagyására, azért el kell mondani, hogy ha reálisan visszagondolunk az elmúlt öt, hat, hét hétre, a magyar fogyasztók a különböző piacokon a koronavírus-járvány megjelenését vagy kihirdetését követően egy olyan dömpingfelvásárlásba kezdtek, ami teljesen szokatlan volt a korábbi időszakban. Ez hirtelen bizonyos ellátási zavarokat okozott, nem azért, mert nem volt alapanyag, hanem egyszerűen a kereskedelmi hálózat ezt nem tudta teljesíteni. Aztán eltelt két hét, megteltek a hűtők otthon, a mélyhűtők, és jelen pillanatban annak a fogyasztása történik most jelentős részben, és ez érződik a piaci forgalmakban is jelentős részben. Ugyanakkor az ön által említett különböző ágazatok piaci problémái nem olyan egyszerű kérdések, amelyeket csak egy egyszerű törvénnyel meg lehetne oldani. Éppen ezért tudjuk azt, hogy ezek a zavarok, akár a sertés-, akár a juhtermék vonatkozásában jelentős részben jelen pillanatban a koronavírus-járvány okozta nehézségekből fakadnak. Mondhatom tovább, elnök úr? [[Jelzésre:]] Jó, akkor majd folytatom. [[Taps a kormánypártok soraiban.]]
Köszönöm szépen. Egyperces viszonválaszra van lehetősége.
Amit elmondott államtitkár úr, azzal egyetértünk, meg ezt mindenki látja, a kérdés az, hogy mit tehettek volna másképpen. Például, ha az elmúlt tíz évben ezt az évi közel ezermilliárd forintot, ami a magyar vidékre és mezőgazdaságra jut, arra fordítják, hogy a csapadékmennyiség, ami beözönlik az országba, nem hasznosítatlanul ömlik kifelé, hanem a termőföldek végére a gazdálkodóknak elérhető módon, csökkentett bürokráciával és ingyenesen eljuttatják az öntözővizet, akkor például a tavaszi aszály lényegesen kisebb károkat okozott volna. Ehelyett önök a birtokkoncentráció segítésével foglalkoztak, a saját haverjaik kitömésével foglalkoztak, sőt, nemhogy az elmúlt tíz évben, még most, a vészhelyzet ideje alatt is olyan jogszabályt fogadtattak el a parlamenti többséggel, amely mintagazdaságok néven korlátlan birtokméreteket, korlátlan támogatásokat biztosít azoknak, akik már egyébként is a főhercegi birtokméreteknél nagyobbakkal rendelkeznek ebben az országban. Tehát továbbra is a legtehetősebbeket, a legagyontámogatottabbakat segítik ahelyett, hogy mondjuk, egy ilyen kiélezett helyzetben a magyar gazdáknak is jutna valami. [[Taps a Jobbik soraiban.]]
Köszönöm, képviselő úr. Egyperces viszonválaszra van lehetősége. [[Dr. Szűcs Lajost a jegyzői székben dr. Tiba István váltja fel.]]
Köszönöm, elnök úr. Tisztelt Képviselőtársam! Azért ezeket az utolsó gondolatokat messzemenőkig vissza kell utasítanom, már csak azért is, mert ha ön is vidéki ember, és járja a vidéket, járja a falvakat, látja a mezőgazdasági termelők helyzetét, anyagi helyzetét, jólétét, még majdnem ezt is merném mondani, akkor ezek a kijelentések nem tárgyszerűek, hogy finoman fogalmazzak.Az öntözés kérdése pedig, hogy kifolyik, ugye, azt mondjuk, hogy több víz folyik ki az országból, mint amennyi befolyik, ön is részese volt azon törvénytervezet vitájának, amit végül is, azt hiszem, hogy jelentős részben támogatva el is tudtunk fogadni, ez az öntözési törvény. Az öntözési törvény nyújt lehetőséget majd napokon belül, a sajnos, elég későn elfogadott végrehajtási utasításokkal, módosítókkal, ami egyértelműen lehetővé teszi, hogy az öntözésfejlesztés, az öntözéses gazdálkodás ne csak ezen a durván százezer hektáron legyen, hanem valóban meg tudjuk duplázni, és már a következő években, ez egy nagyon hosszú és rendkívül nehéz feladat, de meg tudjuk oldani, hogy ez a terület is fejlődőképes maradjon. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Szászfalvi László, a KDNP képviselője, azonnali kérdést kíván feltenni a külgazdasági és külügyminiszter úrnak: „Mi a helyzet a határainkon?” címmel. Öné a szó, képviselő úr.
Köszönöm a szót. Tisztelt Elnök Úr! Igen tisztelt Miniszter Úr! Immáron több mint ötven napja hirdetett veszélyhelyzetet a kormányzat, és az elmúlt ötven napban számos olyan intézkedés történt, amely egyrészt a járványgörbe ellaposítását, másrészt a járvány által sújtott gazdasági ágazatok, illetve az ott dolgozó személyek megsegítését célozta. [[16.40]] Az életünk teljes mértékben átalakult, a járványügyi védekezés szinte minden tevékenységünket érinti. A kormány kinyilvánította, hogy az első számú cél a magyar emberek életének és egészségének a védelme, ezért kellett korlátozó intézkedéseket bevezetni a határainkon. Ugyanakkor a kormány azt is világossá tette, hogy Magyarországnak az az érdeke, hogy a határ menti közösségek közötti kapcsolattartás folyamatos legyen. Ezért a hét szomszédos országból az országok nagy részével sikerült megkötni azt a megállapodást, amely az ingázók határon történő átkelését segíti. Természetesen a magyar emberek érdeke az is, hogy az áruforgalom előtt is szabad legyen a határátkelés, hiszen az élelmiszer-ellátás biztonsága kiemelten fontos veszélyhelyzet idején is. Természetesen az élet nem áll meg, így az egyéb áruk áramlása is fontos, és ahogy arról a miniszter úr is beszámolt néhány hete, az európai uniós külügyminiszterek is egyetértenek abban, hogy biztosítani kell az áruk szabad áramlását ebben a nehéz helyzetben is. Tisztelt Miniszter Úr! A magyar kormány mindenkor szem előtt tartja a magyar emberek biztonságát, de egyúttal igyekszik meggátolni a magyar gazdaság zsugorodását. A határainkon ezért olyan intézkedéseket kell foganatosítani, amelyek minden szempontot szem előtt tartanak. A fentiek alapján kérdezem a tisztelt miniszter urat, hogyan biztosítja a kormány a teherfuvarozás és így az áruszállítás határokon átnyúló biztonságos működését, és folyamatosan biztosíthatóe a munkavállalók ingázása a szomszédos országokba. Várom miniszter úr megtisztelő válaszát. [[Taps a kormánypárti padsorokban.]]
Köszönöm, képviselő úr. Válaszadásra megadom a szót Szijjártó miniszter úrnak.
Köszönöm a szót. Tisztelt Elnök Úr! Tisztelt Képviselő Úr! Ambivalens ez a helyzet, hiszen hosszú éveken keresztül azért dolgoztunk, hogy határainkon legálisan, természetesen minél szabadabban lehessen átjárni, minél több ponton, minél kisebb várakozási idővel. Azért dolgoztunk, hogy a határ menti közösségeink között a lehető legszorosabb kapcsolatrendszer jöjjön létre, azon dolgoztunk, hogy ne kelljen észszerűtlen kerülőket tenni, hanem a Nyugat-Európában tapasztalt 2,5-3 kilométeres távolságot ha nem is megközelítve, de afelé tendálva új határátkelési pontokat építsünk, most pedig azon dolgozunk, hogy legalább ezek közül néhányat újra tudjunk nyitni.Az emberi élet védelme és az emberi egészség védelme az első, természetesen, ezért mindenképpen legitimek voltak azok az intézkedések, amelyek nyomán korlátoztuk a határátkelőinken a személyforgalmat. A nemzetközi teherforgalom korlátozására viszont nem került sor. A nemzetközi teherforgalomnak továbbra is akadálymentesen és gyorsan kell haladnia. Csak mi, magyarok 43 milliárd eurónyi kereskedelmi forgalmat bonyolítottunk le a szomszédainkkal, tehát evidens, hogy ennek fenntartása az érdekünk. Tisztelettel tájékoztatom önt arról, hogy a mai naptól a Bánrévénél található átkelőhely Szlovákia irányába nemcsak a magyar-szlovák, hanem a magyar-cseh és magyar-lengyel forgalomban is engedi a kamionforgalmat. Annak érdekében pedig, hogy az ingázóknak a lehető legkisebb kerülőutakat kelljen tenni, a lehető leggyorsabban át tudjanak kelni, folyamatosan egyeztetünk a szomszédos országokkal. Jól mondta a képviselő úr, a hét szomszédunkból hattal van is megállapodásunk. Jó hír, hogy a mai nap reggelétől a Tornanádaskánál található átkelőhelyen Szlovákia irányába ismételten át tudnak kelni az ingázók, és folyamatosan egyeztetünk az osztrák kollégákkal arról, hogy a Jánossomorjánál és az Alsószölnöknél található átkelőhelyeink Győr-Moson-Sopron megye, illetve Vas megye területén minél előbb megnyíljanak az ingázó munkavállalók és földtulajdonosok számára. [[Taps a kormánypárti padsorokban.]]
Köszönöm szépen, külügyminiszter úr. Egyperces viszonválaszra van lehetősége a képviselő úrnak.
Örömteli dolog az, hogy miniszter úr minden héten újabb és újabb konkrét tényeket jelent be, és újabb és újabb megállapodásokról tud beszámolni, melyek mind-mind a magyar állampolgárok, a magyar munkavállalók helyzetét megkönnyíti és elősegíti, sőt, azt is mondhatom, hogy a közeljövőre vonatkozólag már új határátkelőhely megnyitásáról is bejelentést tett a miniszter úr éppen az én választókerületemet érintően; Somogy megyében, Zákányban, aminek különösen is örülünk, hiszen 20 éve szeretnénk elérni ezt az eredményt, és talán most felcsillant a remény, hogy a közeljövőben ez a határátkelőhely megnyílhat.Bízom abban, hogy a kormány az eddigiekhez hasonlóan időben cselekszik minden fronton, egyrészt megvédve a magyar emberek életét, egészségét, másrészt fenntartva az áruk szabad mozgását. Ehhez a küzdelmes munkájához miniszter úrnak és kollégáinak sok sikert, kitartást és jó egészséget kívánok. [[Taps a kormánypárti padsorokban.]]
Köszönöm, képviselő úr. Szijjártó miniszter úrnak egyperces viszonválaszra van lehetősége.
Köszönöm a szót. Tisztelt Elnök Úr! Tisztelt Képviselő Úr! A jókívánságokat és a gratulációt köszönjük, az arra érdemesülteknek ezt természetesen továbbítani is fogom.Azt szeretném mindenképpen leszögezni, hogy majd ha a világjárványnak vége lesz, és végre az élet visszatér a normális kerékvágásba, akkor ismételten azt a célt kell kitűznünk magunk elé, hogy a közép-európai térségben is legalább hasonló gyorsasággal és sűrűséggel lehessen legitimen, illetve szabályosan, legálisan átjárni a határt, mint ahogy van ez Nyugat-Európában. Nyugat-Európában a határátkelési pontok közötti átlagos távolság 2,5-3 kilométer, Közép-Európában ez még a 35-40 kilométer felé tendál. Ugyanakkor tisztelettel tájékoztatom önt arról is, hogy Szerbia vonatkozásában is született megállapodás. A három, nemzetközi teherforgalom számára nyitva tartó átkelőhelyen immár lehetővé vált az ingázás, így a vajdasági magyarok, illetve a határ magyar oldalán élők számára a munkavállalási és földművelési célú határátkelésre is lehetőség nyílik. Köszönöm a kérdés felvetését. Azon leszünk, hogy minél több magyar állampolgár számára érjünk el a mindennapi élet szempontjából könnyítést jelentő megállapodásokat. [[Taps a kormánypárti padsorokban.]]
Köszönöm, külügyminiszter úr. Tisztelt Országgyűlés! Az utolsó azonnali kérdést Kunhalmi Ágnes képviselő asszony, az MSZP képviselője teszi föl az emberi erőforrások miniszterének: „Hogy fordulhatott ez elő?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem a képviselő asszonyt, hogy elfogadjae a válaszadó személyét.
Elnök úr, elfogadom.
Elfogadja. Kunhalmi Ágnes képviselő asszonyt illeti a szó.
Köszönöm a szót. Tisztelt Államtitkár Úr! Egy múlt heti hírről érdeklődnék önnél. Balázs József, a Hódmezővásárhelyi Tankerületi Központ vezetője múlt csütörtökön visszavonta azt az utasítást, amely értelmében utólag kellett volna vizsgálni a szentesi Horváth Mihály Gimnáziumba felvettek létszámát. Az az igazság, hogy ez az utasítás érintette a makói József Attila Gimnáziumot és a csongrádi Batsányi József Gimnáziumot is. Ezekben a középiskolákban három helyett csak két osztályt indítottak volna el, de a szentesi Horváth Mihály Gimnáziumban állítólag öt osztály helyett csak három osztály indult volna el. A már kihirdetett felvételi eredmények ellenére több diákot is arról értesítettek volna állítólag, hogy miután felvették őket, mégsem nyertek felvételt az iskolába. Gulyás Gergely, Miniszterelnökséget vezető miniszter a csütörtöki kormányinfón úgy nyilatkozott az esetről, hogy világos szempontokat kell megjelölni az iskolákban: kit vesznek fel és kit nem? Hogy milyen szakmai kereteket kell megállapítani, ezeket előzetesen kell meghatározni, szakmai kritériumot utólagosan nem lehet megváltoztatni. A kijelentés után a KLIK délutánra igaz, nem mindenhol visszavonta a korábbi utasítását, a tervezett létszámmal indulhatnak az iskolák, de csak akkor, ha az érintett diákok pótfelvételiznek. Legyen kedves elmondani először is azt vagy felvilágosítani az ország nyilvánosságát, hogy mi történik a hódmezővásárhelyi tankerületben. Ön jogszerűnek tartjae azt, hogy azokat a diákokat, akik egy korábbi felvételi rendszer szerint már sikeres felvételi vizsgát tettek, most újabb szigorúbb eljárásra akarják őket kényszeríteni? Miért gondolják ezt jó megoldásnak, ha ez valóban így marad? Miért pont itt? Hány helyen lehet esetleg még számítani ilyesmire az országban? És egyáltalán, mi a valódi oka az utólagos létszámcsökkentés tervének, vagy egyáltalán hogy ez felmerült önökben? Köszönöm szépen.
Köszönöm szépen, képviselő asszony. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Minden diákot föl fognak venni, minden diák fogja tudni folytatni a tanulmányait. Erről igyekeztünk az érintetteket is minél rövidebb úton, minél gyorsabban értesíteni. Senkinek a tanulmányaiban itt semmifajta fennakadás nem lehet.Az, hogy hogyan zajlik a felvételi eljárás, hogyan zajlik a diákok felvétele, azt a jogszabályok egyértelmű módon rögzítik. Azt is rögzítik, hogy az államnak felelőssége, hogy minden diáknak a tanulásáról, továbbtanulásáról ha a felvételi követelményeket teljesíti gondoskodjon, ezt az állam meg is teszi. Azért hoztuk létre pontosan a tankerületeket, hogy minden diák számára, az ország minden részén egyenlő feltételek mellett, egyenlően jó minőségben az oktatást, a nevelést biztosítani tudjuk. [[16.50]] A korábbi időszakban, amikor nagyon sokféle fenntartója volt az iskoláknak ahány önkormányzat, annyiféle fenntartó , akkor sokkal inkább adódtak olyan helyzetek, hogy egyes településeken más-más szabályok alakultak ki, akár csak szokásjog alapján. Amikor mi ennek az egységesítésnek az irányába léptünk, tisztelt képviselő asszony, akkor önök ezt hevesen támadták; támadták akkor is, amikor a tankerületi rendszer létrejött, de támadták az egységesítést akkor is, amikor az elmúlt időszakban arra törekedtünk, hogy akik iskolaérettek, azok az iskolai tanulmányaikat megkezdhessék, akik pedig nem iskolaérettek, azok még egy évet kapjanak, hogy az óvodában maradhassanak. Önök akkor ezeket mind támadták, most pedig mintha pont ennek az ellenkezőjét követelné, hogy minden diák számára hasonló feltételek mellett a tanulás, a továbbtanulás lehetőségét biztosítsuk. Ezt megtettük. Kérem, ebben az esetben se keltsen olyan érzetet, mintha itt nem lenne biztosított a diákok további tanítása. Természetesen ez továbbra is meg fog történni, ahogy eddig is megtörtént. És igyekeztünk az iskolákat is fejleszteni, pontosan azért, hogy ahol nagyobb igény van, akár lakossági mozgások vagy más okból, ott nagyobb kapacitás is álljon rendelkezésre. Ha ön is megnézi, több száz településen valósultak meg akár korszerűsítések az iskolákban, akár iskolabővítések is. Köszönöm szépen. [[Taps a kormánypártok soraiból.]]
Köszönöm, államtitkár úr. Képviselő asszonynak egyperces viszonválaszra van lehetősége.
Na de, államtitkár úr, azért támadjuk az államosítást, mert egy államosított rendszerben történik meg ilyesmi.Egyébként, mondom, Farkas Sándor, a Fidesz országgyűlési képviselője írta ki a Facebookjára, hogy „Egyeztetésünk után engedélyezte a pótfelvételi eljárás elindítását a hódmezővásárhelyi tankerületi központ a szentesi és a csongrádi gimnáziummal kapcsolatban.” Kérdezem: lesze pótfelvételi? Minek kell ezeknek a gyerekeknek még egyszer felvételi, ha már egyszer felvették őket? Ebben az államosított csodálatos sikersztoriban miért kell ilyennek kitenni a gyerekeket? Lesze következménye a tankerületi vezetőre nézve, aki ilyen helyzetbe hozza az iskolákat, az igazgatókat és a gyerekeket? És ha nem a tankerületi vezető fejéből pattant ki ez a remek ötlet, akkor a KLIK vezetőjénél lesze valamilyen következménye? Ez az önök államosított rendszere, csak kérdéseket teszek fel, államtitkár úr. [[Közbeszólás az ellenzék soraiból: Így van! Taps ugyanott.]]
Köszönöm, képviselő asszony. Államtitkár úr, öné a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Az eljárás egy pótfelvételi eljárás, de vizsgát nem kell tenniük ezeknek a diákoknak. Valóban folyamatos egyeztetés volt azért, hogy a diákok számára leginkább megfelelő megoldás szülessen. És a mostani rendszer képes arra, tisztelt képviselő asszony, hogy úgy módosítsa az utóbbi hetek eljárásait, hogy az a diákok számára a legelőnyösebb legyen. És most, ami végeredményként kijött, pontosan azt mutatja, hogy a diákok érdekeit maximálisan szem előtt tartva mindenki tud tanulni, nem kell további vizsgát tenni, hanem egy ilyen póteljárásban iratkozhat be, tisztelt képviselő asszony. Úgyhogy azt hiszem, ebben az esetben is azt mondhatjuk, hogy a rendszer jól működött, minden diák számára a tanulás lehetőségét biztosítja. Ha visszagondolunk, hogy amikor önök voltak kormányon, tisztelt képviselő asszony, akkor kinek-kinek azt kellett néznie, hogy nemhogy pótfelvételivel hova megy be, önök iskolákat zártak be, 386 helyen szüntették meg a helyben tanulás lehetőségét. Nem pótfelvételiről szólt a kérdés, hanem hogy egyáltalán vane iskola azon a településen, ahol az előző években volt, mert önök százszámra számolták föl az ilyen iskolai telephelyeket. Köszönöm szépen. [[Kunhalmi Ágnes: Ne túlozzunk! Taps a kormánypárti padsorokból.]]
Köszönöm, államtitkár úr. Tisztelt Országgyűlés! Ezt a napirendi pontot lezártuk. Tekintettel arra, hogy egyetlen frakció sem kért elhangzásra interpellációt, ezen napirendi pont tárgyalására nem kerül sor. Most bizottsági jelentések és az összegző módosító javaslatok vitáival folytatjuk munkánkat. Felkérem éppen felálló képviselőtársaimat, hogy akik ezeken nem kívánnak részt venni, a korábban kiadott főigazgatói tájékoztatóban foglaltak szerinti rendben hagyják el az üléstermet. [[A képviselők egy része távozik a teremből.]] Felkérem a vitában részt vevő képviselőket, hogy mindannyiunk egészségének megőrzése érdekében lehetőség szerint csak a vitában felszólaló és az azt követő két felszólalásra jelentkező képviselő tartózkodjon a teremben. Ennek elősegítése érdekében az ülésvezető elnök ezekről tájékoztatást ad. Tisztelt Országgyűlés! Soron következik a büntetőeljárásról szóló törvény és más kapcsolódó törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9918. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor 15 perces időkeretben. Megadom a szót Salacz Lászlónak, a bizottság előadójának.
Köszönöm a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. április 23-án tartott ülésén megtárgyalta a büntetőeljárásról szóló törvény és más kapcsolódó törvények módosításáról szóló T/9918. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 26 igen szavazattal, 3 nem ellenében és 2 tartózkodás mellett elfogadta. Tisztelt Országgyűlés! A nagy horderejű igazságügyi reform részeként az Országgyűlés 2012 és 2018 között három új büntetőjogi kódexet fogadott el, az új Btk.-t, az új Be.-t és az új büntetés-végrehajtási törvényt. Mint ahogyan általánosságban véve valamennyi jogszabályról, úgy ezekről is elmondható, hogy az elmúlt években bekövetkezett gazdasági és társadalmi változások, az uniós tagságunkból fakadó és egyéb nemzetközi kötelezettségek, az Alkotmánybíróság határozatai, az alapvető jogok biztosának ajánlásai, illetve a jogalkalmazó szervek gyakorlati visszajelzései mind indokolttá teszik a nagy kódexek időről időre történő, átfogó felülvizsgálatát. A Ház asztalán fekvő javaslatban szereplő törvények három csoportba sorolhatók. Az elsőben találhatók a büntetőjogi tárgyú törvények, melyek esetében tartalmi jellegű módosításokról van szó. Idetartoznak például a Btk.-, a Be.-, a Bv.-törvény, illetve az Európai Unió tagállamaival folytatott, a bűnügyi együttműködésről vagy a nemzetközi bűnügyi jogsegélyről szóló törvények. Másodsorban az említett büntetőjogi törvényekkel való szoros tartalmi összefüggés okán indokoltnak mutatkozik egyes nem büntetőjogi tárgyú törvények szintén tartalmi módosítása is. Idesorolható például a rendőrségről, az ügyészségről szóló vagy a szabálysértési törvény. Harmadrészt pedig a törvényjavaslat tartalmazza számos olyan ágazati törvény kifejezetten technikai jellegű módosítását, amelyekben a módosuló büntetőjogi jogintézményekre, tényállásokra történik utalás. Tisztelt Képviselőtársaim! Az előttünk fekvő törvényjavaslatban foglaltak alkalmasnak bizonyulnak a hatályos büntető törvénykönyvek időszerű és átfogó felülvizsgálatából eredő problémák orvoslására. A javaslatban szereplő módosítások megfelelően tudják biztosítani a hazai jogrendszer koherenciáját és annak hatékony működését. Ezért a benyújtott törvényjavaslat támogatandó. Köszönöm, hogy meghallgattak. [[Taps a kormánypártok soraiból.]]
Köszönöm, Salacz képviselő úr. Tisztelt Országgyűlés! Megkérdezem az előterjesztőt, kíváne most felszólalni. [[Dr. Völner Pál nemet int.]] Államtitkár úr jelzi, hogy nem. Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalások következnek, napirend szerint a táblán jelzett időkeretekben. A vita során kétperces hozzászólásra nincsen lehetőség. Elsőként megadom a szót Keresztes László Lóránt frakcióvezető úrnak, LMP. [[A jegyzői székben Hiszékeny Dezsőt Szabó Sándor váltja fel.]]
Köszönöm szépen a szót, elnök úr. Tisztelt Országgyűlés! Tisztelt Államtitkár Úr! Csak nagyon röviden szeretnék hozzászólni. Egy igen részletes, hosszadalmas, kiterjedt vitája volt ennek a törvényjavaslatnak a részletes vita ideje alatt, ugyanakkor valamennyire azért szeretnék reagálni a Törvényalkotási bizottság véleményének ismertetésekor elhangzott gondolatokra. Itt arról van szó, hogy időről időre indokolt az átfogó felülvizsgálata a jogszabályoknak. Azért azt megállapíthatjuk, hogy nem egy ilyen folyamatnak vagy lehet, hogy legalábbis részben egy ilyen folyamatnak vagyunk a tanúi, de semmiképpen nem indokolt, hogy most, a jelenlegi helyzetben, egy járvány idején, amikor rendkívüli jogrend is érvényben van, akkor egy ilyen átfogó módosítás ilyen módon, érdemi egyeztetés nélkül kerüljön az Országgyűlés elé. Az már elhangzott az általános vitában is, hogy 110 oldal, tehát csak a normaszöveg 110 oldal a törvényjavaslatban, és 46 törvényt módosít. [[17.00]] És még csak a kormany.hu-n sem került közlésre, tehát az érdemi egyeztetések elmaradtak egy olyan helyzetben, amikor a rendkívüli jogrend, így a büntetőeljárás területén is speciális szabályokat alkalmaz. Tehát a jogalkalmazóknak különösen komoly kihívás a jelenlegi időszakban alkalmazkodni ezekhez a változásokhoz. És ha megnézzük a hatálybalépés időpontját, itt jellemzően 2021. január 1-je a hatálybalépés, illetve más elemek esetén 2020. november 20-a; semmiképpen nem indokolt, hogy most kerüljön az Országgyűlés elé ilyen módon ez a törvény. Szinte függetlenül attól, hogy bizonyos elemeivel egyet lehet érteni, bizonyos elemeivel nem, ebbe nem is mennék bele, azt tudom mondani, hogy az LMP frakciója ilyen módon, már csak így az eljárási problémák miatt sem fogja tudni támogatni a javaslatot. Köszönöm.
Köszönöm szépen, Keresztes frakcióvezető úr. Megkérdezem, kíváne valaki hozzászólni. [[Senki sem jelentkezik.]] Jelentkezőt nem látok.Tisztelt Országgyűlés! A vitát lezárom, és megadom a szót Völner államtitkár úrnak, az előterjesztőnek.
Köszönöm szépen. Keresztes László Lóránt képviselő úr hozzászólására szeretnék reagálni. Tehát az expozéban és az általános vita során is hangsúlyoztuk, hogy a Legfőbb Ügyészség, az Országos Bírósági Hivatal, a Magyar Ügyvédi Kamara, a Büntetés-végrehajtás Országos Parancsnoksága, az Alapvető Jogok Biztosának Hivatala, a Nemzeti Adatvédelmi és Információszabadság Hatóság, valamint más egyéb szakmai szervezetek javaslatait, észrevételeit, amelyek a büntetőeljárási törvény hatálybalépése óta beérkeztek hozzánk, mind figyelembe vettük, ezekkel a szervezetekkel ezeket kitárgyaltuk, tehát megfelelő szakmai előkészítés előzte meg a benyújtott törvényjavaslat megfogalmazását. Kérem a tisztelt Házat, hogy támogassa az előterjesztést. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra későbbi ülésünkön kerül sor.Soron következik a területfejlesztésről és a területrendezésről szóló 1996. évi XXI. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9928. számon a parlamenti informatikai hálózaton elérhető. A vitában elsőként a Törvényalkotási bizottság álláspontjának ismertetésére kerül sor. Itt van? [[Dr. Fazekas Sándor jelzésre:]] Ja, itt van! Nem látom a képviselő urat. Megadom a szót Fazekas Sándor képviselő úrnak, a bizottság előadójának.
Tisztelt Elnök Úr! Tisztelt Képviselőtársaim! Tisztelt Országgyűlés! Tájékoztatom önöket, hogy a Törvényalkotási bizottság 2020. április 23-án tartott ülésén megtárgyalta a területfejlesztésről és a területrendezésről szóló 1996. évi XXI. törvény módosításáról szóló T/9928. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 31 igen szavazattal, ellenszavazat nélkül, 1 tartózkodás mellett elfogadta. [[Az elnöki széket Jakab István, az Országgyűlés alelnöke foglalja el.]] Tisztelt Országgyűlés! A hatályos területfejlesztési törvény III. fejezete sorolja fel a területfejlesztést ellátó területi szerveket és azok e törvényből fakadó feladatait, közöttük a térségi fejlesztési tanácsokat is. A térségi fejlesztési tanácsokra vonatkozó hatályos szabályozás nem teljesen egységes és nem teljesen logikus szerkezetű, az egyes térségi fejlesztési tanácsok kiemelt státuszának hátterét és okát nem teszi egyértelművé, ezért a törvénytervezet a térségi fejlesztési tanácsokra vonatkozó alcím újraszabályozására irányul. A benyújtott törvényjavaslat a kiemelt térségi fejlesztési tanácsok között sorolja fel a Közép-Duna Menti Fejlesztési Tanácsot is, továbbá rögzíti annak tagjait is. A törvényjavaslat elfogadásával elérendő célok között szerepel: a térségi fejlesztési tanácsokra vonatkozó hatályos szabályozás egységesebb és logikusabb szerkezetűvé tétele; a térségi fejlesztési tanácsokhoz és a kiemelt fejlesztési tanácsokhoz rendelt feladatok átláthatóbbá tétele; az egyes térségi fejlesztési tanácsok kiemelt státuszának hátterét és okát egyértelműsítő szabályok megalkotása; az ország kiemelt fejlesztési térségei szerepének erősítése a területi szervezésben és a fejlesztési tervek megvalósításában, valamint nagyobb összhang biztosítása a térségi területfejlesztési célkitűzések, valamint a hazai és az európai uniós támogatási források felhasználása között. Tisztelt Ház! Az elhangzottakra tekintettel a benyújtott javaslat támogatandó. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Köszöntöm képviselőtársaimat. Tisztelt Országgyűlés! Megkérdezem Rákossy Balázs államtitkár urat, hogy a vita e szakaszában kíváne felszólalni mint előterjesztő. [[Dr. Rákossy Balázs jelzésére:]] A vita későbbi szakaszában, igen. Tájékoztatom államtitkár urat, hogy 15 perces időkeret áll majd rendelkezésére. Tisztelt Országgyűlés! A kijelölt Gazdasági bizottság nem állított előadót. Most képviselői felszólalások következnek, a napirend szerinti időkeretben. Kérdezem képviselőtársaimat, kívánnake élni ezzel a lehetőséggel. [[Senki sem jelentkezik.]] Mivel írásban előzetesen senki nem jelentkezett, és most, ebben a pillanatban sem kért szót senki a képviselőtársaim közül, tisztelt Országgyűlés, a vitát lezárom. Megadom a szót Rákossy Balázs államtitkár úrnak. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! A kormány határozott célja a Magyarország térségein belüli fejlettségi különbségek csökkentése és azok megfelelő kezelése. Abban bízunk, hogy a most önök előtt lévő törvényjavaslatnak, a két kapcsolódó határozati javaslattal együtt, amelyek szerves egységet alkotnak, az elfogadása hozzájárul az ország területileg kiegyenlített fejlődéséhez és végeredményben az ország gazdasági versenyképességének a további javulásához.A Gazdasági bizottság és a Törvényalkotási bizottság is megtárgyalta a törvényjavaslatot, az ahhoz elfogadott, alapvetően jogtechnikai módosító javaslataikkal a kormány egyetért. Arra szeretném kérni önöket, hogy a törvényjavaslatot támogassák szavazatukkal, és azt elfogadni szíveskedjenek. Köszönöm szépen megtisztelő figyelmüket.
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor.Tisztelt Országgyűlés! Soron következik a Nemzeti Fejlesztés 2030 Országos Fejlesztési és Területfejlesztési Koncepcióról szóló 1/2014. OGY határozat módosításáról szóló előterjesztéshez benyújtott bizottsági jelentés vitája. A kormány-előterjesztés H/9929. számon a parlamenti informatikai hálózaton elérhető. Tisztelt Országgyűlés! Megkérdezem Rákossy Balázs államtitkár urat, hogy az előterjesztők képviseletében kíváne szólni a vita e szakaszában. [[Dr. Rákossy Balázs jelzésére:]] Államtitkár úr jelzi, hogy nem, a későbbi szakaszban kíván szólni. Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek, a napirend szerinti időkeretben. Kérdezem, hogy kíváne valaki élni ezzel a lehetőséggel. [[Senki sem jelentkezik.]] Jelentkezőt nem látok. A vitát lezárom. Megadom a szót, amennyiben kíván élni a lehetőséggel, Rákossy Balázs államtitkár úrnak. [[Dr. Rákossy Balázs jelzésére:]] Igen, öné a szó, államtitkár úr.
Köszönöm szépen a szót, elnök úr. Tisztelt Országgyűlés! A területfejlesztésről és területrendezésről szóló törvény az Országgyűlés feladatai között sorolja fel egyebek mellett azt is, hogy határozattal fogadja el a kiemelt térségek körét. E feladatának az Országgyűlés a napirenden lévő határozatban tesz eleget. A módosítás az országgyűlési határozat 7. pontját egészíti ki a Közép-Duna Menti Kiemelt Térséggel. A határozati javaslat kiegészíti a Közép-Duna Menti Kiemelt Térség területi lehatárolásáról szóló határozati javaslatot is, amely a Közép-Duna Menti Kiemelt Térség településeit sorolja fel. A határozati javaslat részletes vitáját a Gazdasági bizottság folytatta le. A határozati javaslattal a kormány egyetért, vita nem alakult ki arról. Kérem, hogy a határozati javaslatot támogassák szavazatukkal, és azt elfogadni szíveskedjenek. Köszönöm szépen megtisztelő figyelmüket.
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a Közép-Duna Menti Kiemelt Térség területi lehatárolásáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés H/9930. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Fazekas Sándor képviselő úrnak, a bizottság előadójának. Képviselő úr, öné a szó. [[17.10]]
Köszönöm a szót. Tisztelt Elnök Úr! Tisztelt Képviselőtársaim! Tisztelt Országgyűlés! Tájékoztatom önöket, hogy a Törvényalkotási bizottság 2020. április 23-án tartott ülésén megtárgyalta a Közép-Duna Menti Kiemelt Térség területi lehatárolásáról szóló H/9930. számú határozati javaslatot. Az összegző módosító javaslatot és az összegző jelentést a bizottság a házszabály 46. §-a alapján 32 igen szavazattal, ellenszavazat nélkül, 1 tartózkodás mellett elfogadta. Tisztelt Országgyűlés! Az előttünk fekvő javaslat a kiemelt térség földrajzi kiterjedését, területi lehatárolását rögzíti 98 település közigazgatási határában. A kiemelt térség azokat a településeket öleli fel, amelyek a Duna középső szakaszán korábban a leginkább elszigetelt, de stratégiai fontosságú ágazatokkal érintett települések voltak, illetve ma is azok, a közeljövőben a Duna-hidak építése által jelentős mértékben fokozatosan bekapcsolódnak a gazdasági vérkeringésbe, a dunai vízi fejlesztési igények által leginkább érintett dunai Sió-szakasz mellett fekvő települések és a mezőföldi térség gazdaságfejlesztési szempontból új lehetőséget biztosító, jelentős mértékben fejlesztésre szoruló települései. A Közép-Duna Menti Kiemelt Térség települései közül 28 Bács-Kiskun megyében, 8 Fejér megyében, 62 pedig Tolna megyében fekszik. A térségben tízéves távlatban számos fejlesztés aktuális, amelyek közül csupán néhány példát említenék. Országos és helyi közút-, vasútfejlesztések például új Duna-híd Kalocsánál , a vízi közlekedés fejlesztése, lakhatás biztosítása, települési vízi közművek fejlesztése, települési hulladékkezelés fejlesztése, önkormányzati fejlesztések, vállalkozásfejlesztés, térségi smartenergia, turisztikai fejlesztések. Szükségesek tehát azok az ellenpólusok, amelyek mentén a térségben kiegyenlített ipari és gazdasági fejlettségű struktúra biztosítható. A területfejlesztés, a klímavédelem, a vállalkozásfejlesztés és innovációs tevékenységek számára megfelelő térségi ökoszisztémát célszerű és lehetséges kialakítani. Tisztelt Országgyűlés! Az újonnan létrehozandó Közép-Duna menti fejlesztési tanács a térségben tervezett fejlesztések közötti szinergiák összhangjának megteremtését, továbbá az eredmények hosszú távú kihasználtságát, továbbhasznosítását, fenntarthatóságát segíti elő. Az elhangzottakra tekintettel a benyújtott javaslat támogatandó. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem államtitkár urat, a vita e szakaszában vagy későbbi szakaszában kíván szólni. [[Jelzésre:]] Államtitkár úr jelzi, hogy a vita későbbi szakaszában kíván szólni. Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek a napirend szerinti időkeretben. Megadom a szót Keresztes László Lóránt képviselő úrnak, LMP-képviselőcsoport. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! Semmiképpen nem szeretném kinyitni az általános vitát, csak olyan szinten mennék bele általános megfogalmazásokba, mint amit hallhattunk a Törvényalkotási bizottság jelentésének ismertetésekor, ugyanakkor szeretném kihasználni, hogy itt van államtitkár úr, és kérdést szeretnék konkrétan megfogalmazni. Ez a három javaslat ami most előttünk van, ez a harmadik összefügg egymással. Én nem akartam mind a háromhoz hozzászólni, de ugye, itt az expozéjában a törvényjavaslat kapcsán beszélt arról államtitkár úr, hogy a területi különbségek csökkentését célozza ez a három javaslat, hogy kiegyensúlyozott lehessen a fejlődés. Nyilván abban egyetértünk, hogy akkor beszélhetünk érdemi gazdaságfejlesztésről, ha az országon belüli területi különbségek is csökkennek, és ha a leszakadó vidéki térségek leszakadását meg lehet állítani, és valamiféle perspektívát lehet teremteni a felzárkóztatásra és a fejlesztésre. Itt a képviselő úr a Törvényalkotási bizottság álláspontját is ismertette, itt konkrét, nagyon fontos és pozitív fejlesztési célokat említett. Ennek a térségnek sok olyan településrésze van, sok olyan mikrotérsége a lehatárolt térségen belül, ahol nagyon-nagyon komoly, alapvető kihívások és alapvető problémák vannak. Én egyetlenegy példát szeretnék előhozni, és ennek kapcsán szeretném kérni államtitkár úr segítségét, ugyanis az érintett lakosság rendkívüli módon kétségbeesett, és tényleg minden eszközt, minden lehetőséget megpróbáltak, hogy utánajárjunk annak a problémának, ami jellemző erre a térségre. Konkrétan Tamási és térsége is hozzátartozik ehhez a bizonyos területhez, és tudjuk azt, hogy Tamási városa nagyon-nagyon komoly és régóta fennálló problémákkal küzd a vízminőség tekintetében. Egyelőre ötlet sincs nagyon, hogy honnét lesznek majd olyan fejlesztési források, amivel ezt az alapvető problémát itt nem ilyen extra szolgáltatásokról van szó, hanem az egészséges ivóvíz biztosításáról megfelelő minőségben lehessen ebben a térségben megoldani. Szeretném felhívni a figyelmet, hogy Tamási egy speciális településrendszerű település, és itt nagyon sok olyan csatlakozó, lakott külterületrész van, ahol tényleg nagyon sok ember él, és itt az élethez szükséges alapvető infrastruktúra, a lakhatáshoz szükséges alapvető infrastruktúra sem áll rendelkezésre. Tehát nincs vezetékes ivóvíz, nincs szemétszállítás, nincs közvilágítás, rendkívül rossz a közösségi közlekedés, tehát nagyon sokat kell gyalogolni az utolsó buszmegállóig, és gyakorlatilag burkolt út sincs, tehát útnak nevezhető infrastruktúra sincs. Az elmúlt években egyszer egy útszórással próbálkoztak a fenntartók, de ez is egy időleges megoldás. A helyzet az, hogy amikor a nyári melegben ugye, nincs vezetékes ivóvízellátás arra szorultak az ott élők, hogy lajtos kocsival kihordott ivóvízhez jussanak, az is nehézségekbe ütközött, tehát ezt sem hozták a megfelelő időpontban, nem tartózkodtak otthon, amikor éppen véletlenszerűen megjelent a lajtos kocsi, felforrósodott a kihelyezett edényben az ivóvíz tehát nem kell mondanom. A lényeg az, hogy egy olyan településrészről van szó, ahol a legalapvetőbb szolgáltatások sem állnak rendelkezésre. Itt próbálkoztunk mindennel, a polgármester urat megkeresni, a különböző minisztériumokat. Az egy pozitív előrelépés volt, hogy a belügyminiszter urat megkerestük, aki egy nagyon-nagyon világos levélben felhívta kötelezettségei teljesítésére a kormánypárti polgármestert, tehát hogy biztosítani kell az önkormányzatnak az egészséges ivóvizet az ott élő emberek számára. De ezután sem történt semmi, tehát továbbra sem megoldott ez a kérdés. Annyi ígéret volt még az októberi önkormányzati választás előtt, hogy a közeli jövőben megvalósulhat a vezetékes ivóvíz kiépítése ezen a területen. Ehhez képest, miután megtörtént a választás, hivatalban maradt a korábbi polgármester, aki az ígéretet tette, ezt az ígéretet már a most induló most ugye, fél év már letelt, de gyakorlatilag a most induló önkormányzati ciklusból elvetették. Tehát teljesen tanácstalanok az ott élők a tekintetben, hogy hogyan és ki fogja meghallgatni az ő kérésüket. Próbálkoztunk a térség országgyűlési képviselőjét, Süli miniszter urat, képviselő urat is megkeresni, onnét sem jött érdemi segítség. Tehát itt nagyon fontos olyan célokról beszélt államtitkár úr is ezeket olvashatjuk a törvényjavaslatban , amik önmagában természetesen fontosak, vita nincs ennek kapcsán, hogy fontos a kiegyensúlyozott területi fejlődés és a hátrányos helyzetű, leszakadó térségek fejlesztése, de amikor olyan helyzetben vagyunk, államtitkár úr, hogy adott térségekben a legalapvetőbb közszolgáltatások, a legalapvetőbb infrastruktúra kiépítésére sincs lehetőség és remény, és ehhez sem jutnak hozzá az emberek, és még egy olyan egyszerű kérést sem tudtak teljesíteni az illetékesek, hogy a buszmegálló áthelyezésével legalább a balesetveszélyt csökkentsék, hogy egy forgalmas utat kell keresztezni, amikor leszállnak a buszról az érintettek, akkor hogyan lehet komolyan venni az ilyen kormányzati szándékokat, hogyan lehet komolyan venni az ilyen fejlesztéspolitikát, fejlesztési terveket, amikor valóban a legalapvetőbb és legfontosabb infrastruktúrához sem lehet hozzájutni? Nagyon bízom benne, sokadik forrásként, sokadik célpontként felteszem a kérdést államtitkár úrnak, hogy talán valamiféle reményt tud adni, hogy kihez fordulhatnak az érintettek, és ki fog erre a nagyon komoly problémára választ adni. Én most egy térség ügyeit említettem, de azt gondolom, hogy abban egyetértés van közöttünk, hogy rengeteg ilyen lokális probléma van, rengeteg példát hozhatnánk az ország helyzetét ismerve, főleg a vidéki leszakadó térségeket ismerve. Ezért is nagyon fontos lenne, hogy egy olyan biztató választ kapjunk államtitkár úrtól, hogy amellett, hogy vannak nagyívű fejlesztési tervek, amik nyilván összhangban vannak a paksi projekttel, aminek most abszolút nem kívánom kinyitni a megítélésével kapcsolatos vitát, de hogy ilyen helyzetekben hogyan és miképpen kaphat támogatást és reményt az érintett lakosság. Köszönöm szépen.
Köszönöm szépen, képviselő úr. Tisztelt Országgyűlés! Kérdezem képviselőtársaimat, kíváne még valaki élni a felszólalás lehetőségével. [[Senki sem jelentkezik.]] Jelentkezőt nem látok. A vitát lezárom. Megadom a szót Rákossy Balázs államtitkár úrnak, aki válaszolni kíván a vitában elhangzottakra.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A Közép-Duna Menti Kiemelt Térség területi lehatárolásáról szóló határozati javaslat a felsorolt 99 település közigazgatási határában rögzíti a kiemelt térség földrajzi kiterjedését, annak területi lehatárolását. Ahogy ebben a részletes vitában is szó volt, ez a határozati javaslat kiegészíti azt a másik két országgyűlési javaslatot, törvénymódosítást, illetve országgyűlésihatározat-módosítást, amelyet az előző két napirendi pontban tárgyalt a tisztelt Országgyűlés. Ezzel a döntéssel az ország kiemelt térségei közé emeli a Közép-Duna Menti Kiemelt Térséget. [[17.20]] Természetesen a Közép-Duna Menti Kiemelt Térség, ahogy a képviselő úr is ezt felvetette, illetve megerősítette, egy olyan fejlesztési eszköz lesz a következő időszakban, amely azokban a témakörökben és tárgykörökben is, amelyet szóba hozott, a felsorolt 99 település területén hozzá fog járulni a közszolgáltatások, illetve a területén működő fejlesztések javításához, azoknak a helyi igényekhez való igazításához. A határozati javaslathoz a részletes vitát lefolytatta a Gazdasági bizottság, ahol két módosító javaslat érkezett az előterjesztéshez. Az egyik jogtechnikai jellegű volt, a másik pedig a Font Sándor képviselő úr által benyújtott javaslat, amely az eredeti térségi listát Soltvadkert településsel kívánta, javasolta kiegészíteni, és így alakult ki annak a 99 településnek a listája, amelyet a jelen határozatban jóvá tudnak hagyni. Tisztelettel kérem azt, hogy a határozati javaslatot önök is támogassák a szavazatukkal, és azt elfogadni szíveskedjenek. Nagyon szépen köszönöm a megtisztelő figyelmüket. [[Szórványos taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló 2001. évi CVIII. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9931. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Képviselő úr, parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. április 23-án tartott ülésén megtárgyalta az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló 2001. évi CVIII. törvény módosításáról szóló T/9931. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 28 igen szavazattal, ellenszavazat nélkül, 4 tartózkodás mellett elfogadta.Tisztelt Országgyűlés! Magyarország uniós tagságából adódóan köteles jogharmonizációs kötelezettségeit teljesíteni. Ily módon a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról szóló 2010/13/EU irányelvnek a változó piaci körülményekre tekintettel való módosításáról szóló 2018/1808. európai parlamenti és tanácsi irányelvet a továbbiakban felülvizsgált AVMS-irányelv át kell hogy ültesse a magyar jogalkotó a nemzeti jogba. Tisztelt Képviselőtársaim! Jól ismert tény, hogy a média helyzete az elmúlt évtizedben jelentős mértékben megváltozott. A családi televíziózás helyett az európaiak milliói, különösen a fiatalok, különböző mobileszközökön nézik az online és lekérhető tartalmakat. A fogyasztók internetes forgalmán belül a globális internetes videómegosztás részaránya növekvő tendenciát mutat. Mindezek miatt szükségessé vált az AVMS-irányelv felülvizsgálata is. A benyújtott javaslatnak köszönhetően hazánkban a Nemzeti Média- és Hírközlési Hatóság felügyeleti jogkört gyakorolhat majd a videómegosztóplatform-szolgáltatók felett, továbbá konkrét jogvitákban is eljárhat, és szankciókat is kiszabhat. A felülvizsgált AVMS-irányelv a videómegosztóplatform-szolgáltatásokat önálló szolgáltatási kategóriákként definiálja, világosan elhatárolva a médiaszolgáltatásoktól és az egyéb tartalomszolgáltatásoktól. A differenciatétel alapja, hogy a videómegosztóplatform-szolgáltatók nem tartoznak szerkesztői felelősséggel az elérhetővé tett tartalom vonatkozásában. Míg a hagyományos médiaszolgáltató a műsorszámok kiválasztása és összeállítása felett tényleges ellenőrzést gyakorol, addig a videómegosztó platform a tartalom szervezésén, rendszerezésén túl a tényleges tartalomra nincs befolyással. Az új szabályozás értelmében a videómegosztóplatform-szolgáltatóknak nem a szerkesztői felelősség körében, hanem a tartalmi következmények körében kell majd előzetes intézkedéseket tennie. Ilyen tartalmi követelmények például a kereskedelmi közleményekre, a kiskorúakra vonatkozó káros tartalmakra, valamint meghatározott illegális tartalmakra például gyűlöletbeszéd vagy terrorista tartalom vonatkoznak. Az új szabályozás a transzparencia jegyében kötelezővé teszi a videómegosztóplatform-szolgáltatók számára általános szerződési feltételeik rögzítését is. Tisztelt Ház! A jogharmonizációs kötelezettségek teljesítése, valamint a közönség, különös tekintettel a kiskorúak nagyobb fokú védelme érdekében a benyújtott törvényjavaslat támogatandó. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Schanda Tamás államtitkár urat az előterjesztők képviseletében, hogy most vagy a napirend későbbi tárgyalása során kíván szólni. [[Jelzésre:]] Az államtitkár úr jelzi, hogy későbbi időpontban kíván a vitában felszólalni. Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek. Megadom a szót Z. Kárpát Dániel képviselő úrnak, a Jobbik képviselőcsoportjából. Parancsoljon!
Tisztelt Elnök Úr! Tisztelt Ház! Mivel ha nem is ígérvényem, de erős reményem van egy államtitkári válaszra, ezért biztos, hogy mindenféle vetületét ki fogom meríteni az előttünk fekvő kérdésnek. A Jobbik fogyasztóvédelmi szakpolitikusaként amúgy is nünükém vagy ha idézőjelben mondhatom hobbim minden olyan rendelkezés és minden olyan ötlet, előterjesztés Magyarországra történő észszerű behozatala, amely a fogyasztók, ügyfelek, polgárok biztonságát szavatolhatja, és személy szerint nagyon örülök annak, hogy egy-két héttel ezelőtt egy már-már az értelmes kategóriájába tartozó fogyasztóvédelmi vitát tudtunk lefolytatni, és az általános vita tekintetében azért a szakmai érvek túlsúlyban voltak a nem annyira szakmaiakkal szemben. Éppen arra kapacitálom a kormányzatot, hogy forduljon vissza az általa elkezdett katasztrofális útról, ami elindult a Fogyasztóvédelmi bizottság megszüntetésével, beszántásával, aztán folytatódott azzal, hogy a fogyasztói csoportokat teljesen helyes módon , a jövőre vonatkozóan újak alapítását lehetetlenné tette ez a kormány, aztán hozott egy másik törvényjavaslatot, ami alapján korábbi fogyasztóicsoport-szervezők hozhatták létre, mondjuk, Rogán Antal úr lakáslottó-koncepcióját. Nagyon örülök, ha visszafordul a kormányzat erről az útról. Az előttünk fekvő ötletet a kiskorúak védelme tekintetében én maximálisan tudom támogatni, akkor is, ha az életszerűségével kapcsolatban komoly fenntartásaim vannak. Látható, hogy azok a videómegosztó oldalak, közösségi megoldások és különböző hálózatokon keresztül működő fiatalok nagyon-nagyon széles köre, ha úgy tetszik, 101 százaléka által elért megoldások bizony nem kontrollálhatók XX. századi eszközökkel, és fel is merül a kontroll iránti szükségesség kérdése egy-egy esetben. Még egyszer szeretném leszögezni: a kiskorúak védelme tekintetében nem lehetünk elég alaposak, előrelátóak, óvatosak, tehát én itt maximálisan támogatom azt a javaslatot, ami előttünk fekszik, ugyanakkor a gyűlöletbeszéd idézőjeles koncepciójánál már megállok egy pillanatra. Azért állok meg, mert természetszerűen demokrata hazafiként elutasítok minden olyan megnyilvánulást, amely adott esetben elítél valakit vallása, származása, egyéb meghatározása alapján. Legalább ennyire irritál a magyarellenes habzó szájú gyűlöletbeszéd, mert van ilyen kategória is Magyarországon; az ezzel szembeni fellépést egyébként rendre és gyakorta hiányolni szoktam. Ugyanakkor a gyűlöletbeszéd és az idézőjeles szájkosártörvények 1968 óta Európában tökéletesen alkalmasak voltak arra is, hogy politikai bunkósbotként használják őket ellenzéki szereplőkkel szemben, és a mindenkori rezsimmel, a mindenkori hatalommal szemben megnyilvánulásokat foganatosító képviselőket, közszereplőket adott esetben ezzel a politikai jellegű bunkósbottal némítsák el. Látom tehát, hogy most itt egy európai szabályozás implementációjáról van szó, és nem akarok mögé képzelni olyan sötét szándékot, ami nincs ott. De azt is látom, hogy ha ez a keretrendszer nem kerül kidolgozásra, ha nem kerülnek bele a fékek és ellensúlyok a jövőben, az idézőjeles gyűlöletbeszéd szabályozatlan és kifejezetlen kategóriája miatt arra lesz alkalmas, hogy nemcsak önök, a mindenkori kormány a mindenkori ellenzéket gyepálja vele. Önök is lesznek ellenzéki pozícióban, ugye, azt senki nem gondolja komolyan, hogy a Fidesz-KDNP uralma még 30 vagy 60 évig tart, mert nem fog. A dolgok és a széljárás rendje már csak az, hogy egyszer kormányon, egyszer ellenzékben lesznek ezek a markáns erők, és aki most észszerű szabályozást alkot, az saját magát is megvédi a következő ciklusok során attól, hogy adott esetben gyűlöletbeszédre hivatkozva pont őt hallgattassák el. Éppen ezért úgy gondolom, hogy aki demokrata, az támogatja ezt a szabályozást; aki hazafi és lokálpatrióta, mint én magam, az viszont megköveteli a kőkemény szövegezését. Nem egy taxatív felsorolásra gondolok egy rendeletben vagy egy jogszabályban, hanem arra, hogy a ’68 óta tapasztalható folyamatábra szerint, miszerint jellemzően a liberális erők, de nem csak azok, politikai bunkósbotként gyűlöletbeszédre hivatkozva elhallgattatják az ellenfeleiket, megszüntetésre kerüljön. [[17.30]] Ez a tendencia kerüljön ki az európai közéletből, közbeszédből, hiszen látjuk ennek a veszélyeit, látjuk a kárait. Ha én például a demográfiai folyamatok megjavítása, jó irányba fordítása iránt elkötelezett hazafiként arra akarok kapacitálni valakit vagy szélesebb csoportokat, hogy igenis vállaljunk gyermekeket, mert szerintem is és ezt valóban így gondolom ez a legcsodálatosabb és legfontosabb küldetés az életünkben, akkor bizony nagyon sokszor megkaptam életem során az ezt illető negatív jelzőket, és marhára elegem lett ebből egy idő után. Ez a javaslat, ami előttünk fekszik, ilyen típusú átültetéssel, nem azt akarom mondani, hogy kaput nyit a hasonló folyamatok előtt, de ha nem szabályozzák a továbbiakban ezt a kérdéskört, hanem csak átvesszük szolgai módon azt, amit Nyugat-Európában kitaláltak, akkor ez a veszély bizony újra és újra fel fogja ütni a fejét, éppen ezért a kiskorúak védelmét minden tekintetben támogatom. Egyéb ilyen kevésbé körülhatárolt, definiált és most behozandó kategóriákkal szemben viszont távolságtartó vagyok, és nagyon remélem, hogy ezt a távolságtartásomat még el tudja oszlatni valaki. Köszönöm a figyelmet. [[Taps a Jobbik padsoraiban.]]
Köszönöm, képviselő úr. Tisztelt Országgyűlés! Megadom a szót Nacsa Lőrinc képviselő úrnak, KDNP-képviselőcsoport. Parancsoljon, képviselő úr!
Köszönöm a szót. Tisztelt Elnök Úr! Tisztelt Országgyűlés! Én is azzal szerettem volna kezdeni a felszólalásomat, mint a jobbikos képviselőtársam, hogy az erről szóló általános vita üde színfolt volt azon a napon a sok politikai adok-kapok között. Fontos és tényleg a napjainkat érintő témáról beszélhettünk szakmai mélységekben, illetve a probléma gyökerét elemezve, hiszen azt látjuk, hogy az előző tanácsi irányelv is mindössze tíz évig volt érvényben, olyan gyorsan változik a digitális világ, az új kihívások, amelyek keletkeznek akár a videómegosztó portálokkal, a közösségi médiában, azok mindig arra buzdítják az Európai Parlamentet és a Tanácsot is, hogy újabb és újabb irányelveket hozzanak. Én azt gondolom, hogy helyes, ha ezt a rendeletet átültetjük a magyar jogrendbe. Az is helyes, hogy az ez alá tartozó alacsonyabb fokú jogszabályokat majd a minisztérium kidolgozza, hiszen ott van lehetőség egy sokkal hatékonyabb, gyorsabb reagálásra, mint ha várunk európai irányelvekre vagy akár a magyar parlament által hozott törvényekre. Én alapvetően a kiskorúak védelmében mindig a szigor pártján álltam, és itt a folyamatos szigorítás talán elrettentés is, elrettentő például is szolgálhat. A képviselőtársam által felvetett aggályokkal kapcsolatban annyit mondanék, hogy amíg Fidesz-KDNP-kormány lesz, addig önt biztos, hogy nem fogják megvádolni gyűlöletbeszéddel, ha a gyermekvállalást népszerűsíti, vagy a családpolitikára hívja fel a figyelmet. Mi biztos nem fogjuk megvádolni politikailag sem ezzel. Azt gondolom, hogy ez nem gyűlöletbeszéd, bár én is megkaptam nemzetközi fórumokon már többször, hogy amikor a családot, gyermekvállalást vagy például a férfi és nő házasságát szóba hoztam, akkor gyűlöletbeszéddel, kirekesztéssel és egyéb különböző, kedvesnek egyáltalán nem mondható jelzőkkel vádoltak meg bennünket meg engem is személyesen. Látunk egy ilyen liberális mainstream törekvést, de nem gondolom, hogy ennek itt helye kellene hogy legyen Magyarországon, hogy ha valaki a családról pozitív értelemben beszél, azt rögtön gyűlöletbeszédnek minősítsük. Sőt ellenkezőleg, mindenkit bátorítani kell a családi életre, a gyermekvállalásra. Szerintem nagyon fontos, és ezt hangsúlyoztam az általános vitában is, hogy mi magunk is példával járjunk elöl a digitális tudatosság terén, és az oktatásban, a nevelésben, a saját gyermekeink nevelésében, az iskolákban hangsúlyt fektessünk arra, hogy digitális tudatosságot neveljünk a gyermekekbe, hogy a felnövekvő nemzedékek ezeket az eszközöket, ezeket a lehetőségeket úgy tudják használni, hogy teljes tudatukban, valójukban felfogják ennek a felelősségét, és nemcsak lehetőséget lássanak benne, hanem felelősséget is. Idetartozik a cyberbullying, a digitális zaklatás témaköre is, amelyről már több alkalommal beszéltünk itt a Házban. Azt gondolom, itt is politikai konszenzus övezi azt, hogy ez ellen a lehető legszigorúbban fel kell lépni. Úgyhogy mindannyiunkat arra biztatnám, hogy legyünk élenjárók a digitális tudatosságban, ne üljünk fel álhíreknek, ne üljünk fel adathalász oldalaknak, ne üljünk fel olyan gyűlöletre buzdító üzeneteknek, videóknak, amelyek esetleg ezt a képet rombolhatják a közvéleményben. Azt gondolom, hogy a mostani irányelv átültetése is támogatandó, továbbiakat is várunk majd nyilván a Házban, hiszen további lépéseket is kell tenni a digitális piac szabályozásáért és a gyűlöletbeszéd megfékezése ellen. Természetesen, ahogy elmondtuk, a kormánypártok ezt támogatni fogják. Köszönöm szépen. [[Taps a kormánypárti padsorokból.]]
Köszönöm szépen, képviselő úr. Tisztelt Országgyűlés! Megadom a szót Z. Kárpát Dániel képviselő úrnak, Jobbik-képviselőcsoport. Parancsoljon!
Tisztelt Elnök Úr! Tisztelt Ház! Úgy látszik, egy kegyelmi pillanathoz értünk, hiszen komoly azonosságokat találnak a parlamenti pártok, a kiskorúak védelme tekintetében mindenképp. A KDNP-s képviselőtársam szavai 80 százaléka balzsamozzák a lelkemet, nagyon örülök neki. A 20 százalékkal van egy kis gondom, és egyszerűen nem bírom ki, nem azt mondom, hogy belekössek, csak hogy megemlítsek bizonyos dolgokat. A helyzet az, hogy az álhírek és a fake news gyártása terén úgy érzem, hogy a jelenlegi kormány új dimenziókat nyitott Magyarország életében, amit én a saját bőrömön tapasztaltam meg. Ez kicsúcsosodott a családtagjaim zaklatásában, többek között a 80-as nagymamám kamerával történő zaklatásában, a családi házuk drónnal történő megfigyelésében, felvételek készítésében. Ez az egész nyilván a bíróságra jutott utána. Eddig emlékeim szerint nyolc tárgyaláson győzedelmeskedtünk a különböző szervezett lejárató kampányt folytató, sajnos azt kell mondanom, fideszes hátterű médiumokkal szemben. Az én közösségem összesen több mint kétszáz ilyen sajtópert nyert meg. Ebből szerencsére rám csak ennyi jutott. Nem egy jó hobbi tárgyalásokra járni, és arról beszélni, hogy a családtagoknak ez milyen lelki károkat okozott. Tehát én akkor tudom elfogadni a közös szándékaink mögötti őszinteséget, ha a szabályozás arra is megoldást nyújt hosszú távon, hogy ilyen esetek Nacsa képviselőtársammal szemben, Schanda államtitkár úr családtagjaival szemben és senki mással szemben ne fordulhassanak elő Magyarországon. Maximálisan eltökélt vagyok a tekintetben, hogy nemcsak önöknek nem akarok személyesen rosszat, de a családtagjaiknak pláne nem. Mi politikai ellenfelek vagyunk maximum. Nyilván politikai eszközökkel igyekszünk meggyőzni a másikat a nézeteink helyességéről. Ez néha elég vehemens, harcias módon történik. Én viszonylag könnyebben szabályozom ezt a feszültséget a küzdősportos múltamnak köszönhetően, legalábbis erre vezetem vissza; más ezt máshogy vezeti le. De arra kell hogy felszólítsam önöket, hogy közös felelősségünk azon keretrendszer kialakítása, hogy a mi közvetlen családtagjaink ne kelljen hogy ilyen méltatlan helyzetekbe kerüljenek, és amíg ez megoldatlan, addig kérem, óvatosabban hivatkozzunk álhírgyártásra és egyebekre, hiszen rólam is az jelent meg abban az időben, hogy egy másik kerületben villában, palotában lakom, és milliárdos vagyok. A magyar rögvalóság szerencsére nem ez. Nem kívánok olyan életet magamnak sem, tisztességes, munkás, tevékeny, dolgozó életet annál inkább. De az egészen biztos, hogy én egyikükről sem fogok hasonló cikkeket megírni, megrendelni, megjelentetni, terjeszteni. Egy olyan szabályozást látnék szívesen, amely a mi családtagjainkat is, az ellenzéki képviselőtársak családtagjait is megkíméli a hasonló vadhajtásoktól, hiszen azt gondolom, és úgy gondolom, hogy ha ennek mi most ki vagyunk téve, és nem változtatunk a keretrendszeren, akkor a jövőben más lesz kitéve ennek, és ez egy soha véget nem érő ingajátékhoz vezet, amihez én személyesen nem szeretném a nevemet adni. Köszönöm a figyelmet. [[Taps a Jobbik padsoraiban.]]
Köszönöm szépen, képviselő úr. Tisztelt Országgyűlés! Megadom a szót Nacsa Lőrinc képviselő úrnak, KDNP-képviselőcsoport. Parancsoljon!
Köszönöm, bocsánat, csak a megszólítás révén kértem szót, hogy válaszoljak. Természetesen az ilyen körülményeket mindenkinek szerintem el kell ítélnie, és örülök, hogy önnek a bíróságon sikerült, ha jól értem, elégtételt is vennie, vagy valamilyen módon ehhez jutnia. Mi is mesélhetnénk egyébként ilyen történeteket a képviselőtársaimmal. Éppen felelevenítettünk Bóna képviselőtársammal egy hasonló esetet, mi is voltunk ilyennek az elszenvedői. Nem tudom, például a Zsúrpubi név ismerőse önnek, de számtalan ilyen eset volt. Egyetértek, közös felelőssége a pártoknak, közös felelőssége a pártokat is támogató médiumoknak, hogy egyébként tisztességes keretben tisztességgel eljárva, de természetesen a politikai ellenfeleinkkel kemény és határozott hangot megütve, de az alapvető tisztesség szabályain belül maradjunk. Én ezt kívánom a következő időszakban is, hogy legyenek kemény politikai csatáink, legyen sok vitánk. Sokszor nem fogunk egyetérteni, mint ahogy az elmúlt időszakban sem értettünk egyet sokszor, ezek mindig meg tudtak maradni a politikai adok-kapok szintjén, remélhetőleg ez így marad a jövőben is. Köszönöm szépen. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Kérdezem képviselőtársaimat, hogy kíváne még valaki felszólalni a napirendi pont keretében. [[Nincs jelentkező.]] Jelentkezőt nem látok. A vitát lezárom. [[17.40]] Megadom a szót Schanda Tamás államtitkár úrnak, aki válaszolni kíván a vitában elhangzottakra. Parancsoljon!
Nagyon szépen köszönöm a szót. Tisztelt Elnök Úr! Tisztelt Országgyűlés! Azt gondolom, hogy tartalmilag keveset tudnék most hozzátenni, hiszen Héjj Dávid Ádám képviselő úr részletesen ismertette a törvényjavaslat indokát és tartalmát. Ehhez minden kiegészítő mondat csak felesleges szócséplés lenne. A vitában pedig, az általános vita során részletesen megvitattuk a törvényjavaslat célját és a pontos tartalmát is, ezért engedjék meg, hogy a néhány mai hozzászólásra csak apró reakciókat tegyek. Egyrészt meglepő volt, talán a régi Jobbikot idézi, hogy a Brüsszelből érkező dolgok gyanúsak. Ezt a félelmét értem a képviselő úrnak, bizonyos szempontból még osztom is. Viszont engedje meg, hogy megnyugtassam, hogy ez a jogharmonizációs célú javaslat alapvetően jó szándékú módosítás, amely alapvetően a magyar jogrendbe való átültetésével hozzáad a magyar jogrendszerhez, nem pedig elvesz belőle. Ezzel együtt a félelmét, képviselő úr, abszolút értem. Tartalmilag pedig a kérdéseire a válaszok a következők. A kiskorúak számára többletvédelmet biztosít ez a jogszabály-módosítás, a szűrőszoftverek alkalmazása is egyszerűbbé és hatékonyabbá válik, ráadásul a gyűlöletbeszéd miatt letiltottaknak vagy hátrányba kerülőknek is a korábbiakhoz képest erősebb jogosítványa lesz hatósági fellépést kérni, hogy az eredeti jogosultságaik visszaállítására alapvetően sor kerülhessen. Engedjen meg még egy reakciót, ami kevésbé szakmai! Semmiképpen nem szeretném a parlament ülését pszichoterápiás fórummá átalakítani, hogy kinek milyen sérelmei vannak, de engedje meg, hogy felhívjam a figyelmet arra, hogy rólam is jelentek meg a Jobbik hivatalos Facebook-oldalán és vezető politikusainak oldalán olyan fényképek olyan mondatokkal, amelyek nem akkor és nem úgy hangoztak el, és semmifajta kapcsolat a kép és a hozzáírt szöveg között nincs. Mondom, annak ellenére, hogy nem szeretném átalakítani ezt a fórumot más jellegűvé, de engedje meg, hogy ennyivel én is kiegészítsem az ön által elmondottakat. A fentieket összegezve pedig engedjék meg, hogy elmondjam, köszönöm mindenkinek az építő jellegű hozzászólásokat és az elhangzott gondolatokat. Ha jól láttam, egyéni képviselői módosító indítvány nem érkezett a törvényjavaslathoz, ez pedig talán azt jelzi, hogy mindenki számára fontos és valóban előremutató javaslatot, szabályozást készül elfogadni a tisztelt Országgyűlés. Éppen ezért kérem, hogy a törvényjavaslatot a zárószavazáskor is támogatni szíveskedjenek. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában történő részvételről szóló 2012. évi CCXVII. törvény módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9919. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. április 23-án tartott ülésén megtárgyalta az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában történő részvételéről szóló 2012. évi CCXVII. törvény módosításáról szóló T/9919. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 32 igen szavazattal egyhangúlag elfogadta. Tisztelt Országgyűlés! A Ház asztalán fekvő javaslat által kilátásba helyezett módosítás indoka, hogy az Európai Unió 2019/1603. számú felhatalmazáson alapuló bizottsági rendelete a légi jármű üzemben tartó kibocsátásaira vonatkozó jelentéstételei kötelezettsége kapcsán kiegészíti a 2003/87-es EK-irányelvet, mégpedig oly módon, hogy egyrészt kibővíti a jelentésköteles repülések körét, másrészt új fájlformátumok használatát írja elő, harmadrészt pedig a tagállamok számára is előírja a jelentéstételi kötelezettséget a Nemzetközi Polgári Repülési Szervezet, az ICAO globális piaci alapú intézkedéseinek végrehajtása céljából. A jelenleg hatályos törvény rendelkezései nem állnak összhangban az új bizottsági rendeletben foglaltakkal, éppen ezért nélkülözhetetlen, hogy az uniós tagságunkból fakadó jogharmonizációs kötelezettségünknek eleget tegyünk. Tisztelt Képviselőtársaim! Maga a jogszabály-módosítás egy bizottsági rendeletnek a nemzeti jogba való implementálása, hiszen a Nemzetközi Polgári Repülési Szervezet 2016-ban megalkotott egy szabályozási csomagot, melynek a neve röviden CORSIA, amely szabályozás értelmében adott tevékenység elvégzése a repülés területén belül adott szén-dioxid-kibocsátással járhat csak együtt, tehát nem nőhet az ágazati szintű kibocsátás sem. A jogszabály adatszolgáltatásra kötelezi a repülés területén dolgozó szervezeteket, cégeket, és 2020-tól egy megfelelő táblázati formátumban kéri be az adatokat, amik összehasonlíthatóvá és összedolgozhatóvá teszik a korábban nem összedolgozható és összehasonlítható adatokat. Az egész terület munkáját hazánkban a Nemzeti Klímavédelmi Hatóság fogja át. Tisztelt Ház! Magyarország a klímapolitika és a klímavédelem területén eddig is mindent megtett, és mindig igyekezett minél előbb az elengedhetetlen jogszabály-módosításokat végrehajtani. Kiemelendő a kormány azon törekvése, melynek célja, hogy 2030-ra a Magyarországon történő energiaellátás 90 százalékban szén-dioxid-mentes legyen. Az előttünk fekvő javaslat támogatandó, hiszen elvégzi a jogharmonizációs kötelezettségünkből eredő szükséges módosításokat, egyúttal biztosítja, hogy hazánk eleget tegyen a CORSIA-val kapcsolatban felmerülő nemzetközi követelményeknek, különös tekintettel a jelentéstételi kötelezettségre. Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Schanda Tamás államtitkár urat, hogy most vagy pedig a vita későbbi szakaszában kíváne szólni. [[Schanda Tamás János: Majd később.]] Államtitkár úr jelzi, hogy a vita későbbi szakaszában kíván szólni. Tisztelt Országgyűlés! A kijelölt Gazdasági bizottság nem állított előadót. Most képviselői felszólalások következnek. Kérdezem képviselőtársaimat, hogy kívánnake élni ezzel a lehetőséggel. [[Nincs jelentkező.]] Jelentkezőt nem látok, a vitát lezárom. Megadom a szót Schanda Tamás államtitkár úrnak. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Országgyűlés! Héjj Dávid Ádám képviselő úr ismét részletesen és mély szakmaisággal bemutatta az előterjesztés célját, és részletesen ismertette az abban foglaltakat. Így nekem nincs más feladatom, mint hogy megköszönjem minden képviselőnek, aki részt vett az általános és a részletes vitában, és megosztotta velünk a gondolatait és javaslatait. Ha jól látom, alapvetően minden képviselőcsoport egyértelműen támogatja a törvényjavaslat elfogadását, amely egy olyan törvény lehet, ami széles körű támogatottságot élvez, és hozzájárul közös célunkhoz, a klímaváltozás elleni fellépéshez, jelen esetben a légi közlekedési kibocsátások területén. Tisztelt Országgyűlés! Köszönöm még egyszer a hozzászólásokat, és kérem, hogy a törvényjavaslatot támogatni szíveskedjenek. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! A következő napirendi pontunk tárgyalása most a Törvényalkotási bizottság napirendjén szerepel 18 órától, tehát a plenáris ülés a Törvényalkotási bizottság ülésének befejezését követően folytatja munkáját az összevont vitával. Most a Törvényalkotási bizottság ülésének befejezéséig szünetet rendelek el. Megértésüket köszönöm. (Szünet: 17.50 18.36 Elnök: Jakab István Jegyzők: dr. Tiba István és Szabó Sándor)
Tisztelt Országgyűlés! Jelentem, a Törvényalkotási bizottság befejezte munkáját, ismételten köszöntöm képviselőtársaimat. Folytatjuk munkánkat. Soron következik „A gyermekek és nők védelmének fontosságáról, valamint az Isztambuli Egyezményhez való csatlakozás elutasításáról” című politikai nyilatkozat összevont vitája. A Vejkey Imre, KDNP, Juhász Hajnalka, KDNP, Nacsa Lőrinc, KDNP, Hollik István, KDNP, képviselők által előterjesztett javaslat P/10393. számon a parlamenti informatikai hálózaton elérhető. Tisztelt Országgyűlés! Megadom a szót a politikai nyilatkozatra vonatkozó javaslat vitájában Juhász Hajnalka képviselő asszonynak, a napirendi pont előterjesztőjének. Képviselő asszony, parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Azzal szeretném kezdeni, hogy Alaptörvényünk rögzíti, hogy Magyarország védi a házasság intézményét mint férfi és nő között önkéntes elhatározás alapján létrejött életközösséget. Az Európa Tanács miniszteri bizottsága által 2011-ben elfogadott isztambuli egyezmény 2014-ben lépett életbe. Az isztambuli egyezménnyel kapcsolatban két fontos politikai és jogi aggály merül fel. Egyrészt az isztambuli egyezmény 3. és 6. cikkei társadalmi percepción alapuló nemi szerepeken alapuló perspektívát írnak elő az isztambuli egyezmény rendelkezéseinek átültetése során, másrészt az egyezmény 60. és 61. cikkelyének lehetséges olyan értelmezése, amely az érintett csoport nők beléptetésének követelményét automatikussá teszi. Az ezen értelmezéseknek való megfelelés a hazai jogszabályok olyan irányú módosítását igényelné, amely élesen ellentétes a magyar kormány migrációs politikájával. Ennek kapcsán szeretném felolvasni, hogy az isztambuli egyezmény 3. cikke c) pontjában hogyan definiálja a nem, gender fogalmát, pontosabban a társadalmi nem fogalmát. „Azok a társadalmilag kialakult szerepek, viselkedési formák, tevékenységek és jellegzetes tulajdonságok, amelyeket egy adott társadalom a nők és férfiak tekintetében helyesnek tart.” Ennek értelmében az isztambuli egyezmény nem a biológiai nemből indul ki, és a nemi szerepekre a nemi szempontok figyelembevételénél számos szakpolitikai terület esetében a genderideológiai szempontok figyelembevételét is szükségessé teszi. Az egyezmény 6. cikke értelmében a részes felek vállalják, hogy az egyezmény rendelkezéseinek végrehajtásába beillesztik a fent meghatározott társadalmi nem nemi dimenzióját. Az egyezmény 60. cikk 3. pontja értelmében a részes felek megteszik a szükséges jogalkotási vagy más intézkedéseket, hogy a nemi alapú iránymutatásokat és a nemekhez kapcsolódó szempontokat figyelembe vevő menekültügyi eljárást dolgozzanak ki, ideértve a menekültjogállás meghatározását és a nemzetközi védelem kérelmezését is. Szeretném hangsúlyozni, csak példaként, hogy a szlovák parlament 2020. február 25-én rendkívüli ülésében elutasította az egyezmény ratifikálását, valamint Lettország, Litvánia is hasonló aggodalmakat fogalmazott meg. Szintén fontosnak tartom hangsúlyozni, hogy az isztambuli egyezmény szakértői csoportjának, a GREVIO-nak egyes megnyilvánulásai alapvető szemléletbeli különbségeket tükröznek a magyar kormány és a parlamenti többség álláspontjához képest a genderalapú egyenlőség értelmezése, illetve a menekültügyi és migrációs intézkedések körében. Szintén fontos azt hangsúlyozni, hogy Magyarország Kormánya kiemelten fontos feladatának tartja a nőkkel szembeni erőszak minden formája elleni hatékony fellépést, elutasítja a nők elleni és a kapcsolati erőszak valamennyi formáját. Magyarországon az elmúlt években meghozott büntetőjogi intézkedések, valamint az eddig létrehozott három áldozatsegítő központ arról tettek tanúbizonyságot, hogy a magyar kormány elkötelezett a nők elleni bántalmazás megfékezésében, valamint hatékony és elérhető segítséget kíván adni az áldozatok számára. Az igazságügyi tárca az áldozatsegítő központok kialakításával mindenekelőtt azt kívánta tudatosítani az állampolgárokban, hogy ha valaki áldozattá válik, tudnia kell, hogy nincs magára hagyva, van hová fordulnia, és minden szükséges segítséget megkap. A magyar kormány a zéró tolerancia jegyében következetes jogalkotással arra törekszik, hogy hazánkban minél kevesebb nőnek kelljen bántalmazást elszenvednie. A kormány jogalkotási munkájában ez a célkitűzés folyamatosan megjelenik és érvényesül. Szeretném szintén felhívni arra a figyelmet, hogy a magyar kormány már az isztambuli egyezmény életbelépése előtt egy évvel, 2013-ban az új büntető törvénykönyvben önálló büntetőjogi tényállássá tette a kapcsolati erőszakot. Az egyezmény azon pontjai, amelyekre mi is értékként tekintünk, a gyermekek védelme és a nők elleni erőszakkal szembeni fellépés már évek óta része a magyar jogrendszernek. Azonban az isztambuli egyezmény ratifikációját nem tudjuk támogatni, mert egyes rendelkezései ellentétesek a kormány migrációs politikájával, és nem kívánjuk nemzeti jogunk részévé tenni a társadalmi nem fogalmát, sem az egyezmény genderideológiáját, és nem kívánjuk legalizálni az illegális migrációt. Mi a valódi kormányzati cselekvésben, a hatékony intézkedésben, a bántalmazottak támogatásában és a bántalmazás megelőzésében hiszünk a nők elleni és a kapcsolati erőszakkal szembeni küzdelemben, ezért határozott igent mondunk a nők védelmére és határozott nemet az illegális migrációra és a genderideológiára. Ezért felkérjük a parlamenti frakciókat, hogy szavazatukkal támogassák ezt a politikai nyilatkozatot az isztambuli egyezmény ratifikációjának és kötelező hatályának elutasításáról. Köszönöm szépen. [[Taps a kormánypártok padsoraiból.]] [[18.40]]
Köszönöm szépen képviselő asszony felszólalását. Tájékoztatom képviselő asszonyt, hogy a vita közbeni felszólalásra és a viszonválasz elmondására összesen 14 perc és 50 másodperc áll rendelkezésére. Tisztelt Országgyűlés! Megkérdezem Völner Pál államtitkár urat, kíváne a vita e szakaszában… [[Dr. Völner Pál nemet int.]] Államtitkár úr jelzi, hogy a vita e szakaszában nem kíván a kormány képviseletében felszólalni. Tisztelt Országgyűlés! Most a Törvényalkotási bizottság álláspontjának ismertetésére kerül sor, összesen 5 perces időkeretben. Megadom a szót elsőként Bartos Mónika képviselő asszonynak, a bizottság előadójának. Parancsoljon!
Köszönöm szépen a szót, elnök úr. Tisztelt Képviselőtársaim! Tájékoztatom önöket, hogy a Törvényalkotási bizottság 2020. május 4-én tartott ülésén megtárgyalta a gyermekek és a nők védelmének fontosságáról, valamint az isztambuli egyezményhez való csatlakozás elutasításáról szóló T/10393. számú politikai nyilatkozatra vonatkozó javaslatot. Az összegző jelentést a bizottság a házszabály 82. §-a alapján 25 igen szavazattal, 6 nem ellenében, tartózkodás nélkül elfogadta. Tisztelt Képviselőtársaim! Ahogy Juhász Hajnalka képviselőtársam is elmondta, Magyarország Alaptörvénye deklarálja, hogy hazánk védi a házasság intézményét mint férfi és nő között önkéntes elhatározás alapján létrejött életközösséget, valamint a családot mint a nemzet fennmaradásának alapját. Hazánk ezen értékek védelmét jelenleg is a lehető legmagasabb szinten, az Alaptörvénybe foglaltan biztosítja. Az isztambuli egyezmény jogalkotási feladatot előíró rendelkezéseivel a magyar jogrendszer összhangban van, azaz nemzeti jogunk biztosítja a szükséges jogi garanciákat a nők elleni és a családon belüli erőszakkal szembeni fellépés terén. Az igaz, hogy a modern világ állította kihívásokra válaszolni kell, a válaszadáskor viszont a legfőbb népképviseleti szervnek a törvényalkotó munkája során szem előtt kell tartania a népakarattal egyezően a kereszténység nemzetmegtartó erejét és értékrendjét. Éppen ezért elutasítandó minden olyan külső nyomásgyakorlás, amely megpróbálja olyan döntések meghozatalát az Országgyűlésre kényszeríteni, amelyek ellentétben állnak hazánk értékeivel és a magyar emberek többségének demokratikus úton kinyilvánított akaratával. Az isztambuli egyezmény ratifikációja két szempontból nem támogatható. Egyrészt azért nem, mert a társadalmi nem definícióján alapuló megközelítést ír elő rendelkezéseinek a nemzeti jogba való átültetése során. Másrészt pedig azért, mert az egyezménynek a menedékjog nemi alapon történő biztosítására vonatkozó rendelkezései ellentétben állnak az „Üzenet az Európai Unió vezetőinek” című, 2015-ös országgyűlési határozatban megfogalmazott politikai célkitűzésekkel, valamint a jogellenes bevándorlással szembeni hatékony fellépést biztosító hazai jogszabályi környezettel. Tisztelt Képviselőtársaim! A magyar törvényhozásnak joga van megvédeni hazánk kultúráját, hagyományait, nemzeti és alkotmányos értékeit. Az isztambuli egyezmény rendelkezéseinek genderszemléleten alapuló perspektívája az egyezményhez való esetleges csatlakozás esetén olyan kötelezettségeket eredményezhetne Magyarország számára, amelyek ellentétesek a hatályos alaptörvényi és jogszabályi környezettel. Éppen az elmondottak miatt, azokra tekintettel a benyújtott javaslat támogatandó véleményem szerint. Köszönöm megtisztelő figyelmüket. [[Taps a kormányzó pártok padsoraiból.]]
Köszönöm szépen, képviselő asszony. Tisztelt Országgyűlés! Megadom a szót Bangóné Borbély Ildikó képviselő asszonynak, aki a bizottságban kialakult kisebbségi véleményt ismerteti. Parancsoljon, képviselő asszony!
Köszönöm szépen, elnök úr. A bizottsági ülésen képviselőtársammal szóvá tettük, hogy rövid időn belül a második olyan politikai nyilatkozatot hozzák a Ház elé, amiben bár kérik az ellenzék támogatását, de méltatlan körülmények között nyújtják be ezeket a politikai nyilatkozatokat. Persze elhangzik érvként, hogy semmilyen házszabály-ellenesség nem történik ezeknek a nyilatkozatoknak a megtételével, de azt láttuk, hogy az elmúlt években hogyan számolták fel akár az önálló indítványokkal a törvénykezést, és hogyan próbálják egy-két nap alatt átvinni a saját akaratukat a magyar parlamenten. Az nagyon érdekes, hogy 2014-ben azért a választások előtt még nagyon fontos volt a Fidesz számára is az isztambuli egyezmény ratifikálása, ezt is szóvá tettük, és akkor még egészen másképp álltak ehhez az egyezményhez. Én szóvá tettem azt is, hogy az elmúlt években, hiába annyira jó a magyar jogalkotás azzal kapcsolatban, hogy visszaszorítsuk a családon belüli erőszakot, amit akár nők, gyermekek, fogyatékosok vagy férfiak ellen követnek el, mégis a statisztikai adatokból tudjuk, hogy nem lettek jobbak a számok. Sőt, felhívtam a figyelmet arra is, hogy talán a valós adatok a mostani helyzetben jönnek ki a legjobban, amikor a családok össze vannak zárva, és látjuk, hogy 30 százalékkal nőtt a családon belüli erőszak, mióta a koronavírus Magyarországon is jelen van, és lehet, hogy sokkal jobban figyelemmel kellene kísérni azoknak a szakmai szervezeteknek a kimutatásait, amelyeket mi látunk. És arra is felhívtam a figyelmet, hogy egyetlenegy nő, egyetlenegy gyermek vagy egyetlenegy fogyatékos vagy idős embernek a halála sem fogadható el, hogyha a kapcsolati vagy családon belüli erőszak által hal meg. Arra is kértem a kormánypárti politikusokat, hogy ilyen politikai nyilatkozatokat, és főleg azért ne tegyenek most már, amelyek kapcsán folyamatosan arra hivatkoznak, hogy ők együtt akarnak működni az ellenzékkel; ők ezt keresztül akarják nyomni a parlamenten. Legyenek szívesek, és ezt a fajta törvénykezést fejezzék be! Köszönöm szépen, elnök úr.
Köszönöm, képviselő asszony. Tisztelt Országgyűlés! Most a képviselői felszólalások következnek. Tájékoztatom önöket, hogy a frakcióknak 10-10 perc, a független képviselőknek összesen 2 perc áll rendelkezésükre. A vita közbeni 2 perces hozzászólásokat bele kell számítani az időtartamba. [[18.50]] Most az írásban előre jelentkezett képviselőtársaimnak adom meg a szót. Elsőként felszólalásra következik Selmeczi Gabriella képviselő asszony, Fidesz-képviselőcsoport. [[Dr. Selmeczi Gabriella: Elnök úr, Mátrai képviselő asszony fogja elmondani.]] Bocsánat! Megértésüket kérem, de nekem még ez a forgatókönyv állt rendelkezésemre. Megadom a szót Mátrai Márta háznagy asszonynak a Fidesz-képviselőcsoport képviseletében. Parancsoljon, háznagy asszony!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselőtársaim! Csatlakozom a P/10393. számon a KDNP képviselői részéről előterjesztett, a gyermekek és nők védelmének fontosságáról, valamint az isztambuli egyezményhez való csatlakozás elutasításáról szóló politikai nyilatkozattervezetben foglaltakhoz. Egyetértek a nők védelmével, de ugyanakkor nem fogadom el a genderideológiát és az illegális migráció támogatását, ezért elutasítom az isztambuli egyezmény ratifikációját és annak kötelező hatályát. A magyar kormány nemcsak mondja, de a szükséges lépéseket meg is teszi a nőkkel szembeni és a kapcsolati erőszak ellen, és nem kívánja ennek leple alatt megtévesztően az illegális migrációt legalizálni és a genderideológiát bevezetni. Az Orbán-kormány 2014-ben aláírta az isztambuli egyezményt, az egyezmény a nőket és a gyermekeket védő cikkelyei érvényesülnek a magyar jogrendszerben, a kapcsolati erőszak ellen véd az új Btk., Ptk., családjogi törvény. Tehát kimondhatjuk, hogy szigorú védelmet biztosít a magyar jog a nőknek és a gyermekeknek egyaránt. A ratifikáció azonban elmaradt. Elmaradt, tekintettel arra, hogy a ránk kényszeríteni szándékozott egyezmény szemlélete ellentétes a magyar emberek akaratával és a magyar kormány törekvéseivel, továbbá az isztambuli egyezményhez történő esetleges csatlakozás olyan kötelezettséget eredményezhetne Magyarország számára, amely ellentétes a hatályos alaptörvényi és jogszabályi környezettel. A politikai hangulatkeltés, ami jelenleg folyik az ellenzék részéről, az egyszerűen elfogadhatatlan. A kormány nem kívánja nemzeti jogunk részévé tenni sem a társadalmi nem fogalmát, sem az egyezmény genderideológiáját. Ezzel szemben valódi kormányzati cselekvéssel kíván fellépni a nők elleni és a kapcsolati erőszakkal szemben, hatékony intézkedésekkel támogatni a bántalmazottakat, és mindent megtenni a megelőzésért. Az egyezmény további pontjainak az eddigi nyilatkozatok szerinti kiterjesztő értelmezése pedig súlyosan aggályos, ugyanis a nemi alapon menedéket kérők beléptetésének követelményét automatikussá tenné. A magyar kormány elutasítja ezt az alattomos, lopakodó jogalkotást, ami akár egyezményben, akár törvényekben elfogadhatatlan módszer, a jogi erőszak olyan formája, amit már egy kevés jogérzékkel is vissza kell utasítani. A fentiek alapján az isztambuli egyezmény ratifikációját elutasító politikai nyilatkozattervezetet meggyőződéssel támogatom. Ajánlom tisztelt képviselőtársaim figyelmébe XXIII. János pápa 1963-ban közzétett körlevelét, és idézem, az alábbiak szerint fogalmaz: „A nők ugyanis, mivel napjainkban mindinkább tudatában vannak emberi méltóságuknak, nem tűrik el, hogy vagy élettelen tárgyaknak, vagy eszközöknek tartsák őket, sőt mindinkább követelik, hogy az emberi személyhez méltó jogok és kötelezettségek őket is megillessék, mind az otthon falai között, mind az államban.” Ezt a magyar jogrend garantálja. Köszönöm a megtisztelő figyelmet. [[Taps a kormánypártok soraiból.]]
Köszönöm szépen, háznagy asszony. Tisztelt Országgyűlés! Megadom a szót Gurmai Zita képviselő asszonynak, MSZP-képviselőcsoport. Parancsoljon!
Köszönöm szépen. Tisztelt Ház! Szilágyi István, 82 éves magyar állampolgár halott. A saját fia verte agyon, aki már korábban is többször bántalmazta, olyannyira, hogy a bántalmazó bíróság elé került, elítélték két év, végrehajtásában három év próbaidőre felfüggesztett szabadságvesztésre. Mindez 2018 júliusában történt, kevesebb mint két éve. A gyilkost az apja is védte, mondhatni, falazott neki, nem tanúskodott ellene. Ez egyébként a családon belüli erőszak áldozatai körében gyakran előfordul. Érthető. Az áldozatok félnek. Félnek, s ha nem kapnak a közösségtől, az államtól segítséget, gyakran tehetetlenek az erőszak ördögi körében. Szilágyi István 82 éves magyar állampolgárt, akit egyébként Lópici Gáspárként ismer és szeret ez az ország, senki sem védte meg a visszatérő bántalmazástól és végül a szörnyű, szégyenletes haláltól. Kedves Képviselőtársaim! A kormányoldal képviselői a frusztrált gendertoporzékolásuk örvén igen sok dologban tévednek. Ezek közül a kettő legfontosabb, hogy azt hiszik, a családon belüli erőszak valami feminista belügy, és hogy annak csak nők lehetnek az áldozatai. Hát, nem! Szilágyi István példája mutatja, hogy nem így van. Bárki lehet áldozat, ha gyenge és kiszolgáltatott. Persze amikor felhívjuk erre újra és újra a figyelmet, akkor kényelmesebb úgy nézni ránk, a rossz hír hozóira, mint vérszomjas feministákra, a rendelt mivoltunkból irracionális gyűlöletünkben kivetkező perszónákra, ahogyan a Fidesz házi üzenőfüzetének a szerzője a minap fogalmazott. Drága Uraim, Hölgyeim! Nézzenek magukba! Hogy vélik? A verést az kapja, aki megérdemli, vagy egyetértenek egykori képviselőtársukkal, aki vak komondorban vélte felfedezni élettársa sérüléseinek az okát? Vajon Szilágyi István megérdemelte a halált, vagy a vak komondoron esett át? Meséljék el, hogy látják ezt a dolgot! Itt állunk ma a családon belüli erőszak megrázó és szomorú példáját látva, és tudva, hogy milyen nehéz helyzetben van ma ez az ország. Döbbenetes, hogy az önök agya, kedves képviselőtársaim, ilyen körülmények között sem azon jár, hogy miként javíthatnának a helyzetünkön. Döbbenetes, hogy nem telik meg a szívük szolidaritással, amikor emberek tízezrei veszítik el a munkahelyeiket, amikor családok kerülnek kilátástalan pénzügyi helyzetbe, amikor a bántalmazottak kénytelenek egyre több időt a bántalmazójukkal összezárva tölteni, ütlegeléstől rettegve élni a saját otthonuk falai között. Döbbenetes, hogy nem éreznek késztetést a cselekvésre akkor, amikor az Országos Kríziskezelő és Információs Telefonszolgálat vezetőjének elmondása szerint Magyarországon kétszeresére növekedett a segítségkérő telefonhívások száma az utóbbi hetekben. Nem, önök ilyen nehéz helyzetben is azon agyalnak, hogyan lehetne belerúgni az áldozatokba, a gyengékbe, lehetőleg egy jó nagyot. Meséljék már el, hogyan ébredtek ma reggel! Arra gondoltak, hogy üzenjük meg, hogy semmi szükség megvédeni bárkit is, hiszen mindenki tökéletesen meg van védve, hiszen egyetlen magyar sincs egyedül? ezt mondta a nagyszerű miniszterelnök úr is. Hozzátették, hogy ideologizáljunk is egy kicsit, genderezzünk meg migránsozzunk, az majd segít begyógyítani a sebeket, ha valakit véletlenül mégis megvernek, ami persze szép hazánkban valószínűtlen, de ha mégis, csak legyen pótmegoldás? Nos, kedves képviselőtársaim, gratulálok! Szilágyi Istvánt is milyen jól megvédték! Meg Orosz Bernadettet és a többieket, akik hiába állnak a nyilvánosság elé a bajukkal, éppúgy egyedül maradtak, mint Szilágyi István. A helyzet úgy áll, hogy ez az egész mai nyilatkozatosdi egy szánalmas kis óvodás kísérlet arra, hogy elfedjék, a családon belüli erőszak a kijárási korlátozások és a karantén időszakában is tombol, hogy elfedjék, önök képtelenek ezzel bármit is kezdeni. A méltányosság kedvéért hozzá kell tenni, hogy nem ma képtelenek, hanem általánosságban, immár tíz éve. Sajnos nem igaz ugyanis az a gyakran emlegetett hazugság, hogy a magyar jogszabályok megvédik a bántalmazottakat, de erre még visszatérek. Az a helyzet, hogy a bántalmazottaknak nincsen szükségük ovis kis ideológiai habosításokra, a bántalmazottak közösségi, állami védelmet akarnak, és abszolút nem érdekli őket, hogy hogyan homokoznak. Tisztelettel javaslom, hogy ne vegyük már komolyan, amit csinálnak, és főleg ne csináljunk belőle parlamenti vitát! Üzenem a családon belüli, a párkapcsolati erőszak áldozatainak, az MSZP a felnőtt megoldások pártján áll, nekik akar segíteni, nem pedig gyermekes játékokkal szórakoztatni önmagát, ahogy a kedves KDNP-s képviselőtársaink teszik, sajnos nem először itt a vészhelyzet alatt. [[19.00]] Felnőtt dolog. Azt is elmondom önöknek, hogy látok előremutató lépéseket is, bizony. Helyes, hogy a kormányzat meghirdette az áldozatsegítés évét, helyes, hogy a magyar nők nyomására önálló tényállás lett a kapcsolati erőszak a büntető törvénykönyvben, és még az is helyes, hogy szigorítják a feltételes szabadlábra bocsátás feltételeit. Nem ebben van a vitánk. A családon belüli erőszakot elkövetők esetében ugyanis nem az a fő kérdés, hogy mikor jönnek ki a börtönből, hanem az, hogy miért nem kerülnek oda be. A felnőtt megoldás az, ha gondoskodunk róla, hogy az Sz. Péter-féle bántalmazók börtönbe kerüljenek, ha kezet emelnek a szüleikre. A felnőtt megoldás az, ha gondoskodunk róla, hogy az erőszak ne eszkalálódhasson oda, hogy egy ország ébred döbbenten a szeretett és tisztelt színművésze halálhírére. Fejezzük be tehát az ideológiai habosítást, és koncentráljunk a feladatra, az áldozatok megvédésére. Fejezzük be a hisztit, és kezdjünk neki a munkának! Magyarul mondom, hogy mindenki megértse: felőlem felcsúti egyezménynek is hívhatjuk az eredményt, felőlem Orbán Viktor egy személyben lehet az áldozatok megmentője, de könyörgöm, teremtsük meg az eszközöket arra, hogy ne legyenek családon belüli és kapcsolatierőszak-áldozatok. Most védjük meg a bántalmazottakat! Most! Mit kell tenni tehát? A teljesség igénye nélkül a legfontosabb feladatok az alábbiak: önálló költségvetési alapot kell létrehoznunk a megelőzés érdekében. Több iskolapszichológusra van szükség. A családon belüli erőszak elleni küzdelmet be kell illesztenünk a Nemzeti alaptantervbe, s ami még fontosabb, gondoskodnunk kell róla, hogy sor is kerüljön a témára az osztálytermekben. Képezni kell a rendvédelmi és igazságügyi dolgozókat az erőszak természetével kapcsolatosan. Meg kell erősíteni a jelzőrendszert. Bővíteni kell az anyaotthonok kapacitását. S végül, de nem utolsósorban, előbb döntenünk kell, hogy kötelező és hivatalból vizsgálandó dolog legyen a családon belüli erőszak gyanúja. Az áldozatok mindig, minden körülmények között félnek. Segítsünk nekik, álljunk melléjük! Amennyiben a finanszírozás nehézséget okoz és igénylik, akkor bármikor örömmel segítünk megtalálni erre többszörösen is a forrást a stadionprivilégiumok és az oligarchák közbeszerzései között, sőt egyenesen többtucatnyi javaslatunk van, hogy hol vannak a szükséges költségvetési pénzek erre a feladatra. Ismételten kérem, lépjenek már ki a homokozóból a felnőtt megoldások világába. Cselekedjünk! Erre várnak a bántalmazottak, a szenvedők, a gyengék. A segítő kézre várnak, nyújtsuk oda. Mi minden jó felnőtt megoldásban partnerek leszünk, ideológiai habosításban és hisztiben viszont nem, arra ne is számítsanak. Kérem, hagyják is abba! S végül, mielőtt befejezném, van itt még valami, ami fájó pont. Sajnálom, hogy egyesek az ülésteremben rendszeresen a kereszténységre és a keresztény Magyarországra hivatkozva vélik kiélni a személyes kis frusztrációikat, elfojtásaikat, szenvedéseiket, „dögöljön meg a szomszéd tehene is” jelszóval. De ha már így van, akkor engedjenek meg nekem néhány mondatot a képmutatásról. Tudják, jobb helyeken, boldogabb közösségekben, egészségesebb lelkületű embercsoportokban az ember a hitét örömmel, derűvel, reménnyel a szívében magában éli meg, és természetesen testvérei között a templomban is, nem ájtatoskodik, nem képmutatóskodik, és főleg nem akarja eljátszani az istent, mint egyesek itt ebben a teremben. Emlékeztetem önöket Krisztus szavaira, melyeket a hegyi beszédben mondott: „Ezért mondom nektek, ha az igazságotok nem múlja felül az írástudókét és a farizeusokét, nem juttok be a mennyek országába.” Hát, önöket, sajnos, a mennybe jutás veszélye egyelőre nem fenyegeti, mert nem sikerül túljutniuk a farizeusságon. Sajnos az a tévképzetük, hogy önök az isten, de tájékoztatom önöket, hogy Isten ezzel nem ért egyet. Ma ezen a szomorú napon minden tisztességes magyar ember és bántalmazott teljes szívből azért szurkol, hogy a lelküket végre megtöltse az igazi hit, a szeretet és az irgalom; talán még Szilágyi István is, aki ezt a méltatlan vitát sajnos már csak onnan nézheti, ahova önök így, ezzel az attitűddel csak jelentős mennyiségű gyónás és bűnbánati ima után juthatnak. Ez a mai politikai nyilatkozat egy újabb dolog, amit fölvéshetnek a megvallandó bűneik listájára. Nőjenek fel, ez nem játék!
Köszönöm. Tisztelt Országgyűlés! Megadom a szót Nacsa Lőrinc képviselő úrnak, KDNP-képviselőcsoport. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Országgyűlés! Képviselő asszony farizeusságról beszélt, és azt is mondta, hogy egyetért a Btk. szigorításával. Kérdezném, hogy az MSZP miért nem szavazta meg. Miért nem volt partner abban a teljes ellenzék? A Jobbik, Szél Bernadett, az LMP meg a Demokratikus Koalíció nem szavazta meg azt, hogy önálló tényállás legyen a büntető törvénykönyvben a kapcsolati erőszak [[Dr. Varga-Damm Andrea: Mert salátatörvény volt!]] , és azóta sem szavazott meg semmilyen, ezzel a témával kapcsolatos szigorítást. Képviselő asszony, nézzen magába, amikor farizeusságról beszél, és kérdezze meg a saját pártját, illetve kérdezze meg a kedves szövetségeseit, hogy miért nem álltak akkor a bántalmazott emberek, a bántalmazott nők és gyerekek mellé! Akkor miért köpték őket szembe, akkor miért utasították el őket, akkor miért nem siettek a segítségükre, amikor számítottak volna önökre? Akkor is és azóta is csak a Fidesz-KDNP-re számíthattak a bántalmazott nők, mert mi voltunk azok, akik folyamatosan, konzekvensen az elmúlt tíz évben és legfőképpen az elmúlt hét évben szigorítottuk az ezzel kapcsolatos jogállásokat mind itt a parlamentben, mind pedig a kormány által megalkotott jogszabályban. Képviselő asszony, azt is nyilván tudja, ha már felhozott tragikus eseményeket természetesen az egész ország gyászolja Szilágyi Istvánt, Isten nyugosztalja őt , hogy minden áldozatot egyrészt meg kell gyászolni, másrészt égbekiáltó bűn, ha valaki ilyet elkövet. De azt is el kell mondanom, képviselő asszony, hogy az önök kormányzása alatt jóval kevesebb büntetés járna Szilágyi István gyilkosának, mint most jár. Ha most önök kormányoznának, akkor sokkal enyhébb büntetéssel megúszhatná Szilágyi István gyilkosa, mert önök ezekre a szigorításokra nem szenteltek figyelmet, nem hozták ide a parlamentbe, és nem gondolták fontosnak. Képviselő asszony, az önök kormányzása alatt duplaennyi volt az egy évben elkövetett regisztrált bűncselekmény, sokkal több bűnöző rohangált az utcán, sokkal több volt a bűncselekmény. Felére sikerült lecsökkenteni a bűncselekmények számát azóta, hogy Vadai Ágnes képviselő asszonyék már nem kormányoznak. [[Dr. Varga-Damm Andrea: Mert nem tesznek feljelentést, mert nincs értelme!]] [[Az elnöki széket Sneider Tamás, az Országgyűlés alelnöke foglalja el.]] Magyarországon a kapcsolati erőszak az európai átlag alatt van, ezért ne tessenek hamis statisztikákkal terhelni a közvéleményt és az országgyűlési jegyzőkönyvet. Annak köszönhető, hogy Magyarországon az európai átlag alatt van a kapcsolati erőszak, hogy szigorú szabályokat hoztunk, sok esetben szigorúbbakat, mint ami az isztambuli egyezményben szerepel. Természetesen sok helyen értéknek tekintjük az isztambuli egyezményben megfogalmazott célokat, ezért ültettük be ezeket a magyar jogrendbe, ezért hoztunk ide számos javaslatot a parlament elé és fogadtuk el azokat. Szigorúbb szabályozás vagy azzal egyenértékű szabályozás is van Magyarországon, mint ami benne van, és értékként tekintünk rá az isztambuli egyezményben. A mai jogrend állása szerint visszalépés lenne az isztambuli egyezmény ratifikációja. Hadd beszéljek egypár szót az ideológiai kiszorítósdiról, amiről itt képviselő asszony is beszélt, illetve arról, hogy milyen módon szeretnének bennünket ezzel megzsarolni! Azt a képviselő asszony és az ellenzéki képviselők is tudják, hogy a magyar Alaptörvény tartalmaz egy olyan passzust, hogy az állam külön intézkedésekkel is védi a nőket. Ez az az Alaptörvény, amelyről Gyurcsány Ferenc úgy nyilatkozott, hogy végképp eltörölni. Önök eltörölnék azt az Alaptörvényt, amely külön intézkedésekkel védi a nőket. Ez az önök politikája, Szél Bernadetté, a diplomás kommunistáké, az MSZP-é és a Jobbiké. Önök el akarják törölni azt az Alaptörvényt, amely külön intézkedésekkel védi a nőket. Számunkra nem az a cél, hogy mindenféle nemzetközi nyomásnak megfelelően ratifikáljuk az isztambuli egyezményt, mert akkor majd megnyugszik az ellenzék és elégedett lesz az Európai Parlament, számunkra az a cél, hogy valódi védelmet nyújtsunk a kiszolgáltatott helyzetben lévők számára. Ezért dolgozunk itt mindennap, ezért duplázzuk meg az áldozatsegítésre szánt összegeket, ezért indítunk programokat, és ezért szigorítottunk. Minden olyan szigorítást, amit Gurmai képviselő asszony is említett, minden, a megelőzéssel és áldozatsegítéssel kapcsolatos javaslatot örömmel fogadunk itt a Házban; nem a genderegyezményt, hanem az olyan javaslatokat, amelyeket önök szigorítás céljából idehoznak. Én személyesen is fogok olyan javaslatokat támogatni, amik ebben a témában szigorításokkal élnek. De ez nem a genderegyezmény, amely egyébként úgy fogalmaz, hogy társadalmilag kialakult szerepként kell értelmezni a nemeket. Az isztambuli egyezmény ratifikálásával veszélybe kerülne a nők 40 éves munkaviszony utáni nyugdíjazása, valamint számos családvédelmi és a nők védelmében hozott alkotmányos és törvényi szabályozás is veszélybe kerülne. A magyar emberek nemet mondtak a migrációra több alkalommal is. Még egyszer mondom, ennek az egyezménynek a 80 százalékára értékként tekintünk és egyetértünk vele, de van benne két olyan ideológiai trójai faló, ami elfogadhatatlan. [[19.10]] Nem szeretnénk Magyarországon a romboló genderszemléletet bevezetni. Ezt önök már megpróbálták, önök közösen az SZDSZ-szel és Magyar Bálinttal megpróbálták. Ha 2010-ben nincs kormányváltás, akkor szeptember 1-jén a gender életbe lépett volna az óvodákban. Ez 2010. szeptember 1-jén életbe lépett volna. Képviselő asszony, ne mondja, hogy nem, mert így volt! Egyik első intézkedésként kellett kivenni a rendelkezésekből, hogy szeptember 1-jével ne kisautókat adjanak kötelezően a kislányok kezébe, és ne babákat kötelezően a fiúk kezébe. [[Dr. Varga-Damm Andrea: Jézusom!]] Ezt szerették volna a Vadai Ágnes és Gurmai Zita nevével fémjelzett kormányzás idején [[Dr. Vadai Ágnes: Én?]] , az önök kormánya ezt szerette volna. Ebben az egyezményben társadalmilag kialakult szerepekként hivatkoznak a nemekre. Ez ellentétes a magyar Alaptörvénnyel, ellentétes a saját meggyőződésünkkel is, ezért utasítjuk el az isztambuli egyezmény ezen pontjait. Képviselő asszony, arra az egyre válaszoljon, bár most már nem tud, mert lejárt az időkerete, de arra szívesen venném a válaszát: azon országokban, amelyek ratifikálták az isztambuli egyezményt, ott nem tudna ilyen tragikus eseteket felhozni, mint Szilágyi István esete? Hogyne tudna! Nem attól szűnik meg egy országban a kapcsolati erőszak, nem attól szűnik meg a bántalmazás, hogy egy genderegyezményt ratifikálnake, hanem attól, hogy egy felelős kormány hatékony intézkedéseket hoz, és egy felelős parlament folyamatos szigorításokat fogad el. Ettől csökken a számuk, és reméljük, ettől szűnik meg, és mindenki, aki ilyen gaztettet elkövet, a legsúlyosabb büntetést érdemli. Ebben teljesen egyetértünk. De ne próbálják ránk erőltetni azt az ideológiailag terhelt egyezményt, amelyben társadalmilag kialakult szerepekként beszélnek a nemekről, hiszen férfi és nő van, és nem még egyéb hatvanhétféle, ahogy a közösségi oldalakon regisztrálni lehet, vagy ahogy Tordai Bence elképzeli ezt magában. [[Derültség az ellenzék padsoraiban.]] Nem szeretnénk, hogy a gender bevezetését és a romboló genderszemléletet kelljen tanulniuk a gyerekeinknek az óvodában, iskolában. De még egy dolgot nem szeretnénk: hogy megkönnyítsék az egyezménnyel a folyamatos beáramlást, a migrációt. [[Dr. Varga-Damm Andrea: Ilyen nincs is benne!]] A nemi alapú… Nem tetszettek elolvasni az egyezményt! [[Hohn Krisztina: Dehogyisnem!]] Az a probléma, hogy önök a nemzetközi liberális sajtóból tájékozódtak az isztambuli egyezményről, és nem olvasták el a 60. pontját, nem olvasták el a 61. pontját. Ajánlom figyelmükbe a 60. és 61. pontot, mert ott van benne, hogy hogyan szeretné ez az egyezmény megkönnyíteni a migrációt és az Európába való beáramlást. Még egy benne van az egyezményben: ha ezt elfogadnánk és magunkra nézve kötelező hatályúnak értelmeznénk, akkor az erre létrehozott monitoringrendszer kikényszeríthetné akár a magyar Alaptörvény módosítását. Ez már szuverenitási vita [[Dr. Gurmai Zita: Nem igaz!]] , ebbe most nem fogok belemenni, csak önök ezt nem veszik észre. Miért nem veszik észre? Mert attól félnek, hogy a brüsszeli elvtársaik majd leszidják önöket, hogy egy ilyet támogatnak. Abban legyenek partnerek, hogy a szigorításokat elfogadhassuk. Ebben eddig nem voltak partnerek, Vadai Ágnes is nemmel szavazott a kapcsolati erőszak büntető törvénykönyvi tényállására [[Dr. Vadai Ágnes közbeszól.]] nem szavazta meg, képviselő asszony, az ellenzék nem szavazta meg. Ha az ellenzéken múlt volna, ma nem részesülnének ilyen védelemben a bántalmazott gyermekek és nők Magyarországon. [[Dr. Varga-Damm Andrea: De ez nem így van!]] Azt gondolom, hogy álszentség önöktől ezért aggódni. Tegyünk közösen az áldozatsegítésért, tegyünk közösen a megelőzésért! Erre nem alkalmas a genderegyezmény, erre nem alkalmas a migránsegyezmény. Kérem önöket, szálljanak le arról, hogy az isztambuli egyezményt tolják orrba-szájba a közvéleményben, a képviselők között és folyamatosan… [[Zaj az ellenzéki padsorokból. Dr. Varga-Damm Andrea: Nem tudod, mit beszélsz!]] Én is meg fogom hallgatni önöket! Arra kérem önöket, hogy ne a genderegyezményt propagálják itt a Házban, hanem tegyünk közösen az áldozatsegítésért, és tegyék jóvá a múltbeli hibájukat, hogy nem álltak az áldozatok mellé, és az elkövetkezendő időszakban a javaslatainkat fogadják el, ami a szigorításokat, ami az áldozatvédelmet és ami a megelőzést illeti. Arra kérem önöket, hogy ezzel foglalkozzanak, és ne a genderegyezménnyel. Köszönöm szépen. [[Taps a kormánypártok padsoraiból.]]
Köszönjük, képviselő úr. Én is köszöntöm képviselőtársaimat. Most megadom a szót Vadai Ágnes képviselő asszonynak, a DK részéről.
Köszönöm a szót. Tisztelt Ház! Tisztelt Választópolgárok! Alaposan áttanulmányoztam a benyújtott politikai nyilatkozatot, sőt meghallgattam Juhász Hajnalka és Nacsa Lőrinc képviselőtársam videóját, és most meghallgattam a felszólalásukat is. Előzetesen két megjegyzésem lenne. Az első, hogy néhány kormánypárti képviselő annyi hetet-havat összehordott itt, hogy egészen megdöbbentő. Ami még ennél is megdöbbentőbb, hogy a keresztényi szeretet jegyében Juhász Hajnalka képviselőtársam és Nacsa Lőrinc is elmondták, hogy ez a kormány milyen sokat tett a nőkért, milyen sok lépést megtett a nők elleni erőszak mindenféle formájának a leküzdése érdekében. Meg kell mondanom, hogy mind a videóik, mind a politikai nyilatkozat, mind a mostani megszólalásuk meglehetősen cinikus és arcátlan. Összeszedtem egypár gondolatot önöktől, a KDNP-től és a Fidesztől, hogy önök hogyan gondolkodnak és vélekednek a nőkről. Aradszki András, a KDNP országgyűlési képviselője manipulált képet tett ki a Facebook-oldalára Bősz Anett képviselőtársamról „Nem szexelek fideszessel” feliratú pólóban hát, a nők iránti tisztelet jegyében. Önök, mármint a KDNP, 2017-ben, nyilván szintén a nők iránti tisztelet érdekében, szingliadóról beszéltek. A pécs-baranyai KDNP SS-plakáttal hirdette a kormány családpolitikáját. Aztán megérkezett természetesen a nagytesó Fidesz is, amikor benyújtották ezt a politikai határozatot, és helyeselték, hogy mennyire jó, ha elfogadja az Országgyűlés ezt a politikai nyilatkozatot. Vigh László fideszes képviselő, nyilván a nők iránti tiszteletből és a nők oltalmazása érdekében, a Facebook-oldalára kiposztolt egy „Arcodon a lelked” címmel összemontázsolt fotót. Képzeljék, képviselőtársaim, milyen fotók voltak ezen! Önökről, mármint a kormánypárti képviselő hölgyekről csupa előnyös kép volt, természetesen szépek és kedvesek voltak, mi rondák és rosszak voltunk. Csak olyan képeket sikerült kitennie Vigh képviselő úrnak. Majd megérkezett hétvégén az önök kedvenc kormánylapja, nyilván szintén a nők elleni verbális erőszak elleni fellépés, küzdelem jegyében, és a következőt írta az ellenzéki képviselőnőkről: „Megannyi természetellenes, elrettentő példa, a női nem, a női princípium megannyi erőszakos, ostoba megalázója és meggyalázója.” Majd úgy gondoltam, hogy akkor keressünk már a Magyar Nemzetnél sokkal jobb vagy hitelesebb forrást, ezért meglátogattam Kocsis Máté képviselő úr, frakcióvezető úr Facebook-oldalát, mert rendszeresen szokott posztolni az ellenzéki képviselő hölgyekről, ma Kunhalmi Ágnes képviselőtársamról, de pár nappal ezelőtt rólam is kitett egy posztot, amely alatt a következő kommentek jelentek meg, csak egypárat idéznék, abból is a szebbeket. Kisbódi Zoltán néven a következő kommentet sikerült beírni: „A sertéspestis egyetlen túlélője.” Körmendi László a következőt írta: „A kis koca megint azt hitte, hogy még mindig a kamionparkolóban rodázik, mint egykoron, ahol gond nélkül visítozhatott.” Ezt azért szerettem volna önöknek elmondani, mert ezek maguk, meg a maguk által felhergelt választóik, akik megengednek maguknak a nőkkel szemben ilyenféle hangnemet. Ezek után, ne haragudjanak, enyhén szólva is arcátlan, cinikus és meglehetősen szemtelen pont önöktől benyújtani egy ilyen határozati javaslatot, mely a nők elleni erőszakkal kapcsolatos nemzetközi egyezményt kívánja leradírozni a magyar Országgyűlés asztaláról. Megjegyzem, 2014-ben az önök által támogatott kormány volt az, amely aláírta ezt az egyezményt, és akkor még semmilyen alkotmányjogi problémát nem találtak az ügyben. Nagyon furcsa, hogy nekem kell maguknak elmagyarázni, hogy mi a keresztényi szeretet, úgyhogy ne haragudjon meg, Juhász képviselő asszony, ha azt mondom, hogy amikor áhítatos hangon beszél a keresztényi értékekről meg a nők védelméről, akkor én csak hamis hangokat hallok. Ez csak duma, amit önök itt mondanak. Térjünk rá arra a részre, amely miatt az isztambuli egyezményt, magyarul a családon belüli erőszakkal kapcsolatos teljes védelmi rendszert önök egész egyszerűen kihajítanák Magyarországról, ez a genderszemlélet vagy genderideológia. Érdeklődni szeretnék, hogy az mégis mi. Tényleg, mondják már meg nekem! Ha nem rózsaszín szalag van a kislány hajában, akkor az gender? Ha valaki antiterrorista politikák komparatív elemzéséből írja a doktori disszertációját, akkor az gender? Vagy genderszemlélet vagy genderideológia? Ha valaki honvédelmi államtitkár volt vagy a Honvédelmi és rendészeti bizottság alelnöke, akkor az gender? [[Dr. Szél Bernadett tapsol.]] Mi a gender? Magyarázzák már el nekem, nagyon őszintén! Mit gondolnak ezekről a dolgokról? Mert csak halljuk, hogy gender, gender, gender, de soha senki nem fejtette ki. Őszintén szólva, azt gondolják, hogy az lenne a helyes vagy az lenne a női princípium, ha nem így, mondjuk, bőrdzsekiben és nadrágban, hanem szoknyában, blézerben, kis rózsaszín szalaggal álldigálnék itt? [[Derültség az ellenzéki padsorokból.]] Ne haragudjanak, az önök fejében van egy elképzelés a nőkről meg a férfiakról csakhogy a valóság nagyon-nagyon más! [[19.20]] És az az igazság, hogy amikor önök ilyeneket mondanak az Országgyűlésben, gendereznek, akkor nemcsak azt üzenik a magyar nőknek, hozzáteszem, a magyar férfiaknak is mert közöttük is van bántalmazó , hogy ne számítsanak önökre, hanem önök azt üzenik ezzel a szöveggel, hogy egy nő ne legyen se autóversenyző, se vadászpilóta, de éppen kőműves se. Őszintén szeretném megkérdezni önöktől: maguknak ehhez mi közük? [[Derültség az ellenzéki pártok soraiban.]] Tényleg: mi közük van ahhoz, hogy ebben az országban ki mi akar lenni? Nem arról van szó, ne haragudjanak, hogy ha egy nő vagy egy férfi azt gondolja, hogy ő vadászpilóta, autóversenyző vagy kőműves szeretne lenni, akkor függetlenül attól, hogy a maguk, nem is tudom, lila gőzös elképzelésében mi él egy nőről, lehessen? Nem erről kellene szólni ennek az országnak?! Meg nem arról, hogy egyébként megteremtjük például az egyenlő munkáért egyenlő bér lehetőségét? Őszintén szólva, képviselőtársaim, önök itt az isztambuli egyezmény kapcsán olyan dolgokat hoznak elő, amit egész egyszerűen nem értek, és azt hiszem, hogy nemcsak én nem értem, hanem önök sem értik, hogy miről beszélnek. Összevissza hadováltak genderről, azt se tudják, mit jelent. [[Nacsa Lőrinc közbeszól.]] Nem, nem tudja láthatóan. Ön azt mondta, hogy diplomás kommunista. Szeretném mondani, hogy többdiplomás, több nyelvet beszélő kommunista vagyok, ha már így, sorosista, és még lehetne sorolni. Azt szeretném öntől megkérdezni, hogy ha így nevez bennünket, meg ha az összes szennylapjuk így nevez bennünket, amiket fölsoroltam, meg ha a képviselőik ilyeneket posztolnak ki rólunk, attól vajon jobb lesze ebben az országban. Attól kevesebb lesze a családon belüli erőszak? Képviselő hölgyek és urak a kormánypárti oldalon, az ilyen verbális erőszakból és az ilyen szűk látókörű, feudális gondolkodásból szokott megszületni egyébként a családon belüli erőszak. Mert önök azt gondolják, hogy egy nőnek az a dolga, hogy otthon üljön, főzzön, mosson, vasaljon, és egyébként nevelje a gyereket, és legyen hálás, mikor hazajön a ház ura, és elé teheti az ételt. [[Bősz Anett közbeszól.]] Kérem, nem így működik ez a világ! És higgyék el, hogy ebben az országban nagyon sokan örömmel mosnak, takarítanak, vasalnak, és örülnek, mikor hazajön a párjuk, és odateszik elé, odatehetik elé az ételt. De ha mindennap ezt kell maguktól hallgatni, hogy egy nőnek az a dolga, hogy ezt csinálja, akkor egy idő után még az, aki kedvvel csinálta is, az sem fogja kedvvel csinálni, mert azt érzi, hogy önök kötelező szerepet rónak ki rá. Én azt szeretném önöknek mondani, hogy inkább azon törjék a fejüket, hogy a mostani nagy kampányuk kellős közepén, a plakátkampány kellős közepén ezeket a plakátokat szedjék le már látták sokan , fejezzék be az erre való költségvetési pénzek átcsoportosítását, és például költsenek sokkal többet védett házakra, ugyanis ellenzéki településeknek és ellenzéki budapesti önkormányzatoknak kellett védett házakra költeni. Vagy költsék ezt a pénzt a szociális ellátórendszerre, amit a végletekig kivéreztettek, és aminek következtében ebben az országban nagyon sok nő és gyerek halt meg a családon belüli erőszakban. Egyébként pedig gondolkodjanak el mégis, és majd segítsenek mindenkinek megérteni, hogy mi is az a gender! Köszönöm szépen.
Köszönjük, képviselő asszony. Most megadom a szót Dunai Mónikának, a Fidesz képviselőcsoportja részéről.
Köszönöm a szót. Tisztelt Elnök Úr! Tisztelt Ház! Azért abban van némi bátorság és báj, amikor az ellenzék odáig vetemedik, hogy itt, a parlament ülésén a tisztelt Házban Isten szavait tolmácsolja [[Közbeszólások az ellenzéki pártok soraiban.]] Isten vélt szavait tolmácsolja. De abban is, hogy az imént Vadai Ágnes olyan kijelentést tett, ami, azt gondolom, hogy megmosolyogtató, nemcsak nekünk mi megszoktuk , hanem mindenkinek Magyarországon, amikor a verbális erőszakról beszélt. Itt, a Ház falai között a verbális erőszak igenis jelen van [[Dr. Varga-Damm Andrea: Különösen a Fidesztől!]] itt is, mégpedig az ellenzéki képviselők és közöttük számos ellenzéki nő szájából. [[Dr. Vadai Ágnes: Egy példát tessék már mondani! Mondjon példát rá!]] nnak örültem, ahogy Gurmai Zita kezdte a beszédét, azt mondta, hogy egyébként mindenki fejet hajt Szilágyi István művész úr előtt. Én személyesen ismertem, mert az én választókerületemben lakott. Amennyiben ön azt szeretné, hogy ebben az esetben méltó büntetést kapjon, és méltó védelemben részesüljön jelen esetben most már csak az édesanya, akkor Szilágyi Istvánnal szemben önnek meg kellene szavaznia ezt a mai nyilatkozatot. [[Közbeszólások az ellenzéki pártok soraiban.]] , Isten vélt szavait tolmácsolja. De abban is, hogy az imént Vadai Ágnes olyan kijelentést tett, ami, azt gondolom, hogy megmosolyogtató, nemcsak nekünk mi megszoktuk , hanem mindenkinek Magyarországon, amikor a verbális erőszakról beszélt. Itt, a Ház falai között a verbális erőszak igenis jelen van (Dr. Varga-Damm Andrea: Különösen a Fidesztől!), itt is, mégpedig az ellenzéki képviselők és közöttük számos ellenzéki nő szájából. (Dr. Vadai Ágnes: Egy példát tessék már mondani! Mondjon példát rá!)Annak örültem, ahogy Gurmai Zita kezdte a beszédét, azt mondta, hogy egyébként mindenki fejet hajt Szilágyi István művész úr előtt. Én személyesen ismertem, mert az én választókerületemben lakott. Amennyiben ön azt szeretné, hogy ebben az esetben méltó büntetést kapjon, és méltó védelemben részesüljön jelen esetben most már csak az édesanya, akkor Szilágyi Istvánnal szemben önnek meg kellene szavaznia ezt a mai nyilatkozatot. (Sic!) Ugyanis az isztambuli egyezmény a nőket védi. (Közbeszólások az ellenzéki pártok soraiban.) Nem a férfiakat, hanem a nőket védi, sőt a preambulumában az szerepel, hogy „és a lányokat”, tehát még az sem, hogy a gyermekek mindegyikét, ezért ez súlyosan diszkriminatív. Ebben az esetben önnek igennel kellene szavaznia, amennyiben úgy gondolja, hogy nemcsak a nőket kell védeni, hanem a férfiakat is. Tisztelt Képviselőtársaim! Magyarország Kormánya és a Fidesz kiemelten fontos feladatának tartja a nőkkel szembeni erőszak minden formáját és annak érvényesülését. Jogalkotási munkákban ez a célkitűzés folyamatosan, évről évre megjelenik és érvényesül. 2013-tól életbe lépett Európa egyik legszigorúbb büntető törvénykönyve. Ez a büntető törvénykönyv a kapcsolati erőszakról is rendelkezik. Itt, ebben az esetben valóban tetten érhető az, hogy igenis a magyar jogrend szigorúan bünteti a kapcsolaton belüli erőszakot, igenis a törvény egyik legszigorúbb passzusa foglalkozik az erőszak nemcsak fizikai, hanem lelki tényezőivel és bántalmazásával is. Én kérdezem, hogy miért nem szavazták meg önök, ellenzéki képviselők a Btk.-nak a 2013-tól életbe lépett változatát. Pedig ezek a passzusok, ezek a jogszabályok szigorúbb elbírálás alá veszik az erőszak minden formáját, mint amelyet csak maga az isztambuli egyezmény tartalmaz. Tehát a magyar jogrend erősebben, határozottabban védi az erőszakot elszenvedetteket, mindenkit, nemcsak a nőket és nemcsak a lányokat, hanem a fiúkat is, és a férfiakat is. Tisztelt Képviselőtársaim! A magyar jogrendben megjelennek ezek a mechanizmusok. A hatóságok és az arra illetékes szervek pedig a törvény szigorával igyekeznek ezeket be is tartatni és érvényesíteni. Mi a Fideszben és a KDNP-ben a tisztelet kultúráját valljuk [[Közbeszólások az ellenzéki pártok soraiban.]] , mindenkit elítélünk, aki tiszteletlenül bánik az idősebbekkel, akik tiszteletlenül bánnak a nőkkel, de azokat is, akik tiszteletlenül bánnak a férfiakkal, a fiúkkal vagy a bármilyen nemű gyermekkel, ami két nem: a fiú és a lány. Nem szabad a szőnyeg alá söpörni azt a tényt, hogy 2015 óta, amióta migránsok milliói özönölnek Európába, gyökeresen megváltozott a világ. Már nem beszélhetünk azokról a célkitűzésekről, amelyeket az isztambuli egyezmény megalkotásakor papírra vetettek. Ma azzal kellene foglalkozni minden egyes nemzetnek és az Európai Uniónak is, hogy a törvény szigorával lépjenek fel minden olyan bűncselekmény ellen, ami a nőket sújtja, amikor a gyermekprostitúció, a többnejűség, a nők bántalmazása mindennapos már Európa néhány országában. Miről beszélünk, kedves képviselőtársaim?! A Fidesz képviselőcsoportja és jómagam is azért támogatjuk a benyújtott javaslatot, mert az a migráció elleni védekezésben egy oszlop. Nekünk arra van szükségünk, hogy védelmet biztosítsunk a nőknek és a férfiaknak is. És annak, hogy önök a nőket és a férfiakat igyekeznek egymás ellen ugrasztani ebben a témában, ennek semmi értelme nincsen. Köszönöm szépen a figyelmet. [[Taps a kormánypártok soraiban.]]
Köszönjük, képviselő asszony. Most megadom a szót Hohn Krisztina képviselő asszonynak, az LMP részéről.
Köszönöm szépen a szót. Nem is olyan könnyű ehhez a politikai nyilatkozathoz hozzászólni, de azért mégis megpróbálom. Mostanában elég gyakran jutnak eszembe népi mondások, ezt szoktam itt idézgetni a parlamentben, hátha önöknek is tetszenek. Az egyik ilyen: a pénz számolva, az asszony verve. Önök emlékeznek erre, hogy volt egy ilyen magyar közmondás? Csak úgy mellékesen jegyezném meg. Aztán: más szemében a szálkát is, magaméban a gerendát sem ez is egy kedvenc mondásom. Megmondom, hogy miért mondom ezeket. Tudják, az isztambuli egyezmény mivé nőtte ki magát mára? Egy jelképpé. [[Nacsa Lőrinc nemet int.]] De, egy jelképpé nőtte ki magát. De igen! Nacsa képviselőtársam emlékszik, tudja, igaz, hogy a bólogatás nem volt benne abban a bizonyos törvényben, ami az én kedvencem, de ön is benyújtója volt ennek egyébként. [[19.30]] Mostanában rettegek, amikor meglátom az ön nevét néhány törvénynél, mert abból már jó nem sül ki; ezt csak úgy mellékesen jegyzem meg. [[Derültség az ellenzéki padsorokban.]] Tehát: miért írták alá? Mondja meg, hogy miért írta alá a Fidesz, miért írta alá 2014-ben az isztambuli egyezményt, hogyha ez nem jó?! A másik: hogyhogy maguknak ilyenkor, amikor járvány van, ez jár az eszükben? De tényleg, hogy jön ide? [[Folyamatos derültség az ellenzéki padsorokban.]] Most megint elővesszük a migránskártyát, vagy mi lesz? Nem elég nagy a járvány, vagy most mi van? Ezt nem értem egyszerűen! Úgy gondolom, hogy ennek nem most van itt a helye. A másik, hogy tudja, nem a törvények és büntetések szigorával van itt a probléma, hanem azzal, hogy nem fordítunk elég figyelmet a megelőzésre, nem tudjuk biztosítani a szerencsétlen áldozatoknak, akik családon belüli erőszaknak vannak kitéve, hogy ne az legyen az általános, hogy biztos megérdemelte, meg biztos tett érte. Gondolom, nem tudta teljesíteni szegény a női princípiumot. Ahogyan én sem, csak nekem egészen más okom volt erre, tudja? És nagyon sértőnek találom nagyon sok nőtársam vagy hölgy, vagy asszony, nevezzük, aminek akarjuk nevében azt, hogy önök rendszeresen arra emlékeztetik az embert, hogy mondjuk, meddő, vagy egyéb más dolgokra. És tudják, önök azok, akik sajnos lezüllesztik a kommunikációt arra a szintre, amiről Vadai képviselőtársam beszélt, hogy igen, az emberek meg merik azt engedni maguknak, hogy akár névvel és arccal olyanokat írnak teljesen mindegy, hogy ellenzéki vagy kormánypárti szavazó az illető , hogy egészen elképesztő! Én azon is föl vagyok háborodva, amikor önöket szidják, higgye el, mert nyomdafestéket nem tűrő dolgokat írogatnak képeinkhez. De miért is? Amikor az önök hogy mondjam? – házi… [[Dr. Varga-Damm Andrea: Házi ideológus!]] ideológusa ilyeneket ír a Magyar Nemzetben, gyomorforgató és egészen elképesztő. De hát, tudjuk már, ezt is mondtam itt, hogy madarat tolláról, embert barátjáról, ugye. A másik, hogy rendszeresen azt hittem, amikor idejöttem, ebbe a… [[Nacsa Lőrinc: Gémesi György!]] Tudja, nem szabad bekiabálni. Ön terjesztette be, és én beszélek. Tehát amikor idejöttem, ebbe a Házba, akkor [[Derültség az ellenzéki padsorokban.]] azt gondoltam, hogy ez egy olyan hely, ahol normális politikai kommunikáció folyik, ahol mindenki betartja az illemszabályokat, ellenzék és kormánypárt egyaránt, még mielőtt ezt megkapnám, de nem így van, sajnos. Rohadt nagyokat csalódok itt szépen sorban. Csalódok azért, mert sajnos elöljáróink is sok esetben úgy beszélnek női képviselőtársaikról, hogy egészen elképesztő, és hogy ki tud nagyobb hogy mondjam? botor lenni, hogy szép szavakat is előhozzunk már a magyar nyelvből. Ebben a versenyben nem is szeretnék, mondjuk, részt venni, ezért igyekszem a kommunikációt úgy folytatni, hogy ilyenek ne hangozzanak el a számból, mert lealacsonyítónak tartom azt, hogy az ország első emberei így viselkednek egymással, képviselőtársaikkal, ugyebár. Akinek nincs három-négy gyereke, az pfúú, meg 65 unokája, az már nem is ember. [[Folyamatos derültség az ellenzéki padsorokban.]] Tudják, ez jön le ebből! Én értem és elolvastam, higgye el, az isztambuli egyezményt is, illetve láttam az önök előterjesztését is, mert tudok olvasni, sőt még az értő olvasás is megy. Ez manapság már nagy kincs! Az ember nem funkcionális analfabéta, de nagyon-nagyon az jön le ebből az egészből, hogy tulajdonképpen a nőknek a fakanál mellett és a három-négy gyerekük mellett van a helye. De igen! És ön hiába mondja el azt, hogy ellene van a nők elleni erőszaknak, én ezt elhiszem. Minden normális ember ellene van. És minden normális ember, akinek normális értékrendje van, ellene van a gyerekek elleni erőszaknak. Ez egy teljesen természetes dolog. De az isztambuli egyezmény egy jelkép. És ezt a jelképet tulajdonképpen önök emelik föl. Az, hogy elmondják 43-szor öt perc alatt, hogy migráns, migráns, migráns, migráns, attól ez még számunkra nem a migránsokkal kapcsolatos törvényt jelenti, higgyék el. És azt, hogy elmondják 43-szor azt is, hogy gender, nem a genderelmélet és nem a gender nem tudom, milyen nagy szeretete az, ami ebből kijön, hanem az, hogy önök nem akarják tudomásul venni… Én elhiszem, hogy vannak olyan pontok sőt tudom az isztambuli egyezményben, amelyek részben megvalósultak már Magyarországon, de miért írták alá, mondják meg, ha nem akarják ratifikálni? Mi a fenének?! Vonják vissza az aláírást, mondják meg mindenkinek, hogy Magyarország nem ért ezzel egyet, és kész! Miért kellett aláírni, ha aztán pedig évekig tart az, amíg önök eljutnak odáig, hogy végül kiadjanak egy olyan politikai nyilatkozatot, hogy önök nem támogatják?! Értem én, miheztartás végett. Gondolom, túl sokszor adtuk be mostanában az isztambuli egyezmény én magam is ratifikációját, ezért most önök közlik velünk, hogy álljunk le, mert ez akkor sem lesz elfogadva, hogyha fejre állunk. Én ezt értem. Nagyon sok más törvényjavaslattal is így vagyunk, majd kíváncsi leszek, hogyha valóban benyújtunk… most ön megígérte, hogy majd ön támogatni fogja, ha benyújtunk olyan törvényjavaslatokat, melyek segítik azt, hogy kevesebb legyen a kapcsolaton belüli vagy családon belüli erőszakok száma. A másik pedig az, hogy beszéltem a meddőségről. Nagyon örülök annak, hogy több lombiklehetősége van a pároknak, ez egy nagyon jó dolog, viszont örökbefogadással kapcsolatban is adtam már be vagy javasoltam nem a ParLexen keresztül, hanem személyesen javasoltam már módosításokat, sajnos egyetlenegy sem ment át. Pedig egy sem emberellenes, nem volt gyermekellenes, hanem inkább azt szerettem volna ezzel sugallni, hogy akinek nem lehet gyermeke, annak lehet így gyermeke, és azt viszont segíteni kéne, de én ezt a segítő szándékot sajnos ez már másfél évvel ezelőtt történt még mindig nem látom. Most majd törvényjavaslat formájában beadjuk, és meglátjuk, hogy akkor lesze ebből akár egy is, amit önök hajlandóak átvenni. Köszönöm szépen a szót, egyelőre ennyit szántam.
Köszönjük, képviselő asszony. Most megadom a szót Tordai Bence képviselő úrnak, a Párbeszéd részéről.
Köszönöm a szót, elnök úr. Tisztelt Országgyűlés! Kedves Polgártársak! Mindenekelőtt tényleg azt kellene kitalálnunk, hogy vajon mit keres ez a törvényjavaslat, illetve ez az előterjesztés most itt az Országgyűlés előtt. Ezerszer elmondtuk az elmúlt hetekben, azt ígérték, hogy kizárólag a járvány elleni védekezéssel kapcsolatos fontos és sürgős dolgokról nyújtanak be indítványokat.Nyilván, ahogy az összes ígéretüket, ezt az ígéretüket is megszegik, tehát ha egy Fidesz-KDNP-s politikus mozgatja a száját, akkor jó eséllyel hazudik, tehát ezen már meg sem lepődünk. Az, hogy az előterjesztés indoklása felerészben butaság, felerészben hazugság, azt sem érdemes szerintem tételesen végigvenni. Ellenzéki képviselőtársaim, -társnőim ezt már elég szépen megtették az elmúlt felszólalásokban. Úgyhogy most már tényleg csak az a kérdés, hogy vajon mi lehet a valódi ok amögött, hogy önök most akarnak kihátrálni ebből az egyezményből, amit önök írtak alá; az Orbán-kormány minisztereként Navracsics Tibor írta alá, tehát azt sem lehet mondani, hogy a szignálást valami eldugott minisztériumi osztályvezető-helyettesre testálták rá. Ezt annak idején maguk komolyan vették, egyetértettek vele, nem merült fel az alkotmányellenesség vagy alaptörvény-ellenesség vádja. Nyilvánvalóan ez az érvelésük is tökéletesen hamis. Az egyik lehetséges megfejtés, hogy amikor az isztambuli egyezményt ratifikálja egy rendes ország, akkor utána ennek a monitorozó testülete odafigyel arra, hogy vajon be is tartjáke, és miután önök a családon belüli erőszak áldozatainak a védelme terén, a családon belüli és párkapcsolati erőszak megelőzése terén nagyon-nagyon gyenge teljesítményt nyújtanak, ezért tartanak attól, ha egy nemzetközi monitorozás zajlana, akkor kiderülne, hogy bizony az önök hanyagságának, felkészületlenségének vagy éppen akarathiányának az eredménye az, hogy még mindig évente több mint 50 nő hal meg családon belüli erőszak miatt. Több ezer olyan eset van, amelyről tudomást szereznek a hatóságok, és mégis kivizsgálatlan marad. Nem a büntető törvénykönyv szigorúságával van itt a baj. Igazából a törvények jelentős része nagyjából rendben is van. Nem további szigorításokat kéne tartani, hiszen általában is tudjuk, hogy a bűncselekmény elkövetésétől nem a szigorúbb büntetések fenyegetése, hanem a lebukásnak a nagyobb valószínűsége tartja vissza az elkövetőket. [[Dr. Völner Pál bólint.]] Államtitkár úr bólogat, tehát úgy látszik, hogy szakmailag ez [[Dr. Völner Pál: Azért jó, ha szigorú!]] stimmel a Belügyminisztérium államtitkára szerint is. Tehát jó lenne, ha betartatnák ezeket a törvényeket, jó lenne, ha azokat az intézkedéseket is melléraknák [[Nacsa Lőrinc: Igazságos!]] a büntetéssel való fenyegetésnek, melyekkel meg lehet előzni ezeket a típusú bűncselekményeket; ha meghallgatnák végre azokat a civil szervezeteket, amelyeket maguk kizárólag Soros-ügynökként megbélyegezni képesek, és véletlenül sem tanulnak tőlük, véletlenül sem engedik, hogy segítsenek ilyen súlyos társadalmi problémák megelőzésében és kezelésében. Nagyon sok érzékenyítő tréninget lehetne tartani a teljes igazságszolgáltatási rendszerben. Fogalma sincs nagyon sokszor… [[Nacsa Lőrinc: Próbálják meg!]] Még egyszer! [[Nacsa Lőrinc közbeszól.]] Nacsa képviselőtársam, nyomjon gombot, és majd mondja el a véleményét, magyarázza meg a bizonyítványt, hogy miért nem elég felkészült a magyar áldozatvédelmi rendszer, illetve az egész igazságszolgáltatás rendszere a családon belüli erőszak megelőzésére, megállítására, felderítésére és megbüntetésére, merthogy ezen a téren nagyon rosszul szerepel a Fidesz-kormány. [[19.40]] Úgyhogy hiába a nagy szavak, a tettek azt mutatják, hogy önök alkalmatlanok ennek a problémának a megoldására, vagy éppen nem is akarják, és ha rendszeres ellenőrzés alá vonnák önöket ezen a területen, az nagyon rossz fényt vetne az Orbán-kormányra. A másik, amely magyarázhatja nem is csak ezt, az isztambuli egyezménynek való nekirongyolást, hanem úgy általában azt a nők ellen indított háborút, amelyet az elmúlt hetekben tényleg kezdenek csúcsra járatni, hogy önöknek tényleg ez a véleménye a nőkről, hogy a nők ne lennének egyenrangúak a férfiakkal. Orbán Viktor és az ő sleppje, baráti köre vagy szellemi hátországa csupa olyan típusú megnyilatkozást tesz, amelyből ez teljes világossággal kitűnik. Amikor Orbán Viktor azt mondja, hogy nőügyekkel nem foglalkozom, amikor női nagykövetről van szó; amikor az első számú cimborája azt mondja, hogy az asszony nem ember, és ezt tréfásan valami székely közmondásnak próbálja álcázni, akkor érezni, hogy nagyon komoly problémák vannak, ami a végén a vakkomondorozásban ölt testet meg azokban a kommentekben, amelyeket a fideszes, KDNP-s politikusok ellenzéki képviselőnők elleni hergelésére válaszul az ő törzsközönségük visszaböfög. Egészen elképesztő! Tehát azt kell gondolnom, miután sejtjük, tudjuk, látjuk, hogy az Orbán-kormánynak vagy úgy általában Orbán Viktornak a politikai világnézete, ha van is, legalábbis nem túl szilárd, tehát ebből a 2014-es aláírásból mégse induljunk ki, akkor induljunk ki abból, hogy hogyan cselekszenek és hogyan nyilatkoznak a nőkkel kapcsolatban. Láthatólag az orbáni, egyre inkább egy ilyen keresztény fundamentalista, ókonzervatív, radikális szemléletbe visszazuhanó világnézetben a nők nem tudnak egyenrangú állampolgárok lenni, az önök világnézetébe ez nem fér bele. És akkor ezt próbálják elfedni mindenféle genderezéssel meg migráncsozással. Tegyük hozzá, hogy nem csak értelmetlen, amit mondanak, de tökéletesen fogalmatlanok is, ha ennek akár csak egy töredékét is komolyan gondolják. És akkor van a harmadik megoldás, ami politikai elemzések kedvelt megfejtése, hogy annyira gyenge teljesítményt nyújtanak a koronavírus-járvány okozta válság gazdasági-társadalmi kezelésében, hogy próbálják ilyen álbalhékkal elterelni a figyelmet. Most önöknek nagyon jól jön, hogy az ellenzéki nyilvánosságban sokkal több szó esik arról, hogy miért uszulnak tényleg a fideszesek a magyar nők ellen, mint arról, hogy hányan halnak meg akár a járványban, akár másodlagos veszteségként, hogy így fogalmazzak, az önök egészségügyi intézkedései nyomán; vagy hányan veszítik el az állásukat olyanok, akiknek nem kellett volna, ha megfelelő gyorsaságú és erejű válságkezelő csomaggal rukkolnak elő; vagy hogy hányan nélkülöznek, hiszen tudjuk, hogy az elmúlt hetekben legalább 200 ezer ember veszítette el a munkáját, félmillióan vannak állás nélkül, és mostanra azoknak a száma, akiknek a havi jövedelme felnőtt létükre nem éri el a 100 ezer forintot, bőven 3 millió fölött van, körülbelül 3,5 millió ember nélkülözésben él, vagy annak a határán billeg. Maguk ezekről a kudarcaikról akarják elterelni a figyelmet eme harmadik meglátás szerint. És tulajdonképpen ez is hihető. Tehát elővesznek ilyenkor néhány szimbolikus konfliktust, pontosan tudják, pontosan adagolják azt, hogy mivel lehet hergelni a nem is ellenzéki, hanem egyszerűen a jó szándékú, tisztességesen gondolkodó, humanista közvéleményt, és akkor ezeket a kis tüskéket beütik a körmök alá, aztán várják a sikoltozást, és akkor azt mondják, há, há, az ellenzék sikoltozik. Nem, az ellenzék kiáll azokért az alapvető jogokért, amelyek minden polgártársunkat, minden nőt megilletnek. Maguk, úgy látszik, ezt tényleg egyszerű játéknak tekintik, de végtelenül kiábrándító, és tényleg annak az erkölcsi züllöttségnek, annak a morális tartáshiánynak, annak a végtelen cinizmusnak a lenyomata ez, amit egyébként a mindennapokban tapasztalunk gyakorlatilag az összes intézkedésükkel kapcsolatban. Úgyhogy, ha össze akarnám foglalni ezeket a gondolatokat állampolgárként, akkor azt kell mondanom, hogy teljesen szégyentelennek, szégyenteljesnek és tökéletesen időszerűtlennek látom, hogy ezt a gyalázatos indítványt idehozták az Országgyűlés elé. Humanistaként és feministaként úgy látom, hogy ez egy óriási visszalépés a múltba, a középkor felé, és látható, hogy önök nem a jövő, hanem a múlt iránt elkötelezettek. Szociológusként, korábbi egyetemi oktatóként azt mondom mindenkinek, aki itt genderelméletezik meg genderideológiázik, hogy leülhet, egyes, akkora ostobaságokat beszélnek. Férfiként én kérek elnézést maguk helyett a magyar nőktől azért az ostoba, macsó, nőellenes orbáni politikáért, amit itt az elmúlt években folytattak, és úgy látszik, a következő években turbósebességgel folytatni is fognak. És ellenzéki képviselőként, párbeszédes politikusként pedig azt látom, hogy kétségbeesetten küszködnek, hogy eltereljék a figyelmet az alkalmatlan, amatőr, embertelen válságkezelésükről és ennek a kudarcairól. Azt akarják, hogy ilyen szimbolikus ügyekkel foglalkozzunk és ne azzal, hogy megrendült az emberek jövedelembiztonsága; hogy milyen nehézzé vált milliók számára a megélhetés; hogy hányan nélkülöznek. Mindezt értelmetlen, fogalmatlan genderezéssel és migráncsozással akarják elfedni. Jelzem, nem fog sikerülni, a valóság átüt ezeken a politikai trükkökön. De attól még fontos, hogy itt vagyunk, és kiállunk a nők és férfiak egyenlősége, az isztambuli egyezmény ratifikációja, a családon belüli áldozatok megsegítése és az ilyen erőszakos események megelőzése mellett, hiszen ez a legkevesebb, amit országgyűlési képviselőként meg kell tennünk. Köszönöm a figyelmüket.
Köszönjük, képviselő úr. Most megadom a szót Szél Bernadett független képviselő asszonynak két percben.
Köszönöm a szót. Elnök Úr! Tisztelt Országgyűlés! Tisztelt Választópolgárok! Nekem ebben a vitában kettő percem van hozzászólni. Ez nagyon kevés, ennél több mondanivalóm van, de ma reggel még kettő percet sem kaptam a bizottsági ülésen, amikor bementem, mert megláttam, hogy beterjesztette három KDNP-s képviselő ezt a javaslatot, és meg akartam kérdezni tőlük, hogy miért csinálják ezt. A mai napig nem értem, hogy önök miért csinálják ezt. Két nappal vagyunk az első szabadon választott magyar parlament megalakulásának a 30 éves évfordulója után, és egy nappal anyák napja után vagyunk. Önök tényleg azzal töltötték az anyák napját, hogy ezt összeállították? [[Tordai Bence: Szégyen!]] Mert ez az igazság. Faktuális tévedésekkel van tele, rossz az egész anyag, egy tákolmány. Egy jogász végzettségű ember nem kell hozzá, hogy egy ilyet írjon. Önöknek nincsenek jogászaik? Az ég szerelmére, az Európai Unió már csatlakozott 2017 júniusában az isztambuli egyezményhez! A címében csatlakozás szerepel, közben meg ratifikációról beszélnek. Önök hol élnek?! De nem is erről akartam beszélni abban a kevés időmben, ami van, hanem arról, hogy én iszonyatosan elítélem azt, és felháborodok, hogy bántalmazott nőket és gyermekeket használnak fel a pitiáner politikai játszmáikhoz. Felháborító! [[Nacsa Lőrinc az ellenzéki képviselőkre mutatva: Az pont nem ott van! Dr. Völner Pál: Pont fordítva!]] Miért kellett önöknek ezt most benyújtani? Eddig is tudtuk, hogy önök nem akarják ratifikálni az isztambuli egyezményt, amelynek a nevében van, hogy gyermekek és nők védelmének fontosságáról. Eddig is tudtuk, hogy önök nem akarják ratifikálni, most miért kellett egy politikai nyilatkozat? Miért van erre szükség? Miért csinálják ezt? Ráadásul pontosan tudják, hogy egy járványveszélyhelyzet közepén vagyunk. Másfélszeres a telefonhívások száma, kapcsolati erőszakról számol be emberek tömkelege Magyarországon. Miért pont most hozták a Ház elé? Ennyire nem érdekli önöket az emberek sorsa? És külön szégyen az, hogy három, magát kereszténynek nevező ember az, akinek a nevéhez tapad ennek a politikai nyilatkozatnak a beadása. Kinn van a Facebook-oldalamon azoknak a neve, akik a bizottságban ezt továbbengedték. És vegyék tudomásul, hogy itt most történelem íródik, mert 2020-ban egy ilyen nyilatkozatot a magyar nők elé vinni, a magyar Országgyűlés elé vinni, ez egy árulás, a magyar nők elárulása, a magyar férfiak elárulása, mindennek az elárulása, amiben én hiszek humanista, emberszerető, a gyengébbek iránt szolidáris emberként. Szégyelljék magukat, mindahányan vannak!
Köszönjük, képviselő asszony. Most megadom a szót Bősz Anett képviselő asszonynak, a DK részéről.
Köszönöm a szót, elnök úr. Tisztelt Képviselőtársaim! Önök azt állítják, és a nyilatkozat tartalmazza is, hogy a hazai jogszabályok és intézményrendszerek elegendők a családon belüli erőszak visszaszorításához. Csakhogy ez láthatóan nem igaz. 2015 januárjában egy korábban partnerét bántalmazó férfi feltételes szabadlábra helyezését követően hazatért, és a harmadik emeletről ledobta a hat hónapos kisbabáját, majd utánaugrott. 2019 decemberében egy korábban partnerét kis híján kalapáccsal agyonverő férfi feltételes szabadlábra helyezését követően két gyermekét ölte meg. Azzal érvelnek tisztelt kormánypárti képviselőtársaim, hogy az ellenzék nem szavazta meg a Btk.-módosítást a szigorításokkal. Ez azt jelenti, hogy önöket a bosszú érdekli a családon belüli erőszak ügyében, bennünket azonban a megelőzés. És hiába mondjuk, hogy nem elegendők a családon belüli erőszakos cselekmények megelőzésére a jelzőrendszereink, önök ezt rendre nem értik meg. Fogalmuk nincsen arról, hogy a családon belüli erőszaknak nem a megtorlása, hanem a megelőzése a fő, és hogy ezzel óriási károkat okoznak a magyar társadalomnak. Köszönöm.
Köszönjük, képviselő asszony. Következőnek Varga-Damm Andrea képviselő asszonynak adom meg a szót, a Jobbik részéről. [[19.50]]
Köszönöm szépen. Tisztelt Ház! Tisztelt Képviselőtársaim! Nacsa Lőrinc képviselőtársunk jó fiú? Igen. Jó férj? Igen! Jó apa? Igen, és mégis be tud terjeszteni ide egy ilyen álszent, hazug politikai nyilatkozatot csak azért, mert a Fidesz annyira gyáva, hogy a Kereszténydemokrata Néppárt képviselőit tolja maga előtt pajzsként azért, hogy egy ilyen, teljes mértékben a kapcsolati erőszak áldozatait semmibe vevő politikai nyilatkozatot beterjesszen.2014. március 14. egy hónappal vagyunk a 2014-es választás előtt, még nem tudja a Fidesz, hogy a hazug rezsicsökkentése majd nyerést hoze neki a ’14-es választáson, ezért természetesen megteszi azt, becsapva mindazokat az embereket, akik kapcsolati erőszak áldozatai, hogy aláírja Isztambulban az egyezményt. Magyarországon kívül még 34 ország ratifikálta ezt az egyezményt, köztük szomszédaink és köztük 9 nem EU-tagország. Ez az egyezmény nem egy brüsszeli úri huncutság. Az Európa Tanács azt gondolta, azért, hogy az a nagyon komoly világjelenség, hogy egyre sűrűbb a kapcsolaton belüli erőszak, holott az életünk modernebb, az életünk nyitottabb, az országok nagy részében a két nem közötti egyenlőtlenségek törvényi szinten megszűntek, de a mindennapi életben azonban nem, azért, hogy ezek a fajta erőszakos cselekmények végre megszűnjenek, ezzel az egyezményjavaslattal ad egy gesztust Európa népei felé, hogy kövessünk egyfajta irányvonalat. A legnagyobb latencia az összes bűncselekmény közül kapcsolaton belül van. Rendkívül sajnálom, hogy fideszes képviselőtársaim nem tudnak olvasni. Ebben az egyezményben nemcsak a nőkről van szó, hanem a gyermekekről és minden olyan családtagról, akár férfi, akár nő, akit erőszak ér. Annyi mindössze a nők kiemelése, hogy ha tetszik, ha nem, bűnügyi statisztikailag 92 százalékban a nő sérül a kapcsolati erőszakban. Ennyi, ez tény: nem a nőket akarja feljebb emelni, hanem egyszerűen a realitásból, a valóságból kiindulva kívánta odatenni Európa népe elé azt a gesztust, hogy minél inkább intézményrendszerekkel, figyelemmel, szabályokkal, büntetéssel, ha lehet, ahogy helyesen mondta Bősz Anett képviselőtársam, előzzük meg, és ne csak a megtorlás legyen a fontos. Igen, szigorúak már a magyar szabályok, de jelentősen akkor sem csökkent a szám. És még egypár kérdésről szeretnék itt beszélni. Egyrészről ki szeretném nyilvánítani, hogy a Jobbik Magyarországért Mozgalom ebben a politikai cirkuszban, amit ezzel önök idehoztak a Ház elé, nem kíván részt venni. Természetesen most felszólalunk, elmondjuk az álláspontunkat, és ezen kívül nem veszünk részt, ugyanis nem asszisztálunk ahhoz, hogy a koronavírus-járvány közepén, amikor láthatóan sem az egészségügy, sem a gazdaság területén önök nem tudnak komoly eredményeket felmutatni, óriási krízis vár országunk népére, akkor ezzel a pankrációval jönnek ide a Ház elé. Kérem szépen, azt mondta az egyik képviselőtársunk az imént, hogy lopakodó törvényhozás. Lopakodó? Hát, Orbán Viktor miniszterelnök elküldte Navracsics Tibort Isztambulba 2014. március 14-én, és azt mondta neki, hogy írd alá. Ja, persze, mert akkor éppen az volt a politikai érdeke, hogy írja alá. És ezért álságos és hazug ez a javaslat. És még egyet: kereszténydemokrata képviselőtársaim, amikor önök migránsozásról beszélnek, tudják, miről beszélnek? Arról beszélnek, hogy ha idejön egy olyan menekült asszony, akinek országában megköveznek, a nemi szervet csonkítják, 9-10 évesen kényszerházasságra kényszerítenek lányokat, akkor oda igenis küldjék vissza azokat az embereket. Ön ehhez akarja a parlamentnek a szavazatát! Ebben a jogszabályban migránskérdés csak az a rész van, amikor arról beszélnek, hogy olyan országokba ne küldjenek vissza asszonyokat, lányokat, ahol az életük veszélyben van, ez le van írva az egyezményben. Úgyhogy tessenek szívesek elmenni a templomba, a Jóisten előtt gyónják meg mindazt, amit ezzel a javaslattal idehoztak, mert nem igaz a maguk álláspontja! Köszönöm szépen.
Köszönjük, képviselő asszony. Most megadom a szót Z. Kárpát Dániel képviselő úrnak.
Tisztelt Elnök Úr! Tisztelt Ház! Nagyon örülök, hogy elhangzott frakciónk részéről az, hogy abban a bohózatban, amit a Fidesz-KDNP Magyarországon csinált ebben a kérdésben, nem vagyunk hajlandók részt venni. Tehát azt, hogy önök nem ismerik a saját pozíciójukat, aláírnak valamit, aztán most azt vissza akarják vonni, de mindehhez parlamenti díszletet is ácsolnak, egészen elképesztőnek tartjuk. Én magam olyan emberként szólok hozzá ehhez a vitához, aki a genderideológia minden említett vadhajtását elutasítja, és a Fidesszel szemben a migráció minden formáját elutasítja, tehát a letelepedésikötvényes bizniszt is, az oltalmazottak és egyebek számára a CSOK-ról történő kiokosítás lehetőségét is, amit szintén ez a kormány biztosított, de számtalan kérdésről beszélhetnénk még.De amiről nem beszéltek fideszes-KDNP-s képviselőtársaink, az pontosan az a brutális kapcsolati és családon belüli erőszakhullám, ami az utóbbi években szünet nélkül erősödött, az utóbbi hetekben pedig drámai mértékben tovább emelkedett. Egész egyszerűen árulásnak tartom azt, hogy egy ideológiainak feltüntetett vita mögé bújva egyszerűen nem vesz tudomást Magyarország Kormánya egy olyan brutális társadalmi jelenségről, amelynek modellje, mintája nem volt az utóbbi évtizedekben. Közösen lenne kutya kötelességünk, kollektív felelősségünk kezelni ezt az elképesztő problémahullámot, mert honfitársaink életébe kerül. Önök helyett szégyellem magam, hogy nem arról beszélünk a magyar parlament ülésén, hogy hogyan védjük meg a további áldozatokat, mert ők mindennap, minden héten egyre többen lesznek, hanem arról beszélnek, hogy mit képzelnek bele egy olyan nemzetközi dokumentumba, amely nem változtat azon, hogy a magyarság folyamatosan fogy és apad a Kárpát-medencén belül, és amely nem változtat azon az elképesztő tendencián, hogy honfitársaink tucatjai, akár százai halnak meg anélkül, hogy ez a kormányzat a füle botját mozdítaná. Még egyszer mondom: én szégyellem magam emiatt önök helyett. Köszönöm a figyelmet.
Köszönjük, képviselő úr. Most megadom a szót Nacsa Lőrinc képviselő úrnak, akinek jelzem, hogy a KDNP időkeretén kívül mint előterjesztő tovább is beszélhet, és akkor viszont az előterjesztői időkeretből fogom levonni az időt.
Köszönöm szépen. Tisztelt Elnök Úr! Igen-igen vicces, amikor Gyurcsány Ferencnek, aki öregecskedő feleségekről beszélt, és hogy minden férfi megérdemli, hogy lecserélhesse öregecskedő feleségét, a szárnysegédje… [[Dr. Vadai Ágnes: Én nem vagyok…]] Ezt mondta az ön elnöke! Ezt mondta az ön elnöke! Hogyan néz a nők szemébe, hogyan néz a választói szemébe ezek után, amikor olyan pártelnököt dicsőít itt napról napra a parlamentben, aki így bánik a magyar nőkkel, és ezt üzente a magyar nőknek?A szövetségese, az MSZP, Bangóné Borbély Ildikó lepatkányozta a fideszes szavazókat [[Bangóné Borbély Ildikó: Te is tudod, hogy nem igaz!]] , köztük a fideszes szavazó nőket is, ő így beszélt a fideszes szavazó nőkről. Önökhöz, az MSZP-hez köthető portál minősíthetetlen hangnemben beszélt Rácz Zsófia helyettes államtitkár kinevezéséről, szexuális utalásokat téve. Ez az önök nőpolitikája. Vadai Ágnes Képviselő Asszony! A DK Facebook-oldalán sokkal mocskosabb kommenteket lehet olvasni Rácz Zsófia helyettes államtitkár kinevezéséről, női mivoltában megalázva. Az önök trolljai, az önök kommentelői, az önök szimpatizánsai ezeket… [[Dr. Vadai Ágnes: Az én oldalamon nincsen ilyen!]] Itt vannak! Én nem fogom ideidézni, mert mérgezi itt a levegőt, ön csinálta ezt. Ön beszél, aki az sms-huszár Gréczy Zsolt párttársa. Miről beszél a nők elleni védelem kapcsán? Ön milyen alapon beszél erről, amikor ön támogatta vagy kiállt a mellett az ember mellett? Milyen alapon, képviselő asszony? [[Dr. Vadai Ágnes: Borkai Zsolt mellett nem álltam ki!]] Lenne itt kérdés bőven, az öregecskedő feleségekre sem sikerült válaszolnia. [[Dr. Vadai Ágnes: Inkább a horvát prostikról beszéljen, képviselő úr!]] Jobbikos képviselőtársaim, önök korábban elutasították az isztambuli egyezményt, ez volt a Jobbik hivatalos pártálláspontja több alkalommal itt a parlamentben is, sajtóközleményben is elmondták, hogy nem támogatják az isztambuli egyezmény ratifikálását. Nem csodálkozunk ezen a pálforduláson, már megszoktuk, hogy Gyurcsány Ferenc kottájából játszanak, de korábban ez volt a Jobbik álláspontja. [[20.00]] Szeretném, hogy rögzítsük itt a parlament előtt, hogy ez volt az önök álláspontja korábban. [[Dr. Varga-Damm Andrea: Azt mondtuk, hogy nem veszünk részt!]] Elutasították a ratifikálást. Köszönöm. Tordai Bence és Varga-Damm Andrea is elismerte azt, hogy alapvetően szigorúak a magyar büntetőszabályok [[Dr. Varga-Damm Andrea: Csak gyakorlat nincs!]] ez amiatt szigorú, mert szigorítottuk. Ha önökön múlt volna, nem lenne ilyen szigorú. [[Dr. Varga-Damm Andrea: Megelőzés!]] Önök ezeket nem támogatták. Mi partnerek vagyunk abban, hogy további szigorításokat, további lépéseket az áldozatsegítés és a megelőzés területén meghozzunk, mert számunkra ez a fontos, nem azon politikai pamfletek pufogtatása, ami az isztambuli egyezmény ideológiai részében önök felé elvárás, hanem a tényleges segítség a fontos. Amiket ön említett, a különböző országokban a borzasztó gyakorlatok nők megalázására vagy bántására, azokat most is védelem illeti, az isztambuli egyezmény nélkül is védelem illeti. [[Közbeszólások az ellenzék soraiból.]] És védelem illeti az itt élő, Magyarországon élő magyar nőket is, az isztambuli egyezmény nélkül is. Kérem szépen, hogy ezt véssék jól az eszükbe, hogy most is megilleti őket a védelem. Ne vádoljanak bennünket olyan hamis vádakkal, amelyek egész egyszerűen nem igazak! Megvan a megfelelő védelem, és így is egy áldozat is sok. Mindent meg kell tennünk, hogy ez a szám nulla legyen. De ehhez nem az isztambuli egyezményen keresztül vezet az út, mert ez egy ideológiákkal terhelt genderdokumentum. És számtalan lépést megtettünk az elmúlt években a nők munkaerőpiaci helyzetének javításáért, a gyermekvállalás és a munkavégzés összehangolásáért, önök megadóztatták a családi pótlékot, és két évre csökkentették mi meg bevezettük azt, hogy egyébként a gyermek után járó ellátás munkavégzés mellett is kapható. [[Dr. Vadai Ágnes közbeszól.]] Az örökbefogadás egyszerűsítésével vagy megkönnyítésével kapcsolatban egyetértek a képviselő asszonnyal, ez egy fontos téma, bár most nem tartozik teljesen ide, de ettől még ez egy fontos téma. Tordai Bence képviselő úr beszélt a nemzetközi kitekintésről, valami olyasmit mondott, hogy nálunk normálisabb országokban is ratifikálták az egyezményt. Hát, az Európa Tanács tagállamai közül aláírta, de nem ratifikálta 11 tagállam, ezek közül 7 európai uniós tagállam: Bulgária, Csehország, Egyesült Királyság, Lettország, Liechtenstein, Litvánia, Magyarország, Moldova, Örményország, Szlovákia és Ukrajna. Biztos önök is emlékeznek, hogy három hónappal ezelőtt a szlovák parlament döntést hozott nagy többséggel, hogy még az aláírást is visszavonják, pont egyébként a Tordai Bence által szánalmasan letagadott genderideológiák megjelenése miatt. A szlovák parlament, amit akkor szocialista többség vezetett, visszavonatta az aláírását az isztambuli egyezményről, képviselő asszony. A bolgár alkotmánybíróság 2018 júliusában határozott úgy, hogy az egyezmény ellentétes a bolgár alkotmánnyal, mert relativizálja a különbséget a két biológiai nem között. Önöket ezek persze nem érdeklik, és ezeken át akarnak siklani, de így kerül be a genderszemlélet Magyarországra. Lettországban, amelyik az EU-tagállamok közül utolsóként írta alá, egyáltalán nincs parlamenti többségi támogatottsága a ratifikálásnak, ezért nincs is napirenden. Ugyanez a helyzet Litvániával, ahol a genderideológiával és az azonos neműek házasságával kapcsolatos ellenállás miatt a ratifikáció nincs is napirenden, és nincs parlamenti többsége sem. [[Dr. Varga-Damm Andrea közbeszól.]] Csehországban szintén leállt a ratifikációs folyamat, a cseh államelnök határozottan elutasította a ratifikációt. Az Egyesült Királyságban sem nyújtották be a ratifikációt, nincs is napirenden, a kormány törvényalkotási programjában sincs benne. Úgyhogy rengeteg európai uniós példa van. Látja a többi ország is ennek a veszélyeit, ezért nem ratifikálták, látják, hogy ideológiailag terhelt ez az egyezmény, és megpróbálják egyébként sok helyen sikerrel, mint például Magyarországon is meghozni saját hatáskörben azokat a szabályokat, amelyek meg tudják védeni a bántalmazott gyermekeket, amelyek hatékonyan fel tudnak lépni a nők elleni erőszakkal szemben. És igen, egy áldozat is sok, ezért közösen kell tennünk még többet, de önök is elismerték, hogy szigorúak a törvények; az isztambuli egyezmény jelenleg visszalépés lenne a mostani törvényekhez és a mostani jogszabályokhoz képest. Kevesebb védelem illetné meg a magyar nőket, ha ezt elfogadnánk, és ez váltaná fel a mostani hatályos magyar jogrendet. Én arra kérem önöket, hogy ne tévesszék meg a választókat, ne mondjanak olyanokat, ami nem igaz, ne terjesszenek ezzel kapcsolatos álhíreket, hanem vallják be, hogy ebben tévedtek, és támogassák a mi politikai nyilatkozatunkat. Köszönöm szépen. [[Taps a kormánypártok soraiban.]]
Köszönjük, képviselő úr. Most megadom a szót Potocskáné Kőrösi Anitának, a Jobbik részéről.
Köszönöm a szót, elnök úr. Tisztelt Ház! Tisztelt Képviselőtársaim! „Csodálatos az, amit egy nő megbír! Egy nő, aki anya; egy anya, aki szeret.” Ezzel a Jókai Mór-idézettel kívántam boldog édesanyák napját tegnap. És nem is telt el pár óra, akkor látom, hogy a Magyar Nemzet hasábjain egy olyan ordenáré cikk jelent meg, amely minimum felháborító, elkeserítő, megalázó, és minden nőt úgy érint, hogy közben meghasad a szíve. Ezek önök! Ez a kormánypárti média rendszeresen hoz le olyan cikkeket, amelyek a nőket lelkileg bántják. Higgyék el, olvasni ezeket a sorokat igenis egy lelki terror. Az elmúlt napokban látott napvilágot, amikor Kövér László házelnök úr azt mondta, hogy akinek kettessel kezdődik a személyi száma, azokra szánalommal tekint. [[Nacsa Lőrinc: Nem ezt mondta! Ne hazudjon! Nem ezt mondta!]] Felháborító! Ezt mondta: akinek kettessel kezdődik a személyi száma. [[Közbeszólások.]] És a lényeg az, amit mögé gondolt. [[Közbeszólások a kormánypártok soraiból.]] Ugyanis az elmúlt években önök többször bizonyították, hogy mit gondolnak a nőkről! És ezt engedik, és ezt sugallják a nőknek, hogy jobb, ha nektek kuss, hogy ne nyissátok ki a szátokat, ne vegyetek részt politikai csatározásokban, mert ennek ez lesz a következménye, hogy rájuk uszítják a trollhadsereget, hogy őket majd a későbbiekben lelkileg bántják. Én tisztelettel kérem önöket, hogy álljanak ezzel le! Ugyanis ezek a hadjáratok, amiket önök most a női képviselők ellen is elindítottak, azt fogják eredményezni, hogy mi még erősebbek leszünk. Nézzék meg, a női ellenzéki képviselőtársaimmal együtt kiállunk a nőkért, kiállunk egymásért, és nem fogjuk hagyni, hogy önök így beszéljenek rólunk minden következmény nélkül. Köszönöm szépen.
Köszönjük, képviselő asszony. Tisztelt Képviselőtársaim! Megkérdezem, hogy kíváne valaki hozzászólni. [[Jelzésre:]] Varga-Damm Andrea képviselő asszony jelentkezett, fél perc áll a rendelkezésére. Öné a szó.
Köszönöm a szót, elnök úr. Azért használnám ki a fél percet, mert jogászként is szeretnék még egy gondolatot mondani. Mindenki tudja jól, aki jogász, hogy a nemzetközi jogszabályok szerint bármely egyezményt fenntartásokkal is lehet ratifikálni. Ez azt jelenti, hogy bármely rendelkezésére azt lehet mondani, hogy azt az adott ország jogrendszerébe nem építjük be, nem fogadjuk el. Tehát már csak ezért is hazug és álságos ez a politikai nyilatkozat, mert önök pontosan tudják, hogy akár azok nélkül a rendelkezések nélkül, amelyek önöknek nem tetszenek, ratifikálni lehetett volna ezt az egyezményt, és nem kellene mindezt egy ilyen politikai pamflet részévé tenni. Köszönöm szépen.
Köszönjük, képviselő asszony. Kérdezem, kíváne még valaki hozzászólni. [[Nincs jelentkező.]] Nem látok jelentkezőt. Így az összevont vitát lezárom, és megkérdezem az előterjesztőket, hogy valaki kíváne hozzászólni. [[Jelzésre:]] Nacsa Lőrinc képviselő úr szeretne, úgyhogy öné a szó, képviselő úr, nyolcperces időkeretben.
Köszönöm szépen. Megígérem, hogy nem fogom kihasználni mind a nyolc percet. [[Dr. Varga-Damm Andrea közbeszól.]] [[Dr. Varga-Damm Andrea közbeszól.]] Elfelejtettem az előbb udvariasságból megköszönni, hogy Varga-Damm Andrea jó férjnek hívott (Dr. Varga-Damm Andrea közbeszól.), ezt a feleségemtől szívesebben veszem sokszor, de mivel ma már valószínűleg ébren nem fogok vele találkozni, így beérem most ezzel is, köszönöm szépen. [[Derültség az ellenzék soraiban.]] z, hogy önök tagadják a genderegyezménynek a veszélyeit, a köztünk lévő éles ideológiai különbségről árulkodik. Alaptörvény-ellenes az isztambuli egyezmény, a magyar Alaptörvénnyel ellenes. [[Közbeszólások az ellenzék soraiból.]] Benne van, hogy a férfi és nő mint két teremtett nem, a férfi és nő kapcsolatán alapuló házasságmodellt és családmodellt tekinti a magyar Alaptörvény hatályosnak. Én elhiszem, hogy ezzel önök nem értenek egyet, és elhiszem, hogy Tordai Bence, aki persze megpróbálta letagadni a genderszemlélet veszélyeit, és megpróbálta eltagadni, a jövő nemzedékére milyen veszélyeket is rejt a romboló genderszemlélet… Én addig vagyok nyugodt, amíg Tordai Bence nem kerül kormány közelébe, hogy nem vezeti be Magyarországon, és a gyerekeinknek [[Tordai Bence közbeszól.]] [[Tordai Bence közbeszól.]] nem a genderszemlélet alapján kell majd óvodába és iskolába járnia. Én addig vagyok nyugodt, mert képviselő úr, ez egy romboló szemlélet, csak önök ezt eltagadják, mert önöktől azt várják el, hogy emellett kiálljanak. Én erről nem tehetek. (Tordai Bence közbeszól.) Megint félreértés történt, mert önök megint nem olvasták el az előterjesztést; társadalmilag kialakult szerepként definiálja a nemeket. Nem férfi és nő, amelyek egyenlőek, de nem ugyanolyanok. A képviselő úr ezt nem érti meg. Társadalmilag kialakult szerepként definiálja. Szerintünk nem társadalmilag kialakult szerep a nem, hanem van férfi és van nő, akik egyenlőek, akik egyenrangúak ezen dolgozunk. [[20.10]] Természetes, hogy így van. Mi ezt gondoljuk, ez az alapvető politikai hitvallásunkban is benne van. Természetes, hogy így gondoljuk. Ne próbálják tőlünk eltagadni! Felháborító, hogy Szél Bernadett mindenféle hazugságokkal vádol bennünket, és olyan nyilatkozatokat tesz itt is, a parlamentben, hogy mi azt gondoljuk, hogy a nők alacsonyabb rendűek lennének. Nem ezt gondoljuk, képviselő asszony! Azt gondoljuk, hogy a nőket minden tisztelet megilleti, csak nem kell elmosni [[Dr. Szél Bernadett: Kérjen bocsánatot!]] a nemek közötti határokat [[Dr. Szél Bernadett: Anyák napján a Magyar Nemzet-cikk?]] és nem kell elmosni a határokat [[Dr. Szél Bernadett: Magyar Nemzet!]] , nem kell elmosni a határokat, és nem kell bevezetni hatvanvalahány társadalmilag kreált nemet. Én elhiszem, hogy önöknek ez fontos lenne, de mi nem szeretnénk Magyarországon romboló genderszemléletet, és azt sem szeretnénk, hogy egy ilyen egyezmény égisze alatt villámgyorsan megkönnyítve migránsok százezreit lehessen behozni Európába. Ezeket nem szeretnénk. Elmondtuk és ezért kérem, hogy ne forgassák ki a szavainkat, és ez benne is van az általunk benyújtott politikai nyilatkozatban , hogy az egyezmény alapértékeivel egyetértünk, láttunk benne értékeket. Ezeket már átültettük a magyar jogba, ezért nem jelentene semmi pluszt a magyar jogrendszerre, ha ratifikálnánk az isztambuli egyezményt, csak veszélyekkel és rombolással járna az említett ideológiai részek miatt, a többi része pedig már jelenleg is része a magyar jogrendnek, ezért azok biztosítottak. Inkább azon dolgozzunk közösen, ahelyett, hogy ilyen genderegyezményeket propagálnak itt a parlamentben, azon dolgozzunk közösen, hogy ahol még javításra szorul a mostani magyar jogrend a nők vagy a gyermekek védelmében, tömjük be azokat az esetleges réseket. Nem alkalmas az isztambuli egyezmény erre, mert sokkal gyengébb kitételeket támaszt, és azért, mert tele van olyan ideológiailag terhelt elemekkel [[Dr. Varga-Damm Andrea: Szavadon foglak!]] amelyek aztán kötelező hatályúvá nőnek. Pontosan ezt a vitát játszották el az ENSZ migrációs paktumában. Azt mondták, hogy majd csak fogadjuk el, csak ratifikáljuk, csak csatlakozzunk, és akkor majd nem lesz kötelező érvényű, de másnap már hivatkoztak rá különböző dokumentumokban, már rögtön folyamatosan megpróbálták ránk erőltetni. Ugyanez volt az ENSZ migrációs paktumban. Mi ezt nem szeretnénk. [[Dr. Vadai Ágnes: Vonják vissza az aláírást!]] Ez szuverenitási kérdés is, és ideológiai kérdés is. Ne állítsanak be bennünket úgy, mint akik nem tettek az elmúlt években a bántalmazott nők és gyermekek vagy bántalmazott emberek megvédéséért, mert rengeteget tettünk! Ezt önök is most elismerték ebben a vitában. Kizárólag arra használták fel ezt a vitát, hogy a magyar emberek, a magyar nők és gyermekek megvédése helyett minket gyalázhassanak. Önök erre használták föl! Önök egy politikai haszonszerzésre használták föl a bántalmazott magyar nők ügyét. Önök itt ma este a parlamentben arra használták fel a bántalmazott magyar nők ügyét, hogy bennünket gyalázhassanak. [[Dr. Varga-Damm Andrea: Akkor miért adtátok elő, ha nem politikai haszonszerzés?]] Csak ezt tették! Érdemben nem szólaltak fel értük, hanem minket gyaláztak. [[Moraj és közbeszólások a Jobbik és a DK soraiból.]] Mi bezzeg az elmúlt tíz évben folyamatosan tettünk érte, folyamatosan tettünk érte. [[Moraj az ellenzéki pártok soraiból.]] Sajnos önök ezt nem támogatták… [[Zaj. Az elnök csenget.]]
Kedves ellenzéki képviselőtársaim, hadd mondja végig Nacsa Lőrinc a beszédét! Köszönöm.
Köszönöm, elnök úr. Az elmúlt években önök tehettek volna a magyar nőkért és gyermekekért, a bántalmazottakért tehettek volna, nem tettek. Akkor csendben maradtak, akkor nem nyomtak gombot, akkor elutasították ezeket, Szél Bernadett is elutasította ezeket, hiába állítja most be magát a bántalmazott nők védőszentjének. Szavazni kellett volna akkor, amikor erre lehetősége volt, és amikor igazán érdemben ki lehetett volna állni a bántalmazott nők érdekében. Sajnos, ezt nem tették meg, ezért ahogy eddig, úgy ezután is ránk számíthatnak. [[Dr. Szél Bernadett: Elnézést, de szánalmas!]] mi mindent megteszünk a védelmükért, mindent megteszünk az áldozatsegítésért, mindent megteszünk a megelőzésért, mindent megteszünk, hogy szigorítsuk a büntetőtételeket. Én arra kérem önöket, hogy ne a genderegyezményt erőltessék, hanem ezekben a döntésekben a jövőben, ha már eddig nem, legyenek partnerek. Köszönöm szépen. [[Taps a kormánypárti padsorokból.]]
Köszönjük, képviselő úr. Tisztelt Képviselőtársaim! A határozathozatalokra a május 5-ei ülésnapon kerül sor. Ezzel mai napirendi pontjaink tárgyalásának a végére értünk.Most a napirend utáni felszólalások következnek. Napirend utáni felszólalásra elsőként jelentkezett Bangóné Borbély Ildikó képviselőnő: „Mitől férfi a férfi?” címmel. Öné a szó, képviselő asszony.
Köszönöm szépen, elnök úr. Hát, előrevetítem, nem attól, hogy Kövér László annak tarte engem, vagy sem. Engedjék meg, hogy idézzek Kövér Lászlótól! Attól, hogy valakinek 1-essel vagy 2-essel kezdődik a személyi száma, erkölcsi értelemben és mentális értelemben nem feltétlenül minősíthető eleve nőnek vagy férfinak. De erkölcsi értelemben egy nőnek a női princípiumokhoz közelíthető magatartást kelle ahhoz tanúsítania, hogy egyébként annak is tűnjön? Többször hangzott már el Kövér László szájából ilyen, hogy egy nő csak akkor nő, ha beteljesíti azt a hivatását, amiért a földre született, e világra jött, hogy gyermeket szüljön. Én egyetlenegy dologra szeretnék kitérni. Ma Magyarországon több százezerre tehető azoknak a száma, akik úgy élnek, hogy nem tudják ezt beteljesíteni. Hogy valakinek nem tud a családjában gyermek születni, azért 50 százalékban a férfiak, és 50 százalékban a nők a hibásak; hozzáteszem, idézőjelbe teszem ezt a „hibás” szót, mert általában valamilyen betegség okozza azt, hogy nem tud gyermeke születni. Kövér László minden egyes alkalommal, amikor kiejti ezeket a szavakat, több százezer vagy mondhatom, millió embert sért meg: férfiakat és nőket. Többen vagyunk a parlamentben, akik átmentek ezen a küzdelmen. Volt, akinek sikerült, volt, akinek nem, de nem ő tehet róla. Többen vagyunk a Parlament falai között, akik bármit megtettek volna az életük folyamán hozzáteszem, bármit , csak hogy ez létrejöhessen. Mondom, van, akinek sikerült, van, akinek nem. Nincs joga Kövér Lászlónak minősíteni azokat az embereket, akiknek nem sikerült az élete folyamán gyermekkel megajándékoznia a családját. Nincs joga hozzá! Fel is szólítom Kövér Lászlót, hogy ezt fejezze be maga miatt is, és azok miatt az emberek miatt, akik ezen keresztülmentek. Én azt gondolom, hogy attól, hogy valakinek ez nem sikerült, pontosan ugyanolyan értékes ember, mint az összes többi. Vannak édesanyák, akik örökbe fogadott gyermekeket nevelnek, de ők édesanyák, pedig ők csak örökbe fogadtak. Vannak édesanyák és családok, édesapák, akik nem fogadtak örökbe, csak nevelőszülők, de ők attól édesanyák és édesapák, pedig nem a vér szerinti gyermeküket nevelik és szeretik otthon. Nem attól lesz egy férfi férfi, hogy ilyeneket mond; az én szememben biztos, hogy nem, sőt. Én nagyon szépen kérem Kövér Lászlót, hogy ezt fejezze be, és pontosan azért, mert nagyon mélyen érzünk mi, olyan emberek, akik ezen a küzdelmen keresztülmentünk. És csak ennyit üzenek Kövér Lászlónak, hogy Isten óvja az embereket attól, hogy ezen keresztülmenjenek. Köszönöm szépen, elnök úr.
Köszönjük, képviselő asszony. A következő napirend utáni felszólalásra jelentkezett Z. Kárpát Dániel képviselő úr: „Meddig még?” címmel. Öné a szó.
Tisztelt Elnök Úr! Tisztelt Ház! Én magam úgy tartom, hogy vannak nemzetstratégiai kérdések, amelyek mellett nem szabadna elmennünk, és összparlamenti megoldásokat igényelnének. Az előttünk felvetett, családon belüli és kapcsolaton belüli erőszak témája tipikusan ilyen, ahol nem szabadna pártállásoknak, izmusoknak befolyásolni azt, hogy közös megoldások szülessenek. Ugyanígy a legmélyebb problémának a magyar demográfiai mélyrepülést tartom, és itt is úgy vélem, hogy közös megoldásokkal, a magyar fiatalok számára biztosított kedvezmények nyújtásával olyan megoldásokat kéne kidolgoznunk, amelyek kormányokon átívelő módon segítik a gyermekvállalást, a családi életet Magyarországon. Éppen ezért állok elképedve a Fidesz-KDNP-nek a valóságot egész egyszerűen megmásító, eltorzító azon megnyilvánulásai előtt, amelyek értelmében az utóbbi napokban, hetekben például Novák Katalin államtitkár asszony azt találta kijelenteni, hogy szerinte minden demográfiai mutató tekintetében javított Magyarország. A helyzet az, hogy megvizsgáltuk ezeket egyesével, és bár most nem ül itt fideszes, KDNP-s miniszter vagy államtitkár, hogy megvédje a megvédhetetlent és a nettó statisztikai hazudozást, azért én mégiscsak elmondom a jegyzőkönyvnek és a történelem jegyzőkönyvének azt, amit szeretnék erről a kérdésről, mert ennek ott kell szerepelnie. [[20.20]] És nem csak Novák Katalin volt az egyetlen, a tisztesség kedvéért jegyezzük meg. A legkeményebb túlfutást talán Bencsik András a Magyar Demokrata vezércikkében foganatosította, ahol megjegyezte, hogy még nem győztünk, a célt még nem értük el, ahhoz legalább 2,1-re kell emelkedjék a termékenységi arányszám. Szeretném jelezni a szerzőnek, hogy az utóbbi 50-60 évben mindez Magyarországon nem sikerült, az európai országokban is igen kevésnél. De azt el kell mondjuk, hogy egész egyszerűen álvalóságban élnek ezek az emberek, hiszen Bencsik úr a következőkkel folytatja: tíz éve azonban mi, magyarok a gyógyulást választottuk, és a gyarapodó nemzetek közé küzdötte föl magát a magyarság. Tehát Bencsik András már gyarapodást vizionál ott, ahol 30-40 ezres népességfogyás tapasztalható évente legsúlyosabb társadalmi problémánkként, és ezzel szemben Magyarország Kormánya lényegében semmilyen ellenerőt nem tudott támasztani, mert vegytiszta neoliberális módon a felső középosztálytól fölfelé igyekszik családi adókedvezményekkel kedvezni, abban bízva, hogy ezek a jótétemények majd leszűrődnek minden más társadalmi csoporthoz. De ez a modell a világon mindenhol kudarcot vallott. Nézzük az államtitkár asszony kijelentését, mely szerint minden demográfiai mutató jó irányba mozdult az elmúlt években! A házasságkötések üdvözlendő számának növekedésére hivatkozik, ami egyébként nem demográfiai mutató, és jellemzően azért emelkedett, hogy a kormány által biztosított családtámogatási kedvezményeket egyáltalán el lehessen érni, hozzájuk lehessen férni, de ettől még Magyarországon több gyerek érzésem szerint nem született. Viszont ha csak az utóbbi két teljes mért évet hasonlítjuk össze és akkor találkoztassuk államtitkár asszonyt a valósággal , azt találjuk, hogy 2018-ban 89 807 gyermek született Magyarországon, míg 2019-ben csak 89 200, tehát 0,7 százalékkal csökkent a megszületett gyermekek száma az utóbbi mért időszakokban. Egészen elképesztő, hogy talált viszont államtitkár asszony és csapata egyetlen hónapot, hiszen 2018 és ’19 viszonylatában, ha a decembereket összehasonlítjuk, volt egy hónap, ahol valóban komoly növekedés mutatható ki. 2019 decemberében 8 százalékkal több gyermek született, mint egy évvel korábban; találunk viszont több olyan hónapot, ahol sajnálatos módon kevesebb. Példának okáért ha már a júniust nézzük és nem a decembert, akkor 5,8 százalékos csökkenést találhatunk. Ha összességében vizsgáljuk a megszületett gyermekek számát, azt látjuk, hogy sajnálatos módon kevesebben születtek, mint az elmúlt mért időszakban, és a termékenységi arányszám sem mozdult előre, ami talán a legnagyobb problémát jelenti. Hogy ebből a Fidesz-KDNP hazugsággyára és valóságtorzító gyára hogyan tudta kihozni azt, hogy Magyarország a gyarapodó nemzetek sorába lépett, erre nem tudok válaszolni, nem is szeretnék. De azt láthatjuk, hogy amit Novák Katalin évtizedes javulásnak mondott, állított, az valójában tényleg tragikus romlást takar, hiszen évente nagyjából 7 ezer gyermekkel kevesebb jön világra, mint akár csak egy évtizeddel ezelőtt. Nem lenne korrekt csak ezt a kormányt hibáztatni érte, hiszen ahogy a szülőképes korú édesanyák, hölgyek száma folyamatosan csökken, ez a problémakör nagyjából velem egyidős, körülbelül 40 éve apadó fázisban van a magyarság. Éppen ezért a történelmi felelősségünk okán a fent ismertetett hazugságot, hazugsággyárat és annak folyamatait nem szabad helybenhagyni. Élveboncolással felérő diagnózisra van szükség, és olyan közös megoldások kimunkálására, amelyeket színezettől függetlenül minden leendő kormány betart Magyarországon, hogy a zuhanást megállítsuk; először lassítsuk, aztán egyszer, talán ötven vagy száz év múlva tényleg a gyarapodás fázisába lépjen a magyarság. Köszönöm a figyelmet.
Köszönjük, képviselő úr. A következő napirend utáni felszólalásra jelentkezett Keresztes László Lóránt képviselő úr, frakcióvezető úr: „A mi városunk Pécs, 1.” címmel.
Köszönöm szépen a szót. Tisztelt Elnök Úr! Tisztelt Országgyűlés! Rendkívül fontos, különösen ilyen nehéz, járvány által sújtott helyzetben, hogy megköszönjük a munkáját mindenkinek, aki a magyar emberek biztonságának megvédéséért és a magyar emberek egészségének védelmezéséért dolgozik. A mai napon erről szó esett már a mai plenáris ülésen emlékezünk a tűzoltókra, hiszen ma van a tűzoltók napja, ezért kiemelten szeretném megköszönni ismételten a tűzoltók áldozatos munkáját, amit a magyar emberek biztonságának megvédése érdekében adott esetben akár az életük kockáztatásával is elvégeznek. Ugyanakkor nagyon fontos, hogy a megemlékező szavakkal a megbecsülést valóban megadjuk a tűzoltóknak, azoknak az embereknek, akik mindennap az életük kockáztatásával dolgoznak. Ehhez hozzátartozik a megfelelő bérezés rendszerének a kialakítása, hozzátartozik, hogy megkapják a megfelelő munkakörülményeket, és megkapják a megfelelő megbecsülést az elöljáróik részéről is. Ez sajnos nem valósul meg. Pontosan tudjuk, hogy az elmúlt tíz évben a kormányzat nem jó irányba tett lépéseket a tűzoltók és a katasztrófavédelemben dolgozók megbecsülése érdekében, hanem éppen ellenkezőleg, megfeledkezett róluk. Az elvárások egyre nagyobbak lettek, ugyanakkor az a fajta megbecsülés, amiről már szóltam, nem akar megvalósulni. Nyilván ez is megmutatkozik azokban a számokban, amiket láthatunk. Folyamatosan létszámhiánnyal küszködik a testület, és a statisztikák is sajnos azt mutatják, hogy kényszerűségből nagyon sokan gondolkodnak a pályaelhagyáson. A múlt év közepén készült statisztika alapján az látható, hogy az érdekképviselet által megkérdezett tűzoltók háromnegyedének már megfordult a fejében a pályaelhagyás, és itt olyan emberekről beszélünk, akik hivatástudatból választották ezt a pályát, ezt a hivatást. Ők nyilván kényszerűségből gondolkodnak az ilyen kényszerű lépéseken. A legfontosabb okok voltak: a megalázóan alacsony bérek, a korkedvezményes nyugdíj megvonása, a felső vezetők szakmai dilettantizmusa és a megalázó bánásmód, amiről szintén nagyon sokan beszámoltak. Azt gondolom, minden alkalommal föl kell hívni a dönteni tudó és a lépéseket meghozni képes hatalommal rendelkező kormány figyelmét arra, hogy azonnal meg kell hallgatni ezeket a problémákat, és azonnal lépéseket kell tenni, hogy a szakmai szervezetek bevonásával ezeket a problémákat elhárítsák. Átkanyarodva a lakóhelyemre, Pécs városára, itt is konkrét és nagyon szomorú példa alapján szeretném bebizonyítani ennek a helyzetnek a súlyosságát. A Pécsi Központi Tűzoltó-kapitányság, a tűzoltólaktanya épülete nagyon-nagyon régóta borzalmas állapotban van. Már a kilencvenes évek vége óta lehetett tudni, hogy rendkívül rossz állapotban van ez az épület, sőt 2009-ben már kifejezetten veszélyesnek minősítették ezt a laktanyát. 2009-ben egy híradó beszámolt róla, hogy már a kilencvenes évek végén veszélyesnek minősítették a szerkezetet, 2006-ban pedig életveszélyesnek. Ekkor döntött a helyi önkormányzat arról, hogy egy új tűzoltólaktanyát kell építeni. 2011-ig nem történtek érdemi lépések, és akkor dr. Bakondi György az Országos Katasztrófavédelmi Főigazgatóság vezetőjeként fölvázolta a terveket, hogy mi lesz a megoldás, és gyors intézkedést ígért maga is. S tűzoltó altábornagyi minőségében a korabeli sajtóbeszámolók szerint még azzal viccelősködött, hogy nincs idő és nem lehet elhúzni ezt a döntést, mert még „össze talál dőlni a laktanya épülete”. Ez volt 2009-ben. 2011-re ígérték a terveket, 2012-re pedig az építkezés befejezését. Hát, arról tudok beszámolni, tisztelt Országgyűlés, hogy Pécsett még mindig nem áll az új tűzoltólaktanya, pedig már 2020-at írunk. Az teljesen egyértelmű, s azt gondolom, arról nem vitatkozhatunk egymással, hogy minden embert, minden munkavállalót megilletnek a tisztességes körülmények, de kifejezetten fontos, hogy az olyan hivatást teljesítők esetében ez megvalósuljon, mint például a tűzoltók, akik rendkívül veszélyes körülmények között dolgoznak. Egészen elképesztő és felelőtlen magatartásnak tartom azt, hogy egy, már a kilencvenes évek vége óta ismert és kimondott, leírt, jegyzőkönyvekben rögzített problémát 2020-ig sem tudtak az illetékesek megoldani. Én magam, aki sokáig voltam Pécsett önkormányzati képviselő, minden évben utánajártam a kérdésnek, és mindig valamiféle mondvacsinált ok állt amögött, hogy miért nem valósulnak meg ezek a beruházások, miért nem épül meg az új tűzoltólaktanya. A legutóbbi nyilatkozatok 2022-es céldátumról beszélnek, de azt gondolom, hogy az elmúlt hosszú-hosszú évek halogatása után ennek semmilyen módon nem lehet hitelt adni. Ezért most ezúton is ismételten megköszönöm a tűzoltók áldozatos munkáját, a kitartásukat, a türelmüket, azt, hogy még ilyen nehéz körülmények között is vállalják ezt az áldozatokkal terhelt és nehéz hivatást. Ugyanakkor fölszólítom Magyarország Kormányát, fölszólítom a döntéshozókat, hogy ne csak szavakban, hanem tettekben, konkrét döntésekben is fejezzék ki a megbecsülésüket, alakítsanak ki az érintettekkel egy olyan rendszert, amelynek a végén megvalósulhat a megfelelő bérezés, teremtsék meg a megfelelő munkakörülményeket, valódi életpályamodellt biztosítsanak, és gondoskodjanak arról, hogy a megfelelő szakmaiság érvényesüljön a tűzoltóság életében és a tűzoltóság döntéseire vonatkozóan. Köszönöm szépen.
Köszönjük, képviselő úr. A következő napirend utáni felszólalásra jelentkezett Hajdu László képviselő úr, a DK részéről: „40 éves az M3 sztráda bevezető szakasza” címmel. Öné a szó, képviselő úr. [[20.30]]
Köszönöm a szót, elnök úr. Tisztelt Ház! Az M3-as egy épített környezet, a környezetbe való beavatkozás, és ritka eset, hogy az évforduló mellett is szót lehet itt a parlamentben emelni, erre teszek egy kísérletet. 40 évvel ezelőtt adták át az egész Észak-Magyarországról, de mondhatni azt, hogy a Kárpátaljától egész Moszkváig vagy Prágától a másik irányba Berlinig ezen az egyetlen úton érkezik Budapestre a nemzetközi forgalom, és persze magyarországi részen is a közlekedés. Ennek a kerületnek vagyok az országgyűlési képviselője, és ennek minden szépségével és minden átkával együtt élek a választókerületemben. Az egyik probléma az, úgy gondolom, hogy annak idején körülbelül 70 évnyi készülődés után 1910-ben már ez egy nyomvonalnak ki volt jelölve, de akkor több alternatív nyomvonal volt. Végül is 1980-ban megvalósult ez az építkezés, és ez együtt mozgott a kisföldalatti, aki ismeri a kisföldalattit, a millenniumi földalattit, annak az építésével, hiszen a Mexikói útig akkor vitték ki. És együtt mozgott az újpalotai lakótelep építésével, a rákospalotai lakótelepek építésével, és ez gyorsította föl, hogy végül is a kivezető utakról amely Budapesten elég sok helyen van: Nagykőrösi út, Budaörsi út, Üllői út, tehát szinte minden irányban ugyanezzel a problémával bármelyik képviselő fel tudna állni, és el tudná mondani. Én a 40 éves évfordulót használom föl arra, hogy elmondjam, mit jelent egy bevezető szakasz, egy fő közlekedési út amely autópályaként működik, de szintbeli kereszteződés is van, az a ritka eset, hogy szintbeli kereszteződése is van, lámpás kereszteződés , mit jelent ez zajban, környezetszennyezésben. Azt kell mondjam, hogy a kipufogógáz minden szennyét ott láthatjuk, és most, amikor a járvány elleni küzdelem van, és amely a tüdőt támadja meg elsősorban, az a félelmünk is volt, hogy hét kilométer hosszan az út mindkét oldalán körülbelül 800-800 méteres sávban Budapest zajtérképében is és légszennyezettségi térképében is az egyik legerősebben szennyezett út. Egy olyan út, amely óránként körülbelül 30 ezer autót jövet és menet számlál, ami azt jelenti, hogy 24 órában egyfolytában szív ez a kerület, ott, ahol ezt a nyomvonalat kijelölték. Egy történelmi város, egy megyei jogú város Rákospalota, amelyet annak idején kettévágtak. Ez az átok része. Van áldás is benne, az, hogy nyolc perc alatt a város központjában lehetünk most a járványban. Például járványban nincs forgalom az M3-ason, úgy egyébként pedig általában a 30-40 kilométerig Budapest határában dugók állnak minden reggel befelé és dugók este, mikor hazafelé mennek. Ez az út, azt gondolom, hogy felvet egy olyan kérdést is, hogy a hatóságok mérik a sebességet, de nem mérik azt, hogy milyen a szennyezettség, vagy nem vizsgálják azokat az autókat, akik szennyeznek, mert a kamionoktól kezdve a teherforgalmon át a tömegközlekedési autóbuszok, a turistabuszok is itt járnak, és persze még protokollútvonal is, hiszen a Ferihegyi repülőtérre a gyorsforgalmi M0-son itt viszik a protokollvendégeit az országnak. Tehát olyankor még le is zárják, akkor pedig kertek alatti körútként működik, hiszen forgalomelterelés van, és a családi házak között láthatjuk ezt. Ami miatt úgy gondolom, hogy mégis szót kell emelnem, az az, hogy zajvédő falat 30 év után, 2010-ben tudott csak kapni ez a terület, egy kilométer mai napig nincsen belőle megépítve. Hogy meddig szív Rákospalota, és ebben a koronavírusos világban ki az, aki rajtunk kívül ezért aggódik, az, úgy gondolom, hogy nagyon kevés ember lehet ebben a városban. Köszönöm szépen, hogy meghallgattak, ennyit szerettem volna mondani.
Köszönjük, képviselő úr. Következő napirend utáni felszólalásra jelentkezett Varga Zoltán képviselő úr, a DK részéről: „A kormányzati szemfényvesztésbe félő, hogy a vidékiek tömegei fognak belerokkanni” címmel. Öné a szó, képviselő úr.
Köszönöm szépen a szót, elnök úr. Tisztelt Ház! Miközben a rezsicsökkentés hazug propagandája után a kormányzat új topikja ma már „az annyi munkahelyet fogunk létrehozni, amennyit a vírus tönkretesz”, addig az elmúlt hónapokban magyar emberek százezrei veszítették el a munkájukat. Ennek okán a kormányablakok előtt hosszú sorok kígyóznak, az elektronikus ügyintézés akadozik, a megadott telefonszámokat pedig általában nem veszi fel senki. Sokan, akiknek valami teljesen megdöbbentő módon mégiscsak sikerült regisztrálnia, azok pedig arról panaszkodnak, hogy mindazok ellenére, hogy ők regisztrálták magukat, visszajelzést nem kapnak, nemhogy munkaajánlatot, így valószínűleg csúszni fog a munkanélküli-segély számukra. Tudjuk különben, hogy számtalan vállalkozás csupán azért jött létre annak idején, mivel a munkavállalás feltétele sok esetben a számlaképesség volt. Ezek a jellemzően családi mikro-, kisvállalkozások azok, amelyek szinte azonnal megérzik a problémát, a válságot. Az ilyen jellegű kényszervállalkozásoknak jellemzően egyetlen bevételi forrása az, amikor a megrendelő, valójában munkáltató felé kiszámlázzák a munkadíjat, ami valójában nem más, mint munkabér, és az ilyen vállalkozások tulajdonosai és vezetői azok, akik maguknak kénytelenek fizetni különben a munkabér terheit is. Ők mára azonban nemcsak megrendelés, munka, havi bevétel nélkül maradtak, de jelen esetben és az esetek döntő részében még a munkanélküli-segélyre sem válnak jogosulttá. Sokak által ismert az az eset is, mikor az ilyen vállalkozásoknak megrendelése, munkája és bevétele már hónapok óta nincsen, azonban a bérelt telephelyre, esetleg üzlethelyiségre a bérleti díjat mindezek ellenére is meg kellene fizetni. Mondom: meg kellene fizetni de nem tudják, hiszen nincsen bevételük. Az albérletben élő, munka nélkül maradt fiatalok és családok képtelenek mára az albérleti díjat megfizetni, és bár elvileg az albérletet a tulajdonos nem mondhatja fel, tudjuk nagyon jól, hogy a nehéz helyzetben lévő, albérletben élők menekülnek ebből a megalázó helyzetből, és próbálnak, ha mást nem, valamifajta kényszermegoldást találni. Mindezt persze egyre reménytelenebbül. És az ilyen helyzetben pedig kevés az esélye annak, hogy akár a péknél, akár a piacon bevásárolhat, és azt mondhatja bárki, aki munkabevétel és segély nélkül maradt, hogy neki azt ígérte a kormányfő az elmúlt napokban a parlamentben tele szájjal, hogy márpedig három hónapon belül biztosítani fogják mindenki számára a munkát, tudjuk nagyon jól, hogy ez nem így van, és félő, hogy ezek az emberek hiába fogják azt mondani az eladónak, az árusnak, hogy ők majd három hónap után fizetnek, ha a kormányfő biztosította számukra ezt a munkalehetőséget, ők ezt az esélyt nem fogják megkapni. Az elmúlt években szemmel láthatóvá vált, hogy a kormányfő a felcsúti birtokán és a kertje végében dölyfölődő stadionján kívül nem igazán szeret vidékre járni. Talán ezért sem szereti Radnóti Miklóst sem, mert a költővel ellentétben ő a kormányzati luxusrepülőgépek ablakán legfeljebb térképnek látja e tájat. Nem látja, nem érzi, nem szembesül a vidék szegénységével, azzal, hogy az emberek tömegei dolgoznának ugyan szívesen, csakhogy naponta ötezer fővel nő azon munkanélküliek száma, akik számára a munka már ábránddá, elérhetetlen lehetőséggé vált. Hogy a kormányfő által oly sokszor hangoztatott munkaalapú társadalom, a körülöttünk dúló egyre mélyebb szociális válság, a tömeges munkanélküliség, a középosztály talajvesztése közepette különösen vidéken valójában nem több, mint egy elefántcsonttoronyban élő, jobb napokat is látott politikus víziója, egy olyan politikusé, aki minden kapcsolatát elvesztette már a valósággal. És egyre többen kapják fel a fejüket olyan cinikus mondatok hallatán, hogy munka nélkül a kormány nem ad pénzt, hogy ők nem a segélyekben érdekeltek, hogy aki elveszítette a munkáját, az haladéktalanul keressen magának egy másikat. És egyre többen mondják azt is, hogy könnyű annak osztani az észt, aki bár a parlament honlapjára feltöltött bevallása szerint egy vagyontalan ember és valljuk be, ez önmagában is egy nevetséges és mélységesen cinikus, felháborító kijelentés , de a kedves veje, a kedves papa, a kedves család, az okos gázszerelője és az oligarchák sokszoros milliárdosok lettek az elmúlt tíz évben mind körülötte. Tisztelt Ház! Látjuk most már nagyon jól, hogy a válság nem válogat. A kormányzati udvartartáson kívül ugyanolyan mértékben sújtja az ellenzéki szavazókat, mint a kormánypárt híveit. Családok kerültek és kerülnek jelenleg is, naponta megoldhatatlan helyzetbe, ráadásul hó eleje van, a közüzemi számlákat és a sárga csekkeket be kellene fizetni, azonban se munka, se kormányzati támogatás, a családi kassza pedig üres. Kongóan üres. Ebben az esetben pedig előbb-utóbb, attól tartok, kevés lesz a kormányzati szemfényvesztés, de kevés lesz a vakhit is. Köszönöm szépen. [[20.40]]
Köszönjük, képviselő úr. A következő napirend utáni felszólalásra jelentkezett Varga-Damm Andrea képviselő asszony: „Attól, hogy becsmérlitek a nőket, még nem lesztek férfiak” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Az elmúlt héten házelnökünktől megtudhattam, nőtársaimmal, nő képviselőtársaimmal együtt szánalmasak vagyunk, mert kettessel kezdődik a személyi számunk. Döbbenettel álltam ez előtt. Bár a kormánypárti padsorokból és a kormánypárti médiából az elmúlt években dől a szenny a nőkkel, nő képviselőkkel szemben, de azt hiszem, hogy már átlépték azt a határt, ami miatt nem lehet tovább hallgatni. Aztán nem múlt el a hétvége sem gyalázkodás nélkül, sőt a régen jobb napokat látott Magyar Nemzet szegény Pethő Sándor alapító bizonyára forog a sírjában anyák napján, május 3-án, vasárnap egy rendkívül durva hangvételű cikket jelentetett meg, amelynek lényege, hogy irdatlan módon becsméreljék a parlament ellenzéki képviselőnőit. Ha megengedik, idézek ebből az írásból: „Nő számára elképzelhetetlen ennél irtóztatóbb végzet. Ezért elmúlt, szabadabb korokban a bölcsek gondosan elzárták a közhatalom grádicsait a zilált, bolygó lelkek elől.” Zilált bolygó lelkek ma az ellenzéki képviselőnők. „A korlátlan demokrácia azonban a maga hordalékát is életünkre zúdítja, és ma már nem pusztán a tömegek erkölcs- és értelemsüllyesztő lázadását szenvedjük el, hanem az elmebaj totális rémuralma jegyében a nőiség mindennapos meggyalázásának vagyunk tanúi, a rendelt mivoltukból irracionális gyűlöletükben kivetkőző perszónák által. Elég, ha az ember alápillant a hazai közéletben fortyogó infernális vértolulásokba.” Ez azt jelenti, lefordítom magyarra, hogy semmi keresnivalónk nincs az ország Házában. „Ott látjuk a 2004-es magyarellenes, gyurcsányista kampány arcaként a gyalázat nagykönyvébe feljegyzett vörös kofát, aki hol népfrontos földön fetrengést vezényel a köztelevízióban randalírozva, hol patkányoknak nevezi a nála különbeket. Ott van a külföldön képzett, egykor csinos, benső űzöttsége által mára lombrosói iskolapéldává torzult párbeszédképtelen fiatalasszony, a lelki rútság, a feneketlen magyarellenes gonoszság megtestesítője, aki nem is érti, nem is érzi, milyen mélységekben rúgkapál, amikor képtelen őrültségeket kiabál gumikesztyűs jobb kezében tartott csíptetős mikrofonjába, kesztyűtlen bal kezével pedig kétségbeejtően hadonászik a magyar Országházban, ahol egykor művelt, választékos, honszerető államférfiak vitatták meg a haza és a nemzet ügyeit.” No, kérem szépen, ezek vagyunk mi, ellenzéki képviselőnők. Természetesen tudom, hogy az írás mely képviselőtársnőimről szól, és lassan úgy érzem, hogy kifejezetten sajnálom, hogy nem vagyok köztük, amikor ilyen gyalázatos szövegekkel próbálják nőiségében, anyaságában és képviselőségében képviselőtársaimat meggyalázni. És az is ebben az írásban van, hogy a régmúltban a férfiak e Ház falai között milyen magasztosan beszélték meg a nép dolgait. Igen, amikor például Marosán György azt mondta Slachta Margitnak, amikor az egyházi iskolák államosítása ellen szólalt fel, hogy menj vissza az apácazárdába, Ofélia! Na, ez volt az a nagy, férfiak által méltóságteljesen megtárgyalt hon ügyei. Én azt gondolom egyébként, hogy akik nőkről ilyen módon nyilatkoznak meg, és így jellemzik őket, azoknak komoly személyiségzavara van. Ezek az emberek nem férfiak. Ezek az emberek férfibőrbe bújt személyiségzavaros, küldetéstudatos, csak küldetést nem találó lények. Mi is tudunk sértegetni. Én is tudnék cizellált sértegetéseket elmondani, hogy mit gondolok ezekről az emberekről, de nem süllyedek az ő szintjükre. Azt hiszik ezek az emberek, ha nőket gyaláznak, akkor ők menőbb férfiak lesznek, akkor őket jóval inkább férfinak tekintik. Nem! Az igazi férfi soha nem bántja a nőt, még akkor sem, ha esetleg egy nő nem helyénvalóan viselkedik. Mert a férfi, az igazi férfi mindig felülemelkedik a pillanat piti adottságain, mert mindig jövőbelátóan, mindig a nemzet ügye érdekében, a haza ügye érdekében, a közjó érdekében teszi a dolgát. Köszönöm figyelmüket.
Köszönjük, képviselő asszony. A következő és egyben utolsó napirend utáni felszólalásra jelentkezett Farkas Gergely képviselő úr: „Beszéljünk azokról is, akik hiába várják a kormány segítségét!” címmel. Öné a szó, képviselő úr. [[20.50]]
Köszönöm a szót. Tisztelt Képviselőtársaim! A címhez hasonlóan azokról az emberekről szeretnék beszélni, akik bajba kerültek a koronavírus miatti helyzet okán, ugyanakkor nem kaptak segítséget a kormánytól. Nagyon sokan megkerestek ilyen emberek a választókerületemből, de értelemszerűen nemcsak az én választókerületemben, hanem az ország minden részében tízezrek, ha nem százezrek vannak bajban.Azt az alaphelyzetet tudjuk, hogy a magyar lakosság 34 százalékának nincs megtakarítása, akiknek van, azok egyharmadának is kevesebb mint 100 ezer forint, ami semmire nem elég, mondhatjuk, így aztán egy olyan váratlan helyzet, amit a koronavírus okozott, nem véletlenül okozott nagyon sok embernek, nagyon sok családnak nehéz helyzetet. A hangzatos kommunikációs kormányzati propagandaszövegek helyett azt láthatjuk a valóságban, hogy nagyon sok embert egyedül hagynak, hiába szól úgy az egyik legtöbbet hangoztatott kormányzati kommunikációs panel, hogy egyetlen magyar sincs egyedül, a valóságban ez másként van. Én konkrét élethelyzeteken keresztül szeretném ezt bemutatni, őket felsorolva és felhívva a kormány figyelmét ezekre az emberekre, akik nem egyedül vannak, hanem az esetük tipizálható, ez mutatja, hogy nagyon sok ember van hasonló élethelyzetben. Egy tipikus probléma abból adódik, hogy nagyon sokaknak, akiket most elbocsátottak, nem volt kétéves munkaviszonyuk, így végkielégítést nem kaptak, az az álláskeresési járadék pedig, amit kapnak, Európában az egyik legalacsonyabb és rövid időre is szól, töredéke az emberek korábbi fizetésének. Így nem csoda, hogy nehéz helyzetbe kerültek. András is, aki fizetéséből korábban spórolni nem tudott, valamint mivel még csak egy éve dolgozott egy műanyagüzemben, ahol leépítéseket eszközöltek, így kirúgás után végkielégítést sem kapott. Ennek köszönhetően pénz és segítség nélkül maradt családjával, a munkanélküli-segélyből pedig nem lehet kijönni. Egy másik fontos probléma, mint tudjuk nagyon jól, hogy a vendéglátás az egyik legsúlyosabban érintett ágazat, amit a válság sújtott és mondhatni, talán nem túlzás, ezrek, tízezrek kerültek bajba, akik itt dolgoztak. Szintén egy konkrét példa Andi, aki a vendéglátásban dolgozott, a járvány okán bezárt munkahelyéről pedig fizetetlen szabadságra küldték, így előre nem látható ideig fizetés nélkül maradt. Balázs szakácsként dolgozott, de az éttermek bezárása óta nincs munkája, egy nagy családot kellene fenntartania, de munkanélküli-segélyből ezt lehetetlen, más munkához sem végzettsége, sem tapasztalata nincs, az átképzés pedig felesleges lenne nála, hiszen a járvány után újra szakácsként kíván dolgozni. Az alapvető szükségletek kielégítése és a rezsi fizetése minden pénzüket felemésztette, napról napra kénytelenek bizonytalanságban élni. A végrehajtások fel nem függesztése is rengeteg problémát okoz tízezreknél, például annál a hölgynél is, aki az élethelyzetét elmondta nekem. Ő két gyermeket nevel, egy butikban dolgozott, ami bezárt, a végrehajtás miatt 50 százalékban le van korlátozva a fizetése, most pedig már bevétele sincs. Így már a mindennapi étkezés is gondot okoz számukra. Egy további konkrét eset abból adódik, nemcsak ez a konkrét eset, hanem számos más fiatal esete is, hogy a diákmunkák nagy része is megszűnt. Így járt az a fiatal is, akinek kiesett az eddigi bevétele, ő ugyanis az egyetemi tanulmányai mellett diákmunkásként egy moziban dolgozott, de ezek a lehetőségek most megszűntek. A hallgatói jogviszonya miatt értelemszerűen munkanélküli-segélyt nem tud igényelni, így nem tudja fizetni a lakhatását sem. Hazaköltözött, de a szülei nyugdíjasok, így ők sem tudják hosszú távon támogatni, viszont eladósodni sem szeretne hitelfelvétellel. A választókerületemben nagy csinnadrattával avattak fel Mélykúton egy szárnyasvágótelepet, ahonnan most szintén leépítések okán elküldtek embereket, vagy pedig csökkentették munkaidejüket, ezzel arányosan értelemszerűen a fizetésüket is. Talán majd szeptemberben újraindulnak, de ez sem biztos, így aztán többen jelezték az ott dolgozók közül is, hogy nehéz helyzetbe kerültek, ők sem kaptak semmilyen segítséget. Több olyan ágazat van, amely kimaradt a katás kedvezményi körből, pedig a válság őket is érinti, az alábbi történet is ezt támasztja alá. Azokat a kereskedelmi vagy más jellegű boltokat, ahol töredékére csökkent a bevétel, senki nem kártalanítja, pedig semmilyen segítséget nem kapnak az államtól, maximum, ha hitelük volt, azt nem kell fizetni, de sokaknak nem is volt hitelük, így teljesen helytálló az, hogy nem kapnak segítséget. Úgyhogy ők is bajba kerültek. További vállalkozók is kerültek bajba, ők sem tudják igénybe venni a kormányzati bérpótló intézkedéseket, mert a feltételeknek nem feleltek meg. Egy konkrét példa: Józsefnek egy kis pékáruüzlete volt, de visszaesett a forgalom, és a rövidített nyitvatartás miatt kevesebb időre jelentette át a munkavállalókat, ezzel el is esett a támogatás lehetőségeitől, hiszen azt csak az kapja meg, aki ezt a visszavételt a munkásainál nem tette meg. Így aztán ő például elesett a támogatástól, pedig a bevételei visszaestek. Az időm sajnos csak ennyi élethelyzet bemutatására adott lehetőséget, pedig jóval többen vannak sajnálatos módon. Azért tettem meg, mert bízom abban, hogy ha legalább a Ház elé hozzuk ezeknek az embereknek a problémáit, akkor a kormány belátja, hogy valóban több tízezren, százezren maradtak ki a segítségnyújtásból, és minél előbb megteszi a szükséges lépéseket az ő megsegítésük érdekében. Köszönöm szépen. [[Dr. Varga-Damm Andrea tapsol.]]
Köszönjük, képviselő úr. Tisztelt Képviselőtársaim! A napirend utáni felszólalások végére értünk. Mindenkinek megköszönöm a munkáját. Az Országgyűlés reggel 9 órakor folytatja az ülését. Az ülésnapot bezárom.